
夫覺海無涯，慧境圓照；化妙域中，實陶鑄於堯、舜；理擅繫表，乃埏埴乎周、孔矣。然道大信難，聲高和寡，須彌峻而藍風起，寶藏積而怨賊生。昔如來在世，化震大千，猶有四魔蓄忿、六師懷毒，況乎像季，其可勝哉！自大法東漸，歲幾五百，緣各信否，運亦崇替，正見者敷讚，邪惑者謗訕。至於守文曲儒，則拒爲異教；巧言左道，則引爲同法。拒有拔本之迷，引有朱紫之亂。遂令詭論稍繁，訛辭孔熾。夫鶡旦鳴夜，不翻白日之光；精衛銜石，無損滄海之勢。然以闇亂明，以小罔大，雖莫動毫髮，而有塵眡聽。將令弱植之徒，隨僞辯而長迷；倒置之倫，逐邪說而永溺。此幽塗所以易墜，淨境所以難陟者也。祐以末學，志深弘護，靜言浮俗，憤慨于心。遂以藥疾微間，山棲餘暇，撰古今之明篇，總道俗之雅論。其有刻意剪邪，建言衛法；製無大小，莫不畢採。又前代勝士書記文述，有益亦皆編錄。類聚區分，列爲一十四卷。夫道以人弘，教以文明；弘道明教，故謂之《弘明集》。兼率淺懷，附論于末，庶以涓埃，微裨瀛岱。但學孤識寡，愧在褊局，博練君子，惠增廣焉。


《理惑論》〈三十七篇。○一「蒼梧太守牟子博傳」。〉　　漢牟融


牟子旣修經傳諸子，書無大小，靡不好之，雖不樂兵法，然猶讀焉。雖讀神仙不死之書，抑而不信，以爲虛誕。是時靈帝崩後，天下擾亂，獨交州差安，北方異人來在焉，多爲神仙穀長生之術，時人多有學者。牟子常以五經難之，道家術士莫敢對焉，比之於孟軻距楊朱、墨翟。先是時，牟子將母避世交趾，年二十六歸蒼梧娶妻，太守聞其守學，謁請署吏。時年方盛，志精於學，又見世亂，無仕宦意，竟遂不就。是時諸州郡相疑，隔塞不通。太守以其博學多識，使致敬荊州。牟子以爲榮爵易讓，使命難辤，遂嚴當行。會被州牧優文處士之，復稱疾不起。牧弟爲豫章太守，爲中郎將笮融所殺，時牧遣騎都尉劉彦將兵赴之。恐外界相疑，兵不得進，牧乃請牟子曰：「弟爲逆賊所害，骨肉之痛，憤發肝心，當遣劉都尉行，恐外界疑難，行人不通。君文武兼備，有專對才。今欲相屈之，零陵、桂陽，假塗於通路，何如？」牟子曰：「被秣伏櫪，見遇日久；列士忘身，期必騁効。」遂嚴當發，會其母卒亡，遂不果行。久之退念：以辯達之故，輒見使命，方世擾攘，非顯己之秋也。乃歎曰：「老子絶聖棄智，修身保眞，萬物不其志，天子不易其樂。天子不得臣，諸侯不得友，故可貴也。」於是銳志於佛道，兼研《老子》五千文。含玄妙爲酒漿，翫五經爲琴簧。世俗之徒多非之者，以爲背五經而向異道。欲爭則非道，欲默則不能，遂以筆墨之間，畧引聖賢之言證解之，名曰《牟子理惑》。


或問曰：「佛從何出生？寧有先祖及國邑不？皆何施行？狀何類乎？」牟子曰：「富哉問也！請以不敏，畧說其要。葢聞佛化之爲狀也，積累道德，數千億載不可紀記。然臨得佛時，生於天竺，假形於白淨王夫人，晝寢夢乘白象，身有六牙，欣然悅之，遂感而孕。以四月八日，從母右脅而生。墮地行七步，舉右手曰：『天上天下，靡有踰我者也。』時天地大動，宫中皆明。其日王家青衣復産一兒，廐中白馬亦乳白駒。奴字車匿，馬曰犍陟，王常使隨太子。太子有三十二相、八十種好。身長丈六，體皆金色，頂有肉髻，頰車如師子，舌自覆靣，手把千輻輪，項光照萬。此畧說其相。年十七，王爲納妃，鄰國女也。太子坐則遷座，寢則異牀，天道孔明，陰陽而通，遂懷一男，六年乃生。父王珍偉太子，爲興宫觀。妓女寶玩，並列於前。太子不貪世樂，意存道德。年十九，四月八日，夜半呼車匿勒犍陟跨之，鬼神扶舉，飛而出宫。明日，廓然不知所在。王及吏民莫不歔欷。追之及田，王曰：『未有爾時，禱請神祇；今旣有爾，如玉如珪。當續祿位，而去何爲？』太子曰：『萬物無常，有存當亡；今欲學道，度脫十方。』王知其彌堅，遂起而還。太子徑去，思道六年，遂成佛焉。所以孟夏之月，生者不寒不熱，草木華英，釋狐裘、衣絺綌，中吕之時也。所以生天竺者，天地之中，處其中和也。所著經凡有十二部，合八億四千萬卷，其大卷萬言以下，小卷千言已上。佛授教天下，度脫人民。因以二月十五日，泥洹而去。其經戒續存，履能行之，亦得無爲，福流後世。持五戒者，一月六齋，齋之日專心壹意，悔過自新。沙門持二百五十戒，日日齋，其戒非優婆塞所得聞也。威儀進止與古之典禮無異，終日竟夜講道誦經，不預世事。老子曰：『孔德之容，唯道是從。』其斯之謂也。」


問曰：「何以正言佛？佛爲何謂乎？」牟子曰：「佛者，諡號也。猶名三皇神、五帝聖也。佛乃道德之元祖，神明之宗緒。佛之言覺也。怳惚變化，分身散體，或存或亡，能小能大，能圓能方，能老能少，能隱能彰；蹈火不燒，履刃不傷，在汚不辱，在禍無殃；欲行則飛，坐則揚光，故號爲佛也。」


問曰：「何謂之爲道？道何類也？」牟子曰：「道之言導也。導人致於無爲，牽之無前，引之無後；舉之無上，抑之無下；視之無形，聽之無聲；四表爲大，綩綖其外；毫釐爲細，間關其內，故謂之道。」


問曰：「孔子以五經爲道教，可拱而誦履而行。今子說道虛無怳惚，不見其意，不指其事，何與聖人言異乎？」牟子曰：「不可以所習爲重，所希爲輕。或於外類，失於中情。立事不失道德，猶調弦不失宫商。天道法四時，人道法五常。老子曰：『有物混成，先天地生，可以爲天下母。吾不知其名，强字之曰道。』道之爲物，居家可以事親，宰國可以治民，獨立可以治身；履而行之，充乎天地；廢而不用，消而不離。子不解之，何異之有乎？』


問曰：「夫至實不華，至辭不飾，言約而至者麗，事寡而達者明。故珠玉少而貴，瓦礫多而賤。聖人七經之本，不過三萬言，衆事備焉。今佛經卷以萬計，言以億數，非一人力所能堪也。僕以爲煩而不要矣。」牟子曰：「江海所以異於行潦者，以其深廣也；五嶽所以別於丘陵者，以其高大也。若高不絕山阜，跛羊凌其巓；深不絶涓流，孺子浴其淵。騏驥不處苑囿之中，吞舟之魚不遊數仞之谿。剖三寸之蚌，求明月之珠；探枳棘之巢，求鳳皇之雛，必難獲也。何者？小不能容大也。佛經前說億載之事，却道萬世之要。太素未起，太始未生，乾坤肇興，其微不可握，其纖不可入，佛悉彌綸其廣大之外，剖折其寂窈妙之內，靡不紀之。故其經卷以萬計，言以億數，多多益具，衆衆益富，何不要之有？雖非一人所堪，譬若臨河飲水，飽而自足，焉知其餘哉？」


問曰：「佛經衆多，欲得其要而棄其餘，直說其實而除其華。」牟子曰：「否。夫日月俱明，各有所照；二十八宿，各有所主；百藥並生，各有所愈。狐裘備寒，絺綌暑；舟輿異路，俱致行旅。孔子不以五經之備，復作《春秋》、《孝經》者，欲博道術，恣人意耳。佛經雖多，其歸爲一也。猶七典雖異，其貴道德，仁義亦一也。孝所以說多者，隨人行而與之。若子張、子游，俱問一孝，而仲尼荅之各異，攻其短也，何棄之有哉？」


問曰：「佛道至尊至大，堯、舜、周、孔曷不修之乎？七經之中，不見其辭。子旣躭《詩》《書》、悅《禮》《樂》，奚爲復好佛道、喜異術？豈能踰經傳、美聖業哉？竊爲吾子不取也。」牟子曰：「書不必孔丘之言，藥不必扁鵲之方；合義者從，愈病者良。君子博取衆善，以輔其身。子貢：『夫子何常師之有乎？』堯事尹壽，舜事務成，旦學吕望，丘學老聃，亦俱不見於七經也。四師雖聖，比之於佛，猶白鹿之與麒麟，燕鳥之與鳳凰也。堯舜周孔且猶學之，況佛身相好，變化神力無方，焉能捨而不學乎？五經事義，或有所闕；佛不見記，何足怪疑哉？」


問曰：「佛有三十二相、八十種好，何其異於人之甚也？殆富耳之語，非實之也。」牟子曰：「諺：少所見，多所怪，覩駱駝言馬腫背。』堯眉八彩，舜目重瞳，臯陶馬喙，文王四乳，禹耳叄漏，周公背僂，伏羲龍鼻，仲尼反頨；老子日角目玄，鼻有雙柱，手把十文，足蹈二五。此非異於人乎？佛之相好，奚足疑哉！」


問曰：「《孝經》言：『身體髮膚，受之父母，不敢毀傷。』曾子臨没，啓予手，啓予足。今沙門剃頭，何其違聖人之語，不合孝子之道也？吾子常好論是非、平曲直，而反善之乎？」牟子曰：「夫訕聖賢不仁，平不中不智也。不仁不智，何以樹德？德將不樹，頑嚚之儔也。論何容易乎！昔齊人乘船渡江，其父墮水，其子攘臂捽頭，顚倒使水從口出，而父命得穌。夫捽頭顚倒，不孝莫大；然以全父之身，若拱手修孝子之常，父命絶於水矣。孔子曰：『可與適道，未可與權。』所謂時宜施者也。且《孝經》曰：『先王有至德要道。』而泰伯短髮文身，自從吳越之俗，違於身體髮膚之義，然孔子稱之：『其可謂至德矣。』仲尼不以其短髮毀之也。由是而觀，苟有大德，不拘於小。沙門捐家財、棄妻子，不聽音視色，可謂讓之至也，何違聖語不合孝乎？豫讓吞炭漆身，聶政皮靣自刑，伯姬蹈火高行截容。君子爲勇而有義，不聞譏其自毀没也。沙門剃除鬚髮，而比之於四人，不已逺乎？」


問曰：「夫福莫踰於繼嗣，不孝莫過於無後。沙門棄妻子、捐財貨，或終身不娶，何其違福孝之行也！自苦而無奇，自拯而無異矣。」牟子曰：「夫長左者必短右，大前者必狹後。孟公綽爲趙魏老則優，不可以爲滕薛大夫。妻子、財物，世之餘也。清躬、無爲，道之妙也。老子曰：『名與身孰親？身與貨孰多？』又曰：『觀三代之遺風，覽乎儒墨之道術，誦詩書、修禮節、崇仁義、視清潔，鄉人傳業，名譽洋溢。此中士所施行，恬惔者所不恤。故前有隨珠，後有虓虎，見之走而不敢取，何也？先其命而後其利也。』許由栖巢木，夷齊餓首陽，孔聖稱其賢曰：『求仁得仁者也。』不聞譏其無後無貨也。沙門修道德，以易遊世之樂；反淑賢，以背妻子之歡。是不爲奇，孰與爲奇？是不爲異，孰與爲異哉？」


問曰：「黃帝垂衣裳、製服飾；箕子陳《洪範》，貌爲五事首；孔子作《孝經》，服爲三德始。又曰：『正其衣冠，尊其瞻視。』原憲雖貧，不離華冠；子路遇難，不忘結纓。今沙門剃頭髮，披赤布，見人無跪起之禮，威儀無盤旋之容止，何其違貌服之制，乖搢紳之飾也？」牟子曰：「老子：『上德不德，是以有德；下德不失德，是以無德。』三皇之時，食肉衣皮，巢居穴處，以崇質，豈復須章黼之冠、曲裘之飾哉？然其人稱有德而敦疣，之信而無爲。沙門之行，有似之矣。」或曰：「如子之言，則黃帝、堯、舜、周、孔之儔，棄而不足法也。」牟子曰：「夫見博則不迷，聽聦則不惑。堯、舜、周、孔，修世事也。佛與老子，無爲志也。仲尼栖栖七十餘國；許由聞禪，洗耳於淵。君子之道，或出或處，或默或語，不溢其情，不淫其性。故其道爲貴在乎所用，何棄之有乎？」


問曰：「佛道言：人死當復更生。僕不信此言之審也。」牟子曰：「人臨死，其家上屋呼之。死已，復呼誰？」或曰：「呼其魂魄。」牟子曰：「神還則生，不還，神何之乎？」曰：「成鬼神。」牟子曰：「是也。魂神固不滅矣，但身自朽爛耳。身譬如五穀之根葉，魂神如五穀之種實；根葉生必當死，種實豈有終亡？得道身滅耳。老子曰：『吾所以有大患，以吾有身也。若吾無身，吾有何患？』又曰：『功成，名遂，身退，天之道也。』」或曰：「爲道亦死，不爲亦死，有何異乎？」牟子曰：「所謂無一日之善，而問終身之譽者也。有道雖死，神歸福堂；爲惡旣死，神當其殃。愚夫闇於成事，賢智豫於未萌。道與不道，如金比草；善之與福，如白方黑。焉得不異，而言何異乎？」


問曰：「孔子：『未能事人，焉能事鬼？』『未知生，焉知死？』此聖人之所紀也。今佛家輒說生死之事，鬼神之務，此殆非聖哲之語也。夫履道者，當虗無澹泊，歸志質朴，何爲乃道生死以亂志，說鬼神之餘事乎？」牟子曰：「若子之言，所謂見外未識內者也。孔子疾子路不問本末，以此抑之耳。《孝經》曰：『爲之宗廟，以鬼享之；春秋祭祀，以時思之。』又曰：『生事愛敬，死事哀慼。』豈不教人事鬼神、知生死哉！周公爲武王請命曰：『旦多才多藝，能事鬼神。』夫何爲也！佛經所說生死之趣，非此類乎？老子曰：『知其子，復守其母，没身不殆。』又曰：『用其光，復其明，無遺身殃。』此道生死之所趣，吉凶之所住。至道之要，實貴寂寞，佛家豈好言乎？來問不得不對耳！鍾鼓豈有自鳴者？桴加而有聲矣。」


問曰：「孔子曰：『夷狄之有君，不如諸夏之亡也。』孟子譏陳相更學許行之術，曰：『吾聞用夏變夷，未聞用夷變夏者也。』吾子弱冠學堯、舜、周、孔之道，而今舍之，更學夷狄之術，不已惑乎？」牟子曰：「此吾未解大道時之餘語耳。若子可謂見禮制之華，而闇道德之實；闚炬燭之明，未覩天庭之日也。孔子所言，矯世法矣；孟軻所，疾專一耳。昔孔子欲居九夷，曰：『君子居之，何陋之有？』及仲尼不容於魯衞，孟軻不用於齊梁，豈復仕於夷狄乎？禹出西羌而聖喆，瞽叟生舜而頑嚚，由産狄國而霸秦，管蔡自河洛而流言。《傳》曰：『北辰之星，在天之中，在人之北。』以此觀之，漢地未必爲天中也。佛經所說，上下周極，含血之類物，皆屬佛焉。是以吾復尊而學之，何爲當舍堯舜周孔之道？金玉不相傷，精魄〈一作「珀」。〉不相妨，謂人爲惑，時自惑乎？」


問曰：「葢以父之財乞路人，不可謂惠；二親尚存，殺己代人，不可謂仁。今佛經：太子須大拏，以父之財，施與逺人；國之寶象，以賜怨家；妻子匄與他人。不敬其親，而敬他人者，謂之悖禮；不愛其親，而愛他人者，謂之悖德。須大拏不孝不仁，而佛家尊之，豈不異哉！」牟子曰：「五經之義，立嫡以長。太王見昌之志，轉季爲嫡，遂成周業，以致太平。娶妻之義，必告父母；舜不告而娶，以成大倫。貞士須聘請，賢臣待徵召；伊尹負鼎湯，寗戚叩角要齊；湯以致王，齊以之霸。《禮》：『男女不親授，嫂溺則援之以手。』權其急也。苟見其大，不拘於小，大人豈拘常也！須大拏覩世之無常，財貨非己寶故，恣意布施，以成大道。父國受其祚，怨家不得入；至於成佛，父母兄弟皆得度世。是不爲孝，是不爲仁，孰爲仁孝哉？」


問曰：「佛道崇無爲，樂施與，持戒兢兢，如臨深淵者。今沙門躭好酒漿，或畜妻子，取賤賣貴，專行詐紿，〈一作「詭」。〉此乃世之大僞，而佛道謂之無爲邪？」牟子曰：「工輸能與人斧斤繩墨，而不能使人功；聖人能授人道，不能使履而行之也。臯陶能罪盗人，不能使貪夫爲夷齊；五刑能誅無狀，不能使惡子爲曾閔。堯不能化丹朱，周公不能訓管蔡，豈唐教之不著，周道之不備哉？然無如惡人何也。譬之世人，學通七經，而迷於財色，可謂六藝之邪婬乎？河伯雖神，不溺陸地人；飄風雖疾，不能使湛水揚塵。當患人不能行，豈可謂佛道有惡乎？」


問曰：「孔子稱：『奢則不遜，儉則固。與其不遜也，寧固。』叔孫曰：『儉者德之恭，侈者惡之大也。』今佛家以空財布施，爲名盡貨，與人爲貴，豈有福哉？」牟子曰：「彼一時也，此一時也。仲尼之言，疾奢而無禮；叔孫之論，刺嚴公之刻楹，非禁布施也。舜耕歷山，恩不及州；太公屠牛，惠不逮妻子。及其見用，恩流八荒，惠施四海。饒財多貨，貴其能與；貧困屢空，貴其履道。許由不貪四海；伯夷不甘其國；虞卿捐萬戶之封，救窮人之急；各其志也。僖負羈以一餐之惠，全其所居之閭；宣孟以一飯之故，活其不貲之軀。陰施出於不意，陽報皎如白日。況傾家財，發善意，其功德巍巍如嵩泰，悠悠如江海矣。懷善者應之以祚，挾惡者報之以殃，未有種稻而得麥，施禍而獲福者也。」


問曰：「夫事莫過於誠，說莫過於實。《老子》除華飾之辭，崇質朴之語。佛經說不指其事，徒廣取譬喻。譬喻非道之要，合異爲同，非事之妙。雖辭多語博，猶玉屑一車，不以爲寶矣。」牟子曰：「事嘗共見者，可說以實。一人見一人不見者，難與誠言也。昔人未見麟，問嘗見者：『麟何類乎？』見者曰：『麟如麟也。』問者曰：『若吾嘗見麟，則不問子矣，而麟如麟，寧可解哉？』見者曰：『麟，麏身、牛尾、鹿蹄、馬背。』問者霍解。孔子曰：『人不知而不愠，不亦君子乎！』老子：『天地之間，其猶橐籥乎？』又曰：『譬道於天下，猶川與江海。』豈復華飾乎？《論語》曰：『爲政以德，譬如北辰。』引天以比人也。子夏曰：『譬諸草木，區以別矣。』《詩》之三百，牽物合類。自諸子讖緯，聖人秘要，莫不引譬取喻，子獨惡佛說經牽譬喻耶？」


問曰：「人之處世，莫不好富貴而惡貧賤，樂歡逸而憚勞倦。黃帝養性，以五肴爲上。孔子：『食不厭精，鱠不厭細。』今沙門被赤布，日一食，閉六情，自畢於世。若兹何聊之有？」牟子曰：「富與貴是人所欲，不以其道得之不處也。貧與賤是人之所惡，不以其道得之不去也。老子曰：『五色令人目盲，五音令人耳聾，五味令人口𤕤，馳騁田獵令人心發狂，難得之貨令人行妨，聖人爲腹不爲目。」此言豈虗哉！柳下惠不以三公之位易其行；叚-{干}_木不以其身易魏文之富；許由、巢父栖木而居，自謂安於帝宇；夷齊餓于首陽，自謂飽於文武。葢各得其志而已，何不聊之有乎？」


問曰：「若佛經深妙靡麗，子胡不談之於朝廷，論之於君父，修之於閨門，接之於朋友？何復學經傳、讀諸子乎？」牟子曰：「未達其源，而問其流也。夫陳爼豆於壘門，建旌旗於朝堂，衣狐裘以當蕤賔，被絺綌以御黃鍾，非不麗也，乖其處非其時也。故持孔子之術，入商鞅之門，齎孟軻之說，詣蘇張之庭，功無分寸，過有丈尺矣。老子曰：『上士聞道，勤而行之；中士聞道，若存若亡；下士聞道，大而笑之。』吾懼大笑，故不爲談也。渴不必待江河，而飲井泉之水，何所不飽？是以復治經傳耳。」


問曰：「漢地始聞佛道，其所從出邪？」牟子曰：「昔孝明皇帝夢見神人，身有日光，飛在殿前，欣然悅之。明日博問羣臣，此爲何神？有通人傅毅曰：『臣聞天竺有得道者號曰佛。飛行虗空，身有日光，殆將其神也。』於是上悟。遣使者張騫、羽林郎中秦景、博士弟子王遵等十二人，於大月支寫佛經四十二章，藏在蘭臺石室第十四間。時於洛陽城西雍門外起佛寺，於其壁畵千乘萬騎，繞塔三帀。又於南宮清涼臺及開陽城門上作佛像。明帝存時，預修造壽陵，曰『顯節』，亦於其上作佛圖像。時國豐民寧，逺夷慕義，學者由此而滋。」


問曰：「老子：『知者不言，言者不知。』又曰：『大辯若訥，大巧若拙。』君子耻言過行。設沙門有至道，奚不坐而行之？何復談是非、論曲直乎？僕以爲此德行之賊也。」牟子曰：「來春當大饑，今秋不食；黃鍾應寒，蕤賓重裘。備預雖早，不免於愚。老子所，謂得道者耳。未得道者，何知之有乎！大道一言而天下悅，豈非大辯乎？老子不乎？『功遂身退，天之道也』。身旣退矣，又何言哉！今之沙門未及得道，何得不言？老氏亦猶言也。如其無言，五千何述焉？若知而不言可也，旣不能知又不能言，愚人也。故能言不能行，國之師也；能行不能言，國之用也；能行能言，國之寶也。三品各有所施，何德之賊乎？唯不能言，又不能行，是謂賊也。」


問曰：「如子之言，徒當學辯達、修言論；豈復治情性、履道德乎？」牟子曰：「何難悟之甚乎！夫言語談論，各有時也。蘧瑗曰：『國有道則直，國無道則卷而懷之。』寗武子國有道則智，國無道則愚。孔子曰：『可與言而不與言，失人；不可與言而與言，失言。』故智愚自有時，談論各有意，何爲當言論而不行哉？」


問曰：「子佛道至尊至快，無爲澹泊，世人學士多譏毀之，其辭說廓落難用，虗無難信，何乎？」牟子曰：「至味不合於衆口，大音不比於衆耳。作池，設大章，發簫韶，詠九成，莫之和也。張鄭衞之弦歌，時俗之音，必不期而拊手也。故宋玉：『客歌於郢，爲下之曲，和者千人。引商徵角，衆莫之應。』此皆悅邪聲，不曉於大度者也。韓非以管闚之見而謗堯舜，接輿以毛氂之分而刺仲尼，皆躭小而忽大者也。夫聞清商而謂之角，非彈弦之過，聽者之不聦矣。見和璧而名之石，非璧之賤也，視者之不明矣。神蛇能斷而復續，不能使人不斷也；靈龜發夢於宋元，不能免豫苴之網。大道無爲，非俗所見，不爲譽者貴，不爲毀者賤。用不用自天也，行不行乃時也，信不信其命也。」


問曰：「吾子以經傳理佛之說，其辭富而義顯，其文熾而說美，得無非其誠，是子之辨也。」牟子曰：「非吾辨也，見博故不惑耳。」問曰：「見博其有術乎？」牟子曰：「由佛經也。吾未解佛經之時，惑甚於子，雖誦五經，適以爲華，未成實矣。吾旣覩佛經之說，覽《老子》之要，守恬惔之性，觀無爲之行，還視世事，猶臨天井而闚谿，登嵩岱而見丘垤矣。五經則五味，佛道則五穀矣。吾自聞道已來，如開雲見白日，矩火入冥室焉。」


問曰：「子佛經如江海，其文如錦繡，何不以佛經荅吾問，而復引《詩》《書》，合異爲同乎？」牟子曰：「渴者不必須江海而飲，饑者不必待敖倉而飽。道爲智者設，辯爲達者通，書爲曉者傳，事爲見者明。吾以子知其意，故引其事，若說佛經之語，談無爲之要，譬對盲者說五色，爲聾者奏五音也。師曠雖巧，不能彈無弦之琴；狐狢雖熅，不能熱無氣之人。公明儀爲牛彈清角之操，伏食如故，非牛不聞，不合其耳矣。轉爲蚉䖟之聲，孤犢之鳴，卽掉尾奮耳，蹀躞而聽，是以《詩》《書》理子耳。」


問曰：「吾昔在京師，入東觀遊太學，視俊士之所規，聽儒林之所論，未聞修佛道以爲貴，自損容以爲上也，吾子曷爲躭之哉？夫行迷則改路，術窮則反故，可不思歟？」牟子曰：「夫長於變者不可示以詐，通於道者不可驚以怪，審於辭者不可惑以言，達於義者不可動以利也。《老子》曰：『名者身之害，利者行之穢。』又曰：『設詐立權，虛無自貴。』修閨門之禮術，時俗之際會；赴趣間隙，務合當世；此下士之所行，中士之所廢也，況至道之蕩蕩，上聖之所行乎？杳兮如天，淵兮如海，不合闚牆之士，數仞之夫，固其宜也。彼見其門，我覩其室；彼采其華，我取其實；彼求其備，我守其一。子速改路，吾請履之。禍福之源，未知何若矣。」


問曰：「子以經傳之辭，華麗之說，襃讚佛行，稱譽其德。高者陵清雲，廣者踰地圻，得無踰其本、過其實乎？而僕譏刺，頗得疹中而其病也。」牟子曰：「！吾之所襃，猶以塵埃附嵩泰，收朝露投江海。子之所謗，猶握瓢觚，欲減江海；躡耕耒，欲損崑崙；側一掌，以翳日光；舉土塊，以塞河衝。吾所襃不能使佛高，子之毀不能令其下也。」


問曰：「王喬、赤，八僊之籙，神書百七十卷，長生之事，與佛經豈同乎？」牟子曰：「比其類，猶五霸之與五帝，陽貨之與仲尼；比其形，猶丘垤之與華恒，涓瀆之與江海；比其文，猶虎鞹之與羊皮，斑紵之與錦繡也。道有九十六種，至於尊大，莫尚佛道也。神僊之書，聽之則洋洋盈耳，求其效猶握風而捕影。是以大道之所不取，無爲之所不貴，焉得同哉！」


問曰：「爲道者，或穀不食，而飲酒啖肉，亦老氏之術也。然佛道以酒肉爲上戒，而反食穀。何其乖異乎？」牟子曰：「衆道叢殘，凡有九十六種。澹泊無爲，莫尚於佛。吾觀老氏上下之篇，聞其禁五味之戒，未覩其絶五穀之語。聖人制七典之文，無止糧之術。老子著五千文，無穀之事。聖人：食穀者智，食草者癡，食肉者悍，食氣者壽。世人不達其事，見六禽閉氣不息，秋冬不食，欲效而爲之。不知物類各自有性，猶磁石取鐵，不能移毫毛矣。」


問曰：「穀寧可絶不？」牟子曰：「吾未解大道之時，亦嘗學焉。穀之法，數千百術，行之無効，爲之無徵，故廢之耳。觀吾所從學，師三人，或自稱七百、五百、三百歲。然吾從其學，未三載間，各自殞没。所以然者，葢由絶穀不食而啖百果，享肉則重盤，飲酒則傾罇；精亂神昬，穀氣不充；耳目迷惑，婬邪不禁。吾問其故何，荅曰：『老子︰「損之又損，以至於無爲。」徒當日損耳。』然吾觀之，但日益而不損也，是以各不至知命而死矣。且堯舜周孔各不能百載，而末世愚惑，欲服食穀，求無窮之壽，哀哉！」


問曰：「爲道之人，能却疾不病，不御針藥而愈，有之乎？何以佛家有病而進針藥邪？」牟子曰：「老子：『物壯則老，謂之不道，不道早已。』唯有得道者不生。不生亦不壯，不壯亦不老，不老亦不病，不病亦不朽。是以老子以身爲大患焉。武王居病，周公乞命；仲尼有疾，子路請禱。吾見聖人皆有病矣，未覩其無病也。神農嘗草，殆死者數十；黃帝稽首，受針於岐伯。此之三聖，豈當不如今之道士乎？察省斯言，亦足以廢矣。」


問曰：「道皆無爲，一也。子何以分別羅列，其異乎？更令學者狐疑，僕以爲費而無益也。」牟子曰：「俱謂之草，衆草之性不可勝言；俱謂之金，衆金之性不可勝言。同類殊性，萬物皆然，豈徒道乎？昔楊、墨塞羣儒之路，車不得前，人不得步。孟軻闢之，乃知所從。師曠彈琴，俟知音之在後；聖人制法，冀君子之將覩也。玉石同匱，猗頓爲之於悒；朱紫相奪，仲尼爲之歎息。日月非不明，衆陰蔽其光；佛道非不正，衆私掩其公。是以吾分而別之。臧文之智，微生之直，仲尼不假者，皆正世之語，何費而無益乎？」


問曰：「吾子訕神僊、抑奇怪，不信有不死之道是也，何爲獨信佛道當得度世乎？佛在異域，子足未履其地，目不見其所，徒觀其文而信其行。夫觀華者不能知實，視影者不能審形，殆其不誠乎？」牟子曰：「孔子曰：『視其所以，觀其所由，察其所安，人焉廋哉？』昔吕望、周公問於施政，各知其後所以終。顔淵乘駟之日，見東野車之馭，知其將敗。子貢觀邾魯之會，昭其所以喪。仲尼聞師曠之弦，而識文王之操。季子聽樂，覽衆國之風。何必足履目見乎？」


問曰：「僕嘗遊闐之國，數與沙門道人相見，以吾事難之，皆莫對而辭退，多改志而移意，子獨難改革乎？」牟子曰：「輕羽在高，遇風則飛；細石在谿，得流則轉。唯泰山不爲飄風動，磐石不爲疾流移。梅李遇霜而落葉，唯松柏之難凋矣。子所見道人，必學未浹、見未博，故有屈退耳。以吾之頑，且不可窮，況明道者乎？子不自改，而欲改人；吾未聞仲尼追盗跖，湯武法桀紂者矣。」


問曰：「神仙之術，秋冬不食，或入室累旬而不出，可謂澹泊之至也。僕以爲可尊而貴，殆佛道之不若乎？」牟子曰：「指南爲北，自謂不惑；以西爲東，自謂不矇。以鴟梟而笑鳳凰，執螻蚓而調龜龍。蟬之不食，君子不貴；蛙蟒穴藏，聖人不重。孔子曰：『天地之性人爲貴。』不聞尊蟬蟒也。然世人固有啖菖蒲而棄桂薑，覆甘露而啜酢漿者矣。毫毛雖小，視之可察；泰山之大，背之不見。志有畱與不畱，意有銳與不銳。魯尊季氏，卑仲尼；吳賢宰嚭，不肖子胥。子之所疑，不亦宜乎？」


問曰：「道家，堯、舜、周、孔、七十二弟子，皆不死而僊。佛家，人皆當死，莫能免。何哉？」牟子曰：「此妖妄之言，非聖人所語也。老子曰：『天地尚不得長久，而況人乎？』孔子曰：『賢者避世，仁孝常在。』吾覽六藝，觀傳記，堯有殂落，舜有蒼梧之山，禹有會稽之陵，伯夷、叔齊有首陽之墓，文王不及誅紂而没，武王不能待成王大而崩，周公有「改葬」之篇，仲尼有「兩楹」之夢，伯魚有「先父」之年，子路有「𦵔醢」之語，伯牛有「命矣」之文，曾參有「啓足」之辭，顔淵有不幸短命之記，苗而不秀之喻。皆著在經典，聖人至言也。吾以經傳爲證，世人爲驗。而不死，豈不惑哉？」


問曰：「子之所解，誠悉備焉，固非僕等之所聞也。然子所理何止著三十七條，亦有法乎？」牟子曰：「夫轉蓬漂而車輪成，窊木流而舟檝設，蜘蛛布而罻羅陳，鳥跡見而文字作。故有法成易，無法成難。吾覽佛經之要有三十七品，老氏道經亦三十七篇，故法之焉。」


於是惑人聞之，踧然失色，叉手避席，逡廵俯伏曰：「鄙人蒙瞽，生於幽仄，敢出愚言，不慮禍福。今也聞命，霍如湯雪，請得革情，洒心自敕，願受五戒，作優婆塞。」


正誣論〈未詳作者。〉


有異人者，誣佛曰：尹文子有神通者，愍彼胡狄父子，聚麀貪婪，忍害昧利，無耻侵害，不厭屠裂羣生，不可遜讓，厲不可談議喻，故具諸事。又令得道弟子變化。又禁其殺生，斷其婚姻，使無子孫，伐胡之術，孰良於此。


正曰：誣者旣無佛，復文子有神通，復有得道弟子，能變化恢廓盡神妙之理，此眞有胸無心之語也。夫尹文子卽老子弟子也。老子卽佛弟子也。故其經：「聞道竺乾有古先生，善入泥洹，不始不終，永存緜緜。」竺乾者，天竺也。泥洹者，胡語，晉言無爲也。若佛不先老子，何得稱先生？老子不先尹文，何故請道德之經耶？以此推之，佛故文子之祖宗，衆聖之元始也，安有弟子神化而師不能乎？且夫聖之宰世，必以道莅之。逺人不服，則綏以文德，不得已而用兵耳。將以除㬥止戈，拯濟羣生，行小殺以息大殺者也。故春秋之世，諸侯征伐，動仗正順。敵國有釁，必鳴鼓以彰其過，緫義兵以臨罪人，不以闇昧而行誅也。故服則柔而撫之，不苟婬刑極武，勝則以䘮禮居之，殺則以悲哀泣之，是以深貶誘執大杜絶滅之原。若懷惡而討不義，假道以成其㬥。皆經傳變文，譏貶累見。故會宋之盟，抑楚而先晉者，疾衷甲之詐，以崇咀信之美也。夫敵之怨惠，不及後嗣，惡止其身，重罪不濫，此百王之明制，經國之令典也。至於季末之將，佳兵之徒，患道薄德衰，始任詐力競。以譎詭之計，濟殘賊之心，野戰則肆鋒極殺，屠城則盡坑無遺。故白起刎首於杜郵，董卓屠身於宫門，君子知其必亡，舉世哀其灰戮，兵之弊也遂至於此，此爲可痛心而長歎者矣！何有聖人而欲大縱陰毒，翦絕黎元者哉？且十室容賢，而況萬之廣？重華生於東夷，文命出乎西羌。聖哲所興，豈有常地？或發音於此，默化於彼；形教萬方，而理運不差。原夫佛之所以夷跡於中岳，而曜奇於西域者，葢有至趣，不可得而縷陳矣。豈有聖人疾敵之强，而其欲覆滅使無孑遺哉？此何異氣厲殷流，不蠲良淑；縱火中原，蘭蕕俱焚。桀紂之虐，猶將不然乎！縱令胡國信多惡逆，以㬥易㬥，又非權通之旨也。引此爲辭，適足肆謗言眩愚竪，豈允情合義，有心之難乎？


又誣：尹文子欺之天有三十二重。又妄牽《樓炭經》，「諸天之宫，廣長二十四萬，靣開百門，門廣萬」。正曰：佛經說天地境界，高下階級，悉條貫部分，敘而有章。而誣者或附著生長，枉造僞說；或顚倒淆亂，不得要實。何有二十四萬之地，而容四百萬之門乎？以一事覆之，足明其錯謬者多矣。臧獲牧竪，猶將知其不然，况有識乎？欲以見博，秪露其愚焉。


又誣：佛亦周遍五道，備犯衆過，行凶惡，猶得佛。此非怖爲惡者之法也。又計生民善者少而惡者多，惡人死輒充六畜，爾則開闢至今足爲乆矣，今畜宜居十分之九，而人種已應希矣。


正曰：誠如所言，佛亦曾爲惡耳。今所以得佛者，改惡從善故也。若長惡不悛，迷而後遂往，則長夜受苦輪，轉五道而無解脫之由矣。今以其能掘衆惡之栽，滅三毒之燼，修五戒之善，書十德之美，行之累劫，倦而不已，曉了本際，暢三世空，故能解生死之虛，外無爲之場耳。計天下蜫蟲之數不可稱計，人之在九州之內，若毫末之在焉體。十分之九，豈所言哉？故天地之性，以人爲貴。榮期所以自得於三樂，達貴賤之分，明也。今更不復自賴於人類，不醜惡於畜生，以蒭水爲甘膳，以羈絡爲非讁，安則爲之無所多難也。


又誣：有《無靈下經》。《無靈下經》，妖怪之書耳，非三墳五典訓誥之言也，通才達儒所未究覽也。三曾五祖之言，又似解奏之文，此殆不詰而虛妄自露矣。今具聊復應之。凡俗人常謂，人死則滅，無靈無鬼。然則無靈則無天曹，無鬼則無所收也。若子孫奉佛，而乃追譴祖先，或是賢人君子平生之時，未必與子孫同事，而天曹便收伐之。命顔冉之，羅枉戮之痛，仁慈祖考，加虐毒於貴體，此豈聦明正直之神乎？若其非也，則狐狢魍魎婬厲之鬼，何能反制仁賢之靈，而困禁戒之人乎？以此爲誣，鄙醜書矣。


又誣：道人聚斂百姓，大搆塔寺，華飾奢靡，費而無益。


正曰：夫教有深淺，適時應物，悉已備於首論矣，請復申之。夫恭儉之心，莫過堯舜，而山龍華蟲黼黻絺繡，故《傳》曰：「錫鸞和鈴，昭其聲也；三辰旂旗，昭其明也；五色比象，昭其文也。」故王者之居，必金門玉陛，靈臺鳳闕。將使異乎凡庶，令貴賤有章也。夫人情從所覩而興感，故聞鼓鼙之音，覩羽麾之象，則思將帥之臣；聽琴瑟之聲，觀庠序之儀，則思朝廷之臣。遷地易觀，則情貌俱變。令悠悠之徒，見形而不及道者，莫不貴崇高而忽仄陋，是以諸奉佛者，仰慕遺跡，思存髣髴。故銘列圖象，致其虔肅，割珍玩以增崇靈廟。故上士遊之，則忘其蹄筌，取諸逺味；下士遊之，則美其華藻，玩其炳蔚。先悅其耳目，漸率以義方。三塗汲引，莫有遺逸，猶器之取水，隨量多少，唯穿底無當，乃不受耳。


又專誣以禍福爲佛所作，可謂元不解矣。聊復釋之。夫吉凶之與善惡，猶善惡之乘形聲，自然而然，不得相免也。行之由己，而理玄應耳。佛與周孔，但共明忠孝信順，從之者吉，背之者凶，示其渡水之方，則使資舟艥，不能令步涉而得濟也。其誨人之法，救厄死之術，亦猶神農唱粒食以充饑虛，黃帝垂衣裳以禦寒暑。若閉口而望飽，裸袒以求温，不能强與之也。夫扁鵲之所以稱良醫者，以其應疾投藥，不失其宜耳，不責其令有不死之民也。且扁鵲有：「吾能令當生者不死，不能令當死者必生也。」若夫，爲子則不孝，爲臣則不忠乎？守膏肓而不悟，進良藥而不御，而受禍臨死之日更多咎，聖人深恨。良醫非徒東走，其勢投穽矣。


又誣：沙門之在京洛者多矣，而未曾聞能令主上延年益壽，上不能調和陰陽，使年豐民富，消災却疫，克靜禍亂。下不能休粮絕粒，呼吸清醇，扶命度厄，長生久視。


正曰：不然。莊周有：「達命之情者，不務命之所無柰何。」審期分之不可遷也。若令性命可以智德求之者，則發、旦二子足令文父致千齡矣。顔子死則稱「天䘮予」，惜之至也，無以延之耳。且陰陽數度，期運所當；百六之極，有時而臻。故堯有滔天之洪，湯有赤地之災；涿鹿有漂櫓之血，坂泉有橫野之屍。何不坐而消之，救其未然邪？且夫熊經鳥曳，導引吐納，輟黍稷而御英蘂，吸風露以代餱糧，俟此而壽，有待之倫也。斯則有時可夭，不能無窮也。沙門之視松喬，若未孩之兒耳，方將泛志於二儀之表，延祚於不死之鄉，豈能屑心營近，與涓彭爭長哉？難者苟欲騁飾非之辯，立距諫之强，言無節奏，義無宮商，嗟夫北之亂雅，惡綠之奪黃也。其餘噪之音曾無紀綱，一遵先師不荅之章。


又誣：漢末有笮融者，合兵依徐州刺史陶謙，謙使之督運，而融先事佛，遂斷盗官運，以自利入，大起佛寺；行人悉與酒食；後爲劉繇所攻見殺。


正曰：此難不待繩約而自縛也。夫佛教率以慈仁，不殺忠信，不愆廉貞，不盗爲首。老子：「兵者不祥之器，邇者凶。」而融阻兵安忍，結附㓂逆，犯殺一也；受人使命，取不報主，犯欺二也；斷割官物，以自利入，犯盗三也；佛經：「不以酒爲惠施。」而融縱之，犯酒四也。諸戒盡犯，則動之死地矣。譬猶吏人解印脫冠而橫道肆暴，五尺之童皆能制之矣。笮氏不得其死，適足助明爲惡之獲殃耳。


又誣：石崇奉佛亦至，而不免族誅。


正曰：石崇之爲人，所悉也。憍盈躭酒，放僭無度，多藏厚斂，不恤惸獨。論才則有一割之利，計德則盡無取焉。雖託名事佛，而了無禁戒，卽如世人貌清心穢，色厲內荏，口詠禹湯而行偶桀跖。自貽伊禍，又誰之咎乎？


又誣：周仲智奉佛亦精進，而竟復不蒙其福。


正曰：尋斯言，似乎幸人之災，非通言也。仲智雖有好道之意，然意未受戒爲弟子也。論其率情亮直，具涉儁上，自是可才。而有强梁之累，未合道家嬰兒之旨矣。以此而遇忌勝之雄，䘮敗理耳。縱如難者之言，精進而遭害者有矣，此何異顔項夙夭，夷叔餒死？比盡忠而陷剖心之禍，申生篤孝而致雉經之痛，若此之比，不可勝言。孔子：「仁者壽，義者昌。」而復或有不免，固知宿命之證，至矣信矣。


又誣：事佛之家，樂死惡生，屬纊待絶之日，皆以爲福祿之來，無復哀慼之容。


正曰：難者得無隱心而居物，不然，何言之逆乎？夫佛經自謂得道者，能玄同彼我，渾齊脩短，涉生死之變，泯然無槩；步禍福之地，而夷心不怛；樂天知命，安時處順耳。其未體之者，哀死愼終之心，乃所以增其篤也。故有大悲弘誓之義，讎人之䘮，猶加哀矜，以德報怨，不念舊惡；況乎骨肉之痛，情隆自然者，而可以無哀慼之心者哉？夫愛親者不敢惡於人，恐疇己之深也，逆情違道，於斯見矣。

明佛論〈一名《神不滅論》。〉　　宋宗炳


夫道冝之至妙，固風化尊；而世多誕佛，以我躬不閱，遑恤于後。萬之事，百年以外，皆不以爲然，況復須彌之大，佛國之偉，精神不滅，人可成佛，心作萬有，諸法皆空，宿緣緜邈，億劫乃報乎！此皆英竒超洞，理信事實。黃華之聽，豈納《雲門》之調哉？世人又貴周孔書典，自堯至漢，九州華夏曾所不曁，殊域何感漢明？何德而獨昭靈彩？凡若此情，又皆牽附，先習不能曠以玄覽，故至理匪遐，而疑以自没。悲夫！中國君子明於禮義，而闇於知人之心，寧知佛心乎？今世業近，事謀之不臧，猶興䘮及之，況精神我也！得焉則清升無窮，失矣則永墜無極，可不臨深而求，履薄而慮乎？夫一局之奕，形筭之淺，而奕秋之心，何嘗有得。而乃欲率井蛙之見，妄抑大猷，至獨陷神於天穽之下，不以甚乎？今以茫昧之識，燭幽冥之故，旣不能自覽，鑒於所失，何能獨明於所得？唯當明精闇向推夫善道居，然冝修以佛經爲指南耳。彼佛經也，包五典之德，深加逺大之實；含老莊之虛，而重增皆空之盡。高言實理，肅焉感神，其映如日，其清如風，非聖誰說乎？謹推世之所見，而會佛之理爲明。


論曰：今自撫踵至頂，以去陵虛心往而勿已，則四方上下，皆無窮也。生不獨造，必傳所資，仰追所傳，則無始也。奕世相生而不已，則亦無竟也。是身也，旣日用無垠之實，親由無始而來，又將傳於無竟而去矣。然則無量無邊之曠，無始無終之乆，人固相與陵之以自敷者也。是以居赤縣，於八極曾不疑焉。今布三千日月，羅萬二千天下，恒沙閱國界，飛塵紀積劫。普冥化之所容，俱眇末其未央，何獨安我而疑彼哉？夫秋毫處滄海，其懸猶有極也。今綴彝倫於太虛爲藐虗，胡可言哉！故世之所大，道之所小；人之所遐，天之所邇。所謂軒轅之前，遐哉邈矣者。體天道以高覽，葢昨日之事耳。《書》稱知逺，不出唐虞；《春秋》屬辭，盡於王業。《禮》《樂》之良敬，《詩》《易》之温潔，今於無窮之中，煥三千日月以列照，麗萬二千天下以貞觀，乃知周、孔所述，葢於蠻觸之域，應求治之麤感且寧，乏於一生之內耳。逸乎生表者，存而未論也。若不然也，何其篤於爲始形，而畧於爲終神哉？登蒙山而小魯，登太山而小天下，是其際矣。且又墳典已逸，俗儒所編，專在治迹。言有出於世表，或散没於史策，或絶滅於坑焚。若老子莊周之道，喬列眞之術，信可以洗心養身，而亦皆無取於《六經》。而學者唯守救麤之闕文，以《書》《禮》爲限斷。聞窮神積刧之逺化，炫目前而永忽，不亦悲夫！嗚呼！有似行乎層雲之下而不信日月者也。今稱一陰一陽之謂道，陰陽不測之謂神者，葢謂至無爲道，陰陽兩渾，故曰一陰一陽也。自道而降，便入精神。常有於陰陽之表，非二儀所究，故曰陰陽不測耳。君平之說「一生二」，謂神明是也。若此二句皆以明無，則以何明精神乎？然羣生之神，其極雖齊，而隨緣遷流，成麤妙之識，而與本不滅矣。今雖舜生於瞽，舜之神也，必非瞽之所生。則商均之神，又非舜之所育。生育之前，素有麤妙矣。旣本立於未生之先，則知不滅於旣死之後矣。又不滅則不同，愚聖則異，知愚聖生死不革不滅之分矣。故：精神受形，周遍五道，成壞天地，不可稱數也。夫以累瞳之質誕于頑瞽，嚚均之身受體黃中，愚聖天絶，何數以合乎？豈非重華之靈，始麤於在昔，結因往劫之先，緣會萬化之後哉！今則獨絶其神，昔有接麤之累，則練之所盡矣。神之不滅，及緣會之理，積習而聖，三者鑒於此矣。若使形生則神生，形死則神死，則冝形殘神毁，形病神困。詎有腐則其身，或屬纊臨盡，而神意平全者？及自牖執手，病之極矣。而無變德行之主，斯殆不滅之驗也。若必神生於形，本非緣合，今請逺取諸物，然後近求諸身。夫五嶽四瀆，謂無靈也，則未可斷矣。若許其神，則嶽唯積土之多，瀆唯積水而已矣。得一之靈，何生水土之麤哉？而感託巖流，肅成一體，設使山崩川竭，必不與水土俱亡矣。神非形作，合而不滅，人亦然矣。神也者，妙萬物而爲言矣。若資形以造，隨形以滅，則以形爲本，何妙以言乎？夫精神四達，並流無極，上際於天，下盤於地。聖之窮機，賢之研微，逮于宰、賜、莊、嵇、吳、子房之倫，精用所乏，皆不疾不行，坐徹宇宙，而形之臭腐，甘嗜所資，皆與下愚同矣。寧當復禀之以生，隨之以滅邪？又冝思矣。周公郊祀稷，宗祀文王，世或謂空以孝，卽問談者，何以了其必空，則必無以了矣。苟無以了，則文、稷之靈，不可謂之滅矣。齋三日，必見所爲齋者，寧可以常人之不見，而斷周公之必不見哉？嬴博之葬，曰：“骨肉歸于土，䰟氣則無不之。”非滅之謂矣。夫至治，則天；大亂，滔天。其要心神之爲也。堯無理不照，無欲不盡，其神精也；桀無惡不肆，其神悖也。桀非不知堯之善，知己之惡，惡已亡也；體之所欲，悖其神也。而知堯惡亡之識，常含於神矣。若使不居君位，千歲勿死，行惡則楚毒交至，微善則少有所寬，寧當復不稍滅其惡，漸修其善乎？則向者神之所含，知堯之識，必當少有所用矣。又加千歲而勿已，亦可以其欲都澄，遂精其神如堯者也。夫辰月變則律吕動，晦望交而蚌蛤應，分至啓閉，而燕、鷹、龍、蛇，颯焉出没者，皆先之以冥化，而後發於物類也。凡厥羣有，同見陶於冥化矣。何數事之獨然，而萬化之不盡然哉？今所以殺人而死，傷人而刑，及爲縲紲之罪者；及今則無罪，與今有罪而同然者，皆由冥緣前遘，而人理後發矣。夫幽顯一也。釁遘於幽，而醜發於顯，旣無怪矣。行凶於顯，而受毒於幽，又何怪乎？今以不滅之神，含知堯之識，幽顯於萬世之中，苦以創惡，樂以誘善，加有日月之宗，垂光明照，何緣不虛已鑚仰，一變至道乎？自恐往劫之桀、紂，皆可徐成將來之湯、武。況今風情之倫少，而汎心於清流者乎？由此觀之，人可作佛，其亦明矣。夫生之起也，皆由情兆，今男女構精，萬物化生者，皆精由情構矣。情構於己，而則百衆神，受身大似，知情爲生本矣。至若五帝三，雖超情窮神，然無理不順。苟昔緣所會，亦必循俯入精化，相與順生，而敷萬族矣。況今以情貫神，一身死壞，安得不復受一身，生死無量乎？識能澄不滅之本，禀日損之學，損之又損，必至無爲無欲。欲情唯神獨映，則無當於生矣。無生則無身，無身而有神，法身之謂也。今黃帝、虞、舜、姬公、孔父，世之所仰而信者也，觀其縱轡升天，龍潛鳥颺，反風起禾，絶粒弦歌，亦皆由窮神爲體。故神功所應，倜儻無方也。今形理雖外，當其隨感起滅，亦必有非人力所致而至者。河之出圖，洛之出書，蓂莢無栽而敷，玄珪不琢而成，桑穀在庭，倐然大拱忽爾以亡，火流王屋而爲烏，鼎之輕重大小，皆翕變化感靈而作，斯實不思議之明類也。夫以法身之極靈，感妙衆而化見，照神功以朗物，復何竒不肆，何變可限，豈直仰陵九天，龍行九泉，吸風絶粒而已哉？凡厥光儀符瑞之偉，分身涌出，移轉世界，巨海入毛之類，方之黃、虞、姬、孔，神化無方。向者，衆瑞之晻曖顯没，旣出形而入神，同惚怳而玄化，何獨信此而抑彼哉？冥覺法王清明卓朗，信而有徵，不違顔咫尺，而昧者不知，哀矣哉！夫《洪範》庶徵休咎之應，皆由心來。逮白虹貫日，太白入昴，寒生黍，崩城隕霜之類，皆發自人情，而逺形天事，固相爲形影矣。夫形無無影，聲無無響，亦情無無報矣。豈直貫日隕霜之類哉！皆莫不隨情曲應，物無遁形。但或結於身、或播於事，交賒紛綸，顯昧渺漫，孰覩其際哉？衆變盈世，羣象滿目，皆萬世已來，精感之所集矣。故佛經：“一切諸法，從意生形。”又：“心爲法本，心作天堂，心作地獄。”義由此也。是以清心潔情，必妙於英麗之境；濁情滓行，永悖於三塗之域。何斯唱之迢遰，微明有實理，而直䟽䰟沐想，飛誠悚志者哉？雖然，夫億等之情，皆相緣成識，識感成形，其性實無也。自有津悟已來，孤聲豁然，滅除心患，未有斯之至也。請又述而明之。夫聖神玄照，而無思營之識者，由心與物絶，唯神而已。故虛明之本，終始常住，不可凋矣。今心與物交，不一於神，雖以顔子之微，微而必乾。乾鑚仰，好仁樂山，庶乎屢空。皆心用乃識，必用用妙接，識識妙續，如火之炎炎，相卽而成爓耳。今以悟空息心，心用止而情識歇，則神明全矣。則情識之構，旣新故妙續，則悉是不一之際，豈常有哉？使庖丁觀之，必不見全牛者矣。佛經所謂變易離散之法，法識之性空，夢幻、影響、泡沫、水月，豈不然哉？顔子知其如此，故處有若無，撫實若虛，不見有犯而不校也。今觀顔子之屢空，則知其有之實無矣。況自茲以降，䘮眞彌逺，雖復進趨大道，而與東走之疾，同名狂者，皆違理謬感，遁天妄行，彌非眞有矣。況又質味聲色，復是情僞之所影化乎？且舟壑潛謝，變速奔電，將來未至，過去已滅，已在不住，瞬息之頃，無一毫可據，將欲何守而以爲有乎？甚矣！僞有之蔽神也。今有明鏡於斯，紛穢集之，微則其照藹然，積則其照朏然，彌厚則照而昧矣。質其本明，故加穢猶照，雖從藹至昧，要隨鏡不滅以之辨，物必隨穢彌失，而過謬成焉。人之神理，有類於此。僞有累神，成精麤之識，識附於神，故雖死不滅。漸之以空，必將習漸至盡，而窮本神矣，泥洹之謂也。是以至言雲富從而豁以空焉。夫巖林希微，風水爲虛，盈懷而往，猶有曠然，況聖穆乎？空以虛授人而不清心樂盡哉？是以古之乘虛入道，一沙一佛，未詎多也。


或問曰：神本至虛，何故沾受萬有而與之爲緣？又本虗旣均，何故分爲愚聖乎？又旣心作萬有，未有萬有之時，復何以累心使感而生萬有乎？


荅曰：今神妙形麤，而相與爲用，以妙緣麤則知以虗緣有矣。今愚者雖鄙，要能處今識昔，在此憶彼，皆有神功，則練而可盡，知其本均虗矣。心作萬有，備於前論。據見觀實三者，固已信然矣。但所以然者，其來無始，無始之始，豈有始乎？亦玄之又玄矣。莊周稱冉求問曰：“未有天地，可知乎？”仲尼曰：“古猶今也。”葢謂雖在無始之前，仰尋先際，初自茫眇，猶今之冉求耳。今神明始創，及羣生最先之祖，都自杳漠，非追想所及，豈復學者通塞所預乎？夫聖固凝廢，感而後應耳，非想所及，卽六合之外矣。無以爲感，故存而不論。聖而弗論，民何由悟？今相與踐地戴天，而存踐戴之外，豈有紀極乎？禹之弼成五服，敷土不過九州者，葢道世路所及者耳。至於大荒之表，暘蒙汜之際，非復人理所預，則神聖已所不明矣。況過此彌往，渾瀚冥茫，豈復議其邊陲哉？今推所踐戴，終至所不議，故一體耳。推今之神用，求昔之所始，終至於聖人之所存而不論者，亦一理相貫耳，豈獨可議哉！皆由冥緣隨宇宙而無窮，物情所感者有限故也。夫衆心稟聖以成識，其猶衆目會日以爲見，離朱察秋毫於百尋者，資其妙目，假日而覩耳。今布毫於千步之外，目力所匱，無假以見，而於察微避危，無所少矣。何爲以千步所昧，還疑百尋之毫乎？今不達緣本，情感所匱，無以會聖，而知取至於致道之津，無所少矣。何爲以緣始之昧，還疑旣明之化矣哉！


或問曰：今人，不解緣始，故不得信佛。此非感邪？聖人何以不爲明之？


荅曰：所謂感者，抱升之分，而理有未至。要當資聖以通，此理之實感者也。是以樂身滯有，則朗以苦空之義；兼愛弗弘，則示以投身之慈。體非俱至而三乘設，分業異修而六度明，津梁之應無一不足，可謂感而後應者也。是以聞道靈鷲，天人暢，造極者蔚如也。豈復逺疑緣始，然後至哉？理明訓足，如說修行，何所不備，而猶必不信，終懷過疑於想所不及者，與將隕之。疾饋藥不服，流矢通中，忍痛不拔，要求矢藥造構之始，以致命絶，夫何異哉？皆由積道自昔，故未會無言，致使今日在信妄疑耳，豈可以爲實理之感哉！非理妄疑之感，固無以感聖而尅明矣。夫非我求蒙，蒙而求我，固冝虛己及身，隨順玄化，誠以信往，然後悟隨應來，一悟所振，終可遂至冥極。守是妄疑，而不歸純，歛衽者方將長淪惑網之災，豈有旦期？背向一差，升墜天絶，可不愼乎？


或問曰：孔氏之訓，無求生以害仁；有殺身以成仁，仁之至也，亦佛經說菩薩之行矣；老子明無爲之至也，卽泥洹之極矣，而曾不稱其神通成佛。豈孔、老有所不盡與？明道欲以扇物，而掩其致道之實乎？無實之疑，安得不生？


荅曰：教化之發，各指所應，世蘄乎亂，洙泗所弘，應治道也。純風彌凋，二篇乃作，以息動也。若使顔、冉、宰、賜、尹喜、莊周，外讚儒玄之跡，以導世情所極；內禀無生之學，以精神理之求，世孰識哉？至若冉季、子游、子夏、子思、孟軻、林宗、康成、蓋公、嚴平、班嗣、楊王之流，或分盡於禮教，或自畢於任逸，而無欣於佛法，皆其寡緣所窮，終無僭濫。故孔、老發音指導，自斯之倫，感向所曁，故不復越叩過應。儒以弘仁，道在抑動，皆已撫教得崖，莫匪爾極矣。雖慈良無爲，與佛說通流，而法身泥洹，無與盡言，故弗明耳。且凡稱無爲而無不爲者，與夫法身無形，普入一切者，豈不同致哉？是以孔、老、如來，雖三訓殊路，而習善共轍也。


或問曰：自三五以來，曁于孔、老，洗心佛法，要將有人，而獻酬之跡，曾不乍聞者，何哉？


荅曰：前論之旨已明，俗儒而編專在治跡，言有出於世表，或散没於史策，或絶滅於坑焚。今又重敷所懷。夫三皇之書，謂之《三墳》，言大道也。爾時也，孝慈天足，豈復訓以仁義；純朴弗離，若老、莊者復何所扇？若不明神本於無生，空衆性以照極者，復以何爲大道乎？斯文没矣，世孰識哉！史遷之述五帝也，皆生而神靈，或弱而能言，或自言其名，懿淵䟽通，其知如神，旣以類夫大乘菩薩，化見而生者矣。居軒轅之丘，登崆峒，陟凡岱，幽陵蟠木之遊，逸跡超浪，何以知其不由從如來之道哉？以五帝之長世，堯治百年，舜則七十，廣成、大隗、鴻崖，巢、許、父、北人、姑射四子之流，玄風畜積，洋溢於時。而《五典》餘類，唯唐、虞二篇，而至寡闢。子長之記，又謂百家之言黃帝，文不雅訓，搢紳難言，唯採殺伐治跡，猶萬不記一。豈至道之盛，不見于殘缺之篇，便當皆虛妄哉？今以神明之君，遊浩然之世，𢹂七聖於具茨，見神人於姑射，一化之生，復何足多談！微言所精，安知非窮神億劫之表哉？廣成之言曰：“至道之精，窈窈冥冥。”卽《首楞嚴》三昧矣。得吾道者，上爲皇，下爲王，卽亦隨化升降，爲飛行皇帝，轉輪聖王之類也。失吾道者，上見光，下爲土，亦生死於天人之界者矣。感大隗之風，稱天師而退者，亦十號之稱矣。自恐無生之化，皆道深於若時，業流於玄勝，而事没振古，理隨文翳，故百家所摭，若曉而昧。又搢紳之儒，不謂雅訓，遂令狥世而不深於道者，仗史籍而抑至理，從近情而忽逺化，困精神於永劫，豈不痛哉！伯益述《山海》：“天毒之國，偎人而愛人。”郭璞傳：“古謂天毒，卽天竺，浮屠所興。偎愛之義，亦如來大慈之訓矣！”固亦旣聞於三五之世也。國典弗傳，不足疑矣。凡三代之下，及孔、老之際，史策之外，竟何可量？孔之問禮，老爲言之；關尹之求，復爲明道。設使二篇或没，其言獨存於《禮記》，後世何得不謂柱下翁直是知禮老儒？豈不體於玄風乎？今百代衆書飄蕩於存亡之後，理無備在，豈可斷以所見，絶獻酬於孔、老哉？東方朔對漢武劫燒之說，劉向《列仙》敘七十四人在佛經，學者之管窺於斯，又非漢明而始也。但馳神越世者衆而顯，結誠幽微者寡而隱，故潛感之實不揚於物耳。道人澄公，仁聖於石勒、虎之世，謂虎曰：“臨淄城中，有古阿育王寺處，猶有形像承露盤，在深林巨𣗳之下，入地二十丈。”虎使者依圖搜求，皆如言得。近姚畧叔父爲晉王，於河東蒲坂，古老所謂阿育王寺處，見有光明，鑿求得佛遺骨於石函銀匣之中，光曜殊常，隨路迎覩於灞上比丘，今見存辛〈一作「新」。〉寺。由此觀之，有佛事於齊、晉之地，久矣哉！所以不說於三傳者，亦猶寶、孫盛之史，無語稱佛，而妙化實彰有晉，而盛於江左也。


或問曰：若諸佛見存，一切洞徹，而威神之力，諸法自在，何爲不曜光儀於當今，使精麤同其信悟，灑神功於窮迫，以拔寃枉之命？而令君子之流於佛無覩，故同其不信，俱陷闡提之苦？秦、趙之衆，一日之中，白起、項藉坑六十萬。夫古今彝倫，及諸受坑者，誠不悉有宿緣大善，盡不覩無一緣而悉積大惡，而不覩佛之悲，一日俱坑之痛，憖然畢同，坐視窮酷而不應，何以爲慈乎！緣不傾天，德不邈世，則不能濟，何以爲神力自在，不可思議乎？魯陽廻日，耿恭飛泉，宋九江虎違江而蝗避境，猶皆心力橫徹，能使非道玄通，況佛神力，融起之氣，治籍之心，以活百萬之命殊易。夫納須彌於芥子，甚仁於毁身乎一虎一鴿矣，而今想焉而不見，告焉而不聞，請之而無救，寂寥然與大空無別。而於其中有作沙門而燒身者，有絶人理而剪六情者，有苦力役傾資寶而事廟像者，頓奪其當年，而不見其所得。！可惜矣！若謂應在將來者，則向六十萬，命善惡不同，而枉滅同矣。命善惡雖異，身後所當，獨何得異？見世殊品，旣一不蒙甄別，將來浩蕩，爲欲何望？況復恐實無將來乎？經：“足指按地，三千佛土皆見，及盲聾瘖瘂，牢獄毒痛，皆得安寧。”夫佛，逺近存亡，有戒無戒，等以慈焉。此之有心，宜見苦痛，宜寧與彼一矣，而經則快多是語，實則竟無暫應。安知非異國有命世逸羣者，構此空法，以脅異翼善交，言有微逺之情，事有澄肅之美，純而易信者，一己輸身，遂相承於不測而勢無止薄乎？


荅曰：今不覩其路，故於夷謂險，誠瞰其塗，則不見所難矣。夫常無者道也。唯佛則以神法道，故德與道爲一，神與道爲二。二故有照以通化，一故常因而無造。夫萬化者，固各隨因緣，自作於大道之中矣。今所以稱佛諸法自在，不可思議者，非曰爲可不由緣數，越宿命而橫濟也。葢衆生無量，神功所導，皆依崖曲暢，其照不可思量耳。譬之洪水、四凶，瞽頑、象傲，皆化之固然，堯、舜弗能易矣。而必各依其崖，洚水流凶，允若克諧，其德豈不大哉！夫佛也者，非他也，葢聖人之道，不盡於濟生之俗，敷化於外生之世者耳。至於因而不爲，功自物成，直堯之殊應者。夫鍾律感類，猶心玄會，况夫靈聖以神理爲類乎？凡厥相與冥遘於佛國者，皆其烈志清神，積劫增明，故能感詣洞徹，致使釋迦發暉，十方交映，多寶涌見，燈王入室，豈佛之獨顯乎哉？能見矣！至若今之君子，不生應供之運，而域乎禹績之內，皆其誠背于昔，故會乖于今，雖復清若夷、齊，貞如柳、季，所志苟殊，復何由感而見佛乎？況今之所謂，或自斯已還，雖復禮義熏身，高名馥世，而情深于人，志不附道，雖人之君子，而實天之小人。靈極之容，復何由感映？豈佛之偏隱哉！我弗見矣！若或有隨緣來生，而六度之誠發自宿業，感見獨朗，亦當屢有其人。然雖道俗比肩，復何由相知乎？然則麤妙在我，故見否殊應，豈可以己之不曜於光儀，而疑佛不見存哉？夫天地有靈，精神不滅，明矣！今秦、趙之衆，其神與宇宙俱來，成敗天地而不滅，起、籍二將，豈得頓滅六十萬神哉？神不可滅也，則所滅者身也。豈不皆如佛言，常滅羣生之身，故其身受滅，而數會於起、籍乎？何以明之？夫乾道變化，各正性命，至於雞彘犬羊之命，皆乾坤六子之所一也。民之咀命充身，曓同蛛蟱爲網矣。鷹虎非搏噬不生，人可飯𬞞而存，則虐己甚矣。天道至公，所希者命，寧當許其虐命，而抑其冥應哉？今六十萬人，雖當美惡殊品，至於忍咀羣生，恐不異也。美惡殊矣，故其生之所享固可實殊；害生同矣，故受害之日固亦可同。今道家之言，世之所述，無以焉。至若公、邴吉、虞怡，德應于後，嚴延年、田蚡、晉宣，殺報交驗，皆書于漢、魏，世所信覩。夫活人而慶流子孫，況精神爲殺活之主，無殃慶於後身乎？殺活彼身，必受報己身，況通塞彼神，而不榮悴於己神乎？延年所殺，皆凡等小人，竇嬰、王陵，宰牧之豪，賢否殊、貴賤異，其致報一也。報之所加，不論豪賤將相，晉王不二矣。豈非天道至平，才與不才亦各其子，理存性命，不在貴賤故邪？然則肫魚雖賤，性命各正於乾道矣。觀大鳥之廻翔，小鳥之啁噍，葛盧所聽之牛，西巴所感之鹿，情愛各深於其類矣。今有孕婦稚子於斯，而有刳而剔之，燔而炙之者，則謂寃痛之殃，上天所感矣。今春獵胎孕，燔𦵔羔雛，亦天道之所一也，豈得獨無報哉？但今相與理，緣於飲血之世，畋漁非可頓絶，是以聖王庖厨其化，葢順民之殺以滅其害，踐庖聞聲，則所不忍。因豺獺以爲節，疾非時之傷孕，解罝而不網，明含氣之命重矣。孟軻擊賞於釁鐘，知王德之去殺矣。先王撫鹿救急，故雖深其仁，不得頓苦其禁。如來窮神明極，故均重五道之命，去殺爲衆戒之首。萍沙見報於白兔，釋氏受滅於昔魚，以示報應之勢，皆其窈窕精深，迂而不昧矣。若在往生，能聞于道，敬修法戒，則必不墜長平而受坑馬服矣。及在旣墜，信法能徹，必超今難。若緣釁先重，難有前報，及戒德後臻，必不復見坑來身矣。所謂灑神功於窮迫，以拔寃枉之命者，其道如斯，慈之至矣。今雖有世美，而無道心，犯害衆命，以報就迫，理之當也。佛乘理居當而救物以法，不蹈法則理無橫濟，豈佛無實乎？譬之扁鵲，救疾以藥，而不信不服，疾之不瘳，豈鵲不妙乎？魯陽、耿恭、逺祖九江，所以能廻日飛泉，蟲虎避德者，皆以列誠動乎神道，神道之感卽佛之感也，若在秦、趙，必不陷於難矣。則夫陷者，皆已無誠，何由致感於佛，而融冶起、籍哉？夫以通神之衆，萃窮化之堂，故須彌可見於芥子之內耳。又雖今則虎、鴿，昔或爲人，嘗有緣會，故值佛嘉運，投身濟之，割股代之。苟無感可動，以命償殺，融冶之竒，安得妄作？吹萬之死，其自己，而疑佛哉？夫志之篤也，則想之而見，告之斯聞矣。推周、孔交夢，傅說形求實至，古今悠隔；傅巖遐阻，而玄對無礙，則可以信。夫潔想西感，覩無量壽佛，越境百億，超至無功，何大空無別哉？夫道在練神，不由存形，是以沙門祝形燒身，厲神絶往，神不可滅，而能奔其往，豈有負哉？契闊人理，崎嶇六情，何獲於我而求累于神；誠自剪絶，則日損所情，實漸于道，苦力策觀，傾資敻居，未幾有之。俄然身滅，名實所收，不出盜跨。構館栖神象，淵然幽穆，形從其微，神隨之逺。微則應清，逺則福妙，盗跨與道，孰爲優乎？頓奪其當年所以超升，潛行恊于神明，福德彰於後身，豈能見其所得哉？夫人事之動，必貫神道，物無妄然，要當有故而然矣。若使幽冥之報，不如向論，則六十萬命何理以坑乎？旣以報坑，必以報不坑矣。今戰國之人，眇若安期，幽若四皓，龍顔而帝，列地而君，英聲茂實，不可稱數，同在羿之彀中，獨何然乎？豈不各是前報之所應乎？旣見福成於往行，則今行無負於後身，明矣。見世殊品，旣宿命所甄，則身後所當，獨何容濫？經之所竒，自謂當佛化見之時，皆由素有嘉會，故其遇若彼；今曾無暫應，皆咎在無緣。而反誣至法空搆，嗚呼！神鑒孔昭，侮聖人之殃，亦可畏也。敢問空搆者，將聖人與？賢人與？小人與？夫聖無常心，葢就物之性，化使遂耳。若身死神滅，但當一以儒訓，盡其生極，復何事哉！而誑以不滅，欺以成佛，使燒祝髮膚，絶其牉合，所遏苗裔，數不可量。且夫彦聖育無常所，或潛有塞矣，空搆何利而其毒大苦，知非聖賢之爲矣。若人哉，樊須之流也，則亦歛身周、孔，畏懼異端，敢忘作哉！若自茲已降，則不肖之倫也，又安能立家九流之外，增微老、莊之表，而昭列於千載之後？龍𣗳、提婆、馬鳴、迦旃延法勝山，賢達摩多羅之倫，曠載五百，仰述道訓；《大智》《中》《百論》《阿毗曇》之類，皆神通之才也。近孫綽所頌耆域、健陀勒等八賢，支道林像而讚者竺法護、法蘭、道邃、𨵗公，則皆神映中華。中朝竺法行，時人比之樂令；江左梨蜜，羣公高其卓朗；郭文舉廓然邃允，而所奉唯佛。凡自龍𣗳以還，寧皆失身於向所謂不肖者之詫乎？然則黃靣夫子之事，豈不明明也哉？今影骨齒髮，遺器餘武，猶光于本國，此亦道之證也。夫殊域之性，多有精察黠才，而嗜欲類深，皆以厥祖身立佛前，累葉親傳世祇，其實影跡遺事，昭化融顯，故其裔王則傾國奉戒，四衆苦徹死而無悔。若理之詭曖，事不實竒，亦豈肯傾己破欲，以尊無形者乎？若影物無實，聲出來往，則古今來者何爲苦身離欲，若是之至？往而反者，冝見其沮懈，而類皆更篤乎？粗可察矣。


論曰：夫自古所以不顯治道者，將存其生也；而苦由生來，昧者不知矣。故諸佛悟之以苦，導以無生；無生不可頓體，而引以生之，善惡同，善報而彌升，則朗然之盡可階焉。是以其道浩若滄海，小無不津，大無不通，雖邈與務治存生者反，而亦固陶潛五典，勸佐禮教焉。今世之所以慢禍福於天道者，類若史遷感伯夷而慨者也。夫孔聖豈妄說也哉？稱積善餘慶，積惡餘殃，而顔冉夭疾，厥胤蔑聞；商臣考終，而莊則賢霸。凡若此類，皆理不可通。然理豈有無通者乎？則納慶後身，受殃三塗之說，不得不信矣。雖形有存亡，而精神必應，與見世而報，夫何異哉？但因緣有先後，故對至有遲速，猶一生禍福之早晚者耳。然則孔氏之訓，資釋氏而通，可不曰玄極不易之道哉？夫人理飄紛，存没若幻，籠以百年，命之孩老，無不盡矣。雖復黃髮鮐背，猶自覺所經俄頃，況其短者乎？且時則無止，運則無窮，旣往積劫，無數無邊，皆一瞬一閱以及今耳。今積瞬以至百年，曾何難及，而又鮮克半焉。夫物之媚於朝露之身者，類無清遐之實矣，何爲甘臭腐於漏刻，以枉長存之神，而不自踈於遐逺之風哉？雖復名法佐世之家，亦何獨無分於大道，但宛轉人域，囂于世路，故唯覺人道爲盛，而神想蔑如耳。若使廻身中荒，升遐覽，妙觀天宇清肅之曠，日月照洞之竒，寧無列聖威靈尊嚴乎其中，而唯唯人羣，怱怱世務而已哉？固將懷逺以開神道之想，感寂以昭明靈之應矣。昔仲尼修五經於魯，以化天下，及其眇邈太蒙之顚，而天下與魯俱小，豈非神合於八遐，故超於一世哉！然則五經之作，葢於俄頃之間，應其所小者耳，世又何得以格佛法而不信哉？請問今之不信，爲謂黔首之外，都無神明邪？爲之亦謂有之，而直無佛乎？若都無神明，唯人而已，則誰命玄鳥降而生商？孰遺巨跡感而生棄哉？漢、魏、晉、宋，有瑞命，知視聽之表，神道炳焉。有神理必有妙極，得一以靈，非佛而何？夫神也者，依方玄應，不應不豫存，從實致化，何患不盡？豈須詭物而後訓乎？然則其法之實，其教之信，不容疑矣。


論曰：羣生皆以精神爲主，故於玄極之靈，有理以感。堯則逺矣，而百獸儛德，豈非感哉？則佛爲萬感之宗焉。日月海嶽，猶有朝夕之禮，祑望之義，況佛之道衆，高者窮神於生表，中者受身於妙生，下則免夫三趣乎？今世教所弘，致治於一生之內；夫玄至者，寡順世者衆；何嘗不相與，唯習世情，而謂死則神滅乎？是以不務邈志清遐，而多循情寸陰，故君子之道鮮焉。若鑒以佛法，則厥身非我，葢一憩逆旅耳。精神乃我身也，廓長存而無已。上德者，其德之暢於己也無窮；中之爲美，徐將清升以至盡；下而惡者，方有自新之廻路，可補過而上遷。是以自古精麤之中，潔己懷逺，祇行於今，以擬來業，而邁至德者，不可勝數，是佛法之效矣。此皆世之所壅，佛之所開，其於類豈不曠然融朗，妙有通塗哉！若之何忽而不奉乎？夫風經炎則暄，次林必涼，清水激則濁，澄石必明，神用得喪，亦存所託。今不信佛法，非分之必然，葢處意則然。試避心世物，移映清微，則佛理可明，事皆信矣，可不妙處其意乎？資此明信已往，終將克王神道。百世先業，皆可幽明永濟，孝之大矣；衆生沾仁，慈之至矣；凝神獨妙，道之極矣；洞朗無硋，明之盡矣。發軫常人之心，首路得轍，縱可多歷劫數，終必逕集玄極，若是之竒也。等是人也，背轍失路，蹭蹬長往，而永没九地，可不悲乎？若不然也，世何故忽生懿聖，復育愚鄙，上則諸佛，下則蜎飛蠕動乎？皆精神失得之勢也。今人以血身七尺，死老數紀之內，旣夜消其半矣，䘮疾衆故又苦其半，生之美盛，榮樂得志，葢亦幾何？而壯齒不居，榮心懼辱，樂實連憂，亦無全泰。而皆競入流俗之險路，諱陟佛法之曠塗，何如其智也？世之以不達緣本，而悶於佛理者，誠亦衆矣！夫縁起浩汗，非復追想所及，失得所關，無理以感，卽六合之外，故佛存而不論，已具前論。


請復循環而申之。夫聖人之作《易》，天之垂象，吉凶治亂，其占可知。然原其所以然之狀，聖所弗明，則莫之能知。今以所莫知廢其可知，逆占違天而動，豈有不亡者乎？不可以緣始弗明而背佛法，亦猶此也。又以不憶前身之意，謂神不素存，夫人在胎孕，至于孩齠，不得謂無精神矣。同一生之內耳，以今思之，猶冥然莫憶，況經生死、歷異身，昔憶安得不亡乎？所憶亡矣，而無害神之常存；則不達緣始，何妨其理常明乎？子路問死，子曰：“未知生，安知死？”問事鬼神，則曰：“未知事人，焉知事鬼？”豈不以由也盡於好勇，篤於事君，固冝應以一生之內。至於生死鬼神之本，雖曰有問，非其實理之感，故性與天道不可得聞。佛家之說，衆生有邊無邊之類十四問，一切智者皆置而不荅；誠以荅之無利益，則墮惡邪。然則禀聖奉佛之道，固冝謝其所絶，餐其所應，如渴者飲河，挹洪流以盈己，豈須窮源於崑山哉？凡在佛法，若違天硋，理不可得，然則疑之可也。今無不可得然之硋，而有順天清神之實，豈不誠然哉？夫人之生也，與憂俱生，患禍發於時事，災沴奮於冥昧，雖復雅貴連雲，擁徒百萬，初自獨以形神坐待無常，家人嗃嗃，婦子嘻嘻，俄復淪爲惚怳，人理曾何足恃？是以過隙宜競，賒謗冥化，縱欲侈害，神旣無滅，求滅不得，復當乘罪受身。今之無賴羣生，蟲豸萬等，皆殷鑒也。爲之謀者，唯有委誠信佛，託心履戒，以援精神。生蒙靈援，死則清升，清升無已，逕將作佛。佛固言爾，而人侮之，何以斷人之勝佛乎？其不勝也，當不下墜彼惡，永受其劇乎？嗚呼！六極苦毒而生者，所以世無已也。所聞所見，精進而死者，臨盡類多神意安定，有危迫者，一心稱觀世音，畧無不蒙濟。皆向所謂生蒙靈援，死則清升之符也。夫萬乘之主，千乘之君，日昃不遑食，兆民賴之於一化內耳。何以增茂其神，而王萬化乎？今依周、孔以養民，味佛法以養神，則生爲明，没爲明神，而常王矣。如來豈欺我哉！非崇塔侈像，容養濫吹之僧，以傷財害民之謂也。物之不窺逺實而覩近弊，將橫以詬法矣！葢尊其道，信其教，悟無常空色，有慈心整化，不以尊豪輕絶物命，不使不肖竊假非服，豈非導之以德，齊之以禮，天下歸仁之盛乎！其在容與之位，及野澤之身，何所足惜，而不自濟其精神哉？昔逺和尚澄業廬山，往憩五旬，高潔貞厲，理學精妙，固逺流也。其師安法師靈德自竒，微遇比丘，並含清眞，皆其相與素洽乎道，而後孤立於山，是以神明之化，邃于巖林。驟與言於崖𣗳澗壑之間，曖然乎有自言表而肅人者。凡若斯論，亦和尚據經之指爾。夫善卽者，因鳥跡以書契，窮神與人之頌；緹縈一言而霸業用遂，肉刑永除；事固有俄爾微感而終至天者。今蕪陋鄙言，以警其所感，奄然身没，安知不以之超登哉？


《弘明集》卷第二


音釋〈弘第二。〉


蚌蛤〈蚌，步項切。蛤，古合切。〉縲紲〈縲，力追切。紲，先結切。縲紲，黑索也。〉遰〈特計切，遠也。〉爓〈以瞻切，火光也。〉朏〈敷尾切，未明也。〉汜〈試里切。濛汜，日入處。〉蘄〈渠衣切，求也。〉隈〈五灰切。〉偎〈烏回切，愛也，倚也。〉憖〈魚覲切，傷也。〉瞰〈苦暫切，俯視也。〉咀〈才與切。〉蚡〈扶粉切。〉啁噍〈啁，竹包、職流二切。噍，兹消。啁噍，聲𨁕也。〉獺〈他達切，魚獸也。〉罝〈咨邪切，兔罟。〉羿〈胡計切，人名。〉�〈古候切，張弩也。〉牉〈音判，得偶而合也。〉️️𨵗〈丘月切。〉鮐〈蕩來切。鮐背，謂老也。〉沴〈力霽切，妖氣也。〉嗃〈虛交切，叫呼也。〉緹〈音提。〉

與宗居士書　　宋何承天


近得賢從中郎書，說足下勤西方法事，賢者志大，豈以萬劫爲奢？但恨短生，無以測冥靈耳。冶城慧琳道人作《白黑論》，乃爲衆僧所排擯，賴蒙值明主善救，得免波羅夷耳。旣作比丘，乃不應明此，白徒亦何爲不言？足下試尋，二家誰爲長者？吾甚昧然，望有以佳悟，何承天白。


荅何衡陽書　　宗炳


所送琳道人《白黑論》，辭情致美，但吾闇於照理，猶未逺其意。旣幽冥之理，不盡於人事，周、孔疑而不辨，釋氏辨而不實，然則人事之表，幽闇之理，爲取廓然唯空，爲猶有神明邪？若廓然唯空，衆聖莊、老，何故皆有神？若有神明，復何以斷其不實如佛言？今相與共在常人之域，料度近事，猶多差錯，以陷患禍。及博奕麤藝，注意研之，或謂生更死，謂死實生。近事之中，都未見有常得而無䘮者，何以決斷天地之外，億劫之表，冥冥之中，必謂所辨不實邪？若推據事不容得實，則疑之可也。今人形至麤，人神實妙，以形從神，豈得齊終心之所感？崩城隕霜，白虹貫日，太白入昴，氣禁之醫；心作水火，冷煖輒應；况今以至明之智，至精之志，專誠妙徹，感以受身，更生於七寶之玉，何爲不可實哉？又：折毫空𣗳，無傷垂蔭之茂；離材虗室，無損輪奐之美；貝錦以繁采𤼵華，和羹以鹽梅致㫖；以塞本無之教，又不然矣。佛經所謂本無者，非謂衆緣和合者皆空也，垂蔭輪奐，處物自可有耳，故謂之有諦。性本無矣，故謂之無諦。吾雖不悉佛理，謂此唱居然甚安，自古千變萬化之有，俄然皆已空矣。當其盛有之時，豈不常有也，必空之實，故俄而得以空邪？亦如惠子所謂物方生方死，日方中方睨，死睨之實，恒預明於未生未中之前矣。愚者不覩其理，唯見其有，故齊侯攝爽鳩之餘，僞而泣戀其樂。賢者心與理一，故顔子庶乎屢空，有若無、實若虗也。自顔以下，則各隨深淺，而味其虗矣。若又踰下，縱不能自清於至言，以傾愛競之惑，亦何常無髣髴於一毫？豈當反以一火增寒，而更令戀嗜好之欲乎？乃明無常增渴癊之情，陳苦僞篤競辰之慮，其言過矣。又以舟壑塘駟之論，已盈耳於中國，非理之奧，故不舉爲教本，謂剖析此理，更由指掌之民。夫舟壑潛謝，佛經所謂見在不住矣，誠能明之，則物我常虗，豈非理之奧邪？葢悟之者寡，故不以爲教本耳。支公所謂未與佛同也。何爲以素聞於中國，而蔑其至言哉？又以效神光無徑寸之明，驗靈變無纖芥之實，徒稱無量之壽，孰見期頤之叟？諸若此類，皆謂於事不符。夫神光靈變，及無量之壽，皆由誠信幽竒，故將生乎佛土，親映光明，其壽無量耳。今没於邪見，慢誕靈化，理固天隔，當何由覩其事之符乎？夫心不貪欲，爲十善之本，故能俯絶地獄，仰生天堂；卽亦服義蹈道，理端心者矣。今內懷虔仰，故禮拜悔罪；達夫無常，故情無所吝；委妻子而爲施，豈有邀於百倍？復何得乃不由恭肅之意，不乘無吝之情乎？泥洹以無樂爲樂，法身以無身爲身。若本不希擬，亦可爲增躭逸之慮，肇好竒之心，若誠餐仰則躭逸稍除，而獲利於無利矣，又何問利競之俗乎？又：道在無欲，而以有欲要之，俯仰之間，非利不動。何誣佛之深哉！夫佛家大趣，自以八苦，皆由欲來，明言十二因緣，使高妙之流，朗神明於無生耳。欲此道者，可謂有欲於無欲矣。至於啓導麤近，天堂地獄，皆有影響之實，亦由公以仁活招封，嚴氏以好殺致誅，畏誅而欲封者，必舍殺而修仁矣。勵妙行以希天堂，謹五戒以逺地獄，雖有欲於可欲，實踐日損之清塗，此亦西行而求郢，何患其不至哉！又嫌丹青眩媚采之目，土木誇好壯之心；成私𣗳之權，結師黨之勢；要厲精之譽，肆陵競之志；固黑蝗之醜，或可謂作法於涼，其弊猶貪耳，何得乃慢佛作法於貪邪？王莽竊六經以篡帝位，秦皇因朝覲而構阿房，寧可復罪先王之禮教哉？又：宜廢顯晦之跡，存其所要之㫖；示來生者，蔽虧於道釋不得已。請問其㫖，爲欲何要？必欲使修利遷善，以遂其性矣。夫聖無常心，就物之心以爲心耳。若身死神滅，是物之眞性，但當卽其必滅之性，與周、孔并力致教，使物無禀，則遷善之實，豈不純乎？何誑以不滅，欺以佛理，使燒祝髮膚，絶其牉合，所遏苗裔，數不可量。爲害若是，以傷盡性之美，釋氏何爲其不得已乎？若不信之流，亦不肯修利而遷善矣。夫信者，則必耆域、犍陀勒、夷陀蜜、竺法乘、帛法祖、竺法護、法蘭、竺法行、道邃、闕公則、佛圖澄、梨蜜、郭文舉、釋道安、支道林、逺和尚之倫矣。神理風操，似殊不在琳比丘之後，寧當妄有毀人理，落簪於不實人之化哉？皆靈竒之實，引緜邈之心，以成神通清眞之業耳。足下籍其不信，逺送此論，且世之疑者亦妙之，故自力白荅，以塵露衆情。夫世之然否佛法，都是人興䘮所大，何得相與共處以可否之間？吾故罄其愚思，《明佛論》，以自獻所懷。始成，已令人書寫，不及此信，晚更遣信可聞，當付往也。宗炳白。


荅宗居士書〈〉　　何承天


何承天前送《均善論》，并諮求雅㫖，來荅周至。及以爲兹理興䘮宜明，不可但處以可否之間。吾雖不能一切依附，亦不甚執偏見，但求夜光於巨海，正自未得耳。以爲佛經者，善九流之別家，雜以道墨，慈悲愛施，與中國不異。大人君子仁爲己任，心無憶念，且以形像彩飾將諧常人耳目，其爲糜損尚微，其所弘益或著，是以兼而存之。至於好事者，遂以爲超孔越老，唯此爲貴，斯未能求立言之本，而眩惑於末說者也。知其言者，當俟忘言之人，若唯取信天堂地獄之應，因緣不滅之驗，抑情菲食，盡勤禮拜，庶幾廕羅帳之葢，升彌鐙之坐，淳生所以大謔也。


論：衆聖老莊皆有神明，復何以斷其不如佛言？荅曰：明有禮樂，幽有鬼神，聖王所以爲教，初不昧其有也。若果有來生報應，周、孔寧當緘默而無片言邪？若夫嬰兒之臨坑，凡人爲之駭怛，聖者豈猶不仁哉？


又：人形至麤，人神實妙，以形從神，豈得齊終？荅曰：形神相資，古人譬以薪火，薪弊火微，薪盡火滅。雖有其妙，豈能獨傳？


又：心之所感，崩城隕霜，白虹貫日，太白入昴，氣禁之醫，冷煖輒應；專誠妙感以受身，更生七寶之土，何爲不可哉？荅曰：崩城隕霜，貫日入昴，不明來生之譬，非今論所宜引也。又見水火之禁，冀其能生七寶之鄕；猶觀大冶銷金，冀其能自陶鑄，終不能亦可知也。


又曰：有諦無諦，此唱居然甚安。自古千變萬化有，俄然皆已空矣。當其盛有之時，豈不常有必空之實，愚者不知其理，唯見其有。荅曰：如論，當其盛有之時，已有必空之實，然則卽物常空，空物爲一矣。今空有未殊，而賢愚異稱。何哉？昔之所謂道者，於形爲無形，於事爲無事，恬漠粹，養智怡神，豈獨愛欲未除，宿緣是畏？唯見其有，豈復是過？以此嗤齊侯，猶五十步笑百步耳。


又，舟壑潛謝，佛經所謂見在不住，誠能明之，則物我常虗。荅曰：潛謝不住，豈非自生入死，自有入無之謂乎？故其言曰：有駭形而無損心，有旦宅而無憤死。賈生亦：「化爲異物，又何足患！」此達乎死生之變者也。而區區去就，在生慮死，心繫無量，志生天堂，吾黨之常虗異於是焉。


又，神光靈變及無量之壽，皆由誠信幽竒，故映其明。今没於邪見，理固天隔。荅曰：今亦不從慢化者求其光明，但求之於誠信者耳。尋釋迦之教，以善權救物，若果應驗若斯，何爲不見其靈變，以曉邪見之徒？豈獨不愛數十百萬之說，而吝俄頃神光？徒爲化聲之辯，竟無明於眞智。終年疲役而不知所歸，豈不哀哉！


又，內懷虔仰，故禮拜悔罪；逹夫無常，故情無所吝。委妻子而爲施，豈有邀於百倍？荅曰：繁巧以興事，未若除貪欲而息競；遵戒以洗悔，未若剪榮，冀以全。況乃誘所尚以祈利，忘天屬以要譽，謂之無邀，吾不信也。


又，泥洹以無樂爲樂，法身以無身爲身，若誠能餐仰，則躭逸稍除，獲利於無利矣。荅曰：泥洹以離苦爲樂，法身以接苦爲身，所以使餐仰之徒不能自絶耳。果歸於無利，勤者何獲而獲於無利邪？此乃形神俱盡之證，恐非雅論所應明言也。


又，欲此道者，可謂有欲於無欲矣。至若啓導麤近者，有影響之實，亦猶公以仁活致封，嚴氏以好殺致誅；厲妙行以希天堂，謹五戒以逺地獄；雖有欲於可欲，實踐日損之塗。此亦西行而求郢，何患其不至。荅曰：謂麤近爲啓導，比報應於影響，不亦善乎？但影響所因，必稱形聲，尋常之形，安得八萬由旬之影乎？所滯若有欲於無欲，猶是常滯於所欲。夫耳目殊司，工藝異業，末技所存，慮猶不並。是以金石克諧，泰山不能呈其高；鴻鵠方集，冥秋不能傳其㫖。而欲以有欲成無欲，希望就日損，雖西行去郢，兹逺如之何？


又，若身死神滅，是物之眞性。但當與周、孔并力致教，何爲誑以不滅，欺以佛理，使燒祝髮膚，絶其牉合，以傷盡性之美？荅曰：華戎自有不同，何者？中國之人，稟氣清和，含仁抱義，故周、孔明性習之教；外國之徒，受性剛強，貪欲忿戾，故釋氏嚴五戒之科。來論所謂聖無常心，就物之性者也。懲曓之戒，莫苦乎地獄；誘善之歡，莫美乎天堂。將盡殘害之根，非中庸之謂。周、孔則不然，順其天性，去其甚泰，婬盗著於五刑，酒辜明於周誥；春田不團澤，見生不忍死；五犯三驅釣而不綱，是以仁愛普洽，澤及㹠魚。嘉禮有常爼，老者得食肉；春耕秋收，蠶織以時；三靈格思，百神祑。方彼之所爲者，豈不弘哉！又甄供灌之賞，嚴疑法之罰，述蒱宰之問，爲勸化之本；演焄蒿之荅，明來生之驗；袨服盱衡而矜斯說者，其處心亦悍矣。


論又稱，耆陁梨之屬，神理風操，不在琳比丘後。足下旣明常人不能料度近事，今何以了其勝否於百年之前，數千之外邪？若琳比丘者，僧貌而天虗，似夫深識眞僞，殊不肯忌經護師，崇飾幻說，吾以是敬之。孫興公論，竺法護之淵達，法蘭之純博；足下欲比中土何士也？及楚英之修仁寺，笮融之賙行饉，寧復有清眞風操乎？


昔在東邑，有道含沙門自吳中來，深見勸譬，甚有懇誠，因畱三宿，相爲說練形澄神之緣，罪福起滅之驗，皆有條貫，吾拱聽讜言，申旦忘寢。退以爲士所以立身揚名、著信行道者，實賴周、孔之本。子路稱聞之，而未之能行，唯恐有聞。吾所行者多矣，何遽捨此而務彼？又尋稱情立文之，知來生之爲奢，究終身不已之哀，悟受形之難再。聖人我師，周、孔豈欺我哉！緣足下情篤，故具陳始末，想耆舊大智，誨人不倦，於此未默耳。前已遣取《明佛論》，遲尋至，冀或朗然於心。何承天白。


荅何衡陽書　　宗炳


敬覽來論，抑裁佛化，畢志儒業，意義檢著，才筆辨覈，善可以警策世情，實中區之美談也。觀足下意，非謂佛法者非聖也，但其法權而無實耳。未審竟何以了其無實？今相與斷見事，大計失得畧半也。靈化超於玄極之表，其故糺結於幽冥之中，曾無神人指掌相語，徒信史之闕文於焚燒之後，便欲以廢頓神化，相助寒心也。夫聖人窮理盡性，以至於命物，有不得其所若已納之於隍。今誑以不滅，欺以成佛，使髠首赭衣，焚身然指，不復用天分以養父母、夫婦、父子之道。從佛法已來，沙河以西三十六國，未曁中華，絶此緒者億兆人矣。東夷西羌，或可聖賢，及由金日磾得來之類，將生而不得生者多矣。若使佛法無實，納隍之酷，豈可勝言，及經之權，爲合何道？而欲以矯枉過正，以治外國剛強忿戾之民乎？夫忿戾之類，約法三章，交賞見罰，尚不信懼，寧當復以卽色、本無、泥洹、法身、十二因緣、微塵劫數之言，以治之乎？禀此訓者，皆足下所謂禀氣清和，懷仁抱義之徒也。資清和以踈微言，厲義性以習妙行，故遂能澄照觀法，法照俱空而至於道；皆佛經所載，而足下所信矣。至若近世通神令德，若孫興公所讚八賢，支道林所頌五哲，皆時所共高，故二子得以綴筆，復何得其謂妄語乎？孫稱竺法護之淵達，法蘭之淳博，吾不關雅俗，不知當比何士？然法蘭弟子道邃，未逮其師，孫論之：時以對勝流，謂庾文秉也。是護、蘭二公，當又出之。吾都不識，琳比丘又不悉世論。若足下謂與文秉等者，自可不後道邃，猶當後護、蘭也。前評未爲失言，誠能僧貌天虛，深識眞僞，何必非天帝釋化作，故激厲以成佛邪？《白黑論》未可以爲誠實也，來告所疑，若實有來生報應，周、孔何故默無片言？此固偏見之恒疑也，眞宜所共明。夫聖神玄𤼵，感而後應，非先物而唱者也。當商、周之季，民墜塗炭，殺逆橫流，舉世情而感聖者，亂也。故六經之應治而已矣，是以無佛言焉。劉向稱《禹貢》九州，葢述《山海》所記，申毒之民偎人而愛人，郭璞謂之「天竺，浮屠所興」。雖此之所夷，然萬土星陳於太虛，竟知孰爲華哉？推其偎愛之感，故浮屠之化應焉。彼之麤者，雜有亂虐，君臣不治；此之精者，隨時抱道，佛事亦存。雖可有禀法性於伊、洛，湌眞際於洙、泗，苟史佚以非治道而不書，商以背儒述而不編，縱復或存於複壁之外典，復爲秦王所燒，周、孔之無言未必審也。夫玄虛之道，靈仙之事，世典未嘗無之。而夫子道言，遠見莊周之篇；瑤池之宴，乃從汲冡中出；然則治之五經，未可以塞天表之竒化也。難又曰：若卽物常空，空物爲一，空有未殊，何得賢愚異稱？夫佛經所稱，卽色爲空，無復異空者，非謂無有，有而空耳。有也，則賢愚異稱；空也，則萬異俱空。夫色不自色，雖色而空，緣合而有，本自無有；皆如幻之所作，夢之所見，雖有非有。將來未至，過去已滅，見在不住，又無定有，凡此數義，皆玄聖致極之理，以言斥之，誠難朗然。由此觀物，我亦實覺其昭然，所以曠焉增洗汰之清也。足下當何能安之？又，形神相資，古人譬之薪火，薪弊火微，薪盡火滅，雖有其妙，豈能獨存？夫火者薪之所生，神非形之所作，意有精麤，感而得形，隨之精神。極則超形獨存，無形而神存，法身常住之謂也。是以始自凡夫，終則如來；雖一生尚麤，苟有識向，萬劫不没，必習以清昇。螟蛉有子，蜾臝負之。況在神明，理廕寶積之葢，昇鐙王之座，何爲無期？


又疑釋迦以善權救物，豈獨不愛數十百萬之說，而悋俄頃神光，不以曉邪見之徒。夫雖善權感應，顯昧各依罪福，昔佛爲衆說，又放光明，皆素積妙誠，故得神遊。若時言，成已著之筌，故慢者可覩，光明𤼵由觀照，邪見無緣瞻灑。今覩經而不悛，其慢先灑，夫復何益？若誠信之賢，獨朗神照，足下復何由知之，而言者會復謂妄說耳！恒星不見，夜明也，考其年月，卽佛生放光之夜也。管幼安風夜泛海，同侣皆没，安於闇中見光，投光赴島，闔門獨濟。夫佛無適莫，唯善是應，而致應若王祥、郭巨之類，不可稱說，卽亦見光之符也。豈足下未見，便無佛哉？又陳周、孔之盛，唯方佛爲弘，然此國治世君王之盛耳。但精神無滅，冥運而已，一生瞬息之中，八苦僃有。雖尅儒業以整俄頃，而未幾已滅。三監之難，父子相疑，兄弟相戮，七十二子雖復升堂入室，年五十者曾無數人。顔夭冉疾，由醢予族，賜滅其鬚，匡陳之苦，豈可勝言！忍饑弘道，諸國亂流，竟何所救？以佛法觀之，唯見其哀，豈非世物宿緣所萃邪？若所被之實理，於斯猶未爲深弘，若使外率禮樂，內修無生，澄神於泥洹之境，以億劫爲當年，豈不誠弘哉！事不傳後，理未可知，幸勿據麤跡而「周、孔則不然」也。人皆謂佛妄語，《山海經》說死而更生者甚衆，崑崙之山，廣都之野，軒轅之丘，不死之國，氣不寒暑，鳳卵是食，甘露是飲，廕玕琪之𣗳，歃朱泉之水，人皆數千歲不死。及化爲黃能，入於羽淵，申生、伯有之類，丘明所說亦不少矣。皆可推此之麤，以信彼之精者也。承音有道聞佛法而歛衽者，必不啻作蒲城之死士可知矣，當由所聞者未高故邪？足下所聞者高，於今猶可豹變也。人是精神物，但使歸信靈極，粗稟教誡，縱復微薄，亦足爲感。感則彌升，豈非脫或不滅之良計邪？昔不滅之實，事如佛言，而神背心毁，自逆幽司，安知今生之苦毒者，非往生之故爾邪？輕以獨見，慠尊神之訓，恐或自貽伊阻也。


佛經說，釋迦文昔爲小乘比丘而毁大乘，猶爲此備苦地獄，經歷劫數，况都不信者邪！復何以斷此經必虛乎？足下所詰前書中語，爲因琳道人章句耳。其意旣已粗達，不能復一二辯荅。所製《明佛論》已，事事有通，今付徃，足下力爲善尋，具告中否。老將死，以此續其書耳。此書至，便倚索荅，殊不容悉。宗炳白。


荅宗居士書　　何承天


重告并省大論，置陣如項籍，旣足以賤漢祖，况弱士乎？證譬堅明，文辭淵富，誠欲廣其利澤，施及凡民，深知君子之用心也。足下方欲影響，以神其教，故宜緘默，成人之美。但常謂外國之事，或非中華所務，是以有前言耳。果今中外宜同，則陋矣，敢謝不敏。雖然，猶有所懷。夫明天地性者，不致惑於迂怪；識盛衰之逕者，不役心於理表。儻令雅論不因善權篤誨，皆由情𤼵，豈非通人之蔽哉！未緣言對，聊以代靣。何承天白。


《喻道論》　　晉孫綽


或有疑至道者。喻之曰：夫六合遐邈，庶類殷充；千變萬化，渾然無端，是以有方之識，各期所見。鱗介之物，不逹臯壤之事；毛羽之族，不識流浪之勢；自得於窞井者，則恠遊溟之量；翻翥於數仞者，則疑天之力。纏束世教之內，肆觀周、孔之跡，謂至德窮於堯、舜，微言盡乎《老》、《易》，焉復覩夫方外之妙趣，寰中之玄照乎？悲夫！章甫之委裸俗，《韶》《夏》之棄鄙俚，至眞絶於漫習，大道廢於曲士也。若窮迷而不遷者，非辭喻之所感，試明其㫖，庶乎有悟於其間者焉。


夫佛也者，體道者也。道也者，導物者也；應感順通，無爲而無不爲者也。無爲，故虗寂自然；無不爲，故神化萬物。萬物之求，卑高不同，故訓致之術，或精或麤。悟上識則舉其宗本。不順者復殃，放酒者羅刑，婬爲大罰，盗者抵罪，三五刑，犯則無赦，此王者之常，宰牧之所同也。若聖王世，百司明達，則向之罪人，必見窮測無逃形之地矣。使姦惡者不得容其私，則國無違民，而賢善之流必見旌叙矣。且君明臣公，世清理治，猶能令善惡得所，曲直不濫，況神明所莅，無逺近幽深，聦明正直，罰惡祐善者哉！故毫釐之功，錙銖之釁，報應之期，不可得而差矣。歷觀古今禍福之證，皆有由緣，載籍昭然，豈可掩哉？何者？陰謀之門，子孫不昌，三世之將，道家明忌，斯非兵凶戰危，積殺之所致邪？若夫魏顆從始，而致結草之報；子都守信，而受騘驥之錫；齊襄委罪，故有墜車之禍；晉惠棄禮，故有弊韓之困，斯皆死者報生之驗也。至於宣孟愍翳桑之饑，漂母哀淮陰之憊，並以一餐拯其懸餒；而趙蒙倒戈之祐，母荷千金之賞，斯一獲萬，報不踰世。故立德闇昧之中，而慶彰萬物之上，陰行陽曜，自然之勢。譬猶灑粒於土壤，而納百倍之收，地穀無情於人，而自然之利至也。


或難曰：報應之事，誠皆有徵，則周孔之教，何不去殺，而少正卯刑，二叔伏誅邪？荅曰：客可謂達教聲而不體教情者也。謂聖人有殺心乎？曰：無也。荅曰：子誠知其無心於殺，殺固百姓之心耳。夫時移世異，物有薄淳。結繩之前，陶然大和；曁於唐、虞，禮法始興；爰逮三代，刑網滋彰；刀斧雖嚴，而猶不懲。至于君臣相滅，父子相害，吞噬之甚，過於豺虎。聖人知人情之固於殺，不可一朝而息，故漸抑以求厥中，猶蝮蛇螫足，斬之以全身；癰疽附體，決之以救命；亡一以存十，亦輕重之所權。故刑依秋冬，所以順時殺；春蒐夏苗，所以簡胎乳。三驅之禮，禽來則韜弓，聞聲覩生，肉至則不食，釣而不綱，弋不射宿，其於蜫蟲每加隱惻。至於議獄緩死，眚災肆赦，刑疑從輕，寧失有罪，流涕授鉞，哀矜勿喜，生育之恩篤矣，仁愛之道盡矣！所謂爲而不恃，長而不宰，德被而功不在我，日用而萬物不知。舉兹以求，足以悟其歸矣。


或難曰：周、孔適時而殺，佛欲頓去之，將何以懲暴止姦，綂理羣生者哉？荅曰：不然，周、孔卽佛，佛卽周孔，葢外內名之耳。故在皇爲皇，在王爲王。佛者，梵語，晉訓覺也。覺之爲義，悟物之謂。猶孟軻以聖人爲先覺，其㫖一也。應世軌物，葢亦隨時，周、孔救極弊，佛教明其本耳。共爲首尾，其致不殊。卽如外聖有深淺之跡，堯、舜世夷，故二高讓；湯、武時難，故兩君揮戈。淵默之與赫斯，其跡則胡越，然其所以跡者，何嘗有際哉？故逆尋者每見其二，順通者無往不一。


或難曰：周、孔之教，以孝爲首，孝德之至，百行之本，本立道生，通於神明。故子之事親，生則致其養，没則奉其祀，三千之責，莫大無後，體之父母，不敢夷毀，是以樂正傷足，終身含愧也。而沙門之道，委離所生，棄親卽䟽，刓剔鬚髮，殘其天貌，生廢色養，終絶血食，骨肉之親，等之行路；背理傷情，莫此之甚。而弘道敦仁，廣濟羣生，斯何異斬刈根本修枝榦，而言不殞碩茂？未之聞見。皮之不存，毛將安附？此大乖於世教，子將何以祛之？荅曰：此誠窮俗之所甚惑，倒見之爲大謬，諮嗟而不能默已者也。夫父子一體，惟命同之。故母囓其指，兒心懸駭者，同氣之感也，其同無間矣。故唯得其歡心，孝之盡也。父隆則子貴，子貴則父尊，故孝之爲貴，貴能立身行道，永光厥親。若匍匐懷袖，日三牲，而不能令萬物尊己，舉世我賴，以之養親，其榮近矣。夫緣督以爲經，守柔以爲常，形名兩絶，親我交忘，養親之道也。旣已明其宗，且復爲客言其次者。夫忠孝名不並立，頴叔違君，書稱純孝；石碏戮子，武節乃全。《傳》曰：「子之能仕，父教之忠，策名委質，二乃也。」然則結纓公朝者，子道廢矣。何則？見危授命，誓不顧親，皆名注史筆，事摽孝首。記注者，豈復以不孝爲罪？故諺曰：「求忠臣必於孝子之門。」明其雖小違於此，而大順於彼矣。且鯀放遐裔，而禹不告退，若令委堯命以尋父，屈至公於私戚，斯一介之小善，非大者逺者矣。周之泰伯，逺棄骨肉，託跡殊域，祝髮文身，存亡不反，而論稱至德，書著大賢，誠以其忽南靣之尊，保虛之貴，三讓之功逺，而毁傷之過微也。故能大革夷俗，流風垂訓。夷、齊同餓首陽之上，不恤孤竹之胤，仲尼目之爲仁賢，評當者寧復可言悖德乎？梁之高行，毁容守節；宋之伯姬，順理忘生，並名冠烈婦，德範諸姬。秉二婦之倫，免愚悖之譏耳。率此以談，在乎所守之輕重可知也。昔佛爲太子，棄國學道，欲全形以遁，恐不免維縶，故釋其鬚髮，變其章服，旣外示不及，內修簡易。於是捨華殿而卽曠林，解龍衮以衣鹿裘，遂垂條爲宇，藉草爲茵，去櫛梳之勞，息湯沐之煩，頓馳騖之轡，塞欲動之門；目遏玄黃，耳絶淫聲，口忘甘苦，意放休戚，心去於累。胷中抱一，載平營𩲸；內思安般，一數二隨，三止四觀，五還六淨，遊志三四，出入十二門，禪定拱默，山停淵淡，神若寒灰，形猶枯木。端坐六年，道成號佛。三達六通，正覺無上，雅身丈六，金色焜燿，光遏日月，聲恊八風，相三十二好，姿八十形偉，羣有神足無方。於是遊步三界之表，恣化無窮之境；廻天儛地，飛山結流，存亡倐忽，神變緜邈；意之所指，無往不通，大範羣邪，遷之正路；衆魔小道，靡不遵服。于斯時也，天清地潤，品物亨，蠢蠕之生，浸毓靈液；枯槁之類，攺瘁爲榮。還照本國，廣敷法音，父王感悟，亦升道塲。以此榮親，何孝如之？於是後，篤進之士，被服弘訓，思濟高軌，皆由父母不異所尚，承歡心而後動耳。若有昆弟之親者，則服養不廢，旣得弘修大業，而恩紀不替。且令逝没者得福，報以生天，不復顧歆於世祀，斯豈非兼善大通之道乎？夫東鄰宰牛，西鄰禴祀；殷美黍稷，周尚明德；興䘮之期，於兹著矣。佛有十二部經，其四部專以勸孝爲事，慇懃之㫖，可謂至矣。而俗人不詳其源流，未涉其塲肆，便瞽言妄說，輒生攻難，以螢燭之見，疑三光之盛；芒隙之滴，怪淵海之量。以誣罔爲辨，以果敢爲名，可謂狎大人而侮天命者也。

音釋〈〉

窞〈徒敢切。坎底也。〉翥〈章恕切。飛舉貌。〉憊〈蒲拜切。疲也。〉螫〈施隻切。行毒也。〉刓〈五九切。剸也。〉匍匐〈匍，薄胡切。匐，蒲北切。匍匐，盡力行也。〉碏〈七各切。人名。〉鯀〈古木切。禹父名。〉騖〈亾遇切。馳也。〉毓〈六切。養也。〉禴〈以灼切。祭也。〉眩〈黃絹切。惑也。〉焄〈許切。香氣也。〉袨〈黃絹切。盛服也。〉讜〈多朗切。直言也。〉覈〈下革切。考也。〉糺〈居黝切。繞也。〉赭〈章也切。赤色也。〉磾〈都奚切。日磾，人名。〉歃〈所洽切。歠也。〉能〈奴來切。能屬，獸也。〉





[image: ]




此南梁作品在全世界都属于公有领域，因为作者逝世已经超过100年，且作品于1931年1月1日之前出版。

卷四


○《達性論》（何承天）


夫兩儀既位，帝王參之，宇中莫尊焉。天以陰陽分，地以剛柔用，人以仁義立。人非天地不生，天地非人不靈，三才同體，相須而成者也。故能稟氣清和，神明特達，情綜古今，智周萬物，妙思窮幽，賾製作、侔造化，歸仁與能，是為君長。撫養黎元，助天宣德，日月淑清，四靈來格，祥風協律，玉燭揚暉，九穀芻豢，陸產水育；酸鹹百品備其膳羞，棟宇舟車銷金合土，絲掞玄黃供其器服，文以禮度娛以八音，庇物殖生，罔不備設。夫民用儉則易足，易足則力有餘，力有餘則誌情泰，樂治之心於是生焉。事簡則不擾，不擾則神明靈，神明靈則謀慮審，濟治之務於是成焉。故天地以儉素訓民，乾坤以易簡示人，所以訓示殷勤若此之篤也。安得與夫飛沈蠉蠕，並為眾生哉？若夫眾生者，取之有時，用之有道，行火俟風暴，畋漁候豺獺，所以順天時也。大夫不麛卵，庶人不數罟，行葦作歌，宵魚垂化，所以愛人用也。庖廚不邇五犯是翼，殷後改祝孔釣不綱，所以明仁道也。至於生必有死，形斃神散，猶春榮秋落，四時代換，奚有於更受形哉？詩：“愷悌君子，求福不回。”言弘道之在己也。三後在天，言精靈之升遐也。若乃內懷嗜欲，外憚權教，慮深方生，施而望報，在昔先師未之或言。余固不敏，罔知請事焉矣。


○釋何衡陽達性論（顏延之）


前得所論，深見弘慮，崇致人道，黜遠生類，物有明征，事不愆義。維情輔教，足使異門掃軌，況在蘄同，豈忘所附？徒恐琴瑟專一，更失闡諧，故略廣數條，取盡後報。足下：同體二儀，共成三才者，是必合德之稱，非遭人之目。然總庶類，同號眾生，亦含識之名，豈上哲之諡？然則議三才者，無取於氓隸；言眾生者，亦何濫於聖智。雖情在序別，自不患亂倫，若能兩藉，方教俱舉，達義節彼，離文采此，共實則可使倍宮自和，析符復合。何詎怏怏執呂以毀律？且大德曰生，有萬之所同，同於所萬，豈得生之可異！不異之生，宜其為眾。但眾品之中，愚慧群差。人則役物以為養，物則見役以養人，雖始或因順，終至裁殘，庶端萌起，情嗜不禁，生害繁慘，天理鬱滅。皇聖哀其若此，而不能頓奪所滯，故設候物之教，謹順時之經，將以開仁育識，及漸息泰耳。與道為心者，或不劑此而止。又知大製生死，同之榮落，類諸區有，誠亦宜然。然神理存沒，儻異於枯荄變謝，就同草木，便當煙盡。而復三後升遐，精靈在天，若精靈必在，果異於草木，則受形之論，無乃更資來說，將由三後粹善報在生天邪？欲毀後生，反立升遐，當毀更立，固知非力所除。若徒有精靈，尚無體狀，未知在天當何憑以立？吾怯於庭斷，故務求依仿，而進退思索，未獲所安。凡氣數之內，無不感對，施報之道，必然之符。言其必符，何猜有望。故遺惠者無要，存功者有期，期存未善去惠，乃至人有賢否，則意有公私。不可見物或期報，因謂樹德皆要。且經世恒談，貴施者勿憶，士子服義，猶惠而不有，況在聞道要，更不得虛心而動，必懷嗜事、盡憚權耶？曾不能引之上濟，每驅之下淪。雖深誚校責，亦已厚言不伐，足下纓城素堅，難為飛書；而吾自居憂患，情理無托。近辱褒告，欲其布意，裁往釋。慮不或值。顏延之白。


○答顏永嘉


敬覽芳訊，研復淵旨。區別三才，步驗精粹，宣演道心，褒賞施士，貫綜幽明，推誠及物；行之於己則美，敷之於教則弘，殆無所間。退尋嘉誨之來，將欲令參觀鬥極，復迷反徑，思或昧然，未全曉洽，故復重申本懷。足下所謂共成三才者，是必合德之稱。上哲之人，亦何為其然？夫立人之道，取諸仁義，惻隱為仁者之表，恥惡為義心之端。牛山之木，剪性於穀斧；恬漠之想，汩慮於利害；誠直滋其萌蘗，援其善心。遂乃存而不算，得無過與？又，議三才者，無取於氓隸，言眾生者亦何濫於聖智？既已聞命，猶未知二塗，當以何為判？將伊、顏下麗，寧喬劄上附，企望不倦，以祛未了。必令兩藉俱舉，宮和符合，豈不盡善？又曰：大德曰生，有萬之所同，同於所萬，豈得生之可異？非謂不然，人生雖均被大德，不可謂之眾生。譬聖人雖同稟五常，不可謂之眾人，奚取於不異之生，必宜為眾哉？來告：人則役物以為養，物則見役以養人，大判如此。便是顧同鄙議，至於情嗜不禁，害生慘物，所謂甚者泰者，聖人固已去之。又：以道為心者，或不劑此而止。請問不止者，將自己不殺耶？令受教咸同耶？若自己不殺，取足市廛，故是遠庖廚，意必欲推之於編戶。吾見雅論之不可立矣！又：若同草木，便當煙盡；精靈在天，將何憑以立？夫神魄忽恍，遊魂為變，發揚淒愴，亦於何不之？仲由屈於知死，賜也失於所問，不更受形，前論之所明言。所憑之方，請附夫子之對，及施報之道，必然之符，當謂於氏高門，俟積善之慶；博陽不伐，膺公侯之祚，何關於後身乎？又：經世恒談，施者勿憶，士子服義，惠而不有。誠哉斯言。微恨設報以要惠，說徒之所先，悅報而為惠，舉世之常務。疑經受累劫之罪，勤施獲積倍之報，不似吾黨之為道者，是以怏怏耳。知欲引之上濟，亦甚所不惜，但丈夫處實者，頗陋前識之華，故不為也。若乃施非周急，惠存功譽，揆諸高明，亦有恥乎？此吾率其恒心，久而不化，內慚璩子，未暇有所謂也。何承天白。


○重釋何衡陽


薄從歲事，躬斂山田，田家節隙，野老為儔，言止穀稼，務盡耕牧。談年計耦，無聞達義，重獲微辯，得用昭慰。啟告精至，愈慚固結，今復忘書往懷，以輸未述。夫藉意探理，不若析之聖文三才之論，故當本諸三畫。三畫既陳，中稱君德，所以神致太上，崇一元首。故前謂自非體合天地，無以允應。斯弘知研其清慮，未肯存同，猶以恐兼容罔棄，廣載不遺，篤物之誌，誠為優贍；恐理位雜越，疑陽遂眾。若惻隱所發，窮博愛之量；恥惡所加，盡祐直之正，則上仁上義，吾無間然。但情之者寡，利之者眾，豫有其分，未臻其極者，不得以配擬二儀耳。今方使極者為師，不極者為資，扶其敬讓，去其忮爭，令穀斧鑄刃，利害寢端，驅百代之民，出信厚之塗。則何萌不滋？何善不援？而誣以不算，未值其意。三才等列，不得取偏才之器；眾生為號，不可濫無生之人。故此去氓隸，彼甄聖智，兩藉俱舉，旨在於斯。若喬劄未能道一，皇王豈獲上附？伊、顏猶共賴氣化，宜乎下麗，二塗之判，易於賾指。又知以人生雖均被大德，不可謂之眾生；譬聖人雖同稟五常，不可謂之眾人。夫不可謂之眾人，以茂人者神明也，今已均被同眾，復何諱眾同？故當殊其特靈，不應異其得生。徒忌眾名，未虧眾實，得無似蜀梁逃畏，卒不能避？所謂役物為養，見役養人者，欲言愚慧相傾，惛算相製，事由智出，非出天理。是以始矜萌起，終哀鬱滅，豈與足下芻豢百品，共其指歸？凡動而善流，下民之性；化而裁之，上聖之功。謹為恒防猶患逾溢，況乃罔不備設，以充侈誌。方開所泰，何議去甚！故知慘物之談，不得與薄夫同憂樂。殺意偏好生情博，所與道為心者，博乎生情將使排虛率遂蹠實，莫反利澤，通天而不為惠。庸適恩止麛卵，事法豺獺耶？推此往也，非唯自己不復委咎市廛乎庖廚，且市庖之外，非無御養，神農所書，中散所述，公理美其事，仲彥精其業。是亦古有其傳，今聞其人，何必以刲刳為稟和之性，爓{艸瀹}為翼善之具哉？若以編戶難齊，憂鄙論未立。是見二叔不咸慮，周德先亡。儻能申以遠圖，要之長世，則日計可滿，歲功可期。精靈草木，果已區別，遊魂之答，亦精靈之說。若雖有無形，天下寧有無形之有？顧此惟疑，宜見正定。仲尼不答，有無未辯，足下既辯其有，豈得同不辯之答？雖子嗜學，懼未獲所附，或是曉晦塗隔，隱著事懸，遂令明月廢照世，智限心知，謂必符之。言體之極於罔講求，反意如非相盡，或世人守璞受讓，玉市將譯胥牽俗，還說國情，苟未照盡，請復其具申。近釋報施，首稱氣數者，以為物無妄然，各以類感。感類之中人，心為大。心術之動，隸曆所不能得及，其積致於可勝原而當斷取世見據為高證。莊周：“莽鹵滅裂，報亦如之。”孫卿曰：“報應之勢，各以類至。”後身著戒，可不敬與？慈護之人，深見此數。故正言其本，非邀其末，長美遏惡，反民大順，濟有生之類，入無死之地，令慶周兆物，尊冠百神，安宜祚極子胤、福限、卿相而已。常善以救善，亦從之勢，猶影表不慮自來，何言乎？要惠悅報、疑罪勤施，似由近驗吝情，遠猜德教，故方罰矜功而濫咎忘賢，遺存異義。公私殊意，已備前白。若不重雲，想處實陋華者，復見其居厚去薄耳。若施非周急，惠而期譽，乃如之人，誠道之蠹。惟子之恥，丘亦恥之。


○重答顏永嘉


吾少信管見，老而彌篤，既言之。難：將湮腐方寸，故願憑流𩗺，以托麟翮。厚意垂懷，慧以重釋，稽證周明，華辭博贍。夫良玉時玷，賤夫指其瑕；望舒抱魄，野人睨其缺。豈伊好辯，未獲已。復進請益之問，庶以研盡所滯。來告：三才之論，故當本諸三畫，三畫既陳中稱君德，所以神致太上，崇一元首。若如論旨，以三畫為三才，則初擬地爻，三議天位。然而遁世無悶，非厚載之目；君子乾乾非蒼蒼之稱；果兩儀罔托，亦何取於立人？但爻在中和，宜應君德耳。又：惻隱窮博愛之量，恥惡盡祐直之方，則為上仁上義，便是計體仁義者為三才尋。又：喬劄未獲上附，伊顏宜其下麗，則黃裳之人，其猶弗及，雖賾之旨，高下無準，故惑者未悟也。夫陰陽陶氣，剛柔賦性，圓首方足，容貌匪殊；惻隱恥惡，悠悠皆是。但參體二儀，必舉仁義為端耳。知欲限以名器，慎其所假，遂令惠人潔士，比性於毛群；庶幾之賢，同氣於介族，立象之意，豈其然哉？


又：已均被同眾，復何諱眾同？故當殊其特靈，不應異其得生。夫特靈之神，既異於眾，得生之理，何嚐暫同？生本於理而理異焉，同眾之生，名將安附？若執此生名，必使從眾，則混成之物，亦將在例耶？又：謹為垣防，猶患逾盜，況乃罔不設備以充侈誌，方開所泰，何議去甚。足下始：皇聖設候物之教，謹順時之經，將以反漸息泰。今復以方開所泰為難，未詳此將難鄙議，將譏聖人也？又：市庖之外，豈無御養，神農所書，中散所述，何必以刲刳為稟和，爛鳷為翼善？夫禋瘞繭栗，宗社三牲，曉薌豆俎，以供賓客。七十之老，俟肉而飽，豈得唯陳列草石，取備上藥而已！吾所憂不立者，非謂洪論難持，退嫌此事不可頓去於世耳。又：天下寧有無形之有？顧此唯疑，宜見正定。尋來旨，似不嫌有鬼，當謂鬼宜有質，得無惑？天竺之書，說鬼別為生類故耶。昔人以鬼神為教，乃列於典經，布在方策。鄭喬、吳劄亦以為然。是以雲和六變，實降天神，龍門九成，人鬼咸格。足下雅秉《周禮》，近忽此義，方詰無形之有，為支離之辯乎？


又：後身著戒，可不敬與？慈護之人，深見此數。未詳所謂慈護者，誰氏之子？若據外書報應之說，皆吾所謂權教者耳。凡講求至理，曾不析以聖言，多采譎怪，以相扶翼，得無似以水濟水耶？又：物無妄然，必以類感，常善以救善，亦從之。勢猶影表，不慮自來。斯言果然。則類感之物，輕重必侔；影表之勢，修短有度。致飾土木，不發慈湣之心；順時獀狩，未根慘虐之性。天宮華樂，焉賞而上升；地獄幽苦，奚罰而淪陷？昌言窮軒輊，立法無衡石，一至於此。且阿保傅愛，慎及溷腴；良庖提刀，情怵介族。彼聖人者，明並日月，化開三統，若令報應必符，亦何妨於教而緘扃羲、唐之紀，埋閉周、孔之世？肇結網罟，興累億之罪；仍製牲牢，開長夜之罰。遺彼天廚，甘此芻豢，曾無拯溺之仁，橫成納隍之酷。其為不然，宜簡淵慮。若謂窮神之智，猶有所不盡，雖高情愛奇想，亦未至於侮聖也。


足下論仁義則：情之者少，利之者多。言施惠則許其遺賢忘報，在情既少，孰能遺賢？利之者多，曷忘報？若能推樂施之士，以期欲仁之儔，演忘報之意，別向義之心，則義實在斯，求仁不遠。至於濟有生之類，入無死之地，慶周兆物，尊冠百神，斯旨宏誕，非本論所及。無乃秦師將遁，行人言肆乎？豈其相迫，居吾語子。聖人在上，不與百神爭長，有始有卒，焉得無死之地？夫辯章幽明，研精庶物，及初結繩，終繁文教。性以道率，故絕親譽之名，造化無傷。博愛之量，以畋以漁，養兼賢鄙，三品之獲，實充賓庖。金石發華，笙籥協節，醉酒飽德，介茲萬年。處者弘日新之業，仕者敷先王之教，誠著明君，澤被萬物。龍章表觀，鳴玉節趨，斯亦堯孔之樂地也。及其不遇考槃何潤以善其身，殺雞為黍，聊寄懷抱；或負鼎割烹，揚隆名於長世；或屠羊鼓刀，淩高誌於浮雲，此又君子之處心也。何必陋積善之延祚，希無驗於來世，生背當年之真歡，徒疲役而靡歸。係風捕景，非中庸之美；慕夷眩妖，違通人之致。蹲膜揖讓，終不並立，竊願吾子舍兼而遵一也。及蜀梁二叔，世人驛胥之譬，非本義所斷。故不復具。


○又釋何衡陽


聖慮難原，神應不測。中散所，中人自竭，莫得其端，豈其淺岸所可探抽？徒以魏文大布，見刊異世。滕循蝦須，取愧當時。故於度外之事，怯以意裁耳。足下已審其虛實，方書之不朽，獨鑒堅精，難復疑問。聊寫余懷，依答條釋，事緯殃福，義雜胡華，雖存簡章，自至煩文。過此以往，余欲無言。


答曰：若如論旨，以三畫為三才，則初擬地爻，三議天位。然而遁世無悶，非厚載之目；君子乾乾，非蒼蒼之稱。果兩儀罔托，亦何取於立人？但爻在中和，宜應君德耳。


釋曰：聞之前學，淳象始於參畫，兼卦終於六爻。參畫立本，三才之位，六爻未變，群龍所經。是以重卦之後，則以出處明之。故遁世乾乾，潛藏偕行，聖人適時之義，兼之道也。若以初爻非地，三位非天，以為兩儀罔托，立人無取。未知足下前論三才同體，何因而生？若猶受之係說，不軼師訓，何獨得之復卦，喪之單象？如義文之外，更有三才，此自春秋新意，吾無識焉。且遁世乾乾，雖非覆載之名；一體之中，未失卑高之實，豈得以變動之辭，廢立本之義？又知以爻在中和，宜應君德，若徒有中和之爻，竟無中和之人，則爻將何放？若中和在德，則不得人皆中和。體合之論同，未可殊越。


答曰：上仁上義，便是許體仁義者為三才尋。又：喬、劄未獲上附，伊、顏宜其下麗，則黃裳之人其猶不及，雖賾之旨高下無準，故惑者未悟。


釋曰：所上仁上義，謂兼總仁義之極，可以對饗天地者耳。非謂少有恥愛，便為三才。前釋已具，怪復是問四。彼域中唯王是體知三，此兩儀非聖不居，《易》《老》同歸，可無重惑。案東魯階差，喬、劄理不允備，何由上附至位？依西方準墨，伊、顏未獲法身，故當下麗生品。來論挾姬議釋，故兩解此意，冀以取了，反致辭費。聖作君師，賢為臣資，接暢神功，影向大業，行藏可共，默語亦同，體分至此，何負黃裳？議者徒見不得等位，元首橫生誚恨，而不知引之極地，更非守節之情。指斷如斯，何謂無準？


答曰：夫陰陽陶氣，剛柔賦性，圓首方足，容貌匪殊。惻隱恥惡，悠悠皆是。但參體二儀，必舉仁為端耳。


釋曰：若謂圓首方足，必同恥惻之實，容貌匪殊，皆可參體二儀。蹻、蹠之徒，亦當在三才之數耶？若誠不得，則不可見橫目之同，便與大人同列。悠悠之倫，品量難齊。既仁者安仁，智者利仁，又力行近仁，畏罪強仁。若一之正位，將真偽相冒。莊周：“天下之善人寡，不善人多。”其分若此，何謂皆是？


答曰：知欲限以名器，順其所假，遂令惠人潔士，比性於毛群；庶幾之賢，同氣於介族。立象之意，豈其然乎？


釋曰：名器有限，良由資體不備，雖欲假之，疑陽謂何？含靈為人，毛群所不能同；稟氣成生，潔士有不得異。象仿其靈，非象其生。一之而已，無乃誣漫。


答曰：已均被同眾，特靈之神既異於眾，得生之理何嚐暫同。生本於理，而理異焉，同眾之生名將安附？若執此生名，必使從眾，則混成之物，亦將在例耶？


釋曰：吾前謂同於所萬，豈得生之可異？足下答：非謂不然，又曰奚取不異之生必宜為眾。是則去吾為眾，而取吾不異，豈有不異而非眾哉？所以復，故當殊其特靈，不應異其得生耳。今答又謂，得生之理何嚐暫同，生本於理，而理異焉。請問得生之理，故是陰陽耶？吾不見其異，而足下謂未嘗暫同，若有異理，非復煦蒸耶？則陰陽之表，更有受生塗趣。三世詎宜豎立？使混成之生與物同氣，豈混成之謂？若徒假生名莫見生實，則非向言之匹。言生非生，即是有物不物，李叟此說，或更有其義，以無詰有，頗為未類。


答曰：謹為垣坊。始，皇聖設候物之教，謹順時之經，將以反漸息泰。今復以方開所泰為難，未詳此將難鄙議，為譏聖人也？


釋曰：前觀本論，自九穀以下，至孔釣不綱，始知高議。謂凡有宰作，皆出聖人，躬為師匠，以率先下民也。孤鄙拙意，自謂每所施為，動必有因。聖人從為之節，使不遷越此，二懷之大斷，彼我所不同。吾將節其奢流，故有息泰之說。足下方明備設，未知於何去甚而中？答又，所謂甚者，聖人固已去之，不了此意。故近復以所泰為問。答未詳誰難，或自忘前報。


答曰：市庖之外，夫禋瘞繭栗，宗社三牲，曉薌豆俎，以供賓客。七十之老，俟肉而飽，豈得唯陳草石取備上藥而已。所憂不立者，非謂洪論難持，退兼此事，不可頓去於世耳。


釋曰：神農定生，周人備教，既唱粒食，又言上藥；既用犧牢，又稱蘋蘩祭膳之道，故無定方。前舉市庖之外，復有御養者，指舊刳瀹之滯，以明延性不一。非謂經世之事，皆當取備草石。然芻豢之功，希至百齡，芝術之懿，亟聞千藏。由是言之，七十之老，何必謝恩於肉食？但自封一域者，舍此無術耳。想不頓去於世，猶是前釋所，不能頓奪所滯也。始獲符同，敢不歸美。既知不可頓去，或不謂道盡於此。


答曰：天下寧有無形之有，尋來旨似不嫌有鬼，當謂鬼宜有質，得無惑。天竺之書，說鬼別為生類耶？昔人以鬼神為教，乃列於典經，布在方策。鄭喬、吳劄亦以為然。是以雲和六變，實降天神；龍門九成，人鬼咸格。足下雅秉《周禮》，近忽此義，方詰無形之有，為支離之辨乎？


釋曰：非唯不嫌有鬼，乃謂有必有形，足下不無是同處有復異，是以比及質詰，欲以求盡。請舍天竺之說，謹依中土之經。又置別為生類，共議登遐精靈，體狀有無。固然宜報定。典策之中，鬼神累萬，所不了者，非其名號，比獲三論，每來益眾。萬鬼畢至，竟未片答。雖啟告周博，非解企渴，無形之有，既不匠立，徒謂支離以為通說，若以核正為支離者，將以浮漫為直達乎？


答曰：後身著戒，未詳所謂慈護者，誰氏之子？若據外書報應之說，皆吾所謂權教者耳。凡講求至理，曾不析之聖言，多采譎怪以相扶翼，得無似以水濟水乎？


釋曰：慈護之主，計亦久聞其人，責以誰子，將以文殊釋氏，知謂報應之說皆是權教。權道隱深，非聖不盡，雖子通識，慮亦未見其極。吾疲於推求，而足下逸於獨了，良有恧然。若權教所言，皆為欺妄，則自然之中，無復報應。吾懦於擊決，足下烈於專斷，亦又懼焉。神高聽卑，庸可誣哉？想聖言者，必姬、孔之語，今之所談皆其信順之事，而謂曾不析之，復是未經詳思來論，立姬廢釋。故吾引釋符姬，答不越問，未覺多采。由金日皞不生華壤，何限九服之外不有窮理之人，內外為判誠亦難乎？若自信其度獨思，耳目習識之表，皆為譎怪，則吾亦已矣。


答曰：又，物無妄然，必以類感。斯言果然，則類感之物，輕重必侔；影表之勢，修短有度。致飾土木，不發慈湣之心，順時獀狩；未根慘虐之性。天宮華樂，焉賞而上升？地獄幽苦，奚罰而淪陷？昌言窮軒輊，立法無衡石，一至於此。


釋曰：影表之說，以征感報，來意疑不必侔嫌其無度，即復除福應也。福應非他，氣數所生，若滅福應，即無氣數矣。足下功存步驗，而還伐所知，想信道為心者必不至此。若謂不慈於土木之飾，有甚於順時之殺者，無乃大負夫人之心。黃屋玉璽非必堯舜之情，崇居麗養豈是釋迦之意？責天宮之賞，求地獄之罰，頗類昔人亞夫之詰英布之問，有味乎其言，此蓋眾息心之所詳。吾可得而略之。


答曰：且阿保傅愛，慎及溷腴；良庖提刀，情怵介族。彼聖人者，明並日月，化關三統，若令報應必符，亦何妨於教？而緘扃羲、唐之紀，埋閉周、孔之世，肇結網罟，興累億之罪，仍製牲牢，開長夜之罰，遺彼天廚，甘此芻豢，曾無拯溺之仁，橫成納隍之酷，其為不然。宜簡淵慮。若謂窮神之智，猶有不盡，雖高情愛奇想，亦未至於侮聖。


釋曰：知謂報應之義，緘羲周之世，以此推求，為不符之證。羲唐邈矣，人莫之詳，《尚書》所載，不過數篇，方言德刑之美，遑記禍福之源。今帝典王策，猶不書性命之事，而征闕文，以為古必無之，斯亦師心之過也。且信順殃慶，咸列姬、孔之籍，謂之埋閉，如小徑乎。但言有遠近，教有淺深，故使智者與此而奪彼耶？夫生必有欲，欲必有求，欲欠則爭，求給則恬；爭則相害，恬則相安，網罟之設，將蠲害以取安乎？且畋漁牲牢，其事不異，足下前答，已知牲牢不可頓去於今世，復謂畋漁不可獨棄於古，未為通類矣。好生惡死，每下愈篤。故宥其死者順其情，奪其生者逆其性，至人尚矣，何為犯順而居逆哉？是知不能頓奪所滯，故因為之製耳。聖靈雖茂，無以睿蒙惛之心，弱喪之民，何可勝論。罪罰之來，將物自取之，事遠難致，不由天廚見遺。物近易耽，故常芻豢是甘。拯溺出隍，眾哲所共，但化物不同，非道之異。不盡之讓，亦如過當，子長愛奇，本不類此。


答曰：足下論仁義，則情之者少，利之者多，言施惠則許其遺賢，忘報在情既少。孰能遺賢，利之者多，曷忘報？若能推樂施之士，以期欲仁之儔，演忘報之意，引向義之心，則義實在斯，求仁不遠。


釋曰：情仁義者寡，利仁義者眾；聞之莊書，非直孤說。未獲詳校，遽見彈責，夫在情既少，利之者多，不能遺賢，曷忘報？實吾前後勤勤以為不得配擬二儀者耳。復非篤論所應據正。若樂施忘報，即為體仁；忘報而施，便為合義。可去欲字，並除向名，在斯不遠，誰不是慕？


答曰：濟有生之類，斯旨宏誕，非本論所及。無乃秦師將遁，行人言肆乎？


釋曰：足下論挾姬、釋，吾亦答兼戎、周。足下以此抑彼，謂福極高門；吾申彼釋，此慶周兆物。足下據此所見，謂祚止公侯，吾信彼所聞，尊冠百神。本議是爭，曷不及？夫論難之本，以易奪為體，失之已外，輒宏誕。求理之塗，幾乎塞矣，師遁言肆，或不在此。


答曰：豈其相迫，居吾語子？聖人在上，不與百神爭長，有始有卒，焉得無死之地？


釋曰：豈其相迫，一何務德？居吾語子，又何壯辭？凡為物之長，豈爭之所得？非唯不爭，必將下之，不可見尊冠百神，便謂與百神爭長。無乃取之滕薛，棄之體仁知。謂物有始卒，無不死之地，求之域內，實如來趣。前釋所謂勝類諸區有誠亦宜然者也。至如《山經》所圖，《仙傳》所記，事關世載，已不可原。況復道絕恒情，理隔常照，必以於我，不然皆當絕棄，此又所不得安。


答曰：夫辯章幽明，研精庶物。


釋曰：逮省此章，盛陳列代；文博體周，頗善師法；歌誦聖世，足為繁聲；討求道義，未是要說耳。昔在幼壯，微涉群紀，皇王之軌，賢智之跡，側聞其略，敢辱其詳。惠示之篤，實勤執事。


答曰：何必陋積慶之延祚，希無驗於來生，蹲膜揖讓，終不並立。竊願吾子舍兼而尊一。


釋曰：不陋積慶，已申信順之條；貫希來生，亦具感報之說。藻袞大裘，同用一體，蹲膜揖讓，何為不俱行一世？理有可兼，無謂宜舍。答曰：蜀、梁二叔，世人驛胥之譬，非本論所繼，故不復具。


釋曰：近此數條，聊發戲端，亦猶越人問布，見采於前談，肆業及之，無想多怪。然二叔為問，欲以卻編戶之疑，沒而不答，誠有望焉。足下連國雲從，宏論風行，吾幽生孤說，每獲竊議，此之不侔事有固然，實由通才所共者理。忘其煩，貪復息心。

卷五


○更生論（羅君章）


善哉！向生之言。曰天者何？萬物之總名。人者何？天中之一物。因此以談，今萬物有數而天地無窮，然則無窮之變，未始出於萬物，萬物不更生，則天地有終矣。天地不為有終，則更生可知矣。


尋諸舊論，亦萬兆懸定，群生代謝，聖人作《易》，已備其極。窮神知化，窮理盡性，苟神可窮，有形者不得無數。是則人物有定數，彼我有成分，有不可滅而為無，彼不得化而為我。聚散隱顯，環轉我無窮之塗，賢愚壽夭，還復其物。自然相次，毫分不差，與運泯復，不成不知，遐哉邈乎，其道冥矣。天地雖大，渾而不亂，萬物雖眾，區已別矣。各自其本，祖宗有序，本支百世，不失其舊。又神之與質，自然之偶也；偶有離合死生之變也；質有聚散往復之勢也。人物變化各有其性，性有本分，故復有常物。散雖混淆，聚不可亂，其往彌遠，故其復彌近。又神質冥期，符契自合，世皆悲合之必離，而莫慰離之必合；皆知聚之必散，而莫識散之必聚，未之思也。豈遠乎若者？凡今生之為，即昔生之故事。於體無所厝，其意與已冥，各不自覺。孰覺之哉？今談者徒知向我非今，而不知今我故昔我耳。達觀者所以齊死生，亦死生為寤寐，誠哉是言。


○孫長沙書（安國）


省《更生論》，括囊變化，窮尋聚散，思理既佳，又旨味辭致亦快，是好論也。然吾意猶有同異。以令萬物化為異形者，不可勝數，應理不失，但隱顯有年載，然今萬化，猶應多少？有還得形者無？緣盡當須冥遠，耳目不復開逐，然後乃復其本也。吾謂形既粉散，知亦如之。紛錯渾化為異物，他物各失其舊，非復昔日。此有情者所以悲歎，若然，則足下未可孤以自慰。


○答孫


獲書。文略旨辭，理亦兼情。雖欣清酬未喻，乃懷區區不已，請尋前本，本亦不謂物都不化，但化者各自得。其所化頹者，亦不失其舊體，孰主陶是，載混載判？言然之至分而不可亂也。如此豈徒一更而已哉！將與無窮而長更矣。終而復始，其數曆然，未能知今，安能知更？蓋積悲妄言，諮求所通，豈唯慰聊以寄散而已矣。


○神不滅論（鄭道子）


多以形神同滅，照識俱盡，夫所以然其可言乎一世，既以周、孔為極矣。仁義禮教先結其心，神明之本絕而莫言，故感之所體，自形已還。佛唱至言，悠悠不信，餘墜弱喪，思拔淪溺，仰尋玄旨，研求神要，悟夫理精於形，神妙於理，寄象傳心，粗舉其證。庶鑒諸將悟，遂有功於滯惑焉。


夫形神混會，雖與生俱存，至於粗妙分源，則有無區異。何以言之？夫形也，五髒六腑，四肢七竅，相與為一，故所以為生。當其受生則五常殊授，是以肢體偏病，耳目互缺，無奪其為生。一形之內，其猶如茲，況神體靈照，妙統眾形！形與氣息俱運，神與妙覺同流，雖動靜相資，而精粗異源。豈非各有其本，相因為用者耶？近取諸身，即明其理，庶可悟矣。一體所資，肌骨則痛癢所知，爪發則知之所絕。其何故哉？豈非肌骨所以為生，爪發非生之本耶？生在本則知存，生在末則知滅，一形之用，猶以本末為興廢，況神為生本，其源至妙，豈得與七尺同枯，戶牖俱盡者哉？推此理也，則神之不滅，居可知矣。


客難曰：子之辯神形盡矣。即取一形之內，知與不知精矣。然形神雖粗妙異源，俱以有為分。所以為有，則生為其本。既孰有本已盡而資乎本者獨得存乎？出生之表，則廓然冥盡；既冥盡矣，非但無所立，言亦無所立其識矣。識不立則神將安寄？既無所寄，安得不滅乎？


答曰：子之難，辯則辯矣，未本諸心。故有若斯之難乎？夫萬化皆有也，榮枯盛衰，死生代互，一形盡、一形生，此有生之終始也。至於水火則彌貫群生，瞻而不匱。豈非火體因物，水理虛順，生不自生，而為眾生所資，因即為功，故物莫能竭乎？同在生域，其妙如此，況神理獨絕，器所不鄰，而限以生表冥盡神無所寄哉！因斯而談，太極為兩儀之母，兩儀為萬物之本，彼太極者渾元之氣而已。猶能總此化根，不變其一，矧神明靈極，有無兼盡者邪？其為不滅，可以悟乎？


難曰：子推神照於形表，指太極於物先，誠有其義。然理貴厭心，然後談可究也。夫神形未嘗一時相違，相違則無神矣，草木之無神無識故也。此形盡矣，神將安附而謂之不滅哉？苟能不滅，則自乖其靈，不資形矣。既不資形，何理與形為生？終不相違，不能相違，則生本是同，斷可知矣。


答曰：有斯難也，形神有源，請為子循本而釋之。夫火因薪則有火，無薪則無火，薪雖所以生火，而非火之本；火本自在，因薪為用耳。若待薪然後有火，則燧人之前，其無火理乎？火本至陽，陽為火極，故薪是火所寄，非其本也。神形相資，亦猶此矣。相資相因，生塗所由耳。安在有形則神存，無形則神盡，其本惚恍不可言矣，請為吾子廣其類以明之。當薪之在水則火盡，出水則火生，一薪未改，而火前期。神不賴形又如茲矣。神不待形，可以悟乎？


難曰：神不待形，未可頓辯。就如子言，苟不待形，則資形，之與獨照，其理常一。雖曰相資，而本不相關，佛理所明，而必陶鑄此神，以濟彼形。何哉？


答曰：子之問，曰有心矣，此悠悠之所惑，而未暨其本者也。神雖不待形，然彼形必生；必生之形，此神必宅；必宅、必生，則照感為一，自然相濟；自然相濟，則理極於陶鑄；陶鑄則功存，功存則道行。如四時之於萬物，豈有心於相濟哉！理之所順，自然之所至耳。


難曰：形神雖異，自然相濟，則敬聞矣。子既譬神之於形，如火之在薪。薪無意於有火，火無情於寄薪，故能合用無窮。自與化永，非此薪之火移於彼薪，然後為火。而佛理以此形既盡，更宅彼形，形神去來，由於罪福。請問，此形為罪？為是形耶？為是神耶？若形也，則大冶之一物耳；若神也，則神不自濟，係於異形。則子形神不相資之論，於此而躓矣。


答曰：宜有斯問，然後理可盡也。所謂形神不相資，明其異本耳。既以為生，生生之內，各周其用。苟用斯生以成罪福，神豈自妙其照，不為此形之用耶？若其然也，則有意於賢愚，非忘照而玄會。順理玄會，順理盡形。化神宅形，子不疑於其始，彼此一理，而性於其終耶？


難曰：神即形為照，形因神為用，斯則然矣。悟既由神，或亦不在神。神隨此形，故有賢愚；賢愚非神，而神為形用。三世周回，萬劫無算，賢愚靡始，而功顯中路。無始之理玄，而中路之功未熟，有在末之功，而拔無始之初者耶？若有嘉通，則請後塵。


答曰：子責其始，有是言矣。夫理無始終，玄極無崖，既生既化，罪福往復，自然所生耳。所謂聰明誠由耳目，耳目之本非聰明也。所謂賢愚誠應有始，既為賢愚，無始可知矣。夫有物也，則不能管物，唯無物然後能為物所歸。若有始也，則不能為終，唯無始也然後終始無窮。此自是理所不然，不可征事之有始而責神同於事。神道玄遠，至理無言，仿佛其宗，相與為悟。而自末征本，動失其統，所以守此，一觀庶階其峰，若肆辯競辭，余知其息矣。


《洪範》說生之本，與佛同矣。至乎佛之所演，則多河漢，此溺於日用耳。商臣極逆，後嗣隆業，顏冉德行，早夭無聞。周孔之教，自為方內，推此理也，其可知矣。請廣其證，以究其詳。夫稟靈乘和，體極淳粹，堯生丹朱，頑凶無章，不識仁義；瞽叟誕舜原生則非所育求，理應傳美。其事若茲，而謂佛理為迂，可不悟哉！


○桓君山新論形神


〔臣證以為君山未聞釋氏之教，至於論形神，已設薪火之譬，後之言者，乃闇與之會，故有取焉。〕


余嚐過故陳令，同郡杜房見其讀《老子》書言。老子用恬惔養性，致壽數百歲，今行其道，寧能延年卻老乎？余應之曰：雖同形名，而質性才幹乃各異；度有強弱堅脆之姿焉；愛養適用之直差愈耳。譬猶衣履器物，愛之則完全乃久。余見其傍有麻燭，而炬垂一尺所，則因以喻事，言精神居形體，猶火之然燭矣。如善扶持，隨火而側之，可毋滅而竟燭。燭無火亦不能獨行於虛空，又不能後然其炬。猶人之耆老，齒墮發白，肌肉枯臘，而精神不為之能潤澤。內外周遍，則氣索而死，如火燭之俱盡矣。人之遭邪傷病，而不遇供養良醫，者或強死。死則肌肉筋骨，常若火之傾賴風，而不獲救護，亦過滅，則膚餘幹長焉。余嚐夜坐飲內中然燭，燭半壓欲滅，即自整視。見其皮有剝釳，乃扶持轉側，火遂度而復。則維人身或有虧剝劇，能養慎善持，亦可以得度。又人莫能識其始生時，則老亦死不當自知。夫古昔平和之世，人民蒙美盛而生，皆堅強老壽，咸百年左右乃死。死時忽如臥出者，猶果物穀實，久老則自墮落矣。後世遭衰薄惡氣，娶嫁又不時，勤苦過度，是以身生子皆俱傷，而筋骨血氣不充強，故多凶短折，中年夭卒。其遇病或疾痛惻怛，然後終絕，故谘嗟憎惡，以死為大。故昔齊景公美其國，嘉其樂：“使古而無死，何若？”晏子曰：“上帝以人之歿為善，仁者息焉，不仁者如焉。”今不思勉廣，日學自通，以趨立身揚名，如但貪利長生，多求延壽益年，則惑之不解者也。或難曰，以燭為喻形神，恐似而非焉。今人之肌膚，明剝傷而自愈者，血氣通行也。彼蒸燭缺傷，雖有火居之，不能復全，是以神氣而生長，如火燭不能自補完，蓋其所以為異也。而何欲同之？應曰：火則從一端起，而人神氣則於體當從內稍出，合於外。若由外湊達於內，固未必由端往也。譬猶炭火之燃赤如水過度之，亦小滅然復生焉，此與人血氣生長肌肉等。顧其終極，或為灰，或為炬耳。曷為不可以喻哉？余後與伯師夜燃脂火坐語，燈中脂索而炷燋，禿將滅息，則以示曉。伯師言：“人衰老亦如彼禿燈矣。”又為言前燃麻燭事。伯師曰：“燈燭盡當益其脂，易其燭，人老衰彼目蹶纘。”余應曰：“人既稟形體而立，猶彼持燈一燭，及其盡極，安能自盡？易盡易之，乃在人人之蹶黨，亦在天。”天或能為他其肌骨血氣充強，則形神枝而久生，惡則絕傷。猶火之隨脂燭多少、長短為遲速矣。欲燈燭自盡，易以不能但促斂傍脂以染漬其頭，轉側蒸幹使火得安居，則皆復明焉。及本盡者亦無以燃，今人之養性，或能使墮齒復生白髮，更黑肥顏，光澤如彼。促脂轉燭者至壽極亦獨死耳。明者知其難求，故不以自勞；愚者欺惑而冀獲，益指易燭之力，故汲汲不息。又草木五穀以陰陽氣生於土，及其長大成實，實復入土而後能生。猶人之與禽獸昆蟲，皆以雄雌交接相生。生之有長，長之有老，老之有死，若四時之代謝矣。而欲變易其性，求為異道，惑之不解者也。


○沙門不敬王者論（遠法師）


晉成康之世，車騎將軍庾冰疑諸沙門抗禮萬乘。所明理，何驃騎有答（二家論名在本集）。至元興中，太尉桓公亦同此義，謂庾言之未盡，與八座書：


佛之為化，雖誕以茫浩，推乎視聽之外，以敬為本。此出處不異，蓋所期者殊，非敬恭宜廢也。老子同王侯於三大原，其所重皆在於資生通運，豈獨以聖人在位，而比稱二儀哉？將以天地之大德曰生，通生理物存乎王者，故尊其神器，而禮實惟隆。豈是虛相崇重，義存弘御而已。沙門之所以生生貲存，亦日用於理命，豈有受其德而遺其禮，沾其惠而廢其敬哉？於時朝士名賢，答者甚眾，雖言未悟時，並互有其美，徒咸盡所懷，而理蘊於情。遂令無上道服，毀於塵俗，亮到之心，屈乎人事，悲夫！斯乃交喪之所由，千載之否運，深懼大法之將淪，感前事之不忘，故著論五篇，究敘微意。豈曰淵壑之待晨露，蓋是申其罔極，亦庶後之君子，崇敬佛教者，或詳覽焉。


◎沙門不敬王者論在家第一


原夫佛教所明，大要以出處為異。出處之人，凡有四科。其弘教通物，則功侔帝王，化兼治道，至於感俗悟時，亦無世不有，但所遇有行藏，故以廢興為隱顯耳。其中可得論者，請略而言。在家奉法，則是順化之民，情未變俗，跡同方內，故有天屬之愛，奉主之禮。禮敬有本，遂因之而成教本。其所因則功由在昔，是故因親以教愛，使民知有自然之恩；因嚴以教敬，使民知有自然之重。二者之來，實由冥應。應不在今，則宜尋其本，故以罪對為刑罰，使懼而後慎；以天堂為爵賞，使悅而後動；此皆即其影響之報而明於教，以因順為，通而不革其自然也。何者？夫厚身存生，以有封為滯累根深。固存我未忘，方將以情欲為苑囿，聲色為遊觀，耽湎世樂不能自勉而特出。是故教之所撿，以此為涯，而不明其外耳。其外未明，則大同於順化，故不可受其德而遺其禮，沾其惠而廢其敬。是故悅釋迦之風者，輒先奉親而敬君；變俗投簪者，必待命而順動。若君親有疑，則退求其誌，以俟同悟。斯乃佛教之所以重資生、助王化於治道者也。論者立言之旨，貌有所同，故位夫內外之分，以明在三之誌。略敘經意，宣寄所懷。


◎沙門不敬王者論出家第二


出家則是方外之賓，跡絕於物。其為教也，達患累緣於有身，不存身以息患；知生生由於稟化，不順化以求宗。求宗不由於順化，則不重運通之資；息患不由於存身，則不貴厚生之益。此理之與形乖，道之與俗反者也。若斯人者，自誓始於落簪，立誌形乎變服。是故凡在出家，皆遁世以求其誌，變俗以達其道。變俗則服章不得與世典同禮，遁世則宜高尚其跡。夫然，故能拯溺俗於沈流，拔幽根於重劫，遠通三乘之津，廣開天人之路。如令一夫全德，則道洽六親，澤流天下。雖不處王侯之位，亦已協契皇極，在宥生民矣。是故內乖天屬之重，而不違其孝；外闕奉主之恭，而不失其敬。從此而觀，故知超化表以尋宗，則理深而義篤，昭泰息以語仁，則功末而惠淺。若然者，雖將面冥山而旋步，猶或恥聞其風，豈況與夫順化之民，屍祿之賢，同其孝敬者哉！


◎沙門不敬王者論求宗不順化第三


問曰：尋夫老氏之意，天地以得一為大，王侯以體順為尊。得一故為萬化之本，體順故有運通之功。然則明宗必存乎體極，求極必由於順化，是故先賢以為美談，眾論所不能異。異夫眾論者，則義無所取，而不順化何耶？答曰：凡在有方，同稟生於大化，雖群品萬殊，精粗異貫，統極而言，有靈與無靈耳。有靈則有情於化，無靈則無情於化；無情於化，化畢而生盡；生不由情，故形朽而化滅。有情於化，感物而動，動必以情，故其生不絕。生不絕則其化彌廣而形彌積，情彌滯而累彌深，其為患也，焉可勝言哉！是故經稱泥洹不變，以化盡為宅；三界流動，以罪苦為場。化盡則因緣永息，流動則受苦無窮。何以明其然？夫生以形為桎梏，而生由化有，化以情感，則神滯其本，而智昏其照；介然有封，則所存唯已，所涉唯動；於是靈轡失御，生塗日開，方隨貪愛於長流，豈一受而已哉！是故反本求宗者，不以生累其神；超落塵封者，不以情累其生。不以情累其生，則生可滅；不以生累其神，則神可冥。冥神絕境，故謂之泥洹。泥洹之名，豈虛稱也哉！請推而實之，天地雖以生生為大，而未能令生者不化；王侯雖以存存為功，而未能令存者無患，是故前論，達患累緣於有身，不存身以息患。知生生由於稟化，不順化以求宗；義存於此，義存於此。斯沙門之所以抗禮萬乘，高尚其事，不爵王侯而沾其惠者也。


◎沙門不敬王者論體極不兼應第四


問曰：曆觀前史，上皇已來，在位居宗者，未始異其原本。本不可二，是故百代同典，咸一其統。所謂“唯天為大，唯堯則之”。如此則非智有所不照，自無外可照；非照有所不盡，自無理可盡。以此推視聽之外，廓無所寄，理無所寄，則宗極可明。今諸沙門不悟文表之意，而惑教表之旨，其為謬也。固已全矣。若復顯然驗此，乃希世之聞。


答曰：夫幽宗曠邈，神道精微，可以理尋，難以事詰。既涉乎教，則以因時為撿。雖應世之具，優劣萬差，至於曲成在用，感即民心而通其分。分至則止其智之所不知，而不關其外者也。若然，則非體極者之所不兼，兼之者不可並御耳。是以古之語大道者，五變而形名可舉，九變而賞罰可言。此但方內之階差，而猶不可頓設，況其外者乎？請復推而廣之，以遠其類。六合之外，存而不論者，非不可論，論之或乖；六合之內，論而不辯者，非不可辯，辯之或疑。春秋經世，先王之誌，辯而不議者，非不可議，議之或亂。此三者皆即其身耳目之所不至，以為關鍵，而不關視聽之外者也。因此而求聖人之意，則內外之道可合而明矣。常以為道法之與名教，如來之與堯孔，發致雖殊，潛相影響；出處誠異，終期則同。詳而辯之，指歸可見。理或有先合而後乖，有先乖而後合。先合而後乖者，諸佛如來則其人也。先乖而後合者，曆代君王未體極之至，斯其流也。何以明之？經：佛有自然神妙之法，化物以權，廣隨所入，或為靈仙、轉輪、聖帝，或為卿相、國師、道士。若此之倫，在所變現，諸王君子，莫知為誰。此所謂合而後乖者也。或有始創大業，而功化未就；跡有參差，故所受不同。或期功於身後，或顯應於當年。聖王則之而成教者，亦不可稱算。雖抑引無方，必歸塗有會，此所謂乖而後合者也。若今乖而後合，則擬步通塗者，必不自崖於一揆；若今合而後乖，則釋迦之與堯、孔，歸致不殊，斷可知矣。是故自乖而求其合，則知理會之必同；自合而求其乖，則悟體極之多方。但見形者之所不兼，故惑眾塗而駭其異耳。因茲而觀，天地之道，功盡於運化；帝王之德，理極於順通。若以對夫獨絕之教，不變之宗，固不得同年而語其優劣，亦已明矣。


◎沙門不敬王者論形盡神不滅第五


問曰：論者以化盡為至極，故造極者必違化而求宗。求宗不由於順化，是以引曆代君王使同之佛教，令體極之至以權君統，此雅論之所托，自必於大通者也。求之實當，理則不然。何者？夫稟氣極於一生，生盡則消液而同無神，雖妙物故是陰陽之所化耳。既化而為生，又化而為死，既聚而為始，又散而為終，因此而推，故知神形俱化，原無異統；精粗一氣，始終同宅。宅全則氣聚而有靈，宅毀則氣散而照滅，散則反所受於大本，滅則復歸於無物。反覆終窮，皆自然之數耳。孰為之哉？若令本則異氣，數合則同化，亦為神之處形，猶火之在木，其生必並，其毀必滅，形離則神散而罔寄，木朽則火寂而靡托，理之然矣。假使同異之分，昧而難明，有無之說，必存乎聚散。聚散，氣變之總名，萬化之生滅。故《莊子》曰：“人之生，氣之聚。聚則為生，散則為死。”若死生為彼徒苦，吾又何患？古之善言道者，必有以得之。若果然耶？至理極於一生，生盡不化義可尋也。


答曰：夫神者何耶？精極而為靈者也。精極則非卦象之所圖，故聖人以妙物而為言。雖有上智猶不能定其體狀，窮其幽致而談者。以常識生疑，多同自亂，其為誣也，亦已深矣。將欲言之，是乃言夫不可言，今於不可言之中，復相與而依俙。神也者，圓應無主，妙盡無名，感物而動，假數而行。感物而非物，故物化而不滅；假數而非數，故數盡而不窮。有情則可以物感，有識則可以數求。數有精粗，故其性各異；智有明暗，故其照不同。推此而論，則知化以情感，神以化傳，情為化之母，神為情之根。情有會物之道，神有冥移之功。但悟徹者反本，惑理者逐物耳！古之論道者，亦未有所同，請引而明之。莊子發玄音於大宗曰：“大塊勞我以生，息我以死。”又以生為人羈，死為反真。此所謂知生為大患，以無生為反本者也。文子稱黃帝之言曰：“形有靡而神不化，以不化乘化，其變無窮。”莊子亦：“持犯人之形而猶喜之。”若人之形，萬化而未始有極，此所謂知生不盡於一化，方逐物而不反者也。二子之論，雖未究其實，亦嚐傍宗而有聞焉。論者不尋方生方死之說，而惑聚散於一化；不思神道有妙物之靈，而謂精粗同盡，不亦悲乎？火木之喻原自聖典，失其流統，故幽興莫尋。微言遂淪於常教，令談者資之以成疑。向使時無悟宗之匠，則不知有先覺之明，冥傳之功沒世靡聞。何者？夫情數相感，其化無端，因緣密構，潛相傳寫。自非達觀，孰識其變？請為論者驗之。以實火之傳於薪，猶神之傳於形；火之傳異薪，猶神之傳異形。前薪非後薪，則知指窮之術妙；前形非後形，則悟情數之感深。惑者見形朽於一生，便以為神情俱喪，猶睹火窮於一木，謂終期都盡耳。此曲從養生之談，非遠尋其類者也。就如來論，假令神形俱化，始自天本；愚智資生，同稟所受。問所受者，為受之於形耶？為受之於神耶？若受之於形，凡在有形，皆化而為神矣；若受之於神，是以神傳。神則丹朱與帝堯齊聖，重華與瞽叟等靈，其可然乎？其可然乎？如其不可，固知冥緣之構，著於在昔，明暗之分，定於形初。雖靈鈞善運，猶不能變性之自然，況降茲已還乎！驗之以理，則微言而有征，效之以事，可無惑於大通。


論成後，有退居之賓，步朗月而宵遊，相與共集法堂。因而問曰：敬尋雅論，大歸可見，殆無所間。一日試重研究，蓋所未盡亦少許處耳。意以為沙門德式，是變俗之殊製，道家之名器施於君親，固宜略於形敬。今所疑者，謂甫創難就之業，遠期化表之功，潛澤無現法之效，來報玄而未應，乃令王公獻供，信士屈體，得無坐受其德，陷乎早計之累，虛沾其惠，貽夫素餐之譏耶？主人良久乃應曰：請為諸賢近取其類。有人於此奉宣時命，遠通殊方九譯之俗。問王當資以餱糧，錫以輿服不？答曰：然。主人曰：類可尋矣。夫稱沙門者何耶？謂其能發蒙俗之幽昏，啟化表之玄路，方將以兼忘之道與天下同往，使希高者挹其遺風，漱流者味其餘津。若然，雖大業未就，觀其超步之跡，所悟固已弘矣。然則運通之功，資存之益，尚未酬其始誓之心，況答三業之勞乎？又斯人者，形雖有待，情無近寄。視夫四事之供，若鶴蚊之過乎其前者耳。濡沫之惠，復焉足語哉！眾賓於是始悟冥塗以開轍為功，息心以淨畢為道。乃欣然怡衿，詠言而退。


晉元興三年歲次閼逢，於時天子蒙塵，人百其憂。凡我同誌，僉懷輟旒之歎。故因述斯論焉。


○沙門袒服論（遠法師）


或問曰：沙門袒服，出自佛教，是禮與？答曰：然。問曰：三代殊製，其禮不同；質文之變，備於前典。而佛教出乎其外，論者咸有疑焉。若有深致，幸誨其未聞。


答曰：玄古之民，大樸未虧，其禮不文。三王應世，故與時而變。因茲以觀，論者之所執，方內之格言耳。何以知其然？中國之所無，或得之於異俗，其民不移，其道未止。是以天竺國法，盡敬於所尊，表誠於神明，率皆袒服。所謂去飾之甚者也。雖記籍末流茲土，其始似有聞焉。佛出於世，因而為教，明所行不左，故應右袒。何者？將辯貴賤，必存乎位，位以進德，則尚賢之心生。是故沙門越名分以背時，不退已而求先，又人之所能，皆在於右，若動不以順，則觸事生累。過而能復，雖中賢猶未得，況有下於此者乎？請試言之。夫形以左右成體，理以邪正為用。二者之來，各乘其本。滯根不拔則事未愈，應而形理，相資其道，微明世習，未移應征。難辯袒服，既彰則形，隨事感理悟其心，以御順之氣表誠之體。而邪正兩行，非其本也。是故世尊以袒服篤其誠而閑其邪，使名實有當，敬慢不雜，然後開出要之路，導真性於久迷。令淹世之賢不自絕於無分，希進之流不惑塗而旋步，於是服膺聖門者，咸履正思順，異跡同軌。緬素風而懷古，背華俗以洗心，專本達變，即近悟遠，形服相愧，理深其感。如此則情禮專向，修之不倦，動必以順，不覺形之自恭。斯乃如來勸誘之外因，斂粗之妙跡。而眾談未諭，或欲革之。反古之道，何其深哉！


○何鎮南難


見答問袒服指訓，兼弘摽末文於玄古，資形理於近用。使敬慢殊流，識服俱盡，殆無間然。至於所以明順，猶有未同。何者？儀形之設，蓋在時而用，是以事有內外，乃可以淺深應之。李、釋之與周、孔，漸世之與遺俗，在於因循不同，必無逆順之殊，明矣。故《老》明兵凶處右，《禮》以喪製不左。且四等窮奉親之至，三驅顯王跡之仁，在後而要其旨可見。寧可寄至順，於凶事表吉，誠於喪容哉！鄭伯所以肉袒，亦猶許男輿櫬，皆自以所乘者逆，必受不測之罰。以斯而證，順將何在？故率所懷，想更詳盡，令內外有歸。


○遠法師答


敬尋問旨，蓋是開其遠塗，照所未盡，令精粗並順，內外有歸。三復斯誨，所悟良多。常以為道訓之與名教，釋迦之與周孔，發致雖殊而潛相影響，出處誠異終期則同。但妙跡隱於常用，指歸昧而難尋，遂令至言隔於世典，談士發殊塗之論。何以知其然？聖人因弋釣以去其甚，順四時以簡其煩，三驅之禮，失前禽而不吝；網罟之設，必待化而方用。上極行葦之仁，內延釋迦之慈，使天下齊己，物我同觀。則是合抱之一毫，豈有間於優劣，而非相與者哉？然自跡而尋，猶大同於兼愛；遠求其實，則階差有分。分之所通，未可勝言，故漸慈以進德，令事顯於君親。從此而觀，則內外之教可知，聖人之情可見。但歸塗未啟，故物莫之識。若許其如此，則袒服之義理不容疑。來告記謂宜更詳盡，故復究敘本懷。原夫形之化也，陰陽陶鑄，受左右之體；昏明代運，有死生之說。人情咸悅生而懼死，好進而惡退，是故先生即順民性，撫其自然，令吉凶殊製，左右異位。由是吉事尚左，進爵以厚其生；凶事尚右，哀容以毀其性。斯皆本其所受，因順以通教，感於事變懷其先德者也。世之所貴者，不過生存，生存而屈申進退，道盡於此，淺深之應於是乎在。沙門則不然。後身退己而不嫌卑，時來非我而不辭辱。卑以自牧謂之謙，居眾人之所惡謂之順，謙順不失其本，則日損之功易積，出要之路可遊。是故遁世遺榮，反俗而動。動而反俗者，與夫方內之賢，雖貌同而實異。何以明之？凡在出家者，達患累緣於有身，不存身以息患；知生生由於稟化，不順化以求宗。推此而言，固知發軫歸塗者，不以生累其神；超落世務者，不以情累其生。不以情累其生，則生可絕；不以生累其神，則神可冥。然則向之所謂吉凶成禮，奉親事君者，蓋是一域之言耳，未始出於有封。有封未出，則是玩其文而未達其變。若然，方將滯名教以殉生，乘萬化而背宗，自至順而觀，得不曰逆乎？漸世之與遺俗，旨存於此。


○答桓南郡《明報應論》（遠法師）


問曰：佛經以殺生罪重，地獄斯罰，冥科幽司，應若影響，余有疑焉。何者？夫四大之體，即地、水、火、風耳。結而成身，以為神宅，寄生棲照，津暢明識，雖托之以存，而其理天絕。豈唯精粗之間，固亦無受傷之地，滅之既無害於神，亦由滅天地間水火耳。


又問：萬物之心，愛欲森繁，但私我有己情慮之深者耳。若因情致報，乘感生應，自然之道，何所寄哉？


答曰：意謂此二條是來問之關鍵，立言之津要。津要既明，則群疑同釋，始涉之流，或因茲以悟。可謂朗滯情於常識之表，發奇唱於未聞之前。然佛教深玄，微言難辯，苟未統夫旨歸，亦焉能暢其幽致？為當依傍大宗，試敘所懷。推夫四大之性，以明受形之本，則假於異物，托為同體。生若遺塵，起滅一化，此則惠觀之所入，智刃之所遊也。於是乘去來之自運，雖聚散而非我；寓群形於大夢，實處有而同無。豈復有封於所受，有係於所戀哉！若斯理自得於心，而外物未悟，則悲獨善之無功，感先覺而興懷。於是思弘道以明訓，故仁恕之德存焉。若彼我同得，心無兩對，遊刃則泯一玄觀，交兵則莫逆相遇，傷之豈唯無害於神，固亦無生可殺。此則文殊案劍，跡逆而道順，雖復終日揮戈，措刃無地矣。若然者，方將托鼓舞以盡神，運幹鉞而成化，雖功被猶無賞，何罪罰之有耶？若反此而尋其原，則報應可得而明；推事而求其宗，則罪罰可得而論矣。嚐試言之。夫因緣之所感，變化之所生，豈不由其道哉？無明為惑網之淵，貪愛為眾累之府。二理俱遊，冥為神用，吉凶悔吝，唯此之動。無用掩其照，故情想凝滯於外物；貪愛流其性，故四大結而成形。形結則彼我有封，情滯則善惡有主。有封於彼我，則私其身而身不忘；有主於善惡，則戀其生而生不絕。於是甘寢大夢，昏於所迷，抱疑長夜，所存唯著。是故失得相推，禍福相襲，惡積而天殃自至，罪成則地獄斯罰。此乃必然之數，無所容疑矣。何者？會之有本，則理自冥對；兆之雖微，勢極則發。是故心以善惡為形聲，報以罪福為影響，本以情感而應自來，豈有幽司由御失其道也？然則罪福之應，唯其所感，感之而然，故謂之自然。自然者，即我之影響耳。於夫玄宰，復何功哉？請尋來問之要而驗之於實。難旨全許地水火風結而成身，以為神宅，此則宅有主矣。問主之居宅，有情耶？無情耶？若無情，則四大之結，非主宅之所感；若以感不由主，故處不以情，則神之居宅，無情無痛癢之知。神既無知，宅又無痛癢以接物，則是伐卉剪林之喻，無明於義。若果有情，四大之結是主之所感也。若以感由於主，故處必以情，則神之居宅，不得無痛癢之知。神既有知，宅又受痛癢以接物，固不得同天地間水火，明矣！因茲以談，夫神形雖殊，相與而化；內外誠異，渾為一體。自非達觀，孰得其際耶？苟未之得，則愈久愈迷耳。凡稟形受觸，莫不盡然也。受之既然，各以私戀為滯，滯根不拔，則生理彌固；愛源不除，則保之亦深。設一理逆情，使方寸迷亂，而況舉體都亡乎？是故同逆相乘，共生仇隙，禍心未冥，則構怨不息。縱復悅畢受惱，情無遺憾，形聲既著，則影響自彰，理無先期，數合使然也。雖欲逃之，其可得乎？此則因情致報，乘惑生應。但立言之旨本異，故其會不同耳。


問曰：若以物情重生，不可致喪，則生情之由私戀之惑耳。宜朗以達觀，曉以大方，豈得就其迷滯，以為報應之對哉？


答曰：夫事起必由於心，報應必由於事。是故自報以觀事，而事可變；舉事以責心，而心可反。推此而言，則知聖人因其迷滯以明報應之對，不就其迷滯以為報應之對也。何者？人之難悟，其日固久，是以佛教本其所由，而訓必有漸。知久習不可頓廢，故先示之以罪福，罪福不可都忘，故使權其輕重；輕重權於罪福，則銓善惡以宅心；善惡滯於私戀則推我以通物。二理兼弘，情無所係，故能尊賢容眾，恕己施安，遠尋影響之報，以釋往復之迷。迷情既釋，然後大方之言可曉，保生之累可絕。夫生累者雖中賢猶未得，豈常智之所達哉？


○三報論（因俗人疑善惡無現驗作遠法師）


經說業有三報：一曰現報，二曰生報，三曰後報。現報者，善惡始於此身，即此身受。生報者，來生便受。後報者，或經二生、三生、百生、千生，然後乃受。受之無主，必由於心；心無定司，感事而應。應有遲速，故報有先後。先後雖異，咸隨所遇而為對，對有強弱，故輕重不同，斯乃自然之賞罰，三報之大略也。非夫通才達識，入要之明，罕得其門。降茲已還或有始涉大方，以先悟為蓍龜，博綜內籍，反三隅於未聞，師友仁匠，習以移性者，差可得而言。請試論之。夫善惡之興，由其有漸，漸以之極，則有九品之論。凡在九品，非現報之所攝，然則現報絕夫常類可知。類非九品，則非三報之所攝，何者？若利害交於目前，而頓相傾奪，神機自運，不待慮而發。發不待慮，則報不旋踵而應。此現報之一隅，絕夫九品者也。又三業殊體，自同有定，報定則時來必受，非祈禱之所移，智力之所免也。將推而極之，則義深數廣，不可詳究，故略而言之。想參懷佛教者以有得之。世或有積善而殃集，或有凶邪而致慶，此皆現業未就，而前行始應。故曰貞祥遇禍，妖孽見福，疑似之嫌，於是乎在。何以謂之然？或有欲匡主救時，道濟生民，擬步高跡，誌在立功，而大業中傾，天殃頓集。或有棲遲衡門，無悶於世，以安步為輿，優遊卒歲，而時來無妄，運非所遇，道世交淪於其閑習。或有名冠四科，道在入室，全愛體仁，慕上善以進德。若斯人也，含衝和而納疾，履信順而夭年。此皆立功立德之行，變疑嫌之，所以生也。大義既明，宜尋其對。對各有本，待感而發，逆順雖殊，其揆一耳。何者？倚伏之勢，定於在昔，冥符告命，潛相回換；故令禍福之氣，交謝於六府，善惡之報，舛互而兩行。是使事應之際，愚智同惑，謂積善之無慶，積惡之無殃。感神明而悲所遇，慨天殃之於善人。咸謂名教之盡，無宗於上，遂使大道翳於小成。以正言為善誘，應心求實，必至理之無此。原其所由，由世異典以一生為限，不明其外。其外未明，故尋理者，自畢於視聽之內。此先王即民心而通其分，以耳目為關鍵者也。如令合內外之道，以求弘教之情，則知理會之必同，不惑眾塗而駭其異。若能覽三報以觀窮通之分，則尼父之不答仲由，顏冉對聖匠而如愚，皆可知矣。亦有緣起而緣生，法雖豫入諦之明，而遺受未忘；猶以三報為華苑，或躍而未離於淵者也。推此以觀，則知有方外之賓，服膺妙法，洗心玄門，一詣之感，超登上位。如斯倫匹，宿殃雖積，功不在治，理自安消，非三報之所及。因茲而言，佛經所以越名教、絕九流者，豈不以疏神達要，陶鑄靈府，窮源盡化，鏡萬象於無象者也。

此南梁作品在全世界都属于公有领域，因为作者逝世已经超过100年，且作品于1931年1月1日之前出版。

卷六


○《釋駁論》（釋道恒）


晉義熙之年，如聞江左袁、何二賢，並商略治道，諷刺時政。雖未睹其文意者，似依傍韓非《五蠹》之篇，遂譏世之闕，發五橫之論。而沙門無事，猥落其例。余恐眩曜時情，永淪邪惑，不勝憤惋之至，故設賓主之論，以釋之。


有東京束教君子詰於西鄙傲散野人曰：僕曾預聞佛法衝邃，非名教所議；道風玄遠，非器象所擬。清虛簡勝，非近識所關；妙絕群有，非常情所測；故每為時君之所遵崇，貴達之所欽仰。於是眾庶朋契，雷同奔向，咸共嗟詠，稱述其美。若染漬風流，則精義入微；研究理味，則妙契神用。澡塵垢於胸心，脫桎梏於形表，超俗累於籠樊，邈世務而高蹈。論真素則夷、齊無以逾其操，遺榮寵則巢、許無以過其志，味玄旨則顏、冉無以參其風，去紛穢則鬆、喬無以比其潔。信如所談，則義無間然矣。但今觀諸沙門，通非其才，群居猥雜，未見秀異，混若涇渭渾波，泯若薰蕕同篋。若源清則津流應鮮，根深則條穎必茂，考其言行，而始終不倫；究其本末，幾無有校。僕之所以致怪，良由於此。如皇帝之忘智，據梁之失力，皆在钅盧錘之間，陶鑄以成聖者。苟道不虛行，才必應器。然沙門既出家離俗，高尚其志，違天屬之親，舍榮華之重，毀形好之飾，守清節之禁，研心唯理，屬已唯法，投足而安，蔬食而已。使德行卓然，為時宗仰，儀容邕肅，為物軌則，然觸事蔑然，無一可采，何棲托之高遠，而業尚之鄙近？至於營求孜伋，無暫寧息。或墾殖田圃，與農夫齊流；或商旅博易，與眾人競利；或矜恃醫道，輕作寒暑；或機巧異端，以濟生業；或占相孤虛，妄論吉凶；或詭道假權，要射時意；或聚畜委積，頤養有餘；或抵掌空談，坐食百姓。斯皆德不稱服，行多違法，雖暫有一善，亦何足以標高勝之美哉？自可廢之，以一風俗。此皆無益於時政，有損於治道，是執法者之所深疾，有國者之所大患。且世有五橫，而沙門處其一焉。何以明之？乃大設方便，鼓動愚俗，一則誘喻，一則迫脅。行惡必有累劫之殃，修善便有無窮之慶，論罪則有幽冥之伺，語福則有神明之祐。敦勵引導，勸行人所不能行；強逼切勒，勉為人所不能為。上減父母之養，下損妻之分，會同盡肴膳之甘，寺廟極壯麗之美。割生民之珍玩，崇無用之虛費；罄私家之年儲，闕軍國之資實；張空聲於將來，圖無像於未兆。聽其言則洋洋而盈耳，觀其容則落落而滿目。考現事以求征，並未見其驗真，所謂係影捕風，莫知端緒。亮僕情之所未安，有識者之所巨惑，若有嘉信，請承下風，脫有暫悟，永去其滯矣。


主人憮然有間，慨爾長歎：咄！異哉！子之所陳，何其陋也！夫鄙俗不可以語大道者，滯於形也；曲士不可以辯宗極者，局於名也。今將為子略舉一隅，自可思反其宗矣。蓋聖人設教應器，投法受量，有限故化之以漸。錄善心於毫端，忘鄙吝於丘壑，片行之善，永為身資；一念之福，終為神用。始覆一簣，不可責以為山之功；方趣絕境，不中窮以括囊之實。然海之所以稱大者，由無嗷潔之清；道之所以稱晦跡者，以無赫然之觀。夫慈親婉孌，有心之所滯；而沙門遺之如脫屣；名位財色，世情之所重，而沙門視之如秕糠。可謂忍人所不能去，斯乃標尚之雅趣，弘道之勝事，而蔑然，豈非妙賞之謂乎？又且志業不同，歸向塗乖，歧徑分轍，不相領悟，未見秀異故其宜耳。古人每歎才之為難信矣。周號多士，亂臣十人，唐、虞之盛，元凱二八。孔門三千，並海內翹秀，簡充四科，數不盈十。於中伯牛廢疾，回也六極，商也慳吝，賜也貨殖，予也難雕，由也凶愎，求也聚斂，任不稱職。仲弓雖鋋出於犁色，而舉世推德，為人倫之宗，欽尚高軌，為搢紳之表，百代詠其遺風，千載仰其景行。至於沙門，乃苦共剝節，酷相瓦礫，斯豈君子弘通之道，雅正之論哉？此由惑人入班、輸之作坊，不稱指南之巧妙，但譏拙者之傷手，真可謂伏膺下流，志存鄙劣。昔丞相問客，俗言枿梟食，母寧有是乎？客答：但聞慈烏反哺耳。相乃悵然自愧失言。今子處心將無似相之問也？君子遏惡揚善，反是謂何？又：投足而安，且林野蕭條，每有寇盜之患；城傍入出，動嬰交遊之譏。處身非所，則招風塵之累；婆娑田裏，則犯人間之論。二三無可，進退唯谷，宇宙雖曠，莫知所厝。


又：蔬餐而已，夫人間有不贍之匱，山澤無委積之儲，方宜取給，復乘之以法，所向九折，於何得立？若堂堂聖世，而有首陽之餓；夫明明時雍，而有赴海之死，客於雅懷何如？然體無毛羽，不可袒而無衣；腹非匏瓜，不可係而不食。自未造極，要有所資，年豐則取足於百姓，進儉則肆力以自供。誠非所宜，事不得已。故蝮蛇螫手，斬以求全，推其輕重，蓋所存者大。雖營一己，不求無獲，求之不必一塗，但令濟之，有理亦何嫌？多方以為煩穢其欲，役使不得妄動，何故執之甚乎？昔伯成躬耕以墾殖，沮溺耦作以修農，陶朱商賈以營生，於陵灌蔬以自供，崔文賣藥以繼乏，君平卜筮以補空，張衡術數以馳名，馬鈞奇巧以騁功，此等直是違俗遁世之人耳。未正見有邈然絕塵，與物天隔，而咸共嗟詠，不輟於口。然沙門之中，跡超諸人，恥與流輩，動有萬數，至於體道，神化超落人封，非可算計。而未曾致言，何其黨乎？宜共思校事實，不可古今殊論，眾寡異辭。希簡為貴，猥多致賤，恐非求精核理之談也。自可廢之，以一風俗，是何言與？聖人不誣，十室三人，必有師資。芳蘭並茂，而欲蘊崇焚之，不亦暴乎？其中自有德宇淵邃，器標時望；或翹楚嗷潔，棲寄清遠；或禪思入微，澄神絕境；或敷演微言，散幽釋滯；或精勤福業，勸化崇善。凡出家之本，落發抽簪之日，皆心口獨誓，情到懇至，雖生死彌淪，玄塗長遠，要自驅策，必階於道。金輪之榮，忽若塵垢，帝釋之重，蔑若秕糠。始皆精誠，乃有所感，自非一舉頓詣，體備圓足，其間何能不有小失？且當錄其真素，略舉玄黃。安渾舉一概，無復甄別？不可以管、蔡之釁，姬宗盡誅，四凶之暴，合朝流放。此何異人苦頭虱，因欲並首俱焚？患在足刺，遂欲通股全解？不亦濫乎？


無益於時政，有損於治道。夫弘道者之益世，物有日用而不知，故老氏：“無為之化，百姓皆曰我自然。”斯言當矣。是以幹木高枕而魏國大治，庚桑善誨而|壘歸仁。沙門在世，誠無目前考課之功，名教之外，實有冥益。近取五戒訓物，非六經之疇；遠以八難幽棨，非刑法之匹；請以三藏銓罪，非律令之流暢；以般若辯惑，非老莊之謂。道品無漏，拔苦因緣，則存而不論。周、孔之教，理盡形器，至法之極，兼練神明，精粗升降，不可同日而語其優劣矣。昔孛助化，以道佐治，國境晏然，民知其義。年豐委積，物無疵癘，非益謂何？世有五橫，沙門處其一焉。凡言橫者，以其志無業尚，散誕莫名；或博奕放蕩，而傾竭家財；或名掛編戶，而浮遊卒歲；或屍祿素餐，而莫肯用心；或執政居勢，而漁食百姓；或馳競進趣，而公私並損；或肆暴奸虐，而動造不軌。斯皆傷教亂正，大敗風俗。由是荀悅奮筆，而《遊俠》之論興；韓非彈毫，而《五蠹》之文作。以之為橫理故宜然。施之沙門，不亦誣乎？國家方上與唐、虞競巍巍之美，下與殷、周齊鬱鬱之化，不使箕穎專有傲世之賓，商洛獨標嘉遁之客。甫欲大扇逸民之風，崇肅方外之士。觀子處懷，經略時政，乃欲踵亡秦虎狼之棨術，襲商君克薄之弊法，坑焚儒典，治無綱紀；製太半之稅，家無遊財；設三五之禁，備民如賊。天下熬然，人無聊生，使嬴氏之族，不訖於三世；二子之禍，即戮於當時。臨刑之日，方乃追恨始者立法之謬，本欲寧國靜民，不意堤防太峻，反不容己。事既往矣，何嗟之及！一則誘喻，一則迫脅。且眾生緣有濃薄，才有利鈍，解有難易，行有淺深，是以啟誨之道不一，悟發之由不同。抑揚頓挫，務使從善，斯乃權謀之警策，妙濟之津梁，殊非誘迫之謂也。


罪則冥伺，福則神祐。夫含德至淳，則眾善歸焉。《易》曰：“履信思順，自天祐之，吉無不利。”又曰：“為不善於幽昧之中，鬼得而誅之。”豈非冥伺神明之祐哉？善惡之報，經有成證，不復具列。會盡肴膳，寺極壯麗。此修福之家傾竭，以備將來之資殫盡，自為身之大計耳。殆非神明歆其壯麗，眾僧貪其滋味。猶農夫之播殖，匠者之構室，將擇貞材以求堂宇之飾，精簡種子以規嘉苗之實。故稼穡必樹於沃壤之地，卜居要選於爽塏之處。是以知三尊為眾生福曰，供養自修己之功德耳。割生民之珍，玩崇無用之虛費。夫博施兼愛仁者之厚德，崇飾宗廟孝敬之至心，世教若此，道亦如之。物有損之而益，為之必獲。且浮財猶糞土，施惠為神用，譬朽木之為舟，乃濟渡之津要，何虛費之有哉？欲端坐而望自然，拱默以悕安樂，猶無柯而求伐，不食而徇飽，焉可得乎？苟身之不修，己為困矣。何必乃蔽百姓之耳目，擁天下之大善，既自飲毒復欲冘人？何酷如之？可謂亡我陷彼，相與俱禍。是以盲聾瘖瘂之對，幽處彌劫之殃，調達之報，曆地獄無間之苦。罄私家之年儲，闕軍國之資實。聖王御世，純風遐被，振道綱以維六合，布德網以籠群俊。川無扣浪之夫，穀無含歎之士，四民咸安其業，百官各盡其分。海內融通，九州同貫，戎車於是寢駕，甲士卻走，以糞嘉穀委於中田，倉儲積而成朽；童稚進德日新，黃發盡於眉壽；當共擊壤以頌太平，鼓腹以觀盛化。子何多慮之深橫，憂時之不足，不亦過乎？吝太官而腫口，臨滄海而攝腹，真子之謂也。


係影捕風，莫知端緒。夫偽辯亂真，大聖之所悲。嗟時不識寶，卞和所以慟哭。然妙旨希夷，而體之者道；衝虛簡詣，而會之者得。用遠能津梁頹溺，拔幽拯滯美濟當，時化流無外，故神暉一振則感動大千，惠澤暫灑則九州蒙潤。是以釋梵悟幽旨而歸誠，帝王望玄宗而委質，八部挹靈化而洗心，士庶觀真儀而奔至。落落焉故非域中之名教，肅肅焉殆是方外之冥軌。然垣牆峭峻，故罕得其門；器宇幽邃，希入其室。是以道濟彌淪而理與之乖，德苞無際而事與之隔。子執迷自畢，沒齒不悟，蓋有以也。夫日月麗天而瞽者不睹其明，雷電振地而聾者不聞其響，是誰之過與？而方欲議宮商之音，蔑文章之觀，真過之甚者。昔文鱗改視於初曜，須跋開聽於後緣，子何辜之不幸？獨懷疑以終年，比眾人之所悲，最可悲之所先。


於是逡巡退席，悵然自失。良久曰：聞大道之說，彌貫古今，大判因緣，窮理盡性，立理不為。當年弘道，不期一世，可謂原始會終，歸於命矣。僕實滯寢長夜，未達其旨。故每造有封，今幸聞大夫之餘論，結解疑散，豁然醒覺，若披重霄以睹朗日，發蒙蓋而悟真慧。僕誠不敏，敬奉嘉誨矣。


○正二教


（道士有為《夷夏論》者，故作此以正之明徵君僧紹）


及聞殊論，銳言置家，有懼誣聖，將明其歸，故先詳正所證二經之句，庶可兩悟幽津。


論稱：《道經》，老子入關，之於天竺維衛國。國王夫人名曰清妙，老子因其晝寢，乘日之精入清妙口中。後年四月八日夜半時，剖右腋而生墮地，即行七步，舉手指天曰：“天上天下唯我為尊，三界皆苦何可樂者。”於是佛道興焉（事在玄妙內篇，此是漢中真典，非穿鑿之書）。正曰：道家之旨，其在老氏二經；敷玄之妙，備乎莊生七章。而得一盡虛，無聞形變之奇；彭殤均壽，未睹無死之唱。故恬其天和者，不務變常；安時處順，夫何取長生？若乘日之精，入口剖腋，年事不符，托異合說。稱非其有，誕議神化，秦漢之妄，妖延魏晉。言不經聖，何真典乎？


論稱：佛經，釋迦成佛，已有塵劫之數。或為儒林之宗，國師道士（此皆《成實》正經，非方便之說也）。


正曰：佛經之宗，根明極教，而三世無得，俗證覺道，非可事顯。然精深所會，定慧有征於內；緣感所應，因果無妄於外。夫釋迦發窮源之真唱，以明神道之所通也。故其練精研，照非養正之功，微善階極，異殆庶自崖道，濟在忘形。而所貴非全生，生生不貴，存存何功。忘功而功著，寂滅而道常，出乎無始，入乎無終；靡應非身，塵劫非遐，此其所以為教也。


論曰：二經之旨，若合符契。


正曰：夫佛開三世，故圓應無窮；老止生形，則教極澆淳。所以在形之教，不議殊生；圓應之化，爰盡物類。是周、孔、老、莊誠帝王之師，而非前說之證。既塞異教，又違符合之驗矣。


論曰：道則佛也，佛則道也。


正曰：既教有方圓，豈睹其同？夫由佛者固可以權老，學老者安取同佛？苟挾競慕，高撰會雜，妄欲因其同，樹邪去正。是乃學非其學，自漏道蠹，祇多不量，見恥守器矣。


論曰：其入不同，其為必異；各成其性，不易其事。又曰：或照五典，或布三乘，在華而華言，化夷而夷語。又曰：佛道齊乎達化，而有夷夏之別。


正曰：寂感遂通，在物必暢。佛以一音，隨類受悟，在夷之化，豈必三乘教？華之道何拘五教？衝用因感，既夷華未殊。而俗之所異，孰乖聖則？雖其入不同，然其教自均也。


論曰：端委搢紳，諸華之容也；剪發緇衣，群夷之服也。


正曰：將求理之所貴，宜先本禮俗。沿襲異道，唯其時物。故君子豹變，民文先革，顓孫膺訓，喪志學殷。夫致德韶武，則禪代異典；後聖有作，豈限夷華？況由之極教，必拘國服哉？是以係其恒方，而迷深動躓矣！水陸既變，致遠有節，舟車之譬，得無翩乎？而刻舡守株，固以兩見所歸。


論曰：下棄妻，上廢宗祀；嗜欲之物，咸以禮申；孝敬之典，獨以法屈；悖德犯順，曾莫之覺。又曰：全形守祀，繼善之教也；毀貌易姓，絕惡之學也。理之可貴者道，事之可賤者俗。


正曰：今以廢宗祀為犯順，存嗜欲以申禮。則是孝敬之典在我為得，俗無必賤矣。毀貌絕惡，自彼為鄙，道無必貴矣。愛俗拘舊，崇華尚禮，貴賤迭置，義成獨說。徒欲蠹溺於凡觀，豈期卒埋於聖言耶？


論曰：泥洹仙化，各是一術。佛號正真，道稱正一。一歸無死，真會無生。


正曰：侯王得一而天下貞，莫議仙化；死而不亡者壽，不論無死。臆說誣濫，辭非而澤；大道既隱，小成互起。誠哉是言！其諸誣詭倍慢，欲以苟濟其違，求之聖言固不容譏矣。今之道家所教，唯以長生為宗，不死為主。其練映金丹，飡霞餌玉，靈升羽蛻，屍解形化，是其托術驗之，而竟無睹其然也。又稱其不登仙死則為鬼，或召補天曹，隨其本福，雖大乖老、莊立言本理，然猶可無違世教。損欲趣善，乘化任往，忘生生存，存之旨實，理歸於妄，而未為亂常也。至若張、葛之徒，又皆雜以神變化俗，怪誕惑世，符咒章劾，咸托老君所傳。而隨稍增廣，遂復遠引佛教，證成其偽。立言舛雜，師學無依，考之典義，不然可知。將令真妄渾流，希悟者永惑，莫之能辯，誣亂已甚矣。


客既悉於佛老之正，猶未值其津，今將更粗言其一隅，而使自反焉。夫理照研心，二教兩得，乃可動靜兼盡，所遇斯乘也。老子之教，蓋修身治國，絕棄貴尚，事止其分，虛無為本，柔弱為用，內視反聽，深根寧極，渾思天元，恬高人世；浩氣養和，失得無變，窮不謀通，致命而俟；達不謀己，以公為度。此學者之所以詢仰餘流，而其道若存者也。安取乎神化無方，濟世不死哉？其在調霞羽化，精變窮靈，此自善積前成，生甄異氣，故雖記奇之者有之，而言理者不由矣。稽之神功，爰及物類，大若麟鳳怪瑞，小則雀雉之化，夫既一受其形，而希學可致乎？至乃顏、孔，道鄰親資，納之極固，將仰靈塵而止欲，從未由則分命之不妄有，推之可明矣。故仲尼貴知命而必有所不言，伯陽去奇尚而固守以無為，皆將以抑其誕妄之所自來也。然則窮神盡教，固由之有宗矣；道成事得，各會之有元矣。夫行業者於前生而強學，以求致其功，積習成於素孱，而橫慕以妄易其為，首燕求越，其希至何由哉？故學得所學，而學以成也；為其可為，而為可致也。則夫學鏡生靈，中天設教，觀象測變，存而不論，經世之深，孔老之極也。為於未有盡照窮緣，殊生共理，練偽歸真，神功之正，佛教之弘也。是乃佛明其宗，老全其生。守生者蔽，明宗者通。然靜止大方，乃雖蔽而非妄；動由其宗，則理通而照極。故必德貴天全，自求其道，崇本資通，功歸四大，不謀非然，守教保常，孔老之純得所學也。超宗極覽，尋流討源，以有生為塵毒，故息敬於君親，不驚議其化異，不執方而駭奇，妙寂觀以拓思，功積見而要來，則佛教之粹明於為也。故夫學得所學，則可以資全生靈，而教尊域中矣。明為於為，將乃滅習反流，而邈天人矣。過此以往，未之或知。洗慮之得，其將在茲。


○張融門律（周剡難）


吾門世恭佛，舅氏奉道。道也與佛，逗極無二，寂然不動，致本則同。感而遂通，逢跡成異，其猶樂之不治，不隔五帝之秘；禮之不襲，不吊三皇之聖。豈三與五，皆殊時故不同其風，異世故不一其義，安可輒駕庸愚，誣問神極？吾見道士與道人戰儒、墨，道人與道士獄是非。昔有鴻飛天首，積遠難鳧，越人以為鳧，楚人以為乙。人自楚越耳，鴻常一鴻乎？夫澄本雖一，吾自俱宗其本。鴻跡既分，吾已翔其所集，汝可專尊於佛跡，而無侮於道本。


書與二何、兩孔。周剡山茨


少子致書諸遊生者曰：張融曰：“鳥哀鳴於將死，人善言於就暮，頃既病盛生衰，此亦魂留幾氣。況驚舟失柁於空壑，山足無絆於澤中，故視陰之間，雖寸每遽，不縫其徙也。”欲使魄後餘意，繩墨弟侄，故為門律數章，通源二道，今奏諸賢，以為何若？


○答張書並問張


周剡山茨歸書少子曰：周顒頓首，懋製來班，承復峻其門則，參子無踞，誠不待獎敬。尋本有、測高心，雖神道所歸，吾知其主。然自釋之外，儒綱為弘，過此而能與仲尼相若者，黃、老實雄也。其教流漸，非無邪弊，素樸之本，義有可崇。吾取舍舊懷，粗有涇渭，與奪之際，不至朱紫。但畜積抱懷，未及厝言耳。途軌乖順，不可謬同。異之間文，宜有歸辯。來旨謂致本則同，似非吾所謂同；時殊風異，又非吾所謂異也。久欲此中微舉條裁，幸因雅趣，試共極言。且略如左，遲聞深況。


通源曰：道也與佛，逗極無二，寂然不動，致本則同，感而遂通，逢跡成異。


周之問曰：論致本則同，請問何義是其所謂本乎？言道家者，豈不以二篇為主？言佛教者，亦應以般若為宗。二篇所貴，義極虛無；般若所觀，照窮法性。虛無法性，其寂雖同，住寂之方，其旨則別論。所謂逗極無二者，為逗極於虛無，當無二於法性耶？將二塗之外，更有異本？儻虛無、法性，其趣不殊乎？若有異本，思告異本之情，如其不殊，願聞不殊之說。


通源曰：殊時故不同其風，異世故不一其義。吾見道士與道人戰，儒墨道人與道士獄是非，昔有鴻飛天首，積遠難鳧。越人以為鳧，楚人以為乙。人自楚越耳，鴻常一鴻乎！夫澄本雖一，吾自俱宗其本；鴻跡既分，吾已翔其所集。


周之問曰：論，時殊故不同其風，是佛教之異於道也。世異故不一其義，是道言之乖於佛也。道佛兩殊，非鳧則乙。唯足下所宗之本，一物為鴻耳。驅馳佛道，無免二失。未知高鑒緣何識本輕而宗之，其有旨乎？若猶取二教，以位其本，恐戰獄方興，未能聽訟也。若雖因二教同測教源者，則此教之源每沿教而見矣。自應鹿巾環杖，悠然目擊，儒墨嵒嵒，從來何諍？苟合源共是，分跡雙非。則二跡之用，宜均去取。奚為翔集所向，勤務唯佛；專氣抱一無謹於道乎？言精旨遠，企聞後要。


通源曰：汝可專遵於佛跡，而無侮於道本。


周之問曰：足下專遵佛跡，無侮道本，吾則心持釋訓，業愛儒言。未知足下雅意佛、儒安在？為當本一末殊，為本末俱異耶？既欲精探彼我方相，究涉理類所關，不得無請。


○重與周書並答所問


張融白：吾未能忘身，故有情身，分外既化極魄，首復為子弟留地，不欲使方寸舊都，日夜荒沒；平生所困，橫馗而草。所以製是門律，以律其門，非佛與道，門將何律？故告氣緩命，憑魄申陰，數感卜應，通源定本。實欲足下發予奇意，果能翔牘起情，妙見正祈。既起所志，今為子言。


周之問曰：論致本則同，請問何義，是其所謂本乎？


答彼周曰：夫性靈之為性，能知者也；道德之為道，可知者也。能知而不知所可知，非能知之義；可知而不為能知，所知非夫可知矣。故知能知，必赴於道；可知，必知所赴。而下士雷情波照，鼓欲噪神，精明驅動，識用沈藹，所以倒心下灌，照隔於道。至若伯陽專氣致柔，停虛任魄，載營抱一，居凝通靜；靜唯通也，則照無所沒；魄緒停虛，故融然自道。足下欲使伯陽不靜，寧可而得乎？使靜而不泊，道亦於何而可得？今既靜而兩神，神靜而道二，吾未之前聞也。故逗極所以一為性，遊前簡且韻猖狂，曠不能復行。次戰思定霸宇內，但敷生靈以竦志，庶足下罔象以捫珠。是以則帝屬五而神常一，皇有三而道無二，鳧、乙之交定者，鴻之乎？吾所以直其繩矣。


周之問曰：言道家者，豈不以二篇為主？言佛教者，亦應以般若為宗。二篇所貴，義極虛無；般若所觀，照窮法性。虛無、法性，其寂雖同，住寂之方，其旨則別。


答彼周曰：法性雖以即色圖空，虛無誠乃有外張義，然環會其所中。足下當加以半思也。至夫遊無蕩思，心塵自拂，思以無蕩，一舉形上，是雖忘有老如騫釋，然而有忘釋不伐老。當其神地悠悠，精和坐廢，寂然以湛。其神遂通，以衝其用、登其此地。吾不見釋家之與老氏涉其此意，吾孰識老氏之與釋家？逗極之所以無二，親情故妙得其一矣。直以物感既分，應物難合，今萬象與視聽交錯，視聽與萬象相橫，著之既已深，卻之必方淺，所以苦下之翁且藏即色，順其所有不震其情，尊其所無漸情其順，及物有潛去，人時欲無，既可西風晝舉而致，南精夕夢，漢魂中寐，不其可乎？若卿謂老氏不盡乎無，則非期於得意。若卿謂盡無而不盡有，得意復爽吾所期。卿若疑老氏盡有，而不亮以教，則釋家有盡，何以峻跡斯時？卿若以釋家時宜跡峻，其猶老氏時峻此跡，逗極之同，茲焉餘意。


周之問曰：論，時殊故不同其風。是佛教之異於道也。世異故不一其義，是道言之乖於佛也。道佛兩殊，則鳧則乙。


答彼周曰：非鳧則乙，跡固然矣。跡固其然，吾不復答。但得其世異時殊，不宜異其所以之異。周之問曰：未知高鑒緣何識本？


答彼周曰：綜識於本，已吐前牘，吾與老釋相識正如此。正復是目擊道斯存，卿欲必曲鞠其辭，吾不知更所以自訟。周之問曰：若猶取二教以位其本，恐戰獄方興，未能聽訟也。


答彼周曰：得意有本，何至取教？


周之問曰：若雖因二教同測教源者，則此教之源，每沿教而見矣。


答彼周曰：誠哉有是言！吾所以見道，未一於佛，但吾之即此，言別有奇即耳。周之問曰：自應鹿巾環杖，悠然目擊，儒、墨嵒嵒，從來何諍？


答彼周曰：虞、苪二國之鬥田，非文王所知也。碎白玉以泯鬥，其別有尊者乎？況夜戰一鴻，妄軍鳧乙，斯自鹿巾之空負頭上，環杖之自誣掌中，吾安得了之哉？


周之問曰：苟合源共是，分跡雙非。則二跡之用，宜均去取。奚為翔集所向，勤務唯佛；專氣抱一，無謹於道乎？


答彼周曰：應感多端，神情數廣。吾不翔翮於四果，卿尚無疑其集佛。吾不翔翮於五通，而於集道復何悔？且寶聖宜本跡匪情急，矧五已有所集，方復移其翔者耶？卿得其無二於兩楹故，不峻督其去取。


周之問曰：吾則心持釋訓，業愛儒言，未知足下雅意，佛儒安在？為當本一末殊，為本末俱異耶？


答彼周曰：吾乃自元混百聖，同投一極。而近論通源，儒不在議。足下今極其儒，當欲列儒圍道，故先屬垣耳。隙思潛師，夜以遂圖掩天城。恐難升之險，非子所躋，則吾見師之出，不見其入也。吾已謂百聖同所投，何容本末俱其異？更以曆勢倒兵，恣卿智勇，吾之勇智自縱橫湊出。


○周重答書並周重問


周顒頓首。夫可以運寄情抱，非理何師？中外聲訓，登塗所奉。而使此中介分然，去留無薄，是則怏怏失路，在我奚難？足下善欲言之，吾亦言之未已也。輒復往研，遲承來折。


通源曰：法性雖以即色圖空，虛無誠乃有外張義。所以苦下之翁且藏即色，順其所有不震其情，尊其所無漸清其順。


周之問曰：苦下之藏即色，信矣！斯言也，更恐有不及於即色。容自托以能藏，則能藏者廣，或不獨出於厲鄉耳。夫有之為有，物知其有；無之為無，人識其無。老氏之署有題，無出斯域，是吾《三宗》鄙論。所謂取舍驅馳，未有能越其度者也。佛教所以義奪情靈，言詭聲律，蓋謂即色非有，故擅絕於群家耳。此塗未明，在老何績？但紛紛橫沸，皆由著有，迕道淪俗，茲焉是患。既患由有滯，而有性未明，矯有之家，因崇無術。有性不明，雖則巨蔽，然違誰尚靜，涉累實微。是道家之所以有裨弘教，前白所謂黃老實雄者也。何舊說皆老不及聖，若如斯論，不得影響於釋宗矣。吾之位老不至乃然。夫大士應世，其體無方，或為儒林之宗，或為國師道士，斯經教之成說也。乃至宰官長者，咸托身相，何為老生獨非一跡？但未知涉觀淺深品位高下耳。此皆大明未啟，權接一方，日月出矣，爝火宜廢；無餘既說，眾權自寢。足下猶欲抗遺燎於日月之下，明此火與日月通源。既情崇於日月，又無侮於火本；未知此火本者將為名乎？將或實哉？名而已耶，本道安在？若言欲實之，日月為實矣，斯則事盡於一佛，不知其道也。通源之旨，源與誰通？


通源曰：當其神地悠悠，精和坐廢，登其此地，吾不見釋家之與老氏，涉其此意。吾孰識老氏之與釋家？又曰，今既靜而兩神，神靜而道二。吾未之前聞也！又曰，伯陽專氣致柔，停虛任魄，魄緒停虛，故融然自道也。又曰，心塵自拂，一舉形上。


周之問曰：足下法性雖以即色圖空，虛無誠乃有外張義。竊謂老釋重出，對分區野，其所境域，無過斯言。然則老氏之神地悠悠，自悠悠於有外；釋家之精和坐廢，每坐廢於色空。登老氏之地，則老氏異於釋；涉釋氏之意，則釋氏殊於老。神既靜而不兩，靜既兩而道二。足下未之前聞，吾則前聞之矣。苟然則魄緒停虛是自虛，其所謂虛，融然自道，亦非吾所謂道。若夫心塵自拂，一舉形上，皆或未涉於大方，不敢以通源相和也。


通源曰：足下欲使伯陽不靜，寧可而得乎？使靜而不泊，道亦於何而不得？


周之問曰：甚如來言，吾亦慮其未極也。此所謂得在於神靜，失在於物虛。若謂靜於其靜，非曰窮靜；魄於其魄，不盡魄。吾所許也，無所間然。


通源曰：若卿謂老氏不盡乎無，則非相期於得意。若卿謂盡無而不盡有，得意復爽吾所期。


周之問曰：盡有盡無，非極莫備。知無知有，吾許其道家，惟非有非無之一地，道言不及耳。非有非無，三宗所蘊，儻余瞻慮，唯足下其眄之。念不使得意之相爽，移失於有歸耳。


通源曰：非鳧則乙，跡固然矣。跡固其然，吾不復答。又曰，吾與老釋相識；正如此。正復是目擊道斯存。又曰，得意有本，何至取教？又曰，誠哉有是言！吾所以見道來一於佛。


周之問曰：足下之所目擊道存，得意有本，想法性之真義，是其此地乎？佛教有之。足下所取非所以，何至取教也？目擊之本，即在教跡，謂之鳧、乙，則其鴻安漸哉？諸法真性，老無其旨，目擊高情，無存老跡。旨跡兩亡，索宗無所論。所謂無侮於道本，當無悔於何地哉？若謂探道家之跡，見其來一於佛者，則是真諦實義，沿文可見矣。將沿於道章而得之乎？為沿於德篇而遇之也。若兩無所沿，而玄得於方寸者，此自足下懷抱與老、釋而為三耳。或可獨樹一家，非老情之所敢建也。


通源曰：虞、芮二國之鬥田，非文王所知也。斯自鹿巾之空負頭上，環杖之自誣掌中，吾安能了之哉！


周之問曰：足下謂苦下之且藏即色，則虛空有闕矣。足下謂法性以即色圖空，則法性為備矣。今有人於此，操環杖而言法性，鹿巾之士，執虛無而來；誚曰：爾不同我，吾與爾鬥。足下從容倚棘，聽斷於其間曰：皆不可也。謂其鹿巾空負於頭上，環杖自誣於掌中，以足下之精明持達，而判訟若斯。良虞、芮之所以於邑也。


通源曰：吾不翔翮於四果，卿尚無疑其集佛。吾翮不翔於五通，而於集道復何晦。


周之問曰：足下不翔翮於四果，猶勤集於佛教。翮不翔於五通，何獨棄於道跡乎？理例不通，方為彼訴。通源曰：當欲列儒圍道故，先屬垣耳隙。


周之問曰：足下通源唯道，源不及儒，吾固疑其闕，是以相訪。但未知融然自道，唯道能融，將道之融然，循儒可會耶？雖非義本，縱言宜及想釋本暇，幸惠餘音。


余尋周、張難問，雖往復積卷，然兩家位意理在初番。故略其後文，旨存義本。


○謝鎮之書與顧道士


謝鎮之白。敬覽《夷夏》之論，辯搉一源，詳據二典；清辭斐煒，宮商有體；玄致亹，其可味乎！吾不崖管昧，竭窺幽宗，苦思探賾，無階毫騑。但鏡復逾三，未消鄙惑。聊述所懷，庶聞後釋。


論始，佛是老子，老子是佛。又以仙化比泥洹，長生等無死。爰引世訓以符玄教，纂其辭例，蓋以均也。未譏剪華廢，犯亦猶蟲歡鳥聒，非所宜效。請試論之。案周、孔以儒、墨為典，老、莊以辨教明筌。此皆開漸近方，未備洪拓也。且蟲鳥殊類，化道本隔，夫欲言之宜，先究其由。故人參二儀，是謂三才。三才所統，豈分夷夏？則知人必人類，獸必獸群。近而征之，七珍人之所愛，故華夷同貴；恭敬人之所厚，故九服攸敦。是以關雎之風行乎四國，況大化所陶，而不洽三千哉？若據經而言，蓋聞佛興世也，古昔一法，萬界同軌。釋迦文初修菩薩時，廣化群生，於成佛而有其土，預沾慈澤，皆來生我國。我閻浮提也。但久迷生死隨染俗流，暫失正路，未悟前覺耳。以聖人俯三達之智，各觀其根，知區品不同，故說三乘而接之。原夫真道唯一，法亦不二；今權說有三，殊引而同歸。故遊會說法悟者如沙塵，拯沈濟惑無出此法。是以當來過去，無邊世界，共斯一揆。則知九十有五，非其流也，明矣。彼乃始言其同，而末言其異，故知始之所同者非同，末之所異者非異，將非謬擊瓦釜，濫諧黃鍾耶？豈不誣哉！至如全形守祀，戴冕垂紳，披氈繞貝，埋塵焚火，正始之音，婁羅之韻，此俗禮之小異耳。今見在鳥而鳥鳴，而獸而獸呴；抗報萬之一音，感異類而殊應，便使夷夏隔化，一何混哉！舟枯車溺，可以譬彼。夫俗禮者，出乎忠信之薄，非道之淳。修淳道者，務在反俗。俗既可反，道則可淳。反俗之難，故宜袪其甚泰，袪其甚泰，必先墮冠、削發、方衣、去食。墮冠則無世飾之費，削發則無笄櫛之煩，方衣則不假工於裁製，去食則絕想嗜味。此則為道者日損，豈夷俗之所製？及其敷文奧籍，三藏四《含》，此則為學者日益，豈華風之能造？又，佛經繁顯，道經簡幽。推此而言，是則幽者鑽仰難希，顯則涉求易望，簡必不足以示理，繁則趣會而多津。佛法以有形為空幻，故忘身以濟眾；道法以吾我為真實，故服食以養生。且生而可養，則吸日可與千鬆比霜，朝菌可與萬椿齊雪耶？必不可也。若深體三界為長夜之宅，有生為大夢之主，則思覺寤之道，何貴於形骸？假使形之可練，生而不死，此則宗本異，非佛理所同。何以言之？夫神之寓形，猶於逆旅，苟趣舍有宜，何戀戀於簷宇哉？夫有知之知，可形之形，非聖之體。雖復堯孔之生，壽不盈百；大聖泥洹，同於知命。是以永劫以來，澄練神明，神明既澄，照絕有無，名超四句，此則正真終始、不易之道也。又刻船者祈心於金質，守株者期情於羽化，故封有而行六度，凝滯而茹靈芝。有封雖乖六度之體，為之或能濟物；凝滯必不羽化，即事何足兼人。尋二源稍跡，曠局異懷，居然優劣，如斯之流，非可具詰。彼皆自我之近情，非通方之宏識。則知殊俗可以道甄，哀哉！玄聖既邈，斐然競興，可謂指蟲跡為蒼文，餌螫乳為醍醐，良可哀也！佛道汪洋，智量不可以言窮，應跡難以形測。其辯有也，則萬相森陳，若干峙立；其析無也，則泰山空盡，與秋毫俱散。運十力以摧魔，弘四等以濟俗，抗波若之法炬，何幽而不燭？潛三昧之法威，何遠而不伏？寧疑夷夏不效哉！


○重書與顧道士


謝鎮之白。猥辱反釋，究詳淵況，既和光道、佛，而涇渭釋、李，觸類長之，爰至棋奕。敷佛彌過，精旨愈昧。夫飾櫃貿珍，曜夜不售，所謂馳走滅跡，跳動息影，焉可免乎？循雅論所據，正以蟲鳥異類，夷、夏殊俗。余以三才均統，人理是一，俗訓小殊，法教大同。足下答：存乎《周易》，非胡書所擬，便謂素旗已舉，不復申檢。玄旌為素麾，異乎曹子之觀旗。輒復略諸近要，以標大歸。然髻珠雖隱，暮四易顯，聊以寄謔，儻不貽忤。夫太極剖判，兩儀妄構，五陰合興，形識謬彰。識以流染因結，形以愛滯緣生。羲皇之前，民多專愚。專愚則巢居穴處，飲血茹毛。君臣父子，自相胡越，猶如禽獸。又比童蒙，道教所不入，仁義所未移。及其耽欲淪波，觸崖思濟，思濟則祈善，祈善則聖應。夫聖者何耶？感物而遂通者也。夫通不自通，感不自感，感恒在此，通每自彼；自彼而言懸鏡高堂，自此而言萬像斯歸。故知天竺者，居娑婆之正域，處淳善之嘉會，故能感通於至聖，土中於三千。聖應既彼，聲被則此。睹日月之明，何假離朱之察，聞雷霆之音，奚事子野之聽？故卑高殊物，不嫌同道，左右兩儀，無害天均。無害天均，則行法教，不嫌同道，則雨施夷、夏。夫道者一也，形者二也；道者真也，形者俗也。真既猶一，俗亦猶二，盡二得一，宜一其法。滅俗歸真，必違其俗。是以如來製軌，玄劫同風。假令孔、老是佛，則為韜光潛導，匡救偏心，立仁樹義，將順近情。是以全形守祀，恩接六親，攝生養性，自我外物，乃為盡美，不為盡善。蓋是有崖之製，未鞭其後也。何得擬道菩提，比聖牟尼？佛教敷明，要而能博；則精疏兩汲。精疏兩汲，則剛柔一致。是以清津幽暢，誠規可準。夫以規為圓者易，以手為圓者難，將不舍其所難，從其所易耶？道家經籍，簡陋多生穿鑿。至如《靈寶》《妙真》，采撮《法華》，製用尤拙。及如《上清》《黃庭》，所尚服食，咀石餐霞，非徒法不可效，道亦難同。其中可長，唯在五千之道，全無為用。全無為用，未能違有。遣有為懷，靈芝何養？佛家三乘所引，九流均接。九流均接，則動靜斯得。禪通之理，是三中之一耳，非其極也。禪經微妙，境相精深，以此締真，尚不能至。今道在無為，得一而已，無為得一，是則玄契千載。玄契不載，不俟高唱。夫明宗引會，導達風流者，若當廢學精思，不亦怠哉？豈道教之筌耶？敬尋所辯，非徒止不解佛，亦不解道也。


反亂一首，聊酬啟齒。


亂曰：運往兮韜明，玄聖兮幽翳。長夜兮悠悠，眾星兮晢晢。大暉灼兮升曜，列宿奄兮消蔽。夫輪捔兮殊材，歸敷繩兮一製。苟專迷兮不悟，增上驚兮遠逝。卞和慟兮荊側，豈偏尤兮楚厲。良芻蔑兮波若焉，相責兮智慧。

此南梁作品在全世界都属于公有领域，因为作者逝世已经超过100年，且作品于1931年1月1日之前出版。













Public domainPublic domainfalsefalse







	卷六  ◄ 
	弘明集
卷七
	 ►  卷八



 
		[image: 姊妹计划]姊妹计划: 数据项



	








卷七


○《難顧道士夷夏論》（常侍朱昭之）


見足下高談夷、夏，辯商二教，條勒經旨，冥然玄會，妙唱善同，非虛言也。昔應吉甫齊孔、老於前，吾賢又均李、釋於後，萬世之殊塗，同歸於一朝；曆代之疑爭，怡然於今日。賞深悟遠，蠲慰者多，益世之談，莫過於此。至於各言所好，便復肝膽楚越，不知甘苦之方雖二，而成體之性必一。乃互相攻擊，異端遂起，往反紛頻，斯害不少。惜矣！初若登天，光被俗表，末如入淵，明夷輝淪。夫導師失路，則迷途者眾。故忘其淺昧，遽相牽拯。今先布其懷，未陳所恨，想從善如流者，不惜乖於一往耳。山川悠遠，良話未期，聊寄於斯，以代暫對。情旗一接，所釋不淺。朱昭之白。夫聖道虛寂，故能圓應無方。以其無方之應，故應無不適。所以自聖而檢心，本無名於萬會，自會而為稱，則名號以為之彰。是以智無不周者，則謂之為正覺；通無不順者，則謂之為聖人；開物成務，無不達也，則謂之為道。然則聖不過覺，覺不出道，君可知也，何須遠求哉？但華、夷殊俗，情好不同，聖動常因，故設教或異。然《曲禮》《淨戒》，數同三百，威儀容止，又等三千。所可為異，正在道佛之名，形服之間耳。達者尚復以形骸為逆旅，袞冕豈足論哉？所可為嫌，止在設教之始，華、夷異用，當今之俗，而更兼治，遷流變革，一條宜辯耳。今當之言，聖人之訓，動必因順。東國貴華，則為袞冕之服，禮樂之容，屈申俯仰之節；衣冠簪佩之飾，以弘其道，蓋引而近之也。夷俗重素，故教以極質，髡落徽容，衣裳弗裁，閑情開照，期神曠劫，以長其心，推而遠之也。道法則采餌芝英，餐霞服丹，呼吸太一，吐故納新。大則靈飛羽化，小則輕強無疾，以存其身，即而效之也。三者皆應之一用，非吾所謂至也。夫道之極者，非華非素，不即不殊，無近無遠，誰舍誰居？不偏不黨，勿毀勿譽，圓通寂寞，假字曰無。妙境如此，何所異哉？但自皇、羲以來，各弘其方，師師相傳，不相關涉。良由彼此兩足，無復我外之求。故自漢代以來，淳風轉澆，仁義漸廢，大道之科莫傳，《五經》之學彌寡。大義既乖，微言又絕，眾妙之門莫遊，中庸之儀弗睹。禮術既壞，雅樂又崩，風俗寢頓，君臣無章。正教淩遲，人倫失序，於是聖道彌綸，天運遠被，玄化東流，以慈係世。眾生黷所先習，欣所新聞，革面從和，精義復興。故微言之室，在在並建；玄詠之賓，處處而有。此可以事見，非直布之空談。將無物不可以終《否》，故受之以《同人》故邪？意者，夫聖人之撫百姓，亦猶慈母之育嬰兒。始食則餌以甘肥，甘肥既厭，復改以脂蜜；脂蜜既厭，則五體休和，內外平豫，為益至矣。不其然乎？理既然矣。而橫厝非貶，妄想分別，是未悟環中，不可與議。二賢推蕩往反，解材之勢，縱復得解，非順理之作。順理析之，豈待推蕩？足下發源開端，明孔、老是佛，結章就議，則與奪相懸。何搢紳擎跽為諸華之容？稽首佛足則有狐蹲之貶？端委罄折為侯甸之恭？右膝著地增狗踞之辱？請問若孔是正覺，釋為邪見，今日之談，吾不容聞。許為正真，何理鄙誚？既虧畏聖之箴，又忘無苟之禮。取之吾心，所恨一也。又：全形守祀，繼善之教；毀貌易姓，絕惡之學。是商臣之子有繼善之功，覆障毀落有絕惡之誌，推尋名實，為恨二也。又：下棄妻孥，上廢宗祀。夫鬼神之理，冥寞難明，故子路有問，宣尼不釋。當由生死道殊，神緣難測，豈為聖不能言？良恐賢不能得。三達之鑒，照之有在。足下已許神化東流，而復以喪祭相乘，與奪無定，為恨三也。又：切法可以進謙弱，賒法可以退誇強。三復此談，顛倒不類。夫謙弱易回，可以賒和而進；誇強難化，應以苦切乃退。隱心檢事，不其然乎？米糠在目，則東西易位；偏著分心，則辭義舛惑。所言乖當，為恨四也。又：抑則明者獨進，引則昧者競前。夫道言真實，敬同高唱，覆載萬物，養育眾形，而明者獨進，似若自私。佛音一震，則四等兼羅，三乘同順，天龍俱靡，而昧者競前，亦又近誣探賾之談，而妄生瘡疣。遊辭放發，為恨五也。又：佛是破惡之方，道是興善之術。破惡之方，吾無間然。夫惡止善行，乃法教所以興也。但未知興善之術，術將誰然？若善者已善，奚用興善？善者非善，又非興善。則興善之名，義無所托。今道者善也，復以興善，取之名義，太為繼富，不以振惡，為教偏矣。大道兼弘，而欲局之，為恨六也。又：殘忍剛愎，則師佛為長；慈柔虛受，則服道為至。夫摧伏勇猛，回靡殘暴，實是牟尼之巨勳，不乖於惠旨。但道力剛明，化功彌遠；成性存存，恩無不被；梟鴆革心，威無不製。而唯得虛受，太為淺略。將無意淪偏著，不悟狹劣傷道耶？披尋第目，則先誡臆說；建言肆論，則不覺情遷。分名難持，為恨七也。又：《八象》《西戎》諸典，廣略兼陳，《金剛》《般若》，文不逾千。四句所弘，道周萬法；粗妙兩施，繁約共有。曲法細誡，科禮等碎，精粗橫生。言乖乎實，為恨八也。又：以國而觀，則夷虐夏溫。請問炮烙之苦，豈康、竺之刑？流血之悲，詎齊、晉之子？刳剔之苦害，非左衽之心；秋露含垢，匪海濱之士。推檢性情，華、夷一揆。虛設溫嚴，為恨九也。又：博奕賢於慢遊，講誦勝於戲謔。尋夫風流所以得，傳經籍所以不廢，良由講誦以得通，諮求所成悟。故曰：學而不講，是吾憂也。而方之戲謔，太為慢德。請問善誘之筌，其將安寄？初未得意，而欲忘言，為恨十也。有此十恨，不能自釋，想望君子更為申之，謝生亦有參差。足下攻之已密，且專所請，不復代匠。


○疑《夷夏論》諮顧道士（朱廣之）


朱廣之叩頭。見與謝常侍往復夷夏之論辯章，同歸之義，可謂簡見通微，清練之談也。至於耽尚端冕之飾屏，破剪落之素申，以擎跪之恭辱，以狐蹲之肅，桎束華人，杜絕外法。舟車之喻雖美，平恕之情未篤；致會之源既坦，筌寄之塗方壅。然則三乘之悟，窅望茲土，六度之津，於今長訣。披經玩理，悵怏良深。謝生貶沒，仙道褒明，佛教以羽化之術為浮濫之說；殘形之唱為履真之文。徒知己指之為指，不知彼指之無殊，豈所以通方、得意、善同之謂乎？仆夙漸法化，晚味道風，常以崇空、貴無，宗趣一也。蹄網雙張，義無偏取，各隨曉人，唯心所安耳。何必龍袞可襲，而瓔珞難乘者哉！自貧來，多務研敩沈潛，緘卷巾牘，奄逾十載。幼習前聞，零落頓盡，蘊誌空年，開瞻靡階。每獨慷慨遙夜，輒啟旦忘寐，而清心遠信，纏苦彌篤。若夫信不沿理，則輕泛無主，轉誚之賓，因斯而起，是以罄率狂管，書述鄙心，願重為啟誨，敷導厥疑。廣之叩頭。


論：擎跽罄折，侯甸之恭也；狐蹲狗踞，荒流之肅也。疑曰：夫邦殊用隔，文自難均，至於各得所安，由來莫辨。侯甸之容所言當矣，狐狗之目將不獨傷。


論：若謂其致既均，其法可換者，而車可涉川，舟可行陸乎？必不可也。疑曰：夫法者所以法情，情非法也。法既無定，由情不一，不一之情，所向殊塗，剛柔並馳，華戎必同。是以長川浩漫，無當於此矣。平原遠陸，豈取於彼耶？舟車兩乘，何用不可？


論：既不全同，又不全異，下棄妻，上廢宗祀。疑曰：若夫廢祀於上，不能絕棄於下；此自擬異入同，非同者之過也。寧可見犁牛不登宗廟之用，而永棄於牢餼之具耶？


論：嗜欲之物，皆以禮伸；孝敬之典，獨以法屈。悖德犯順，曾莫之覺。疑曰：若悖德犯順，無施而可；慈敬惠和，觸地而通。是以損膳行道，非征凶之宅；服冕素餐，非養正之方。屈申之望，可相絕於此矣。


論：理之可貴者，道也；事之可賤者，俗也。今舍華效夷，義將安取？若以其道，邪道固符合矣。若以其俗，邪俗則天乖矣。疑曰：至道虛通，故不爵而尊；俗無不滯，故不黜而賤。賤者不能無累，尊者自然天足，天足之境既符，俗累之域亦等。道符累等，又誰美誰惡？故俱是聖化，唯照所惑，惑盡明生，則彼我自忘。何煩遲遲於舍效之際，耿介於華夷之間乎？


論：無生之教，賒無死之化切。切法可以進謙弱，賒法可以退誇強。疑曰：無生即無死，無死即無生。名反實合，容得賒切之別耶？若以跡有差降，故優劣相懸者，則宜以切抑強，以賒引弱。故孔子曰：“求也，退故進之。由也，兼人故退之。”致教之方，不其然乎？


論：佛教文而博，道教質而精，精非粗人所信，博非精人所能。疑曰：夫博聞強識，必緣照遠廣；敦修善行，必因理入微；照明則理無不精，理精則明無不盡。然則精博同功，相為利用。博猶精也，豈粗人所能信？精猶博也，豈弘通所獨闕？


論：佛言華而引，道言實而析；析則明者獨進，引則昧者競前。疑曰：夫華不隔理，則為達鑒，所陶實未屆虛，故為鑽賞。所陶業有序者為質昧耶？為待明耶？若其質昧，則明不獨進；若必待明，則昧不獲前；若明昧俱得，何須抑引？妙況難章，所宜更辯。


論：佛經繁而顯，道經簡而幽。幽則妙門難見，顯則正路易遵。遵正則歸塗不迷，見妙則百慮咸得。疑曰：簡則易從，何難見？繁則難理，豈得易遵？遵正則歸塗不迷，可以階道之極，雖非幽簡，自然玄造，何假難明之術，代茲易曉之路哉？


論：若殘忍剛愎，則師佛為長。慈柔虛受，則服道為至。疑曰：夫邪見枉道，法所不存。慈悲喜舍，是所漸錄，喜則能受，舍亦必虛，虛受之義窅然復會。未知殘愎之人更依何法？若謂所受者異，則翻成刻船，何相符之有乎？


論：佛是破惡之方，道是興善之術。又以中夏之性，不可效西戎之法。疑曰：興善之談美矣，勿效之言侮矣。意所未安。請問，中夏之性與西戎之人，為夏性純善，戎人根惡，如令根惡則於理可破，使其純善則於義可興；故知有惡可破，未離於善；有善可興，未免於惡。然則善惡參流，深淺互別。故羅雲慈惠，非假東光；桀蹠凶虐，豈鍾西氣？何獨高華之風，鄙戎之法耶？若以此善異乎彼善，彼惡殊乎此惡，則善惡本乖，寧得同致？


論：蹲夷之儀，婁羅之辯，猶蟲讙鳥聒，何足述效。疑曰：夫禮以申敬，樂以感和。雖敬由禮申，而禮非敬也；和同樂感，樂非和也；故上安民順則玉帛停筐，風淳俗泰則鍾鼓輟響。又鍾帛之運，不與二儀並位；蓋以拯頓權時，不得已而行耳。然則道義所存，無係形容，苟造其反，不嫌殊同，今狐蹲狗踞，孰曰非敬？敬以申心，孰曰非禮？禮敬玄符，如徒舍含識之類，人標其所貴，貴不在言，言存貴理。是以麟鳳懷仁，見重靈篇，猩猩能語，受蚩禮章。未知之所論，義將何取？若執言損理，則非知者所據；若仗理忘言，則彼以破相明宗。故李叟之常，非名欲所及；維摩靜默，非巧辯所追。檢其言也，彼、我俱遣；尋其旨也，老、釋無際。俱遣則濡沫可遣，無際則不負高貴，何乃遠望波若，名非智慧，便相挫蹙，比類蟲鳥？研復逾日，未愜鄙懷。且方俗殊韻，豈專胡夏？近唯中邦，齊魯不同，權輿俶落。亦古今代述，以其無妨指錄，故傳授世習，若其非也。則此未為是。如其是也，則彼不獨非；既未能相是，則均於相非。想茲漢音，流入彼國，復受蟲讙之尤，鳥聒之誚，婁羅之辯，亦可知矣。一以此明，莛楹可齊；兩吝兼除，不其通乎？夫義奧淵微，非所宜參，誠欲審方玄匠，聊申一往。耳傾心遙，佇遲聞後裁。


○駁顧道士夷夏論（冶城惠通）


余端夏有隙，亡事忽景。披顧生之論，昭如發蒙。見辯異同之原，明是非之趣，辭豐義顯，文華情奧。每研讀忘倦，慰若萱草。真所謂洪筆君子有懷之作也。然則察其旨歸，疑笑良多。譬猶盲子采珠，懷赤菽而反以為獲寶；聾賓聽樂，聞驢鳴而悅用為知音。斯蓋吾子夷夏之談，以為得理，其乖甚焉。見論引道經，益有昧如。昔老氏著述，文隻五千，其餘淆雜並淫謬之說也。而別稱道經，從何而出？既非老氏所創，寧為真典？庶更三思，儻袪其惑。論：孔、老非佛，誰則當之？道則佛也，佛則道也。以斯言之，殆迷厥津。故經：“摩訶迦葉彼稱老子，光淨童子彼名仲尼。”將知老氏非佛，其亦明矣。實猶吾子見理未弘，故有所固執。然則老氏、仲尼，佛之所遣，且宣德，示物禍福，而後佛教流焉。然夫大道難遵，小成易習，自往古而致歎，非來今之所慨矣。老氏著文五千，而穿鑿者眾。或述妖妄，以回人心；或傳淫虐，以振物性。故為善者寡，染惡者多矣。仆謂搢紳之飾，罄折之恭，殞葬之禮，斯蓋大道廢之時也。仁義所以生，孝敬所以出矣。智欲方起，情偽日滋，聖人因禁之以禮教，製之以法度。故禮者，忠信之薄，亂之首也。既失無為，而尚有為，寧足加哉？夫剪發之容，狐蹲之敬，永沈之俗。仆謂華色之不足吝，貨財之不可守，亦已信矣。老氏謂五色所以令人目盲，多藏秘之後失，故乃剪發玄服，損財去世，讓之至也。是以太伯無德，孔父加焉，斯其類矣。夫胡跪始自天竺，而四方從之。天竺天地之中，佛教所出者也。斯乃大法之整肅，至教之齊嚴。吾子比之狐蹲，厥理奚征？故夫凶鬼助惡，強魔毀正，子之謂矣。譬猶持瓢欲減江海，側掌以蔽日月；不能損江海之泉，掩日月之明也。至夫太古之初，物性猶純，無假禮教而能緝，不施刑罰而自治。死則葬之中野，不封不樹，喪製無期。哀至便哭，斯乃上古之純風，良足效焉。子欲非之，其義何取？又道佛二教，喻之舟車，夫有識聞之，莫不莞爾而笑。仆謂天道不言，聖人無心，是以道由人弘，非道弘人。然則對人神鑒，靡所不通。智照寧有不周，而指其專一，不能兼濟？譬猶靈暉朝覯，稱物納照，時風夕灑，程形賦音，故形殊則音異，物異則照殊。日不為異物而殊照，風不為殊形而異音，將知其日一也，其風一也，稟之者不同耳。吾子以為舟車之喻，義將焉允？然夫大教無私，至德不偏，化物共旨，導人俱致。在戎狄以均響，處胡漢而同音。聖人寧復分地殊教，隔宇異風，豈有夷耶？寧有夏耶？昔公明儀為牛彈清角之操，伏食如故，非牛不聞，不合其耳也。轉為蚊虻，孤犢之聲，於是奮耳掉尾，蹀躞而聽之。今吾子所聞者，蓋蚊虻之音也。夷夏之別斯旨何存？又：下棄妻孥，上廢宗祀；嗜欲之物，皆以禮申；孝敬之典，獨以法屈。夫道俗有晦明之殊，內外有語默之別。至於宗廟享祀，禘祫皇考，然則孝敬之至，世莫加焉。若乃煙香夕台，韻法晨宮，禮拜懺悔，祈請無輟，上逮曆劫親屬，下至一切蒼生，若斯孝慈之弘大，非愚瞽之測也。夫國資民為本，君恃民而立，國之所以寧，乃民之力。推如來談，似為空設。又：刻船桑門，守株道士，空爭大小，互相彈射。披撫華論，深釋文滯。尋文求義，於何允歸？夫外道淫奔，彌齡積紀，沈晦不遷，淪惑寧反？遊涉墟鄉，泛越疆落，公因聖術，私行淫亂，得道如之，何斯可恥！昔齊人好獵，家貧，犬鹿窮年馳騁，不獲一獸，於是退而歸耕。今吾子有知，歸耕得算。又：大道既隱，小成互起，辯訥相傾，孰與正之？夫正道難毀，邪理易退。譬若輕羽在高，遇風則飛；細石在穀，逢流則轉。唯泰山不為飄風所動，磐石不為疾流所回，是以梅李見霜而落葉，松柏歲寒之不凋，信矣！夫淫妖之術，觸正便挫。子為大道，誰為小成？想更論之，然後取辯。若夫顏回見東野車之馭，測其將敗；子貢觀邾魯之風，審其必亡。子何無知，若斯之甚！故標愚智之別，撰賢鄙之殊，聊舉一隅，示子望能三反。


又：泥洹仙化，各是一術，佛號正真，道稱正一；一歸無死，真會無生；無生之教賒，無死之教切。斯蓋吾子聰辯能言，鄙夫蔑以加之。然則泥洹滅度之說，著乎正典；仙化入道之唱，理將安附？老子：“生生之厚，必之死地。”又：“天地所以長且久者，以其不自生也。”夫忘生者生存，存生者必死。死道將屆，故謂之切，其殊切乎？諺曰：“指南為北，自謂不惑；指西為東，自謂不蒙。”子以必死為將生，其何反如之？故潛居斷糧，以修仙術。仆聞老氏有五味之誡，而無絕穀之訓矣。是以蟬蛾不食，君子誰重？蛙蟒穴藏，聖人何貴？且自古聖賢莫不歸終，吾子獨不死，何其濫乎？故舜有蒼梧之墳，禹有會稽之陵，周公有“改葬”之篇，仲尼有“兩楹”之夢，曾參有“啟足”之辭，顏回有“不幸”之歎，子不聞乎？豈謬也哉！昔者有人未見麒麟，問嚐見者曰：“麟何類乎？”答：“麟如麟也。”問者曰：“若嚐見麟，則不問也。而麟如麟，何耶？”答：“麟麇身、牛尾、鹿蹄、馬背。”問者乃曉然而悟。今吾子欲見麟耶？將不見告。又：道經簡而幽，幽則妙門難見。仆謂老教指乎五千，過斯以外，非復真籍。而道文重顯，愈深疑怪，多是虛托妍辭，空稱麗句。譬周人懷鼠以貿璞，鄭子觀之而且退，斯之謂矣。尋此而言，將何克允！又：殘忍剛愎，則師佛為長；慈柔虛受，則服道為易矣。故《老子》：“強梁者不得其死，吾將以為學文。”故人所以敷行誡籍，顯著文教，將為愚瞽之故，非為賢哲之施矣。違之者必凶，順之者必吉。夫強梁剛愎之人，下愚之類也。大教慈湣，方便為之，將非虛學耶？慈柔虛受，仆謂宜空談。今學道反之，陳黃書以為真典，佩紫籙以為妙術，士女無分，閨門混亂；或服食以祈年長，或淫姣以為瘳疾。慈柔之論，於焉何托？又道跡密而微，利用在己。故《老子》：“吾所以有大患者，為吾有身，及吾無身，吾有何患？”老氏以身為大患，吾子以軀為長保，何其乖之多也？夫後身而身先，外身而身存。惟在己，未知此談，以何為辯？又：婁羅之辯，各出彼俗，自相領解，猶蟲喧鳥聒，何足述效。仆謂餌辛者，不知辛之為辛，而無羨於甜香；悅臭者不覺臭之為臭，而不耽椒蘭。猶吾子淪好淫偽，寧有想於大法？夫聖教妙通，至道淵博，既不得謂之為有，亦不得謂之為無。無彼我之義，並異同之說矣。夫言猶射也，若筈之離弦，非悔恨所及，子將慎言乎！而蟲喧鳥聒，義則何依？近者孫子猖狂，顯行無道，妖淫喪禮，殘逆廢義。賢士同誌，而愚夫輒為回心。奸儔盈室，惡侶填門；墟邑有痛切之悲，路陌有罹苦之怨。夫天道禍盈，鬼神福謙，然後自招淪喪。


○《戎華論》折顧道士《夷夏論》（廣陵釋僧敏）


昔維摩者，內乘高路，功亮事外，龍隱人間，誌揚淵海，神灑十方，理正天下。故乃跡臨西土，協同幽唱，若語其靈變也。則能令乾坤倒覆，捉延任意。若語其真照也，則忘慮而幽，凝言絕者也。如此之人，可謂居士。未見君稱居士之意也。君今七慢之嶽未摧，五欲之穀未填，慧陽之日未曜，無明之雲未晴，永冥之風未息，夜遊之迷未旋；君既解猶常品，而山號居士乎？貧道遙飡器量，知君未堪斯據。然此雖大法之淺號，而亦未易可當矣。省君《夷夏論》意，亦具照來心。貧道踐學天壇，希囑茲況。而此所論者，才無玩文之麗，識無鑒幽之效；照無寸光，澤無露潤，萬塗斯闕，有何義哉？而復內秉茫思，獲心闇計，輕弄筆墨，仰卜聖旨。或混道佛合同，或論深淺為異，或說神邦優劣，或毀清正虛實。夫苦李繁子而枝折，欒大謬唱而受梟，此皆是上世之成製，後賢之殷鑒矣。今將示君道、佛之名，義異也。夫佛者，是正靈之別號；道者，是百路之都名。老子者是一方之哲，佛據萬神之宗；道則以仙為貴，佛用漏盡為妍。仙道有千歲之壽，漏盡有無窮之靈。無窮之靈，故妙絕杳然；千歲之壽，故乘龍御雲。御雲乘龍者，生死之道也；杳然之靈者，常樂永淨也。若斯者，故能璿璣並應，跡臨王城，宮疏繞闕，總委重軒。故放彼萬國，誓越三空，龍飛華館，整駕道場。於是初則唱於鹿苑，次則集於天宮，中則播於靈鷲，後則扇於熙連。故乃巨光遐照，白日覆暉；華軒四蓋，梵駕天垂；九天齊歌，群仙悟機；敢預有緣，莫不雲會歸焉。唯有周皇邊霸，道心未興。是以如來使普賢威行西路，三賢並導東都。故經：“大士迦葉者，老子其人也。故以詭教五千，翼匠周世；化緣既盡，回歸天竺。”故有背關西引之邈，華人因之作《化胡經》也。致令寡見之眾，詠其華焉。君未詳幽旨，輒唱老、佛一人乎？聞大聖現儒林之宗，便使莊、孔、周、老，斯皆是佛。若然者，君亦可即老子耶？便當五道群品，無非是佛，斯則是何言歟？真謂誇父逐日，必渴死者也。君言《夷夏論》者，東有驪濟之醜，西有羌戎之流，北有亂頭被發，南有剪發文身；姬、孔施禮於中，故有夷夏之別。戎華者，東則盡於虛境，西則窮於幽鄉，北則逾於溟表，南則極乎空閻。如來扇化中土，故有戎華之異也。君責以中夏之性，效西戎之法者，子出自井坎之淵，未見江湖之望矣。如經曰：“佛據天地之中，而清導十方。”故知天竺之土是中國也。周、孔有雅正之製，如來有超俗之憲。雅正製，故有異於四夷；超俗憲，故不同於周、孔。製及四夷，故八方推德；憲加周、孔，故老子還西。老子還西，故生其群戎，四夷推德，故逾增其迷。夫正禮叵易，真法莫移。正禮叵易，故太伯則於吳越而整服，真法莫移，故佛教則東流而無改。緣整服故令裸壤玩裳，法無改故使漢賢落發，玩裳故使形逼中夏，落發故使仰齊西風，形逼中夏故使山藏而空慢，遠齊西風故使近見者莫不信也。若謂聖軌無定，應隨方異者，太伯亦可裸步江東，君今亦可未服裳耶？故雖復方類不同，聖法莫異。君言義將安取者？謂取正道也。於是道指洞玄為正，佛以空空為宗；老以太虛為奧，佛以即事而淵；老以自然而化，佛以緣合而生；道以符章為妙，佛以講導為精。太虛為奧，故有中無無矣；即事而淵，故觸物斯奧矣。自然而化，故宵堂莫登矣；緣合而生，故尊位可升矣。符章為妙，故道無靈神矣；講導為精，故研尋聖心矣。有中無無，故道則非大也；觸物斯奧，故聖路遐曠也。宵堂莫登，故徒勞也；尊位可升，故智士亡身也。道無靈神，故傾顏何求也；研尋聖心，故沙門雲興也。爾乃故知道經則少而淺，佛經則廣而深；道經則鮮而穢，佛經則弘而清；道經則濁而漏，佛經則素而貞；道經則近而闇，佛經則遠而明。君染服改素，實參高風也。首冠黃巾者，卑鄙之相也；皮革苫頂者，真非華風也。販符賣籙者，天下邪俗也；搏頰扣齒者，倒惑之至也。反縛伏地者，地獄之貌也；符章合氣者，奸狡之窮也。斯則明暗已顯，真偽已彰，君可整率匹侶，回涉清衢。貧道雅德內顧，同奉聖真，豈有惡乎？想必不逆，允於佳示耳。

此南梁作品在全世界都属于公有领域，因为作者逝世已经超过100年，且作品于1931年1月1日之前出版。

卷八


○辯惑論（釋玄光）


△序


夫大千遐邈，萬化無際；塵遊夢境，染惑聲華；緣想增靄，奚識明政？由淳風漓薄，使眾魔紛競矣。若矯詐謀榮，必行五逆；威強導蒙，必施六極。蟲氣霾滿，致患非一。念東吳遭水仙之厄，西夷載鬼卒之名，閩藪留種民之穢；漢葉感思子之歌，忠賢撫歎，民治淩歇，攬地沙草，寧數其罪？涓流末學，莫知宗本；世教訛辭，詭蔽三寶；老鬼民等，詠嗟盈路。皆是炎山之煨燼，河洛之渣糝，淪湑險難，餘甚悼焉。聊詮往跡，庶鏡未然，照迷童於玄鄉，顯妙趣於塵外。休風冥被，彼我情判。豈是言聲所能攄寫！


△禁經上價是一逆


夫玄籍雲舒，貫空有之美，聖賢功績，何莫由斯！實學者之淵海，生民之日月。所以波淪菩薩慈悲等照，震聲光於冥塗，弭魔賊於險澤，泛靈舟於信風，接浮生於苦海。聞道諸經，製雜凡意，教跡邪險，是故不傳。怪哉！道化空被禁錮。觀今學者，不顧嚴科，但得金帛，便與其經。貧者造之，至死不睹，貪利無慈，逆莫過此。又其方術穢濁不清，乃扣齒為天鼓，咽唾為醴泉，馬屎為靈薪，老鼠為芝藥；資此求道，焉能得乎？昔秦皇漢武，不獲輕身，使徐福、公孫遠冥雲波，祈候通仙，影響無陳。夫閑心袪欲，則事與道鄰，豈假驟涉之勞，咽唾嗑齒者乎？


△妄稱真道是二逆


夫質懋纁霞者，言神丹之功；開明淨智者，必菪花之氣。雖保此為真，而未能無終。況復張陵妄稱天師，既侮慢人鬼，既身受報，漢興平末，為蟒蛇所噏。子衡奔尋無處，畏負清議之報之跡。生縻鶴足，置石崖頂，謀事為畢，克期發之。到建安元年遣使告曰：“正月七日，天師升玄都。”米民山獠，蟻集閾外，雲台治民等，稽首再拜。言：“伏聞聖駕玄都，臣等長辭，蔭接屍塵，方享九幽。”方夜，衡入。久之，乃出詭稱曰：“吾旋駕辰華，爾各還所治，淨心持行，存師念道。”衡便密抽遊罥鶴，直衝虛空。民獠愚蠢，僉言登仙。販死利生，欺罔天地。


△合氣釋罪是其三逆


夫滅情去欲，則道心明真。群斯班姓，妄造黃書，咒癩無端，以伏輕誚（咒曰：“天道畢，三五成，日月明。出窈窈，入冥冥，氣入真，氣通神，氣布道。氣行奸邪鬼賊皆消亡。視我者盲，聽我者聾。感有謀圖我者，反係其殃。我吉而彼凶。”至甲子詔為醮錄，男女娉合，尊卑不別。吳陸修靜復勤行此）。


乃開命門，抱真人嬰兒，回戲龍虎，作如此之勢，用消災散禍，其可然乎？其可然乎？漢時儀君行此為道，魁魅亂俗，被斥燉煌。後至孫恩，俠蕩滋甚，士女溷漫，不異禽獸。夫色塵易染，愛結難消，況交氣丹田，延命仙穴，肆兵過玉門之禁，變態窮龍虎之勢；生無忠貞之節，死有青庭之苦。誠願明天，撿鏡斯輩，物我端清，莫負冥詔。


△俠道作亂是其四逆


夫真宗難曉，聲華易惑。緣累重淵嶽，德輕風露。如黃巾等，鳶望漢室，反易天明，罪悉伏誅。次有子魯復稱鬼道，神祇不佐，為野麋所突。末後孫恩復稱紫道，不以民賤之輕，欲圖帝貴之重。作雲響於幽竇，發妄想於空玄，水仙惑物，枉殺老稚，破國壞民，豈非凶逆！是以宋武皇帝惟之慨然，乃龍飛千里，虎步三江，掩撲群妖，不勞浹辰。含識懷歡，草木春光。


△章書伐德是其五逆


夫至化，餘塵不可誣蔽；詮諡，靈魄務依明德。道無真體，妄逐妖空，輒言東行，醉酒沒故。如此頑贈，寧非陋僻？又遷達七祖，文意淺薄，乞免擔沙石，長作道鬼。夫聖智窮微，有念斯照，何煩祭酒橫費紙墨？若必須辭訴，然後判者，始知道君無玄鑒之能，天曹無天明之照，三官疲於謹案，伺吏勞於討捕。聞其奏章，本擬急疾，而戊辰之日，上必不達。不達太上，則生民枉死。嗚呼哀哉！實為五逆。


△畏鬼帶符非法之極第一


夫真心履順者，妖忤革其氣。是以至聖高賢，無情於萬化，故能洞遊金石，臥宿煙霞。此純誠感通，豈佩帶使然哉！其經辭致誇慢鬼弊：“左佩太極章，右佩昆吳鐵，指日則停暉，擬鬼千里血。”若受黃書赤章，言即是靈仙。硠屐入靖，不朝太上。至於使六甲神而跪拜清廁（如郭景純亦仙流登清度厄，竟不免災），愚癡顛倒，豈識儀節？聞其著符，昔時軍標，張角黃符，子魯戴絳，盧悚紫標，孫恩孤虛，並矯惑王師，終滅人鬼。


△製民課輸欺巧之極第二


夫五斗米教，出自天師。後生邪濁，復立米民。世人厭畏，是以子明杜恭俱困魔蟒。又塗炭齋者，事起張魯。氐夷難化，故製斯法。乃驢輾泥中，黃鹵泥面，擿頭懸扌昴，埏埴使熟。此法指在邊陲，不施華夏。至義熙初，有王公其次，貪寶憚苦，竊省打拍。吳陸修靜甚知源僻，猶泥額懸縻而已。癡僻之極，幸勿言道。


△解廚墓門不仁之極第三


夫開翽大施，與物通美。左道餘氣，乃墓門解廚。矜身奧食，懷吮班之態。昔張子魯漢中解福，大集祭酒及諸鬼卒（鬼卒、鬼民、鬼吏、鬼道，此是子魯輕於氐夷，作此名也。又天師、係師、嗣師及三女師，此是張魯自稱美也。又道男官、女官，道父、道母，神君、種民，此是合氣之後，贈物名也。又米民、米姓、都功、祭酒，此是荒時撫化名也。又貧道、三洞法師，長安僧鳷作此名也。又先生、道民、仙公王、𥘯陵縣民王靈期作也。又道士、蟻賊、製酒、米賊，此是世人之所目也。又法師、都講、侍經者，是陸修靜傍佛依世製此名也。又天公、地公及稱臣妾，太平之道、五鬥米道、大道、紫道、鬼神師君，此作賊時，假威名也。又膠東、欒大、拜五利將軍，雖有茅土而無臣節。漢武之末，不復稱之也）。


酣進過常，遂致醟逸；醜聲遐布，遠達岷方。劉璋教曰：“夫靈仙養命，猶節鬆霞而厚身，嗜味奚能尚道？”子魯聞之憤恥，意深罰其掃路。世傳道士後會舉標，以防斯難，兼製廚命，酒限三升。漢末已來，謂為製酒。至王靈期削除釁目，先生道民，並其賑錫。雖有五利之貴，更為妖物之名。


△度厄苦生虛妄之極第四


夫質危秋蒂，命薄春冰，業風吹蕩，蓬回化境。所以景公任於緣命，孫子記為行屍。迷徒湫學，不識大方，至有疾病、衰禍，妄甚。妖祟之原淵，鬼鴝以為災，渡危厄於遐川，泬釣星於懸瘤，雪丹章於華山，乃蹙須眉貌，謑詬冥鬼：“三官使者已送先歸逝者。”故然空喪辭貨，斯實祭酒頑巾糈之利，蠶食百姓，公私並損。致使火宅驚於至聖，歸歌動於人思矣。


△夢中作罪頑癡之極第五


夫天屬化始，乃識照為原；棄舍身命，草木非數。然大地丘山，莫非我故塵；滄川㵿漫，皆是我淚血。以此而觀，誰非親友？或夢見先亡，輒變怪。夫人鬼雖別，生滅固同；恩愛之情，時復影響。群邪無狀，不識逆順，召食鬼吏兵，奏章斷之。割截幽靈，單心誰照？幸願未來，勿尚迷言，使天堂無輟食之思，冰河靜災念之聲。


△輕作寒暑凶佞之極第六


夫淵默心口者，萬行之真德。而塵界眾生，率無慈愛；虓凶邪佞，符章競作。懸門帖戶，以誑愚俗，高賢有識，未之安也。造黃神越章用持殺鬼，又製赤章用持殺人，趣悅世情，不計殃罪。陰謀懷嫉，經有舊準，死入鐵鉗大獄，生出鴟鸑瘖瘂，精骸惛朽，淪離永劫。誰知斯乎？老鬼民輩道相不然，事之宜質。夫諫刺雖苦，智者甘聞，故略致言。幸試三思，能拂跡改圖，即與大化同風矣。良其不革，請俟明德，備照聲曲，以曉長夜。豈是今日弱辭所陳哉！


○滅惑論（東莞劉記室勰）


或造《三破論》者，義證庸近，辭體鄙陋。雖至理定於深識，而流言惑於淺情；委巷陋說，誠不足辯。又恐野聽將謂信然，聊擇其可采，略標雅致。


《三破論》：道家之教，妙在精思得一，而無死入聖；佛家之化，妙在三昧禪通，無生可冀，詺死為泥洹。未見學死而不得死者也。


《滅惑論》曰：二教真偽，煥然易辯。夫佛法練神，道教練形。形器必終，礙於一垣之裏；神識無窮，再撫六合之外。明者資於無窮，教以勝慧；闇者戀其必終，誑以飛仙。仙術極於餌藥，慧業始於觀禪。禪練真識，故精妙而泥洹可冀；藥駐偽器，故精思而翻騰無期。若乃棄妙寶藏，遺智養身，據理尋之，其偽可知。假使形翻天際，神闇鳶飛戾天，寧免為鳥？夫泥洹妙果，道惟常住。學死之談豈析理哉？


《三破論》：若言太子是教主，主不落發而使人剃頭，主不棄妻使人斷種，實可笑哉！明知佛教是滅惡之術也，伏聞君子之德，身體髮膚，受之父母，不敢毀傷，孝之始也。


《滅惑論》曰：太子棄妻落發，事顯於經，而反白為黑，不亦罔乎？夫佛家之孝所包蓋遠，理由乎心，無係於發。若愛發棄心，何取於孝？昔泰伯、虞仲斷髮文身，夫子兩稱至德。中權以俗內之賢，宜修世禮，斷髮讓國，聖哲美談。況般若之教，業勝中權；菩提之果，理妙克讓者哉！理妙克讓，故舍發取道；業勝中權，故棄跡求心。準以兩賢，無缺於孝。鑒以聖境，夫何怪乎？


第一破曰：入國而破國者，誑言說偽，興造無費，苦克百姓，使國空民窮。不助國生，人減損。況人不蠶而衣，不田而食，國滅人絕，由此為失。日用損費，無纖毫之益，五災之害，不復過此。滅惑論曰：大乘圓極，窮理盡妙，故明二諦以遣有，辯三空以標無；四等弘其勝心，六度振其苦業。誑言之訕，豈傷日月？夫塔寺之興，闡揚靈教，功立一時，而道被千載。昔禹會諸侯，玉帛萬國，至於戰伐，存者七君。太始政阜，民戶殷盛。赤眉兵亂，千里無煙，國滅人絕，寧此之由？亥、嬰之時，石穀十萬；景武之世，積粟紅腐，非秦末多沙門而漢初無佛法也。驗古準今，何損於政？


第二破曰：入家而破家，使父子殊事，兄弟異法，遺棄二親，孝道頓絕。憂娛各異，歌哭不同，骨血生仇，服屬永棄。悖化犯順，無昊天之報，五逆不孝，不復過此。


《滅惑論》曰：夫孝理至極，道俗同貫。雖內外跡殊，而神用一揆。若命綴俗因，本修教於儒禮；運棄道果，同弘孝於梵業。是以諮親出家，《法華》明其義；聽而後學，維摩標其例。豈忘本哉，有由然也。彼皆照悟神理，鑒燭人世，過駟駕於格言，逝川傷於上哲。故知瞑息盡養，則無濟幽靈；學道拔親，則冥苦永滅。審妙感之無差，辯勝果之可必，所以輕重相權，去彼取此。若乃服製所施，事由追遠；祀雖因心，抑亦沿世。昔三皇至治，堯、舜所慕，死則衣之以薪，葬之中野，封樹不修，苴斬無紀，豈可謂三皇教民棄於孝乎？爰及五帝，服製煥然。未聞堯、舜執禮，追責三皇。三皇無責，何獨疑佛？佛之無服，理由拔苦；三皇廢喪，事沿淳樸。淳樸不疑而拔苦見尤，所謂朝三暮四而喜怒交設者也！明知聖人之教，觸感圓通，三皇以淳樸無服，五帝以沿情製喪，釋迦拔苦故棄俗反真。檢跡異路，而玄化同歸。


第三破曰：入身而破身。人生之體，一有毀傷之疾，二有髡頭之苦，三有不孝之逆，四有絕種之罪，五有亡生之體。從誡唯學不孝。何故言哉？誡令不跪父母，便競從之。兒先作沙彌，其母後作阿尼，則跪其兒。不禮之教，中國絕之，何可得從？


《滅惑論》曰：夫棲形稟識，理定前業；入道居俗，事係因果。是以釋迦出世，化洽天人，御國統家，並證道跡。未聞世界普同出家。良由緣感不一，故名教有二。搢紳、沙門，所以殊也，但始拔塵域，理由戒定。妻者愛累，發者形飾；愛累傷神，形飾乖道。所以澄神滅愛，修道棄飾，理出常均，教必翻俗。若乃不跪父母，道尊故也。父母禮之，尊道故也。禮新冠見母，其母拜之，嘉其備德故，屈尊禮卑也。介胃之士，見君不拜，重其秉武，故尊不加也。緇弁輕冠，本無神道；介胄凶器，非有至德；然事應加恭，則以母拜子；勢宜停敬，則臣不跪君。禮典世教，周、孔所製，論其變通，不由一軌，況佛道之尊，標出三界，神教妙本，群致玄宗。以此加人，實尊冠胄，冠胄反禮，古今不疑。佛道加敬，將欲何怪？


《三破論》：佛舊經本：浮屠羅什，改為佛徒，知其源惡故也，所以詺為浮屠。胡人凶惡，故老子：“化其始，不欲傷其形。”故髡其頭，名為浮屠，況屠割也。至僧醿後，改為佛圖。本舊經：“喪門喪門，由死滅之門。”其法無生之教，名曰喪門。至羅什又改為桑門，僧醿又改為沙門。沙門由沙汰之法，不足可稱。


《滅惑論》曰：漢明之世，佛經始過，梵漢譯言，音字未正。浮音似佛，桑音似沙，聲之誤也。以圖為屠，字之誤也。羅什語通華戎，識兼音義，改正三豕，固其宜矣。五經世典，學不因譯，而馬鄭注說，音字互改。是以昭穆不祀，謬師資於《周頌》，允塞晏安，乖聖德於《堯典》。至教之深，寧在兩字？得意忘言，莊周所領，以文害誌，孟軻所譏。不原大理，唯字是求，宋人申束，豈復過此？


《三破論》曰：有此三破之法，不施中國，本正西域。何言之哉？胡人無二，剛強無禮，不異禽獸，不信虛無。老子入關，故作形像之教化之。又：胡人粗獷，欲斷其惡種，故令男不娶妻，女不嫁夫。一國伏法，自然滅盡。


《滅惑論》曰：雙樹晦跡，形像代興，固已理積無始，而道被無窮者也。按李叟出關，運當周季；世閉賢隱，故往而忘歸。接輿避世，猶滅其跡，況適外域，孰見其蹤？於是奸猾祭酒，造《化胡》之經；理拙辭鄙，廝隸所傳。尋西胡怯弱，北狄凶熾。若老子滅惡，棄德用形，何愛凶狄而反滅弱胡？遂令玁狁橫行，毒流萬世，豺狼當路而狐狸是誅。淪湑為酷，覆載無聞，商鞅之法，未至此虐。伯陽之道，豈其然哉？且未服則設像無施，信順則戮可息，既服教矣，方加極刑。一言失道，眾偽可見。東野之語其，如理何？


《三破論》：蓋聞三皇、五帝、三王之徒，何以學道並感應，而未聞佛教，為是九皇忽之？為是佛教未出？若是佛教未出，則為邪偽。不復。


《滅惑論》曰：神化變通，教體匪一。靈應感會，隱現無際。若緣在妙化，則菩薩弘其道；化在粗緣，則聖帝演其德。夫聖帝、菩薩，隨感現應，殊教合契，未始非佛。固知三皇以來，感滅而名隱；漢明之教，緣應而像現矣。若乃三皇德化，五帝仁教，此之謂道。似非太上、羲農敷治，未聞奏章。堯舜緝政，寧肯畫符；湯武禁暴，豈當餌丹？五經典籍，不齒天師，而求援聖帝，豈不非哉？


《三破論》：道以氣為宗，名為得一。尋中原人士莫不奉道，今中國有奉佛者，必是羌胡之種。若言非耶，何以奉佛？


《滅惑論》曰：至道宗極，理歸乎一；妙法真境，本固無二。佛之至也，則空玄無形而萬象並應，寂滅無心而玄智彌照。幽數潛會，莫見其極；冥功日用，靡識其然。但言萬象既生假名，遂立胡言。菩提，漢語曰道。其顯跡也，則金容以表聖；應俗也，則王宮以現生。拔愚以四禪為始，進慧以十地為階，總龍鬼而均誘，涵蠢動而等慈。權教無方，不以道俗乖應；妙化無外，豈以華戎阻情？是以一音演法，殊譯共解；一乘敷教，異經同歸。經典由權，故孔釋教殊而道契，解同由妙，故胡漢語隔而化通。但感有精粗，故教分道俗；地有東西，故國限內外。其彌綸神化，陶鑄群生，無異也。用能振拔六趣，總攝大千，道惟至極，法惟最尊。然至道雖一，歧路生迷，九十六種，俱號為道。聽名則邪正莫辯，驗法則真偽自分。案道家立法，厥品有三：上標老子，次述神仙，下襲張陵。太上為宗，尋柱史嘉遁，實惟大賢，著書論道，貴在無為。理歸靜一，化本虛柔，然而三世不紀，慧業靡聞。斯乃導俗之良書，非出世之妙經也。若乃神仙小道，名為五通。福極生天，體盡飛騰；神通而未免有漏，壽遠而不能無終；功非餌藥，德沿業修。於是愚狡方士，偽托遂滋。張陵米賊，述紀升天；葛玄野豎，著傳仙公；愚斯惑矣，智可罔歟？今祖述李叟，則教失如彼；憲章神仙，則體劣如此。上中為妙，猶不足算，況效陵、魯，醮事章符，設教五鬥，欲拯三界，以蚊負山，庸詎勝乎？標名大道，而教甚於俗；舉號太上，而法窮下愚。何故知耶？貪壽忌夭，含識所同；故肉芝石華，譎以翻騰。好色觸情，世所莫異；故黃書御女，誑稱地仙。肌革盈虛，群生共愛；故寶惜涕唾，以灌靈根。避災苦病，民之恒患；故斬縛魑魅，以快愚情。憑威恃武，俗之舊風；故吏兵鉤騎，以動淺心。至於消災淫術，厭勝奸方，理穢辭辱，非可筆傳。事合氓庶，故比屋歸宗，是以張角、李弘毒流漢季，盧悚、孫恩亂盈晉末。餘波所被，實蕃有徒。爵非通侯，而輕立民戶；瑞無虎竹，而濫求租稅。糜費產業，蠱惑士女，運則蠍國，世平則蠹民，傷政萌亂，豈與佛同？且夫涅槃大品，寧比玄上大清？金容妙相，何羨鬼室空屋？降伏天魔，不慕幻邪之詐；淨修戒行，豈同畢券之醜？積弘誓於方寸，孰與藏宮將於丹田？響洪鍾於梵音，豈若鳴天鼓於唇齒？校以形跡，精粗已懸；核以至理，真偽豈隱？若以粗笑精，以偽謗真，是瞽對離朱曰：我明也。


○答道士假稱張融三破論（十九條釋僧順）


論：泥洹是死，未見學死而得長生。此滅種之化也。


釋曰：夫生生之厚，至於無生，則張毅、單豹之徒是其匹矣。是以儒家：“人莫不愛其死而患其生。”老氏：“及吾無身，吾有何患？”莊周亦自病痛其一身。此三者，聖達之流，叵以生為患。夫欲求無生，莫若泥洹。泥洹者，無為之妙稱。談其跡也，則有王宮雙樹之文；語其實也，則有常住常樂之說。子方輪回五道，何由聞涅槃之要？或有三盲摸象，得象耳者，爭象如簸箕；得象鼻者，爭象如舂杵；雖獲象一方，終不全象之實。子說泥洹是死，真摸象之一盲矣。


論：太子不廢妻，使人斷種。


釋曰：夫聖實湛然，跡有表應。太子納妃於儲貳者，蓋欲示人倫之道已足，遂能棄茲大寶，忽彼恩愛耳。至如諸天夕降，白驥飛城，十號之理斯在，何妻子之可有哉？且世之孥孺，為累最深，饑寒則生於盜賊，飽暖則發於驕奢。是以癘婦夕產，急求火照，唯恐似己，復更為癘。凡夫之種，若癘產焉。經：“一切眾生皆有佛性。”仰尋此旨，則是佛種舍家從道棄癘，就佛為樂為利，寧復是加子迷，於俗韻滯於重惑？夢中之夢，何當曉哉？


論：太子不剃頭，使人落發。


釋曰：在家則有二親之愛，出家則有嚴師之重。論其愛也，髮膚為上；稱其嚴也，剪落為難。所以就剃除而歡若，辭父母而長往者，蓋欲去此煩惱，即彼無為。髮膚之戀，尚或可棄；外物之徒，有何可惜哉？不輕髮膚，何以尊道？不辭天屬，何用嚴師？譬如喪服出紹大宗，則降其本生，隆其所後。將使此子執人宗廟之重，割其歸顧之情，還本政自一墓，非恩之薄所後，頓申三年實義之厚。《禮記》：“出女，降者有愛我，而厚其例矣。”經：“諸天奉刀持發。”上天不剃之談，是何言也？子但勇於穿鑿，怯於尋旨，相為慨然。


論：子先出家，母後作尼，則敬其子，失禮之甚。


釋曰：出家之人，尊師重法，棄俗從道，寧可一概而求？且太子就學，父王致敬；漢祖善嘉命之言，以太皇為臣；魏之高貴敬齊王於私室，晉之儲後臣厥父於公庭。引此而判，則非疑矣。


論：剃頭為浮圖。


釋曰：經，浮圖者，聖瑞靈圖，浮海而至，故浮圖也。吳中石佛泛海倏來，即其事矣。今子毀圖像之圖，為刑屠之屠。則泰伯端委而治，故無慚德；仲雍剪發文身，從俗致化。遭子今日，必罹吠聲之尤事。有似而非，非而似者。外書以仲尼為聖人，內經：尼者，女也。或有謂仲尼為女子，子豈信之哉？猶如屠、圖之相類，亦何以殊？


論：喪門者，死滅之門也。


釋曰：門者，本也。明理之所出入。出入從本而興焉。釋氏有不二法門，老子有眾妙之門。書：“禍福無門。”皆是會通之林藪，機妙之淵宅。出家之人得其義矣。喪者，滅也。滅塵之勞，通神之解，即喪門也。桑當為乘字之誤耳。乘門者，即大乘門也。煩想既滅，遇物斯乘，故先滅門，末乘門焉。且八萬四千，皆稱法門。奚獨喪、桑二門哉？


論：胡人不信虛無，老子入關，故作形像之化也。


釋曰：原夫形像始立，非為教本之意，當由滅度之後，係戀罔己。栴檀香像，亦有明文。且仲尼既卒，三千之徒永言興慕；以有若之貌，最似夫子，坐之講堂之上，令其講演，門徒諮仰，與往日不殊。曾參勃然而言曰：“子起，此非子之座。”推此而談，思仰可知也。羅什法師生自外方，聰敏淵博，善談法相。繦負佛經流布關輔，詮以真俗二名，驗以境照雙寂，振無為之高風，激玄流於未悟，所謂遣之至於無遣也。子謂胡人不信虛無，誠非篤論。君子自強，理有優劣，不係形像。子以形像而語，不亦攻乎異端？


論：剃頭本不求佛，為服凶胡。今中國人不以正神自訓，而取頑胡之法。


釋曰：夫六戎五狄，四夷八蠻，不識王化，不聞佛法者，譬如畜生，事均八難。方今聖主隆三五之治，闡一乘之法。天人同慶，四海惣惣，蚑行喙息，咸受其賴。喘蠕之蟲，自得所。子脫不自思厝言，宜急緘其舌，亦何勞提耳。


論：沙門者，沙汰之謂也。


釋曰：息心達源，號曰沙門。此則練神濯穢，反流歸潔，即沙汰之謂也。子欲毀之，而義逾美，真可仰之彌高，鑽之彌堅者也。論：入國破國。


釋曰：夫聖必緣感，無往非應。結繩以後，民澆俗薄，末代王教，誕揚堯、孔。至如妙法所沾，固助俗為化，不待刑戮而自淳，無假楚撻而取正。石主師澄而興國，古王諮勃以隆道，破國之文從何取說？


論：入家破家。


釋曰：釋氏之訓，父慈子孝，兄愛弟敬，夫和妻柔，備有六睦之美，有何不善？而能破家？唯聞末學道士，有赤章咒咀，發擿陰私，行壇被發，呼天引地，不問親疏，規相厭殺。此即破家之法矣。


論：入身破身。


釋曰：夫身之為累，甚於桎梏。老氏以形骸為糞土，釋迦以三界為火宅。出家之士，故宜去菁華、棄名利，悟逆旅之難，常希寂滅之為樂。流俗之徒反此以求全，即所謂殺生者不死，生生者不生也。近代有好名道士，自神術過人，克期輕舉。白日登天，曾未數丈，橫墜於地。迫而察之，正大鳥之雙翼耳。真所謂不能奮飛者也。驗滅亡於即事，不旋踵而受誅。漢之張陵誣罔貢告，呼曰米賊，亦被夷剪。入身破身，無乃角弓乎？


論曰：歌哭不同者。


釋曰：人哭亦哭，俗內之冥跡；臨喪能歌，方外之坦情。原壤喪親，登木而歌，孔子過而不非者，此亦是名教之一方耳。論：不朝宗者。


釋曰：孔子：“儒有上不臣天子，下不事公侯。”儒者俗中之一物，尚能若此，況沙門者方外之士乎？昔伯成子、高子州、交伯但希玄慕道，以不近屑人事。


論：剃頭犯毀傷。


釋曰：髮膚之解，具於前答，聊更略而陳之。凡言不敢毀傷者，正是防其非僻，觸冒憲司，五刑所加，致有殘缺耳。今沙門者，服膺聖師，遠求十地，剃除須發，被服法衣，立身不乖，揚名得道，還度天屬，有何不可？而入毀傷之義，守文之徒未達文外之旨耳。輪扁尚不移術於其兒，予何言哉！


論：出家者未見君子，皆是避役。


釋曰：噫唉！何子之難喻耶？左傳：“言者，身之文。”莊周：“言不廣不足以明道。”余欲無言，其可得乎？夫出家之士，皆靈根宿固，德宇淵深，湛乎斯照，確乎不拔者也。是以其神凝其心道，超然遐想，宇宙不能點其胸懷；澹爾無寄，塵垢無能攪其方寸。割慈親之重恩，棄房櫳之歡愛，虛室生白，守玄行禪。或投陀林野，委身餓獸；或靜節蔬餐，精心無怠。將勤求十力，超登無上解脫。天羅銷、散地網，兆百福於未萌，濟蒼生於萬劫。斯實大丈夫之宏圖，非吾子所得開關也。避役之談，是何言歟？孔子願喙三尺者，雖言出於口，終不以長舌犯人。則子之喙三丈矣。何多口之為異，傷人之深哉？


論：三丁二出，一何無緣者。


釋曰：無緣即是緣無緣生，有緣即是緣有緣起。何以知其然耶？世有闔門入道，故曰緣有緣起；有生不識比丘者，故曰緣無緣生。十六王子，同日出家，隨父入道，是則緣之所牽，闔門頓至，何其宜出二之有哉？無緣者，自就無緣中求，反諸己而已矣。子方永墜無間，遑復論此。將不欲倒置幹戈乎？若能反迷，殊副所望。


論：道家之教，育德成國者。


釋曰：道有九十六種，佛為最尊。梵誌之徒，蓋是培紘爾。假使山川之神，能出雨者，亦是有國有家之所祀焉。其育德成國，不無多少，但廣濟無邊，永拔塗炭，我金剛一聖，巍巍獨雄。夫太極剖判之初也，已自有佛。但於時眾生因緣未動，故宜且昧名稱。何以言之？推三皇以上，何容都無《禮》《易》？則乾坤兩卦，履豫二爻，便當與天地俱生。雖曰俱生，而名不俱出者，良由機感不發，施用未形，其理常存，其跡不著耳。中外二聖，其揆一也。故立法行雲。先遣三賢，漸誘俗教，後以佛經革邪從正。李老之門，釋氏之偏裨矣。經：“處處自說，名字不同。”或為儒林之宗，國師道士，或寂寞無為而作佛事。金口所說，合若符契，何為東西跳梁，不避高下耶？嗟乎！外道籍我智慧，資我神力，遂欲撓亂我經文，虔劉我教，訓人之無良，一至於此也！


論：道者氣。


釋曰：夫道之名，以理為用。得其理也，則於道為備。是故沙門號曰道人，陽平呼曰道士。釋聖得道之宗，彭聃居道之未。得道宗者不待言道，而道自顯；居道之末者常稱道，而道不足。譬如仲尼博學，不以一事成名；遊夏之徒，全以四科見目。莊周有：“生者，氣也。聚而為生，散而為死。”就如子言，道若是氣，便當有聚有散，有生有死，則子之道是生滅法，非常住也。嚐聞子道又有合氣之事，願子勿言此真辱矣。莊子又：“道在屎溺。”此屎尿之道，得非吾子合氣之道乎？

卷九


○大梁皇帝《立神明成佛義記》（吳興沈績作序注）


夫神道冥默，宣尼固已絕言；心數理妙，柱史又所未說。聖非智不周近情，難用語遠故也。是以先代玄儒，談遺宿業，後世通辯，亦論滯來身。非夫天下之極慮，何得而詳焉。故惑者聞識神不斷，而全謂之常；聞心念不常，而全謂之斷。雲斷則迷其性常，雲常則惑其用斷。因用疑本，謂在本可滅；因本疑用，謂在用弗移。莫能精求，互起偏執，乃使天然覺性，自沒浮談。


聖主稟以玄符，御茲大寶，覺先天垂則，觀民設化。將恐支離詭辯，構義橫流，微敘繁絲，伊誰能振？釋教遺文，其將喪矣！是以著斯雅論，以弘至典。績早念身空，棲心內教，每餐法音，用忘寢食，而暗情難曉，觸理多疑，至於佛性大義，頓迷心路。既天誥遠流，預同撫覿，萬夜獲開，千昏永曙，分除之疑，朗然俱徹。竊惟事與理亨，無物不識；用隨道合，奚心不辯？故行雲徘徊，猶感美音之和；遊魚踴躍，尚賞清絲之韻；況以入神之妙，發自天衷。此臣所以舞之蹈之，而不能自己者也。敢以膚受，謹為注釋，豈伊錐管，用窮天奧，庶幾固惑，所以釋焉。


夫涉行本乎立信（臣績曰：夫愚心暗識，必發大明，明不起，起必由行。行不自修，修必由信。信者，憑師仗理，無違之心也。故五根以一信為本，四信以不違為宗。宗信既立，萬善自行，行善造果，謂之行也），信立由乎正解（臣績曰：夫邪正不辯，將何取信？故立信之本，資乎正解）。解正則外邪莫擾（臣績曰：一心正則萬邪滅矣。是知內懷正見，則外邪莫動），信立則內識無疑（臣績曰：識者，心也。故《成實論》：心、意、識，體一而異名。心既信矣，將何疑乎）。然信解所依，其宗有在（臣績曰：依者，憑也。夫安心有本，則枝行自從。有本之言，顯乎下句）。何者？源神明以不斷為精，精神必歸妙果（臣績曰：神而有盡，寧謂神乎？故經：吾見死者形壞，體化而神不滅。隨行善惡，禍福自追，此即不滅斷之義也。若化同草木，則豈精乎？以其不斷，故終歸妙極。憑心此地，則觸理皆明。明於眾理，何行不成？信解之宗，此之謂也）。妙果體極常住，精神不免無常（臣績曰：妙果，明理已足，所以體唯極常。精神涉行未滿，故之不免遷變也）。無常者，前滅後生，刹那不住者也（臣績曰：刹那是天竺國音，迅速之極名也。生而即滅，寧有住乎？故《淨名》歎曰：比丘即時生老滅矣）。若心用心於攀緣，前識必異後者，斯則與境俱往，誰成佛乎（臣績曰：夫心隨境動，是其外用，後雖續前，終非實論。故知神識之性湛然不移。湛然不移，故終歸於妙果也）？經：心為正因，終成佛果（臣績曰：略語佛因，其義有二。一曰緣因，二曰正因。緣者，萬善是也；正者，神識是也。萬善有助發之功，故曰緣因。神識，是其正本，故曰正因。既終成佛果，斯驗不斷明矣）。又言：若無明轉，則變成明。案此經意，理如可求。何者？夫心為用本，本一而用殊，殊用自有興廢，一本之性不移（臣績曰：陶汰塵穢，本識則明。明暗相易，謂之變也。若前去後來，非之謂也）。一本者，即無明神明也（臣績曰：神明本暗。即故以無明為因）。尋無明之稱，非太虛之目，土石無情，豈無明之謂（臣績曰：夫別了善惡，匪心不知；明審是非，匪情莫識。太虛無情，故不明愚智。土石無心，寧辯解惑？故知解惑存乎有心，愚智在乎有識。既謂無明，則義在矣）？故知識慮應明，體不免惑，惑慮不知，故曰無明（臣績曰：明為本性，所以應明。識染外塵，故內不免惑。惑而不了，乃謂無明。因斯致稱，豈旨空也哉？）。而無明體上，有生有滅，生滅是其異用，無明心義不改（臣績曰：既有其體，便有其用。語用非體，論體非用。用有興廢，體無生滅）。將恐見其用異，便謂心隨境滅（臣績曰：惑者，迷其體用，故不斷猜。何者？夫體之與用，不離不即，離體無用，故不離。用義非體，故不即。見其不離，而迷其不即，迷其不即，便謂心隨境滅也）。故繼無明名下，加以住地之目。此顯無明，即是神明，神明性不遷也（臣績曰：無明係以住地，蓋是斥其迷識。而抱惑之徒，未曾喻也）。何以知然？如前心作無間重惡，後識起非想妙善，善惡之理大懸，而前後相去甚迥。斯用果無一本，安得如此相續（臣績曰：不有一本，則用無所依。而惑者見其類續為一，故舉大善，斥其相續之迷也）？是知前惡自滅，惑識不移，後善雖生，暗心莫改（臣績曰：未嘗以善惡生滅虧其本也）。故經言：若與煩惱諸結俱者，名為無明；若與一切善法俱者，名之為明。豈非心識性一，隨緣異乎（臣績曰：若善惡互起，豈謂俱乎？而恒對其言而常迷其旨，故舉此要文，以曉群惑也）？故知生滅遷變，酬於往因；善惡交謝，生乎現境（臣績曰：生滅，因於本業，非現境使之然。善惡，生於今境，非本業令其爾）。而心為其本，未曾異矣（臣績曰：雖復用由不同，其體莫異也）。以其用本不斷，故成佛之理皎然；隨境遷謝，故生死可盡明矣（臣績曰：成佛皎然，扶其本也。生死可盡，由其用也。若用而無本，則滅而不成。若本而無用，則成無所滅矣）！


○難神滅論（蕭琛）


△序


內兄範子真，著《神滅論》，以明無佛。自謂辯摧眾口，日服千人。予意猶有惑焉。聊欲薄其稽疑，詢其未悟。論至今，所持者形神，所訟者精理。若乃春秋孝享為之宗廟，則以為聖人神道設教，立禮防愚。杜伯關弓，伯有被介。復謂天地之間，自有怪物，非人死為鬼。如此便不得詰以《詩》《書》，校以往事；唯可於形神之中，辯其離合。脫形神一體，存滅罔異，則範子奮揚蹈厲，金湯邈然。如靈質分途，興毀區別，則予克敵得俊，能事畢矣。又予雖明有佛，而體佛不與俗同爾。兼陳本意，係之論左焉。


△神滅論


（問答者，論本客主之辭也。難者，今之所問）


問曰：「子神滅，何以知其滅耶？」


答曰：「神即形也，形即神也。是以形存則神存，形謝則神滅也。」


問曰：「形者，無知之稱；神者，有知之名。知與無知，即事有異，神之與形，理不容一。形神相即，非所聞也。」


答曰：「形者神之質；神者形之用。是則形稱其質，神言其用。形之與神，不得相異。」


難曰：「今論形神合體，則應有不離之證，而直神即形，形即神；形之與神，不得相異。此辯而無征，有乖篤喻矣。子今據夢以驗，形神不得共體。當人寢時，其形是無知之物，而有見焉。此神遊之所接也。神不孤立，必憑形器，猶人不露處，須有居室。但形器是穢暗之質，居室是蔽塞之地，神反形內，則其識微惛惛，故以見為夢。人歸室中，則其神暫壅壅，故以明為昧。夫人或夢上騰玄虛，遠適萬里，若非神行，便是形往耶？形既不往，神又不離，復焉得如此？若謂是想所見者，及其安寐，身似僵木，氣若寒灰，呼之不聞，撫之無覺，即神與形均，則是表裏俱倦。既不外接聲音，寧能內興思想？此即形靜神馳，斷可知矣。又疑凡所夢者，或反中詭遇（趙簡子夢童子裸歌，可吳入鄒。晉小臣夢負公登天，而負公出諸廁是也），或理所不容（呂齮夢射月中之，吳後夢腸出繞閶門之類是也），或先覺未兆（呂薑夢天，名其子曰虞。曹人夢眾君子，謀欲士曹之類是），或假借象類（蔡茂禾失為秩，王濬夢三刀為州之類是也），或即事所無（胡人夢舟，越人夢騎之類是也），或乍驗乍否（殷宗夢得傳說，漢文夢獲鄧通驗也。否事眾多，不復具載也），此皆神化茫眇，幽明不測。易以約通，難用理檢。不許以神遊，必宜求諸形，內恐塊爾潛靈，外絕覲覿，雖復扶以六夢，濟以想因，理亦不得然也。」


問曰：「神故非質，形故非用，不得為異，其義安在？」答曰：「名殊而體一也？」問曰：「名既已殊體何得一？」


答曰：「神之於質，猶利之於刃。形之於用猶刃之於利。利之名非刃也，刃之名非利也，然而舍利無刃，舍刀無利。未聞刀沒而利存，豈容形亡而神在也？」


難曰：「夫刀之有利，砥礪之功。故能水截蛟螭，陸斷兕虎。若窮利盡用，必摧其鋒鍔，化成鈍刃。如此則利滅而刀存，即是神亡而形在。何舍利無刃，名殊而體一耶？刀利既不俱滅，形神則不共亡。雖能近取於譬，理實乖矣。」


問曰：「刀之與利，或如來說。形之與神，其義不然。何以言之？木之質無知也，人之質有知也。人既有如木之質，而有異木之知，豈非木有其一，人有其二耶？」


答曰：「異哉言乎！人若有如木之質以為形，又有異木之知以為神，則可如來論也。今人之質質有知也，木之質質無知也。人之質非木質也，木之質非人質也。安在有如木之質，而復有異木之知？」


問曰：「人之質所以異木質者，以其有知耳。人而無知，與木何異？」答曰：「人無無知之質，猶木無有知之形。」問曰：「死者之形骸，豈非無知之質耶？」


答曰：「是無知之質也。」問曰：「若然者，人果有如木之質，而有異木之知矣。」


答曰：「死者有如木之質，而無異木之知。生者有異木之知，而無如木之質。」問曰：「死者之骨骸，非生者之形骸耶？」


答曰：「生形之非死形，死形之非生形，區已革矣。安有生人之形骸，而有死人之骨骸哉？」


問曰：「若生者之形骸，非死者之骨骸；死者之骨骸，則應不由生者之形骸。不由生者之形骸，則此骨骸從何而至？」答曰：「是生者之形骸，變為死者之骨骸也。」


問曰：「生者之形骸，雖變為死者之骨骸，豈不因生而有死，則知死體猶生體也。」答曰：「如因榮木變為枯木，枯木之質，寧是榮木之體？」


問曰：「榮體變為枯體，枯體即是榮體。如絲體變為縷體，縷體即是絲體。有何咎焉？」


答曰：「若枯即是榮，榮即是枯，則應榮時凋零，枯時結實。又榮木不應變為枯木，以榮即是枯，故枯無所復變也。又榮枯是一，何不先枯後榮？要先榮後枯，何耶？絲縷同時，不得為喻。」


問曰：「生形之謝，便應豁然都盡；何故方受死形，綿曆未已耶？」


答曰：「生滅之體，要有其次故也。夫而生者，必而滅。漸而生者，


必漸而滅。而生者，飄驟是也；漸而生者，動植是也。有有漸，物之理也。」


難曰：「論：人之質有知也，木之質無知也。豈不以人識涼燠、知痛癢，養之則生，傷之則死耶？夫木亦然矣。當春則榮，在秋則悴，樹之必生，拔之必死。何謂無知？今人之質猶如木也。神留則形立，神去則形廢。立也即是榮木，廢也即是枯木，子何以辯？此非神知而謂質有知乎？凡萬有皆以神知，無以質知者也。但草木昆蟲之性，裁覺榮悴生死；生民之識，則通安危利害，何謂非有如木之質以為形，又有異木之知以為神耶？此則形神有二，居可別也。但木稟陰陽之偏氣，人含一靈之精照，其識或同，其神則異矣。骨骸形骸之論，死生授受之說，義既前定，事又不經，安用曲辯哉？」


問曰：「形即神者，手等亦是神耶？」答曰：「皆是神分。」問曰：「若皆是神分，神應能慮，手等亦應能慮也。」答曰：「手等有痛癢之知，而無是非之慮。」


問曰：「知之與慮，為一為異？」答曰：「知即是慮，淺則為知，深則為慮。」問曰：「若爾，應有二慮，慮既有二，神有二乎？」答曰：「人體唯一，神何得二？」


問曰：「若不得二，安有痛癢之知，而復有是非之慮？」


答曰：「如手足雖異，總為一人；是非痛癢雖復有異，亦總為一神矣。」問曰：「是非之慮，不關手足，當關何也？」答曰：「是非之慮，心器所主。」


問曰：「心器是五藏之心，非耶？」答曰：「是也。」問曰：「五髒有何殊別，而心獨有是非之慮？」答曰：「七竅亦復何殊，而司用不均，何也？」


問曰：「慮思無方，何以知是心器所主？」答曰：「心病則思乖，是以知心為慮本。」問曰：「何知不寄在眼等分中耶？」答曰：「若慮可寄於眼分，眼何故不寄於耳分也？」


問曰：「慮體無本，故可寄之於眼分；眼自有本，不假寄於他分。」


答曰：「眼何故有本而慮無本？苟無本於我形，而可遍寄於異地，亦可張甲之情，寄王乙之軀；李丙之性，托趙丁之體。然乎哉？不然也。」


難曰：「論：形神不殊，手等皆是神分。此則神以形為體。體全即神全，體傷即佛缺矣。神者何？識慮也。今人或斷手足，殘肌膚，而智思不亂。猶孫臏刖趾，兵略愈明；盧浮解腕，儒道方謐，此神與形離，形傷神不害之切證也。但神任智以役物，托器以通照，視聽香味各有所憑，而思識歸乎心器。譬如人之有宅，東閣延賢、南軒引景、北牖招風、西欞映月，主人端居中霤以收四事之用焉。若如來論，口鼻耳目各有神分，一目病即視神毀，二目應俱盲矣；一耳疾即聽神傷，兩耳俱應聾矣。今則不然。是知神以為器，非以為體也。


又：心為慮本，慮不可寄之他分，若在於口眼耳鼻，斯論然也。若在於他心則不然矣。耳鼻雖共此體，不可以相雜，以其所司不同，器用各異也。他心雖在彼形，而可得相涉，以其神理均妙，識慮齊功也。故《書》稱：『啟爾心，沃朕心。』《詩》：『他人有心，予忖度之。』齊桓師管仲之謀，漢祖用張良之策，是皆本之於我形，寄之於他分。何張甲之情，不可托王乙之軀；李丙之性，勿得寄趙丁之體乎？」


問曰：「聖人之形，猶凡人之形，而有凡聖之殊，故知形神異矣。」


答曰：「不然，金之精者能照，穢者不能照。能照之精金寧有不照之穢質？又豈有聖人之神，而寄凡人之器；亦無凡人之神，而托聖人之體。是以八彩重瞳勳、華之容，龍顏馬口軒、皋之狀。此形表之異也。比幹之心七竅並列，伯約之膽其大如拳，此心器之殊也。是以聖人區分，每異常品，非唯道革群生，乃亦形超萬有。凡聖均體，所未敢安。」


問曰：「子聖人之形必異於凡，敢問陽貨類仲尼，項籍似帝舜，舜、項、孔、陽，智革形同，其故何耶？」


答曰：「瑉似玉而非玉，居鳥類鳳而非鳳；物誠有之，人故宜爾。項陽貌似而非實，以心器不均，雖貌無益也。」


問曰：「凡聖之殊，形器不一，可也。聖人圓極，理無有二。而立殊姿，陽文異狀，神不係色。於此益明。」


答曰：「聖與聖同，同於聖器，而器不必同也。猶馬殊毛而齊逸，玉異色而均美。是以晉棘楚和，等價連城；颭騮盜驪，俱致千里。」


問曰：「形神不二，既聞之矣。形謝神滅，理固宜然。敢問經：『為之宗廟，以鬼饗之。』何謂也？」


答曰：「聖人之教然也。所以從孝子之心，而厲渝薄之意。神而明之，此之謂矣。」


問曰：「伯有被甲，彭生豕見，墳素著其事。寧是設教而已耶？」


答曰：「妖怪茫茫，或存或亡，強死者眾，不皆為鬼。彭生、伯有何獨能然？乍人乍豕，未必齊鄭之公子也。」


問曰：「易稱故知鬼神之情狀，與天地相似而不違。又曰：『載鬼一車。』其義何？」答曰：「有禽焉，有獸焉，飛走之別也。有人焉，有鬼焉，幽明之別也。人滅而為鬼，鬼滅而為人，則吾未知也。」


難曰：「論豈有聖人之神，而寄凡人之器；亦無凡人之神，而托聖人之體。今陽貨類仲尼，項籍似帝舜，即是凡人之神托聖人之體也。瑉、玉、居鳥、鳳不得為喻。今瑉自名瑉，玉實名玉，居鳥號爰鳥居鳥，鳳曰神鳳。名既殊稱，貌亦爽實。今舜重瞳子，項羽亦重瞳子，非有瑉、玉二名，唯睹重瞳相類。又有女媧蛇軀，皋陶馬口，非直聖神入於凡器，遂乃托乎蟲畜之體？此形神殊別，明暗不同，茲益昭顯也。若形神為一，理絕前因者，則聖應誕聖，賢必產賢。勇、怯、愚、智，悉類其本。即形神之所陶甄，一氣之所孕育，不得有堯睿朱嚚，瞍頑舜聖矣。論又，聖同聖氣，而器不必同，猶馬殊毛而齊逸。今毛復是逸器耶？馬有同毛色，而異駑駿者如此，則毛非逸相，由體無聖器矣。人形骸無凡聖之別，而有貞脆之異。故遐靈棲於遠質，促神寓乎近體，則唯斯而已耳。向所聖人之體旨，直語丘舜之形，不言器有聖智。非矛盾之說，勿近於此惑也。


問曰：「知此神滅，有何利用？」


答曰：「浮屠害政，桑門蠹俗，風驚霧起，馳蕩不休。吾哀其弊思拯其溺。夫竭財以赴僧，破產以趨佛，而不恤親戚，不憐窮匱者，何耶？良由厚我之情深，濟物之意淺。是以圭撮涉於貧友，吝情動於顏色；千鍾委於富僧，歡懷暢於容發。豈不以僧有多稌之期，友無遺秉之報？務施不關周急，立德必於在己。惑以茫昧之言，懼以阿鼻之苦，誘以虛誕之詞，欣以兜率之樂，故棄縫掖、襲橫衣，廢俎豆、列瓶缽。家家棄其親愛，人人絕其嗣續，至使兵挫於行間，吏空於官府，粟罄於惰遊，貨殫於土木。所以奸宄佛勝，頌聲尚權，惟此之故也。其流莫已，其病無垠，若知陶甄稟於自然，森羅均於獨化；忽焉自有，恍爾而無；來也不禦，去也不追。乘夫天理，各安其性，小人甘其壟畝，君子保其恬素；耕而食，食不可窮也；蠶以衣，衣不可盡也。下有餘以奉其上，上無為以待其下。可以全生，可以養親，可以為己，可以為人，可以匡國，可以霸君，用此道也。」


難曰：「佛之有無，寄於神理存滅，既有往論，且欲略言。今指辯其損益，語其利害，以弼夫子過正之談。子釋氏蠹俗傷化，費貨損役。或者為之，非佛之尤也！佛之立教，本以好生惡殺，修善務施。好生非止欲繁育鳥獸，以人靈為重；惡殺豈可得緩宥逋逃，以哀矜斷察？修善不必贍丈六之形，以忠信為上；務施不苟使殫財土木，以周急為美。若絕嗣續，則必法種不傳；如並起浮圖，又亦播殖無地。凡人且猶知之，況我慈氏寧樂爾乎？今守株桑門，迷瞀俗士，見寒者不施之短褐，遇饑者不錫以糠豆。而競聚無識之僧，爭造眾多之佛。親戚棄而不眄，祭祀廢而不修，良繒碎於刹上，丹金縻於塔下；而謂為福田，期以報業。此並體佛未深，解法不妙。雖呼佛為佛，豈曉歸佛之旨？號僧為僧，寧達依僧之意？此亦神不降福，予無取焉。夫六家之術，各有流弊。儒失於僻，墨失於蔽，法失於峻，名失於詐，咸由祖述者，失其傳以致泥溺。今子不以僻蔽誅孔、墨，峻詐責韓、鄧；而獨罪我如來，貶茲正覺，是忿風濤而毀舟楫也。今逆悖之人，無賴之子，上罔君親，下虛儔類，或不忌明憲，而乍懼幽司，憚閻羅之猛，畏牛頭之酷，遂悔其穢惡，化而遷善。此之益也。又罪福之理，不應殊於世教，背乎人情。若有事君以忠，奉親唯孝，與朋友信；如斯人者，猶以一眚掩德，蔑而棄之，裁犯蟲魚，陷於地獄，斯必不然矣。夫忠莫逾於伊尹，孝莫尚乎曾參，若伊公宰一畜以膳湯，曾子烹隻禽以養點，而皆同趨炎鑊，俱赴鋒樹。是則大功沒於小過，奉上反於惠下。昔彌子矯駕，猶以義弘免戮，嗚呼！曾謂靈匠不如衛君乎？故知此為忍人之防，而非仁人之誡也。若能監彼流宕，釁不在佛，觀此禍福，悟教開誘；思息末以尊本，不拔本以極末；念忘我以弘法，不後法以利我，則雖曰未佛，吾必謂之佛矣。」


○難範中書神滅論（曹思文）


論曰：神即形也，形即神也。是以形存則神存，形謝則神滅也。


難曰：形非即神也，神非即形也，是合而為用者也。而合非即矣。生則合而為用，死則形留而神逝也。何以言之？昔者趙簡子疾五日不知人，秦穆公七日乃寤，並神遊於帝所；帝賜之鈞天廣樂，此其形留而神遊者乎？若如論言形滅則神滅者，斯形之與神，應如影響之必俱也。然形既病焉，則神亦病也。何以形不知人神獨遊帝，而欣歡於鈞天廣樂乎？斯其寐也魂交故。神遊於胡蝶，即形與神分也。其覺也形開，遽遽然周也，即形與神合也。神之與形，有分有合；合則共為一體，分則形亡而神逝也。是以延陵喪子而言曰：「骨肉歸復於土。」而魂氣無不之也。斯即形止而神不止也，然經史明證灼灼也。如此寧是形止而神滅者乎？


論曰：問者曰，經：「為之宗廟，以鬼饗之。」通：非有鬼也，斯是聖人之教然也，所以達孝子之心，而厲俞薄之意也。


難曰：今論所皆情言也，而非聖旨。請舉經記以證聖人之教。《孝經》：「昔者周公郊祀后稷以配天，宗祀文王於明堂，以配上帝。」若形神俱滅，復誰配天乎？復誰配帝乎？且無臣而為有神。宣尼：「天可欺乎！」今稷無神矣，而以稷配，斯是周旦其欺天乎？果其無稷也，而空以配天者，即其欺天矣，又其欺人也。斯是聖人之教，教以欺妄也。設欺妄以立教者，復何達孝子之心，厲俞薄之意哉？原尋論旨，以無鬼為義。試重詰之曰：孔子菜羹瓜祭祀其祖禰也。《禮》：「樂以迎來，哀以送往。」神既無矣，迎何所迎？神既無矣，送何所送？迎來而樂，斯假欣於孔貌；途往而哀，又虛淚於丘體。斯則夫子之祭祀也，欺偽滿於方寸，虛假盈於廟堂，聖人之教其若是乎？而聖人之教然也。何哉？


思文啟。竊見範縝《神滅論》，自為賓主，遂有三十餘條。思文不惟暗蔽，聊難論大旨，二條而已。庶欲以傾其根本，謹冒上聞。但思文情用淺匱，懼不能微析詭經，仰黷天照，伏追震悸。謹啟。


所難二條，當別詳覽也。右詔謹答。


○答曹錄事難神滅論


難曰：形非即神也，神非即形也，是合而為用者也。而合非即也。


答曰：若合而為用者，明不合則無用；如蛩璟相資，廢一則不可。此乃是滅神之精據，而非存神之雅決。子意本欲請戰，而定為我援兵耶？


難曰：昔趙簡子疾五日不知人。秦穆公七日乃寤，並神遊於帝所，帝賜之鈞天廣樂，此形留而神逝者乎？


答曰：趙簡子之上賓，秦穆之遊上帝，既耳聽鈞天，居然口嚐百味，亦可身安廣廈，目悅玄黃；或復披文繡之衣，控如龍之轡，故知神之須待，既不殊人；四肢七竅，每與形等。隻翼不可以適遠，故不比不飛。神無所闕，何故憑形以自立？


難曰：若如論旨形滅即神滅者，斯形之與神應，如影響之必俱也。然形既病焉，則神亦病也。何以形不知人，神獨遊帝？答曰：若如來意，便是形病而神不病也。今傷之則病，是形痛而神不痛也。惱之則憂，是形憂而神不憂也。憂慮痛廢，形已得之如此，何用勞神於無事耶（曹以為生則合而為用，則病廢同也。死則形留而神遊，則故遊帝與形不同）？


難曰：其寐也，魂交故神遊於胡蝶，即形與神分也。其覺也，形開遽遽然周也，即形與神合也。


答曰：此難可謂窮辯，未可謂窮理也。子謂神遊胡蝶，是真作飛蟲耶？若然者，或夢為牛則負人轅勣，或夢為馬則入人跨下，明旦應有死牛死馬，而無其物，何耶？又腸繞昌門，此人即死，豈有遺其肝肺，而可以生哉？又日月麗天，廣輪千里，無容下從匹婦近入懷袖。夢幻虛假，無有自來矣。一旦實之，良足偉也。明結想霄，坐周天海，神昏於內，妄見異物，豈莊生實亂南園，趙簡真登閶闔？郢外弟蕭琛亦以夢為文句，甚悉。想就取視也。


難曰：延陵喪子而言曰：「骨肉歸於土。」而魂氣無不之也，斯即形止而神不止也。


答曰：人之生也，資氣於天，稟形於地，是以形銷於下，氣滅於上。氣滅於上，故言無不之。無不之者，不測之辭耳，豈必其有神興知耶？


難曰：今論所，皆情言也，而非聖旨。請舉經記以證聖人之教。《孝經》：「昔者周公郊祀后稷，以配天；宗祀文王於明堂，以配上帝。」若形神俱滅，誰配天乎？復誰配帝乎？


答曰：若均是聖達，本自無教，教之所設，實在黔首。黔首之情，常貴生而賤死；死而有靈則長畏敬之心，死而無知則生慢易之意。聖人知其若此，故廟祧壇紵以篤其誠心，肆筵授幾以全其罔己；尊祖以窮郊天之敬；嚴父以配明堂之享。且忠信之人，寄心有地；強梁之子，茲焉是懼。所以聲教煦於上，風俗淳於下。用此道也。故經：「為之宗廟，以鬼享之。」言用鬼神之道，致茲孝享也。春秋祭祀以時思之，明厲其追遠，不可朝死夕亡也。子貢問死而有知。仲尼：「吾欲言死而有知，則孝子輕生以殉死；吾欲言死而無知，則不孝之子棄而不葬。」子路問事鬼神。夫子：「未能事人，焉能事鬼。」適言以鬼享之，何故不許其事耶？死而有知，輕生以殉是也，何故不明言其有，而作此悠漫以答耶？研求其義，死而無知，亦已審矣。宗廟郊社，皆聖人之教跡；彝倫之道不可得而廢耳。


難曰：且無臣而為有臣，宣尼：「天可欺乎。」今稷無神矣，而以稷配斯，是周旦其欺天乎？既其欺天，又其欺人，斯是聖人之教以欺妄。欺妄以教，何達孝子之心，厲渝薄之意哉？


答曰：夫聖人者，顯仁藏用，窮神盡變，故曰聖達。節而賢守，節也。寧可求之蹄筌，局以言教？夫欺者，謂傷化敗俗，導人非道耳。苟可以安上、治民、移風、易俗，三光明於上，黔黎悅於下，何欺妄之有乎？請問湯放桀，武伐紂，是殺君非耶？而孟子：「聞誅獨夫紂，未聞殺君也。」子不責聖人放殺之跡，而勤勤於郊稷之妄乎？郊丘明堂，乃是儒家之淵府也，而非形神之滯義，當如此何耶？


難曰：樂以迎來，哀以送往，。


答曰：此義未通而自釋，不復費辭於無用。《禮記》有斯言多矣，近寫此條，小恨未周也。


思文啟：始得範縝《答神滅論》猶執先迷，思文試料其理致，衝其四證，謹冒奏聞。但思文情識愚淺，無以折其鋒銳。仰塵聖鑒，伏追震悚。謹啟


具一二。縝既背經以起義，乖理以致談，滅聖難以聖責，乖理難以理詰。如此則言語之論略成可息。右詔答。


○重難範中書神滅論


論曰：若合而為用者明，不合則無用。如蛩璟之相資，廢一則不可，此乃是滅神之精據，而非存神之雅決。子意本欲請戰，而定為我援兵也。論又：形之於神，猶刀之於利，未聞刀沒而利存，豈形止而神在。又申延陵之言，即形消於下，神滅於上，故無之也。又以稷配天，非欺天也，猶湯放武伐，非殺君也。子不責聖人放殺之跡，而勤勤於郊稷之妄耶？難曰：蛩蛩巨虛是合用之證耳，而非形滅即神滅之據也。何以言之？蛩非虛也，虛非蛩也。今滅蛩蛩而璟幹不死，斬璟幹而蛩蛩不亡，非相即也。今引此以為形神俱滅之精據，又為救兵之良援，斯倒戈授人，而欲求長存也。悲夫！斯即形滅而神不滅之證，一也。論：形之與神，猶刀之於利，未聞刀沒而利存，豈容形亡而神在。雅論據形神之俱滅，唯此一證而已。愚有惑焉。何者？神之與形是二物之合用，即論所引蛩巨相資也。是今刀之於利，是一物之兩名耳。然一物兩名者，故舍刀則無利也；二物之合用者，故形亡則神逝也。今引一物之二名，徵二物之合用，斯差若毫厘者，何千里之遠也？斯又是形滅而神不滅之證二也。又申延陵之言曰，即是形消於下，神滅於上。論：形神是一體之相即，即今形滅於此，即應神滅於形中。何得形消於下，神滅於上？而無不之乎？斯又是形滅而神不滅之證三也。又：以稷配天，非欺天也。猶湯放桀，武伐紂，非殺君也。即是權假以除惡乎？然唐虞之君，無放伐之患矣。若乃運非太平，世值三季，權假立教，以救一時。故權稷以配天，假文以配帝，則可也。然有虞氏之王天下也，禘黃而郊嚳，祖顓而宗堯。既淳風未殄，時非權假，而令欺天罔帝也，何乎？引證若斯，斯又是形滅而神不滅之證四也。斯四證既立，而根本自傾，餘枝葉庶不待風而靡也。


論曰：樂以迎來，哀以送往。此義不假通而自釋，不復費於無用，《禮記》有言多矣。又：夫言欺者，謂傷化敗俗耳。苟可以安上治民，復何欺妄之有乎？


難曰：前難，迎來而樂，是假欣於孔貌；送往而哀，又虛淚於丘體。斯實鄙難之雲梯，弱義之鋒的，在此言也。而答者曾不惠解，唯不假通而自釋。請重之曰：依如論旨，既已許孔是假欣而虛淚也，又許稷之配天，是指無以為有也。宣尼：亡而為有，虛而為盈，斯爻象之所不占，而格言之所攸棄。用此風以扇也，何得不傷？茲俗於何不敗？而可以安上治民也，慈化何哉？論：已通而昧者未悟。聊重往諮，側聞提耳。

○大梁皇帝敕《答臣下神滅論》


位現致論，要當有體；欲談無佛，應設賓主。標其宗旨，辯其短長；來就佛理，以屈佛理。則有佛之義既躓，神滅之論自行。豈有不求他意，妄作異端？運其隔心，鼓其騰口，虛畫瘡疣，空致詆嗬？篤時之蟲，驚疑於往來；滯甃之蛙，河漢於遠大。其故何也？論蒙怠而爭一息，抱孤陋而守井幹，豈知天地之長久，溟海之壯闊？孟軻有：“人之所知，不如人之所不知。”信哉！觀三聖設教，皆不滅，其文浩博，難可具載。止舉二事試以為言。《祭義》：“惟孝子為能饗親。”《禮運》：“三日齋，必見所祭。”若謂饗非所饗，見非所見，違經背親，言誠可息。神滅之論，朕所未詳。


○莊嚴寺法雲法師與公王朝貴書


主上《答臣下審神滅論》，今遣相呈。夫神妙寂寥，可知而不可說。義經丘而未曉，理涉旦而猶昏。


主上凝天照本，襲道赴機，垂答臣下，旨訓周審。孝享之禮既彰，桀懷曾史之慕；三世之言復闡，紂協波侖之情。預非草木，誰不歌歎！希同挹風猷，共加讚也。釋法雲呈。


○臨川王答


得所送《敕答神滅論》，伏覽淵旨，理精辭詣。二教道葉於當年，三世棟梁於今日。足使迷途自反，妙趣愈光。遲近寫對，更具披析。蕭宏和南。


○建安王答


辱告惠示。《敕答臣下審神滅論》，天識昭遠，聖情淵發。伏覽玄微，實曉庸昧。猥能存示，深承篤顧。偉和南。


○長沙王答


惠示《敕答臣下審神滅論》，睿旨淵凝，機照深邈，可以筌蹄惑見，訓誘蒙心。鑽仰周環，洗滌塵慮，遂能存示，戢眷良深。蕭淵業和南。


○尚書令沈約答


神本不滅，久所伏膺。神滅之談良用駭惕！近約法師殿內出，亦蒙敕答臣下一本，歡受頂戴，尋覽忘疲。豈徒伏斯外道，可以永摧魔眾。孔釋兼弘，於是乎在。實不刊之妙旨，萬代之舟航。弟子亦即彼論，微曆疑核比，展具以呈也。沈約和南。


○光祿領太子右率範岫答


岫和南。伏見詔旨《答臣下審神滅論》，睿照淵深，動鑒機切，敷引外典，弘茲內教。發蒙啟滯，訓誘未悟。方使四海稟仰，十方讚抃，異見杜口，道俗同欣。謹加習誦，寤寐書紳。惠以逮示，深承眷憶。範岫和南。


○丹陽尹王瑩答


辱告伏覽《敕旨神不滅義》。睿思機深，天情雲發；標理明例，渙若冰消；指事造言，共如日照。用啟蒙愚，載移瞽蔽；凡厥含識，莫不挹佩。謹以書紳，奉之沒齒。弟子王瑩和南。


○中書令王誌答


辱告伏覽，《敕答臣下神滅論》。旨高義博，照若發蒙。弟子夙奉釋教，練服舊聞有自來矣。非唯雷同遠大，讚激天旨而已。且垂答二解，厭伏心靈，藻燭聞見。更不知何以闡揚玄猷，光彰聖述。且得罔象不溷於其真，內外無紛如之滯。實懷嘉抃，猥承末示。佩眷唯深。王誌和南。


○右僕射袁昂答


辱告並伏見《敕答臣下審神滅論》。奉讀循環，頓醒昏縛。夫識神冥寞，其理難窮，粵在庸愚，豈能探索？近取諸骸內，尚日用不知，況乎幽昧，理歸惑解。仰尋聖典，既顯言不無，但應宗教，歸依其有。就有談有，猶未能盡性；遂於不無論無，斯可遠矣。自非神解獨脫，機鑒絕倫，何能妙測不斷之言，深悟相續之旨？兼引喻二證，方見神在皎然。求之三世不滅之理彌著，可謂鑽之彌堅，仰之彌高者也。方使眾惑塵開，群迷反路。伏誦無斁，舞蹈不勝。弟子袁昂和南。


○衛尉卿蕭禺答


辱告並伏見《詔答臣下審神滅論》。夫三世雖明，一乘玄遠，或有偏蔽，猶執異端。聖上探隱索微，凝神係表，窮理盡性，包括天人。內外辯析，辭旨典奧。豈直群生靡惑，實亦闡提即曉。方宣揚四海，垂範來世，惠使聞見，唯深佩服。孤子蕭禺頓首和南。


○吏部尚書徐勉答


天旨所《答臣下神滅論》，一日粗蒙垂示，辱告重送。伏加研讀，窮理盡寂，精義入神。文義兼明，超深俗表。仰詳三世，皎若發蒙。非直謹加誦持，輒令斑之未悟。惠示承眷至。弟子徐勉和南。


○太子中庶陸果答


果和南。伏覽《敕旨答臣下審神滅論》。夫從無住本，在默阻思。伏如來藏，窅絕難言。故使仲初建薪火之執，惠遠廣然滅之難。傳疑眾談，踳淪曠稔；宸聰天縱，聖照生知。了根授藥，隨方運便。遂乃辨禮矯枉，指孝示隅。良由迷發俗學，便澆俗以況道；惑資外文，即就外以明內。任言出奇，因所據理，固以城塹三世，負荷群生。現在破暗，當來摑網。一牘之間，於何不利？片言之益，豈可緌縷，生因曩慶至德同時。預奉餘論，頂戴踴躍。惠示不遺，深抱篤念。陸果和南。


○散騎常侍蕭琛答


弟子琛和南。辱告伏見，《敕旨所答臣下審神滅論》。妙測機神，發揮禮教；實足使淨法增光，儒門敬業。物悟緣覺，民思孝道；人倫之本，於茲益明；詭經亂俗，不狖自壞。誦讀藻抃，頂戴不勝。家弟暗短招愆，今在比理；公私煎懼，情慮震越。無以仰讚洪謨，對揚精義，奉化開道，伏用竦怍。眷獎覃示，銘佩仁誘。弟子蕭琛和南。


○二王常侍彬緘答


辱告伏見《敕旨答臣下審神滅論》。聖思淵凝，天理孤絕。辯三世則釋義明，舉二事則孝道暢；塞鑽鑿之路，杜異途之口。足使魔堞永淪，正峰長峻。弟子伏膺至道，遵奉天則。喜躍之心，寧復恒準。王彬緘和南。


○太子中舍陸煦答


猥辱逮告。伏見至尊《答臣下審神滅論》。俯仰膜拜，徘徊空首。竊聞聖惟一揆，唐虞未有前言，知幾其神。今日獨奉梁詔，道載則萬有擠其淪迷，德壽則九服揚其照筮。方可振民育德，百年均其攝受；勞民動物，千古咸其折伏。法師智深決定，受持之持僉允；誌洽通敏，承神之神諧克。陸煦和南。


○黃門郎徐緄答


緄和南。辱告並逮示《敕答神滅論》伏覽淵旨，疏心蕩累。竊惟希夷之本難尋，妙密之源莫睹，自非上聖，無以談其宗；非夫至睿，焉能道其極？皇上窮神體寂，鑒道居微。發德音則三世自彰，布善言而千里承響。誠葉禮敬，義感人祇；理扇玄風，德被幽顯。悠悠巨夜，長昏倏曉；蠢蠢愚生，一朝獨悟。勵鹿苑之潛功，澍法流於日用。鴻名永播，懋實方馳；迷滯知反，淪疑自息。弟子歸向早深，倍兼抃悅。輒奉以周旋，不敢雲墜。但蠡測管窺，終懷如失耳。徐緄和南。


○侍中王柬答


枉告並奉覽《敕答臣下審神滅論》。聖旨玄照，啟寤群蒙。義顯幽微，理宣寂昧。夫經述故身之義，係敘遊魂之談。愚淺所辯，已為非滅，況復睿思弘遠，盡理窮微，引文證典，煥然冰釋。肉眼之人虔恭回向，惑累之眾悛改浮心。發明既往，訓導將來。伏奉淵教，欣蹈罔已。王柬和南。


○侍中柳惲答


辱告惠示《敕所答臣下神滅論》。夫指歸無二，宗致本一。續故不斷，釋訓之弘規；入室容聲，弘經之深旨。中外兩聖，影響相符。雖理在固然，而疑執相半，伏奉淵旨，照若發蒙。顧會玄趣，窮神知寂。惻情盡狀，天地相似。千載闕疑，從春冰而俱泮；一世顛倒，與浮雲而共開。祇誦環徊，永用懸解。存及之顧，良以悲哉。弟子柳惲頓首白。


○常侍柳掞答


辱告惠示《敕答臣下審神滅論》。淵旨衝邈，理窮幾奧。竊以修因趣果，神無兩識；由道得滅，佛唯一性。殷人示民有知，孔子祭則神在。或理傳妙覺，或義闡生知。而楊、墨紛綸，徒然穿鑿，凝滯遂往，特掩名教。聖情玄覽，證無間然；振領持綱，舒張毛目，抑揚三代，汲引同歸；實假雙法，朗然無礙。伏奉循環，疑吝俱盡。來告存及，悲挹唯深。柳霡頓首白。


○太子詹事王茂答


茂和南。辱告伏見《敕旨答神滅論》。頂戴欣躍，不及抃舞。神理悠曠，雖非建言所極；列聖遺文，炳然昭著。莫不撫抃虔襟，式遵彝典。豈可妄陳虛矯，厚誣前誥？謂來緣之不期，棄享薦之至禮，迷路茫茫，歸塗靡薄，苦空一到，有悔無追。主上含明體聖，妙窮真假；發義照辭，舟航淪溺。豈唯天人讚仰，信亦諸佛回光。弟子夙昔棲心，本憑淨土，數延休幸，預逢昌世。方當積累來因，永陶滋誘；藻悅之誠，非止今日。未獲祇敘，常深翹眷，比故修詣。此白無由。王茂和南。


○太常卿庾詠答


辱告惠示，至尊《敕答臣下神滅論》，伏覽未周，煙雲再廓。竊惟蠕動有知，草木無識。神滅瞽論，欲以有知同此無識，乃謂種智亦與形骸俱盡，此實理之可悲。自非德合天地，均大域中，屬反流之日，值飲化之幾，則二諦之言無以得被，三世之談幾乎息矣。聖上湣此四生，方淪六道，研校孔釋，共相提證。使窮陸知海，幽都見日，至言與秋陽同朗，群疑與春冰俱釋。雖發論弘道，德感衝襟，而豫聞訓誘，俯欣前業。法師服膺，法門深同此慶。謹當讚味吟誦，始終無斁。弟子庾詠和南。


○豫章王行事蕭昂答


辱告宣示。《敕答臣下審神滅論》。聖旨披析，使惑者煥然。神之不滅，著於通誥，理既眇默，故致有迷。主上識照，知來鑒、逾藏往。摛幾外之妙思，攻異端之妄說。又引《禮經》取驗虛實，孝敬之道，於此方弘。孤子蕭昂頓首和南。


○太中大夫庾曇隆答


辱告伏見主上《答臣下審神滅論》。昏蒙啟悟，煥爾照朗。夫至理虛寂，道趣空微。上聖極智，乃當窮其妙實；下凡浮生，自不辯其玄淵。如聞立論者，經典垂訓，皆是教跡。至於在佛故書，詭怪難以理期，此則言語道斷。仰勞聖思為臣下剖釋，群情豈不欣讚？銘挹明旨，抱用始終。法師典誨，彌增慚戢。弟子庾曇隆和南。


○太子洗馬蕭靡答


惠示《敕答臣下審神滅論》。披覽未周，情以抃悅。主上凝神天縱，將聖多能，文奧不刊，辭溢係表。義證周經，孝治之情爰著；旨該釋典，大慈之心彌篤。謹置之坐隅，陳之機枕，寢興鑽閱，永用書紳。班示不遺，戢眷良原。弟子蕭靡和南。


○御史中烝王僧孺答


辱告惠示送主上所答群臣仰諮神滅論。伏覽循環載深鑽奉，發蒙袪蔽，朗若披雲。竊以事蘊難形，非聖莫闡；理寂區位，在愚成惑。若非神超係表，思越幾前，豈能燭此微言？若聞金石，洞茲妙境。曾靡榛蹊，諭之以必薦，示之以如在，使夫持論者不終泥於遙轍，專謬者無永沈於惑海。預奉淵謨，孰不歡肅。裁此酬白。不申係舞。王僧孺和南。


○黃門侍郎王揖答


辱告惠示《敕答臣下審神滅論》。夫昊蒼玄默，本絕言議；性與天道，固亦難聞。而愛育之仁，依方感動，開誘之教，沿事降設。矜局蛙於井穀，哀危蟪於寸陰。思發神衷，言微理鏡；引據前經，文約旨遠；凝神寂翳，一理能貫；墳典紛綸，一言以蔽。顯列聖之潛旨，決終古之滯惑，存滅由斯而曉，孝敬因茲而隆。信足以警誡重昏，儀範百代；所謂聖謨洋洋，嘉言孔彰者也。弟子既慚辨理，彌懵知音，遂得預聞道訓，頒覿妙藻。式抃下陳，永垂聖則。弟子王揖和南。


○吏部郎王泰答


一日曲蒙宴私，預聞茫中書有神形偕滅之論。斯人徑廷，不近人情，直以下才，末能折五鹿之角。辱告垂示聖旨。微引孝道，發揚冥致，謹當尋誦，永袪蒙惑。弟子王泰頓首和南。


○侍中蔡樽答


辱告奉宣敕旨，《答諮神滅論》。夫神理玄妙，良難該辯。雖復前聖眷言，後英猶惑。天旨爰釋，皎若發蒙。固以陵萬古而擅奇悟，方來以不朽。伏奉朝聞，載深抃躍。謹以書紳，永袪迷滯。蔡樽和南。


○建康令王仲欣答


仲欣白。辱告惠示《詔所答臣下神滅論》。伏讀淵麗，抃不勝躍。皇帝睿性自天，機神獨遠。五禮外照，三明內映；金輪徐轉，則道濟八紘；玉瓚既陳，則孝隆七廟。開慧日於清漢，垂法雲於大千。如在之義，重闡茲晨；常住之明，永證來劫。故以德冠百王，聲高萬古。弟子棲心法門，崇信大典，舞蹈之誠，獨深鳧藻。王仲欣和南。


○建安王外兵參軍沈績答


弟子績和南。垂示《敕答臣下神滅論》，伏深欣躍。弟子竊惟道不自弘，弘實由人，人須其識，識須其位。《周易》所稱聖人大寶曰位，豈其意乎？然或位而不人，或人而不位，三者雲備，其理至難。故宣尼絕筆於獲麟，孟軻反身於天爵，誠無其位也。嗚呼！真化殆將淪沒。今天子以仁聖盛明，據至尊之位，蓋層山可以眾煦飄，其和不可移也；鍾鼓可以雞豚亂，其鳴不可間也。將使惵惵黔首，濟其長夜，自非德合天地，誰能若斯？弟子早沐靈風，既聞之矣。然而燕雀之集，猶或相昏；飛蓬之門，尚自交構。聖旨爰降，辭高理愜，敦以人天之善，誡以莫大之形。一言作訓，內外俱悅。夫以孺子入井，凡民猶或傷之，況乃聖慈御物，必以隱惻為心邪？能指白馬之非白，猶見屈於中庸。至於神享機外，誌存弘化，魍魎摧其頰舌，焉足道哉！神跡天貴，本非窺觀。遂能存示，用慚冥德。弟子沈績和南。


○祠部郎司馬筠答


辱告並垂示《敕答臣下審神滅義》。伏讀周流，式歌且舞。夫識慮沈隱，精靈幽妙，近步無以追，凡情不能測。外聖知其若此，所以抑而不談。故涉孔父，其尚惛經。姬公其未曙，而碌碌之徒妄理信目，錐畫管窺，異見鋒起。苟徇離賢之名，遂迷雪霜之實。愚惑到此，深可矜傷。我皇道被幽顯，明逾日月；窮天地之極，盡終始之奧。忌蕕紫之妨朱器，雉瑉之亂鳳玉，爰發聖衷，降茲雅義。信足以光揚妙覺，拯厥沈泥。近照性靈之極，遠明孝德之本，實使異學剪其邪心，向方篤其羨慕。謬以多幸，豫奉陶鈞。沐澤飲和，有兼慶躍；流通曲被，佩荷彌深。司馬筠和南。


○豫章王功曹參軍沈緄答


緄和南。弟子竊以為交求之道，必取與為濟。至於凟蒙不告，則空致衝衝，倏忽之觀，殆將可息。所以自絕諮受，崇深莫窺，誠自愧也。徒以闇識因果，循循局誠，冀履霜不退，堅冰可至耳。而法師弘心山藪，幸能藏疾。雖未升堂，遂招以法流。杜夷：“召渴馬於滮泉，不待鞭策而至矣。”垂示《上答臣下神滅論》。晨宵伏讀，用忘疲寢，構斯法棟，導彼迷流。天屬既申，三世又辯，鬼神情狀，於焉可求。然謂海實廣，廣孰能知？謂天蓋高，高不可測。聖論鉤深，旨超係表；蒙情易駘惡能是。空銘末示，終愧鑽仰。弟子沈緄和南。


○建安王功曹王緝答


惠示《敕答臣下審神滅論》。竊以神者冥默，曆聖未傳。宣尼猶稱不言，莊生空構其語。求之方策，良歎交深謬覿，今論天思淵發，妙旨凝深。至理既弘，孝機兼極，信足蹈超萬古，照燭來今。弟子生屬昌辰，預覯聖藻，既冰渙於懷抱，信曉惑於隨便。凡厥靈知，孰不鑽仰！矧伊蒙蔽，激抃良深。王緝和南。


○右衛將軍韋叡答


至理虛寂，冥晦難辯。言有似無，言無實有。妙於老談，精於釋教，辭炳金書、文光王牒者，由來尚矣。主上道括宇宙，明並日月，隱顯之機，必照有無之要，已覽遂垂以明論。誦析臣下，導誘既深，訓義方洽。凡在有心，孰不慶幸？蒙示天製，謹加讀誦，垢吝雲消，特兼歡抃。法師果深，昔緣因會。今法離五欲而入八解，去三界而就一乘。復得豫聞德音，彌足欣讚。惠告沾及，戢佩實深。韋叡和南。


○廷尉卿謝綽答


綽和南。辱告蒙示《敕答臣下審神滅論》。伏覽淵謨，用清魂府。既排短說，實啟群疑。竊惟人生最靈，神用不極；上則知來藏往，次乃鄰庶入幾。以此觀之，理無可滅。是以儒申其祀，佛事大慈。照其生緣，內外發明，已足袪滯。況復天誨諄諄，引諭彌博。弘資始於黔黎，道識業於精爽。固令開蒙出障，坐測重玄；異端既絕，正路斯反。論者慚其墨守，茫氏悟其膏盲豫。在有識孰不擊讚。但弟子徒懷遊聖，終懵管窺，頂奉戴躍，永歡蔭誘。謝綽和南。


○司徒祭酒範孝才答


弟子孝才和南。逮示《敕旨答臣下審神滅論》。竊以彭生豕立，咎現齊公；元伯纓垂，事高漢史。且斬籌為喻，義在必存；神之不滅，法俗同貫；欲滅其神，內外俱失。所謂管窺穹極，寧辨西東？蠡度滄溟，安知仿佛？天旨弘深，殷勤於妙象；聖情隱惻，流連於饗祭。豈直經教增隆，實使蒙愚悟道。眷逮所覃，曲垂頒及。銘茲訓誘，方溢寸心。弟子茫孝才和南。


○常侍王琳答


辱告惠示《至尊答臣下審神滅論》。謹罄庸管，恭覽聖製。聲溢金石，理洞淵泉。義貫六爻，言該三世。足使僻學知宗，迷途識反。弟子生幸休明，身叨渥澤，復得傾耳天作，拭目神藻。鳧抃之誠，良無紀極。猥惠頒逮，銘躍唯重。弟子王琳答。


○庫部郎何炟答


炟和南。辱所賜書，並垂示《答臣下審神滅論》。竊聞神其如在，求前王而未測，住常住其不移，徒伏膺而方曉。鑽仰淵秘，渙爾冰開。故知紛綸聖跡，不由一道。參差動應，本自因時。今澆流已息，無明將啟，物有其機，教惟斯發。篤孝治之義，明覺者之旨，預有靈識，誰不知慶？豈炎昊所得爭衡，非軒唐所能競爽。巍巍至德，莫或可名。昭然大道，於斯為極。何炟和南。


○豫章王主簿王筠答


筠和南辱告。垂示《上答臣下審神滅論》。竊聞僾然有見，禮典之格言。今則不滅法教之弘旨，但妙相虛玄，神功凝靜，自非體道者，豈能默領其宗？不有知機者，無由冥應其會。聖王跡洞萬機，心遊七淨，哀湣群生，嫗煦庶物。滌彼蓋纏，勖以解慧；袪其蒙惑，躋之仁壽。信大哉為君！善於智度者也。弟子世奉大法，家傳道訓，而學淺行疏，封累猶軫。既得餐稟聖教，豫聞弘誘。一音得解，萬善可偕。抃躍之情，無以譬說。弟子王筠和南。


○倉部郎孫挹答


辱告。惠示《敕答臣下審神滅論》。伏奉欣仰，喜不自支。夫江海淵曠，非井蛙所達。泊然入定，豈外道可能？以一毛不動，則眾邪退散；舟航既濟，而彼岸超登。聖後體蘊二儀，德兼三代；撫靈機而總極，秉上智以調民。發號施令，則風行草偃；臨朝尊默，而化動如神。隆五帝以比蹤，超萬劫其方永。猶復振金聲於指掌，降妙思以發蒙。理既仰而方深，趣彌鑽而逾遠。均寶珠於無價，齊蓮華之不塵。孝敬被乎群黎，訓範光於先聖。蚑行喘息，同識斯歡，飛蠕動，共陶茲慶。班告末臨，用深榮荷。謹頂受書紳，永啟庸惑。弟子孫挹和南。


○丹陽亟蕭素答


辱告。並伏見《敕答臣下審神滅論》。性與天道，稱謂理絕。曠劫多幸，猥班妙訓，接足頂受，歡敬載懷。竊謂神道寂寞，法海難邊。是以智積麻葦而未測，識了色塵而猶昧，豈其庸末所能激仰？然自惠雲東漸，寶舟南濟，歲序綿長，法音流遠。明君良宰，雖世能宗服，至於躬挹玄源，親體妙極者，竟未聞焉。是以兩諦八解，獨闕皇言；九部三明，空蕪國學。嗚呼！可為歎息者也。竊尋神滅之起，則人出《楞伽》，經名衛世。雖義屈《提婆》，而餘俗未弭。故使群疑異學，習以成見，若不稟先覺之教，實終累於後生。聖上道濟天下，機洞無方。虎觀與龍宮並閱，至德與實相齊導。故能符俗教而諦真道，即孝享以弘覺性。照此困蒙，拔茲疑網，雖復牟尼之柔軟巧說，孔丘之博約善誘，曷以喻斯！巍巍乎十善已行，金輪何遠？法師稟空慧於曠生，習多聞於此世；法輪轉而八部雲會，微言發而天人攝受。故能播戒香於鳳闈，藻覺葩於聖側。信矣哉！能以佛道聲令一切聞者也。弟子無記釋藏，不逮孔門，雖願朝聞，終慚吝薄。庶緣無盡之法，兼利人我耳。疾塞甫爾，心慮惛悸。謹力裁白，不識詮次。傾遲諮展，親承至教也。弟子蕭爾素頓首和南。


○中書郎伏抃答


猥垂班示至尊《所答臣下審神滅論》。伏奉淵旨，頓祛群疑。天情獨照，妙鑒懸覽，故非凡愚所可鑽仰。然常師管見，亦竊懷佳求。今復稟承教義，遠尋經旨，重規疊矩，信若符契。法師宣揚睿理，弘讚聖言，方使二教同歸，真俗一致。豫得餐沐誨誘，陶染至化。抃擊下風，實兼舞蹈。遲比諮覿，乃盡衿誠。臨白欣佩，不知裁述。伏襜呈。


○五經博士賀恒答


辱告。垂示《敕答臣下審神滅論》。鑽仰反復，誦味循環。故知妙蘊機初，事隔凡淺。神凝係表，義絕庸情。皇上睿覽通幽，性與天道，所以機見英遠，獨悟超深。述三聖以導未曉，標二事以洗偏惑。故係孝之旨愈明，因果之宗彌暢。崛山粹典，即此重彰；洙水清教，於茲再朗。譬諸日月，無得逾焉。弟子雖冥煩多蔽，謬奉格言，研求妙趣，猶如蹈舞。法師宣揚至道，光闡大猷，猥惠未及，益增銘荷。弟子賀恒呈。


○太子中舍人劉洽答


辱告奉覿。敕旨《所答臣下審神滅論》。伏披素劄，仰瞻玄談。文貫韶夏，義測爻係。囊括典經，牢籠述作。弘彼正教，垂之方簡，希夷卓爾，難得而聞。斟酌賢聖，剖破毫髮。兼通內外之塗，語過天人之際矣。自非體茲至德，思與神會，豈能深明要道，人知企及。謹書諸紳，永以為佩。泠乎既入，照若發蒙。比故修詣，共申講復也。弟子劉洽頓首呈。


○五經博士嚴植之答


辱告。伏見《敕旨答臣下審神滅論》。夫形分涉粗，或微隱難悟。況識理精密，豈迷見能曉？所以斷常交鶩，一異競奔。若中道居懷，則欲流可反；二邊滯意，彼岸長乖。神滅之論，斯彰實重。仰賴聖主棟梁至教，明詔爰發，朗若披雲。非直冥符訓典，俯弘孝義，蓋妙達生源，幽窮行本。使執禮之性，踐霜露而彌篤；研神之識，仰禪悅而增心。皆當習忍慧途，翻流惑海。弟子早標素心，未知津濟，伏讀歡欣，充遍身識。猥惠存勖，荷眷唯深。嚴植之呈。


○東宮舍人曹思文答


辱送敕書。弟子適近，亦親奉此旨。範中書遂迷滯，若斯良為可慨。聖上深懼黔黎致惑，故垂折衷之詔。此旨一行，雖復愚暗之識，了知神不滅矣。弟子近聊就周、孔以為難，今附相簡，願惠為一覽之。折其詭經，不尋故束。展此不多白。弟子曹思文和南。


○秘書丞謝舉答


辱告惠示《敕答臣下審神滅論》。竊聞語曰：萬物紛珝，則懸諸天象，眾言淆舛，則折乎聖理。昭自古事，蔚在茲辰。伏辰睿訓，垂文義深。陶鑄稱象，匪臻希微，孰識綸幽至極？盡性窮神，湣斯六蔽，哀此四執，黜小言之亂道，拯徑行於夷路。旨肆而隱，義婉而章，博約載弘，廣大悉備。一音半偈，顯茲悟拔，慧日止心，蕩此塵迷。俾宗奧有歸，教思攸在。異端自杜，誣善知息。凝係表於繩初，導禪流於苦海。豈伊含孕三藏，冠冕七籍而已哉？弟子幸邀至運，側承格誘，沐流歡擊，奉以書紳。謝舉白。


○司農卿馬元和答


辱告，頒示敕旨《垂答臣下審神滅論》。竊聞標機之旨，非凡所窺；符神之契，唯仁是極。故眾教徘徊理詣於惇善，群經委曲事盡於開濟。伏惟至尊先天製物，體道裁化；理絕言初，思包象外；攻塞異端，闡導歸一；萬有知宗，人天仰式；信滄海之舟梁，玄霄之日月也。神滅之論，宜所未安。何者？前聖摛教，抑引不同，括而言之，理實無二。《易》：“積善之家，必有餘慶；積惡之家，必有餘殃。”《孝經》：“生則親安之，祭則鬼享之。”雖未顯論三世，其旨已著。薪盡火滅，小乘權教，妙有湛然；究竟通說，因情即理，理實可依。且慎終追遠，民德歸厚，有國有家，曆代由之。三才之寶，不同降情；神滅之為論，妨政實多。非聖人者無法，非孝者無親，二者俱違，難以行於聖世矣。弟子庸乏，懵於至道。濫蒙頒訪，所據凡淺。荷惕之誠，追以無厝。弟子馬元和和南。


○公論郎王靖答


垂示聖旨《答臣下審神滅論》。伏惟至尊垂拱岩廓，遊心萬古，居無棄日，道勝唯機；爰訪群下，恢弘孝義；睿藻淵玄，妙理深極；自非克明侚齊之君，就日望雲之主，豈有剖判冥寂，明章雅論，闡大聖於須臾，定俗疑於俄頃？非唯理測宸衷，亦以義切臣子。含和飲惠之邦，衣裳道素之域，莫不傾首仁澤，沐浴唐風。弟子江淮孤生，不學無術，雖復從師北面，一經不明。縱憶舊文，豈伊仿佛。五經紛綸，事類弘博。神明之旨，其義多端。至如金石絲竹之響，公旦伐武之說，寧非聖旨？且祭義而談，尤為顯據。若論無神亦可無聖，許其有聖便應有神，神理炳然，豈容寂絕？弟子所見庸淺，無以宣揚至澤。既涉訪逮，輒率所懷。弟子王靖和南。


○散騎侍郎陸任太子中舍陸倕答


辱告惠示《至尊所答臣下審神滅論》。昔者異學爭途，孟子抗周公之法；小乘亂道，龍樹陳釋迦之教。於是楊、墨之黨，舌舉口張；六師之徒，轍亂旗靡。言神滅者，可謂學僻而堅；南路求燕，北轅首楚。以斯適道，千里而遙。聖上湣其迷途，爰奮天藻，鉤深致遠，盡化知神。俾此困蒙，均斯冰釋；陳茲要道，同彼月照。弟子並以凡薄，始竊恩紀。纓冕則天之朝，飡捉稽古之論。讚幸之誠，獨加踴躍。猥頒告逮，謹用書紳。陸任倕呈。


○領軍司馬王僧恕答


辱告惠示《敕旨答臣下審神滅論》。甚哉理之大也！斯寧寸管之所見，言性之可聞？而隨類儻遇，怡然蒙釋，奉戴周旋，以次以誦。法師德邁當今，聲標萬古。知十之談每會，起予之富必酬，想闡弘聖旨，煥然雲消耶！弟子學慚聚螢，識非通見。何能仰讚洪輝，宣揚妙範者歟？但論者執一惑之情，修一往之轍，固不可以語大方，焉知致遠必泥哉？夫幽明之理，皎然不差；因果相起，義無獨立。形滅自可以草為儔，神明常隨緣而在。所以左氏有彭生豕，見尚書則祖考來格。《禮》：“若樂九變。”人鬼可得禮矣。結草之報豈其遂滅，元規所夢何得無神？神明不滅，著之金口，丘尼所說，彌有多據。若文雖五千，《詩》乃三百，得其理者，自可一言而蔽。故不復煩求廣證，夫三聖雖有明教，百家常置弘理。而尚使狂簡，斐然成章，攻乎屢作。今皇明體照幽寂，識洞內外，以前聖之久遠，感異端之妄興，霈然爰發，乃垂眷翰，使闡提一悟遂獲果通，閻浮執惑豁然洗滯。況復搢紳之士為益因其弘哉？弟子餐道無紀，法師許其一簣。遂能班逮神藻，使得豫沐清風。載歡載舞，無以自譬。戢銘兼深，彌其多矣。弟子王僧恕頓首和南。


○五經博士明山賓答


辱告惠示《敕旨答臣下審神滅論》。源深趣遠，豈鹿兔所測？隨類得解，或亦各欣其所見。奉以周旋，不勝舞躍。法師學冠一時，道葉千載。起予之說，寄在明德，想弘宣妙旨，無復遺蘊耶？弟子業謝專經，智非通識，豈能仰述淵猷，讚揚風教？論者限以視聽，豈達曠遠？目睹百年，心惑三世；謂形魄既亡，神魂俱滅。斯則既違釋典，復乖孔教矣。焉可與言至道，語其妙理者哉！夫明則有禮樂，幽則有鬼神，是以孔宣垂範，以知死酬問；周文立教，以多才代終。《詩》稱“三後在天”，《書》“祖考來格”。且濠上英華，著方生之論；柱下睿哲，稱其鬼不神。為薪而火傳，交臂而生謝，此皆陳之載籍，章其明者也。夫緣假故有滅，業造故無常，是以五陰合成，終同煙盡；四微虛構，會均火滅。窮謂神明之道，非業非緣；非業非緣，故雖遷不滅；能緣能業，故苦樂殊報。此能仁之妙唱，搢紳之所抑也。雖教有殊途，理還一致，今棄周孔之正文，背釋氏之真說，未知以此將欲何歸？正法住世，尚有斷常之說，況象法已流，而無異端之論。有神不滅，乃三聖同風，雖典籍著明，多曆年所，通儒碩學，並未能值。皇上智周空有，照極神源，爰發聖衷，親染神翰，弘獎至教，啟悟重昏。令夫學者永袪疑惑，眷逮不遺。使得豫餐風訓，沐浴頂戴，良兼欣戢。明山賓和南。


○通直郎庾黔婁答


《孝經》：“生則親安之，祭則鬼饗之。”


《樂記》：“明則有禮樂，幽則有鬼神。”


《詩》：“肅雍和鳴，先祖是聽。”


《周官宗伯》職：“樂九變，人鬼可得而禮。”


《祭義》：“入戶愾然，必有聞乎，其歎息之聲。”


《尚書》：“若爾三王有丕子之責。”


《左傳》：“鯀神化為黃熊，伯有為妖，彭生豕見。”


右七條。


弟子生此百年，早聞三世；驗以眾經，求諸故實。神鬼之證，既布中國之書；菩提之果，又表西天之學。聖教相符，性靈無泯。致言或異，其揆唯一。但以聖人之化，因物通感，抑引從急，與奪隨機。非會不言，言必成務；非時不感，感惟濟物。而參差業報，取舍之塗遂分；往還緣集，淪悟之情相舛。猥其小識，晦茲大旨，滯親聞見，莫辯幽微，此榆枋所以笑九萬，赤縣所以駭大千。故其宜也！若斯之倫，遂構穿鑿駕危辯，鼓偽言扇非學，是謂異端。故宣尼之所害也。我皇繼三五而臨萬機，紹七百以御六辨。勳格無稱，道還淳粹。經天緯地之德，左日右月之明，皇王之所未曉，群聖之所不備，億兆之所宜通，將來之所必至，莫不鬯其玄波，而達其幽致者也。伏覽神論，該冠真俗，三才載朗，九服移心。支行蠢蠕，猶知舞蹈，況在生靈，誰不撫節？弟子少缺下帷，尤蔽名理，既符夙誌，竊深踴躍。至於百家恢怪，所述良多；搜神靈鬼，顯驗非一。且般若之書，本明斯義，既魔徒所排，輒無兼引。自非格言，孰能取正？略說七條，皆承經典，譬猶秋毫之憑五嶽，觸氏之附六軍。敢瀝微塵，祇增悚汙。弟子庾黔婁和南。


○太子家令殷鈞答


近辱告惠示主上《所敕臣下審神滅論》。性與天道，誠不得聞。徒觀二諦兼通，三聖俱闡，片言析妙，半字含靈。辭存五禮之中，旨該六合之外。譬河海之紀地，猶日月之麗天。伏讀歡愉，魂影相慶。何者？弟子夙陶玄化，及長不虧，常恐識業未弘，中塗回枉，或端然靜念，心翱翔而靡薄；或吐言設論，時見屈於辯聰。夫大道甚夷，而黎元好徑，咸用此也。今猥奉神旨，昭若發蒙。且服且誦，永為身寶。數日來，公私牽挽，還輒頓臥，未即白答銜眷彌深。殷鈞和南。


○秘書郎張緬答


尋三世炳然，二果昭著。安可惑六塵而不曉，迷五塗而長沒，以為形謝神滅，骸亡識朽。此外道之邪見，豈可御瞿曇之正法？所謂輕陳一旅，敵堂堂之鋒，輒馳駑駘，與騏驥而並行。恐長劫有盡，領蟲方至；一身死壞，復受一身；精神無托，人畜隨緣。涅槃明文，瑞應高說；主上聖照幽深，鏡察潭遠。譬兩祭而知不滅，喻妄作於背親，義隨八引而舛入，言比性道而難聞。弟子少遊弱水，受戒樊鄧師、白馬寺期法師。屢為談生死之深趣，亟說精神之妙旨。爾來歸心，絕此疑想，復睹斯判，益破魔塗。非但閱覿於今，方結緣於後。徒知歸信，闇比求名。猥惠沾示，深承眷篤。弟子張緬和南。


○五經博士陸璉答


璉白。逮告垂示《敕答臣下審神滅論》。伏讀天旨，昭鏡塵蒙，弟子門宗三寶，少奉道訓。雖誠歸至教，識暗玄津。謹尋內外群聖開引殊文，如來說三乘以標一致，言二諦以悟滯方；先王詮五禮以通愛敬，宣六樂以導性靈。或顯三世以征因果，或明誠感以驗應實，豈可頓排神源，永絕緣識者哉？若然，則善惡之報虛陳，祭敬之設為妄。求之情理，其可安乎？而昧惑之徒，尚多偏執。是以聖明玄覽，遊神妙門；動言出理，皎若朝暉；發文顯證，朗如宵燭；頓足開建愚惛，愜信凡鄙者也。伏習詔旨，綜檢心源，謹裁還白，不宣抃舞。弟子陸璉呈。


○楊州別駕張翻答


辱告伏見《敕答臣下審神滅論》。盛旨窮機，微言合道。生知出六儒之首，自然該十聖之外。至如感果之規，理照三世；孝饗之範，義貫百王。妙會與春冰等釋，至趣若秋旻共朗，足使調闡變情，桀、蹠移誌。反澆風於遂古，振淳波乎方冊，英聲茂實，粵不可尚。法師精理之秀擅高日下，俱沐聖化，獨遊神明，深鑒道蘊，洞識宗塗。弟子昔聞師說，悟太儒之旨；今偶昌時，奉不滅之訓。信以照哲希，蒙紓洗塵。蓋足蹈手舞，言象豈能勝？張翻和南。


○太子左率王珍國答


辱告。伏見《敕答臣下審神滅論》。神之不滅，經典明文。即心語事，皎然在理。論神有滅，實所駭歎！天照淵凝，妙旨周博，折彼異端，弘茲雅範。信可以朗悟冥塗，棟梁千載矣。伏覽歡戴，竊深罔極。比故詣展，遲獲諮申。王珍國呈。


○領軍將軍曹景宗答


枉告所宣《答神滅敕》。理周萬古，旨包三世。六趣長迷，於此永悟，五道恒疑，曉若發蒙。自非鑒窮八解，照侔十號；排罔逸俗，安得如此？奉佩書紳，敢違寢食。法師識逾有境，學詣無生，揄揚之善，煥如東裏。披玩周環，用忘所疾。曹景宗白答。


○光祿勳顏繕答


猥枉明誥，頒述《敕旨審神不滅》以答臣下。理據顯然，表裏該妙。所以惠見獨宣，舟梁合舉，夫目所不睹，帷屏為隔；耳所不聞，遐邇致擁。不得以不聞不見，便謂無聲無物。今欲詰內教，當仗外書。外書不殊，內教茲現。《書》：“魂氣無所不之。”佛經又曰：“而神不滅。”既內外符同，神在之事，無所多疑。疑其滅者，即蜉蝣不知晦朔，蟪蛄之非春秋。寧識大椿之永久日月之無窮？主上聖明超古，微妙通神，在三之旨有證，孝饗之理斯光。蒼生管見，已晦而復曉；晚俗淪真，既迷而更悟。弟子宿植逢幸，豫從餐道；投心慈氏，歸敬誠深。唯孱來緣可期，載懷鳧藻而已。弟子顏繕呈。


○五經博士沈宏答


弟子宏稽首和南。辱告伏覽《敕答臣下審神滅論》。夫唯幾難曉，用晦易昏，自非凝神斯鑒，探賾斯朗，豈能拯重雲於有惑？豈能運獨見於無明？竊惟大聖御宇，上德表物，踴法雲以湛潤，開慧日而增暉。遠比溟海，近譬井幹，粵今遂古，孰能識乎此焉？至如經喻雀飛瓶在，火滅字存。《禮》：“非類弗歆，祭乃降祉。”且夢蘭以授鄭穆，結草以抗杜回，凡此群例，不可悉紀。又五道遞往，六度同歸，皆神之顯驗，不滅之幽旨。但郤克蠙足，豈從邯鄲比蹤？盧敖捷至，寧與若士齊跡？今仰墜天璪，俯逮闡提。所謂若披重霧以攀合璧，出幽夜而睹燭龍。短綆汲淵，望瀾覘海。實歡喜頂戴，若無價寶珠。沈宏稽首和南。


○建康平司馬褧答


辱告惠示《敕難滅性論》。竊以慈波洪被，道冠眾靈，智照淵凝，理絕群古。七禪八惠之辯，三空四諦之微，故以煥乎載籍，炳於通誥也。所以優陀雲喻，如百首齊音，同讚妙覺，尚不能言萬分之一矣。夫業生則報起，因往則果來。雖義微而事著，亦理幽而證顯；自近可以知遠，尋跡可以探遐。譬如日月懸天，無假離婁之目；鳴鍾在耳，不勞子期之聽。而議者自昏，迷途難曉，苟侚所懷，坐顛坑阱。伏覽皇上令旨，理妙辭縟，致極鉤深，究至寂而更闡，啟幽途以還晢。雖復列聖齊鏕，群經聯奧，靈山金口，禪水玉舌，終不能舍此以求通，違茲而得正信哉！澡江漢之波，塵滓以滌；導德齊禮，還風反化，法俗兼通，於是乎在。付比言展，方盡述讚。弟子司馬褧呈。


○左承丘仲孚答


伏覽《敕旨答臣下審神滅論》。聖照淵深，包括真俗，理超係表，義冠群識。鑽奉神猷，伏深舞蹈。惠示存眷。丘仲孚白。

此南梁作品在全世界都属于公有领域，因为作者逝世已经超过100年，且作品于1931年1月1日之前出版。













Public domainPublic domainfalsefalse







	卷十  ◄ 
	弘明集
卷十一
	 ►  卷十二



 
		[image: 姊妹计划]姊妹计划: 数据项



	








卷十一


○何令尚之答宋文皇帝讚揚佛教事


元嘉十二年五月五日，有司奏丹陽尹蕭摹之上言稱：“佛化被於中國，已曆四代，塔寺形像，所在千計。進可以係心，退足以招勸。而自頃世以來，情敬浮末，不以精誠為至，更以奢競為重。舊宇頹圯，曾莫之修；而各造新構，以相誇尚。甲地顯宅，於茲殆盡；林竹銅彩，糜損無極。違中越製，宜加檢裁。不為之防，流遁未已。請自今以後，有欲鑄銅像者，悉詣台自聞；興造塔寺精舍，皆先詣所在二千石。通發本末，依事列言本州，必須報許，然後就功。其有輒鑄銅製、輒造寺舍者，皆以不承用詔書，律論銅宅材瓦悉沒入官。”奏可。


是時有沙門慧琳，假服僧次而毀其法，著《白黑論》。衡陽太守何承天，與琳比狎，雅相擊揚，著《達性論》，並拘滯一方，詆嗬釋教。永嘉太守顏延之、太子中舍人宗炳，信法者也。檢駁二論，各萬餘言。琳等始亦往還，未抵，躓乃止。


炳因著《明佛論》以廣其宗，帝善之。謂侍中何尚之曰：“吾少不讀經，比復無暇。三世因果，未辨致懷。而復不敢立異者，正以前達及卿輩時秀，率皆敬信故也。范泰、謝靈運每：六經典文，本在濟俗為治耳。必求性靈真奧，豈得不以佛經為指南耶！顏延年之《折達性》，宗少文之《難白黑》，明佛汪汪，尤為名理。並足開獎人意。若使率土之濱，皆純此化，則吾坐致太平，夫復何事？近蕭摹之請製，未全經通即已相示，委卿增損。必有以式遏浮淫，無傷弘獎者，乃當著令耳。”


尚之對曰：“悠悠之徒，多不信法。以臣庸蔽，猶秉愚對，懼以闕薄，貽點大教。今乃更荷褒拂，非所敢當。至如前代群賢，則不負明詔矣。中朝已遠，難復盡知；渡江以來，則王導、周褵，宰輔之冠蓋；王濛、謝尚，人倫之羽儀；郤超、王坦、王恭、王謐，或號絕倫，或稱獨步，韶氣貞情，又為物表。郭文、謝敷、戴逵等，皆置心天人之際，抗身煙霞之間。亡高祖兄弟以清識軌世，王元琳昆季以才華冠朝，其餘范汪、孫綽、張玄、殷覬，略數十人，靡非時俊，又炳論所列諸沙門等，帛、曇、邃者其下輩也。所與比對，則庾元規，自邃以上，護、蘭諸公，皆將亞跡黃中，或不測人也。近世道俗較談便爾，若當備舉夷夏，爰逮漢魏，奇才異德，胡可勝言？寧當空夭性靈，坐棄天屬，淪惑於幻妄之說，自陷於無征之化哉？陛下思洞機表，慮玄象外，鉤深致遠，無容近取。於斯自臣等以降，若能謹推此例，則清信之士無乏於時；所謂人能弘道，豈虛言哉！慧遠法師嚐：‘釋氏之化，無所不可適。道因自教源，濟俗亦為要務，世主若能剪其訛偽，獎其驗實，與皇之政，並行四海，幽顯協力，共敦黎庶，何成、康、文景獨可奇哉？使周漢之初，復兼此化，頌作刑清，倍當速耳。’竊謂此說有契理奧。何者？百家之鄉，十人持五戒，則十人淳謹矣；千室之邑，百人修十善，則百人和厚矣。傳此風訓，以遍宇內，編戶千萬，則仁人百萬矣。此舉戒善之全具者耳。若持一戒一善，悉計為數者，抑將十有二三矣。夫能行一善則去一惡；一惡既去則息一刑；一刑息於家，則萬刑息於國。四百之獄，何足難措？雅頌之興，理宜位速。即陛下所謂坐致太平者也。論理則其如此，征事則臣復言之。前史稱西域之俗，皆奉佛敬法，故大國之眾數萬，小國數百，而終不相兼並。內屬之後，習俗頗弊，猶甚淳弱，罕行殺伐。又五胡亂華以來，生民塗炭，冤橫死亡者，不可勝數。其中設獲蘇息，必釋教是賴。故佛圖澄入鄴而石虎殺戮減半，澠池寶塔放光而符健椎鋸用息。蒙遜反噬無親，虐如豺虎，末節感悟，遂成善人。法逮道人，力兼萬夫，幾亂河渭，面縛甘死，以赴師範。此非有他，敬信故也。


夫神道助教，有自來矣。雷霆所擊，暑雨恒事。及展廟遇震，而書為隱慝。桀紂之朝，冤死者不可稱紀。而周宣、晉景，獨以淫刑受崇。檢報應之數，既有不符；征古今之例，祗更增惑。而經史載之，以彰勸誡。萬一影像，猶雲深功。豈若佛教，責言義，則有可然可信之致；考事實，又無已乖已妄之咎。且觀世大士，所降近驗；並即表身世，眾目共睹。祈求之家，其事相繼，所以為勸誡，所以為深功，豈當與彼同日而談乎？而愚暗之徒，苟遂毀褷，忽重殉輕，滯小迷大，恚僧尼之絕牉育，疾像塔之豐朱紫；此猶生民，荷覆載之德，日用而不論，吏司苦禋瘞之勞，有時而詆慢。惠琳、承天蓋亦然耳。蕭摹啟製，臣亦不謂全非。但傷蠹道俗，罪在無行僧尼；而情貌難分，未可輕去金銅土木。雖縻費滋深，必福業所寄，復難頓絕。臣比思為斟酌，進退難安，今日親奉德音，實用夷泰。”


時吏部郎羊玄保在座。進曰：“此談蓋天人之際，豈臣所宜豫？竊恐秦、楚論強兵之術，孫、吳盡吞並之計。將無取於此耶？”帝曰：“此非戰國之具，良如卿言。”尚之曰：“夫禮隱逸則戰士怠，貴仁德則兵氣衰。若以孫吳為誌，苟在吞噬，亦無取堯舜之道，豈唯釋教而已。”帝悅曰：“釋門有卿，亦猶孔氏之有季路，所謂惡言不入於耳。”


○高明二法師答李交州淼難佛不見形事（並李書）


夫道處清虛，四大理常，而有法門妙出群域。若稱其巧能，利物度脫，無量為教，何以不見真形於世，直空說而無實耶？今正就尋西方根源，伏願大和尚垂懷允納下心，無惜神誥。弟子李淼和南。


釋道高白：奉垂問至聖顯晦之跡，理味淵博，辭義昭洗。敬覽反覆，彌高德音。使君垣牆崇邃，得門自難，輒罄愚管，罔象玄珠。夫如來應物，凡有三焉。一者見身放光動地，二者正法如佛在世，三者像教仿佛儀軌。仿佛儀軌，應今人情，人情感像，孰為見哉？故《淨名經》：“善解法相，知眾生根。”至於翅頭末城，龍華三會，人情感見，孰為隱哉？故《法華經》：“時我及眾僧，俱出靈鷲山。”蠰佉之宮孱然可期，西方根源何為不睹？而世之疑者，多謂經語不符，闇寄情少，咸以不睹生滯。夫三皇、五帝、三代、五霸，姬旦、孔丘，刪《詩》製《禮》，並聞史籍，孰睹之哉？釋氏震法鼓於鹿園，夫子揚德音於鄒魯，皆耳眼所不得，俱信之於書契。若不信彼，不患疑此；既能了彼，何獨滯此？使君聖思淵遠，洞鑒三世；願尋壽量未盡之教，近取定光儒童之跡；中推大通，智勝之集；以釋眾人之幽滯，若披重霄於太陽。貧道言淺辭拙，語不宣心，冀奉見之日，當申之於論難耳。謹白。


李和南。旋省雅論，位序區別，辭況衝美，欣會良多。所謂感化異時，像正殊俗，援外以映內，征文以驗實。敬範來趣，無所間然。然夫受悟之由，必因鑒觀，闇寄生疑，疑非悟本。若書契所存，異代齊解。萬世之後，可不待聖而師矣。若乃聲跡並資，言像相濟，大義既乖，儒、墨競興；豈徒正信不朗，將亦謗誤增釁，得不取證於示見印記以自固乎？大聖以無礙之慧，垂不請之慈，何為吝昭昭之明，晦倍尋之器，絕群望於泥洹之後，興罪垢於三會之先，芻狗空陳，其能悟乎？儀像虛設，其能信乎？至於帝王、姬、孔，訓止當世；來生之事，存而不論。故其隱見廢興，權實莫辯。今如來軌業彌貫三世，慈悲普潤，不得以見在為限。群迷求解，不可以滅盡致窮。是以化度不止於篇籍，佛事備列於累萬，問今之所謂佛事者，其焉在乎？若如雅況，所信在此，所驗在彼。而聖不世出，孔、釋異塗，即事而談，罔非矛盾矣。其可相驗乎？未能默廢，聊復寓言，幸更詳究，遲睹清釋。


釋道高白：重奉深誨，義華旨遠，三讀九思，方服淵致。故知至理非庸近能測，微言奧辭，非鄙訥所參。今謹率常淺，粗陳所懷。夫萬善為教，其途不一，有禪宴林藪，有修德城傍；或曲躬彈指，或歌頌言詠；皆耳眼所共了，為者亦無量。斯則受悟之津，由闇寄之稱，何必受悟於因，鑒觀何必闇寄？其則生疑，疑亦悟本。請當論之。疑則求解，解則能悟，悟則入道，非本如何？雖儒、墨之競興，九流之是非，乃爝火之不息，非日月之不輝。何急急於示現，而促促於同歸哉？今不罔季俗無證，驗以征誠，亦不謬大聖吝昭昭之光明。而世之疑者，據以不睹形，遂長迷於大夢，橫沈淪而溺生死。先儒往哲，粗有舊說，途無異轍，輒述而不作。夫亡身投誠必感，感則俱見，不感不見。其有見者以告不見，其不見者會不信見，聖人何嚐不在群生，何嚐不見哉？聞法音而稱善，芻狗非謂空陳；睹形像而曲躬。靈儀豈為虛設？姬、孔救頹俗而不贍，何暇示物以將來？若丘、旦生遇於結繩，則明三世而不已。問今佛事其焉在乎？低首合掌，莫非佛事，但令深悟有方，殊途同歸耳。前疏所弘，彼此疑信者，正為世人不見，便謂無佛。故取不見周孔為其繩準耳。此乃垂拱而相隨，豈矛盾之謂哉？使君生知無假，素氣天然，居大寶之地，運穎脫之恩；流浪義苑，涉驟書園；吐納餘暇，優遊永日；德音既宣，莫不側聽。貧道學業粗淺，弘慚簡劄，上酬謬略，懼塵盛藻。追增悚愧，流汗篸霂。謹白。


李和南。雅論明受悟之津，爰自疑得暗寄，有餘無取鑒觀。鞠躬讚誦，咸足屆道，覽復往況，彌睹淵賾。然所謂像法乖正，求悟理粗，借筌會旨，無假示見，此固姬、孔所以垂訓，輝光所以垂示。表則取之世典，綽焉足矣；放光動地，徒何為乎？若正信不止於俯仰，而佛事備舉於形聲，大覺所由，妙其色涉，求之可基其始，故知信者必以儒墨致疑，學者將由無證自悔，吝明無咎於三五，潛景道德，愆於十號矣。豈不然乎？又所謂姬、孔務拯頹季，無暇來生，設在結繩三世自明，亦又不然。七經所陳，義兼未來，釋典敷載，事正緣報。故《易》：積善餘慶，積惡餘殃。經：無我無造無受者，善惡之業亦不亡。此則緣教常緩，兼訓已弘。豈謂所務在此，所闕在彼哉？來論雖美，故自循環之說耳。望復擢新演異，以洗古今之滯，使夷路坦然，積礙大通也。深願大和上垂納毫款。弟子李淼謹呈。


釋法明白：巨論爰降，敬覽移日。馥若幽蘭，清若蕙風。貧道器非霜穎，運非庖生，動乖理間，獨躓疑族。良由辭訥旨滯，劇難星陳。愚謂貳暗寄奇，鑒觀示見，鞠躬歌讚，感動靈變；並趣道之津梁，清升之嘉會。故宜寄、觀雙舉，疑、驗兩行。豈得罷絕示見，頓漏神采？齊軌姬、孔，同範世訓，放光動地，徒為空言。夫法身凝寂，妙色湛然，故能隱顯順時，行藏莫測。顯則乘如而來，隱則善逝而去。即言求旨，何愆於十號哉？餘暉所映，足光季俗；信者豈以熒燭增疑？正向旦白黑比肩，塔像經書，彌滿世界，學者豈以無證自悔？又引七經，義兼未來，積善餘慶，積惡餘殃；雖新新生滅，交臂代謝；善惡之業不得不受；此乃過明三世，愈亮七經，征翰檢實，則聞命矣。前論：帝王、姬、孔，訓止當世，來生之事存而不論，故其隱見廢興，權實莫辦。似若矛盾，義將安寄？當仁不讓，伏聽淵賾，前疏粗述，至聖沈浮，而義據未照，辭況未泯。謹更詳究，共弘至道。夫群生長寢於三有，眾識永惛於六塵，潛移為吞噬之主，相續為回轉之輪。形充逆旅之館，神當過憩之賓；往來三惡而苦楚，經離八難而酸辛；欣樂暫娛憂畏永劫，一身死壞復受一身。雖世智辯聰、群書滿腹，百家洞了、九流必達，知死生有命、富貴在天。鬼神莫之要，聖哲不能豫，未免謬見以翳情，疑似以幹慮。寄懷於巫精，投誠於符咒，執邪以望正，存偽以待真，遲回於兩心，躊躇於二徑。放光動地，其可見乎？所以玄籍流布，列筌待機，機動必感，感而後應者也。自有棲誌玄宅，下操淵達逾明，一生若朝露，辯三世之不虛，縱轡於清真之術，斂控於濁偽之衢。植德耘邪而薈蔚，樹福灌正而扶疏，苦節競辰於寸陰，潔己爭逝於桑榆，懷誠抱向，感而遂通。豈不親映光榮，而睹其靈變哉？若耳眼所自了，或通夢之所見，如漢明因夢以感聖，大法於是而來遊。帝主傾誠以歸德，英豪斂衽以服化，沙門齊肩於王公，僧尼直躬於天子。九十六種孰為高哉？宋武皇帝始登帝位，夢一道人提缽就乞，因而言曰：“君於前世施夷衛佛，一缽之飯，居得斯位。”遣問嚴公，征其虛實，嚴公即送七佛經呈聞。吳主孫權，初疑佛法無驗，當停罷省，遂獲舍利光明照宮，金鐵不能碎，爐冶不能融。今見帝京建初寺是。吳郡有石佛，浮身海水，道士巫師人從百數，符章鼓舞一不能動。黑衣五六，朱張數四，薄爾奉接，遂相勝舉。即今見在吳郡北寺，淳誠至到者莫不有感。朱、張連世奉佛，由睹驗致；郭文舉祇崇三寶，正信堅明，手探虎鯁，深識安危。蘭公拂嚴雪於猛獸，護公感枯泉而洪流，並高行逸群，清神邁俗，皆有異跡；世咸記焉。自茲以外，不可勝論。貧道少情學業，迄於白首，孤陋寡聞。彰於己誠，直言樸辭，未必可采。不允當，伏慚悚。謹白。


荊州宗居士造《明佛論》，稱伯益，述山海，申毒之國偎人而愛人；郭璞注申毒，即天竺浮圖所興（浮圖者，佛圖也）；劉向《列仙》敘七十四人在佛經；學者之管窺於斯，又非漢明帝而始也。道人澄公仁聖，於石勒、虎之世，謂虎曰：“臨淄城中有古阿育王寺處，猶有形像承露盤，在深林巨樹之下，入地二十餘丈。”虎使使者依圖掘求，皆如言得（阿餘王者，阿育王也）。姚略叔父為晉王，於河東蒲阪、故老所謂阿育王寺處，見有光明，鑿求得佛骨於石函銀匣之中。光曜殊常，隨路迎睹於灞上。比丘今見新寺。由此觀之，有佛事於齊晉之地，久矣。所以不說於三傳者，亦猶幹寶、孫盛之史，無語稱佛，妙化實彰；有晉而盛，於江左也。


○文宣王書與中丞孔稚珪釋疑惑（並箋答）


覽君書具一二。每患浮言之妨正道，激烈之傷純，和亦已久矣。孟子有：“君王無好智，君王無好勇。”智之過生乎患禍，所遵正當仁義為本。今因修釋訓，始見斯行之。行發誓念履行，欲卑高同其美。且取解脫之喻，不得不小失存其大至。於形外之間，自不足及言，真俗之教，其致一耳，取之者未達，故橫起異同。君：積業棲信便是，言行相舛。豈有奉親，一毀一敬，而大孝？未之前聞。夫仁人之行，非殘害加其美；廉潔之操，不籍貪竊成其德。如此，則三歸五戒，豈一念而可舍？十善八正，寧瞥想之可貴。未見輕其本而能重其末，所謂本既傾矣，而後枝葉從之。今：二途離異，何得相順？此言故是見其淺近之談耳。君非不睹經律所辯，何為偏誌一方，埋沒通路？夫士未常離俗施訓，即世之教可以知之，若斯法空成詭妄，更增疑惑。應當毀滅，就即因而言。閨門孝悌者，連鄉接黨竟有幾人？今可得以無其多絓諸訓誥，經史箴誡悉可焚之不？君今遲疑於內教，亦復與此何殊哉？所以歸心勝法者，本不以禮敬標其心，兢仰祇崇者，不以在我故忘物。今之殷勤克己者，正為君輩之徒耳。欲令相與去憍矜、除慢慠、節情欲、製貪求、修禮讓、習謙恭、奉仁義、敦孝悌，課之以博施，廣之以泛愛，賞之以英賢，拔之以俊異，復何慚於鬼神乎？孜孜策勵，良在於斯。雖未能奉遵，亦意不忘之。今未有夜光之投，而按劍已起，欲相望於道德，寧不多愧？當由未見此情，故常信期心耳。在懷則不然，每苦其不及。司徒之府，本五教是勸，方共敦斯美行，以率下欲。使詭妄諂佞，望門而自新；浮偽蕩逸，踐庭而變跡。等彼息心之館，齊此無欲之台，不亦善乎？一則仰順宸極普天之慈；二則敬奉儲皇垂愛之善。宵旦而警惕者，正患此心無遂耳。悠悠之語好自多端。其願善，故言未知傷化之重。儻令詭事以忠孝，佞悅以仁義，虛投以禮讓，假枉以方直，乃至一日克己天下歸仁，況能旬朔有餘，所望過矣！本自開心所納正苦此矯不多如其此煩未廣，故鄙薄深慨。君正應規諫其乖，開發未達，何言傷孝本，語損義基？於悒有懷，非所望也！若此事可棄，則欣聞餘善。又：未必勸人持戒，當令善由下發。必如此而弘教者，放勳須四凶革而啟聖；虞、舜待商均賢而德明；如斯而遂美，其可望乎？君之此意則應廣有所折，便當詰堯以土階之儉，嘉離宮之麗；貶禹以茅茨之陋，崇阿房之貴；恥汲黯之正容，榮祝陀之媚色，其餘節義、貞信、謙恭之德，皆當改途而反面，復何行之可修也？凡聞於言必察其行，睹於行必求於理，若理不乖而行不越者，請無造於異端。且殊塗同歸，未必孱然一貫，頃亦多有與君此意同者。今寄言此紙，情不專一，有厝心於疑妄，國君普宣示之。略言其懷，無見仿佛，翰跡易煩，終不盡意。比見君別更委悉也。


夫以人心之不同，猶若其貌，豈其容一而等其智乎？鑒有待之參差，足見情靈之乖舛矣。一得其誌者，非言談之所盡；一背其途者，豈遊說之所翻？見君雖復言而委盡而不及此處者，良由彼我之見既異，幸可各保其方差。無須構是非，橫起謗議耳。棲心入信者，前良不無此誌，今以效善之為樂，故挫憍淩以待物。君若以德越往賢，聖逾前修，智超群類，位極人貴者，自可逍遙世表，以道化物，高尚其懷。無求自足而退於前，良恐未能懸絕，空秉兩途，獨異勝法。若悠悠相期，本不及言，意在不薄，為復示期懷耳。比面別一二，近聊有此《釋滯》兩卷，想於外已當見之。今送相示，若已覽者付反，幸無勞形目。脫未睹者為可一曆意，本不期他翻正，是自釋疑滯耳。君見之必當撫掌也。蕭子良疏。


◎孔稚珪書並答


稚珪啟。民早奉明公提拂之仁，深蒙大慈弘引之訓。恩獎所驅，性命必盡；敢瀝肝髓，乞照神矜。民積世門業，依奉李、老，以衝靜為心，以素退成行。跡蹈萬善之淵，神期至順之宅。民仰攀先軌，自絕秋塵，而宗心所向，猶未敢墜至於大覺明教，波若正源。民生平所崇，初不違背。常推之於至理，理至則歸一；置之於極宗，宗極不容二。自仰稟明公之訓，憑接明公之風，導之以正乘，引之以通戒，使民六滯頓袪，五情方旭，回心頂禮，合掌願持。民齋敬歸依，早自淨信，重律輕條，素已半合。所以未變衣缽，眷眷黃老者，實以門業有本，不忍一日頓棄；心世有源，不欲終朝悔遁。既以二道大同本，不敢惜心回向實，故言稱先業，直不忍棄門誌耳。豈不思樂《方廣》，勤誌一乘？況仰資明公，齊禮道德，加須奉誦。明公清信至製，箋注子序，萬門朗奧，億品宣玄。言雖願違，心不覺醉，更未測明公善誘之妙，一至如此！博約紛綸，精暉照出，欲罷尚其不能，欲背何以免向？而昔而前，民固不敏，而今而後，斯語請事。民之愚心，正執門範，情於釋、老，非敢異同。始和追尋。民門昔嚐明一同之義，經以此訓，張融乃著《通源》之論。其名少子，少子所明，會同道佛融之。此悟出於民家，民家既爾，民復何礙？始乃遲遲執跡，今輒兼敬以心。一不空棄黃老，一則歸師正覺。不期一朝霍然大悟，悟之所導，奉自明公，不勝踴躍之至。謹啟。


事以聞，復竊研道之異佛，止在論極未盡耳。道之論極，極在諸天。佛乃鄙此，不出三界。斯則精粗遠近，實有慚於大方矣。然尋道家此教，指設機權，其猶仲尼外典。極唯天地，蓋起百姓所見，二儀而已。教本因心，取會萬物，用其所見，順而遵之。當其遵地，俱窮妙物。故老子之橐籥，維摩之無我，合德天地。易家有大極，所以因物之崇，天仍崇之；以極妙而至極，終有地固淵，予於天表。老子亦：“有物混成，先天地生。”已是道在天外，稍不以天為道也。何異佛家羅漢，亦指極四果，方至《勝鬘》自知有餘地。道之崇天極，猶佛有羅漢果；佛竟不止於羅漢，道亦於天未息。甫信道之所道，定與佛道通源矣。民今心之所歸，輒歸明公之一向。道家戒善，故與佛家同耳。兩同之處，民不苟舍道法，道之所異輒婉輒，入公大乘。請於今日，不敢復位異同矣。服膺之至，謹啟下誠。伏願采其未悔，亮其始位。退自悔始，自恭自懼。謹啟。


十一月二十九日。州民御史中丞孔稚珪啟。珪啟得示，具懷甚有欣然。理本無二，取舍多途，諍論，常所慨也！但在始通道則宜然，敩而學者則未可。君但廣尋諸經，不患淪滯其跡也。比面別一二。蕭公答曰：“君此書甚佳，宜廣示諸未達者。”


○道恒、道標二法師《答偽秦主姚略勸罷道書》（並姚主書）


△姚主書與恒、標二公


“卿等樂道體閑，服膺法門。皎然之操，義誠在可嘉。但朕臨四海，治必須才，方欲招肥遁於山林，搜沉滯於屠肆。況卿等周旋篤舊，朕所知。盡各挹幹時之能，而潛獨善之地，此豈朕求賢之至情？卿等兼弘深趣耶？昔人有言：‘國有驥而不乘，方惶惶而更索。’是之謂也。今敕尚書令顯便奪卿等二乘之福心，由卿清名之容室，讚時益世，豈不大哉！苟心存道味，寧係白黑，望體此懷，不可以守節為辭。”


“奉去月二十八日詔敕。尚書令奪道恒、道標等法服，承命悲懼，五情失守，俯仰慚惶，無地自厝。恒等誠才質暗短，染法未久，所存既重，眷慕亦深。猥蒙優詔，褒飾過美，開喻誨勵，言理備至。但情之所安，實懷罔已，法服之下，誓畢身命。兼少習佛法，不閑世事，徒發非常之舉，終無殊異之功。雖有拔能之名，而無益時之用。未見幾毫之補，將有山嶽之損，竊為陛下不取也。光武尚能縱嚴陵之心，魏文全管寧之操。抑至尊之高懷，遂匹夫之微誌，在宥群方，靡不自盡。況陛下以道御物，兼弘三寶，使四方義學之士，萃於京師，新異經典，流乎遐邇；大法之隆，於茲為盛。方將闡揚洪化，助明振暉；嗣祇洹之遺響，扇靈鷲之餘風；建千載之軌模，為後生之津塗。而恒等豈可獨屈於明時，不得申其誌願？伏願鑒其元元之情，特垂曠蕩通物之理，更賜明詔，聽遂微心。則銜恩九泉，感德累劫。不勝戰悚，謹奏以聞。”


“省所奏具意。今所以相屈者，時所須也。不復相推本心以及於此。煩殷勤廣自料理，吾之情趣，想卿等以體之在素，不復煩言。便可奉承時命，勉菩薩之蹤耳。”


“道恒等近自陳寫，冀悟聖鑒，重奉明詔。不蒙矜恕，伏讀悲惶，若無神守。陛下仁弘覆載，使物悅其性。恒等少習法化，愚情所樂，誓以微命與法服俱盡，而過恩垂及，眷忘其陋。勸弘菩薩兼濟之道，然誌力有限，實所不堪。非徒餘年苟自求免，直愚懷所存，私懷必守。伏願鑒恕一往之誠，不責偏執之咎，特賜恩旨，聽遂微心。屢延明詔，隨用悚息，不勝元元之至。謹重奏以聞。”


“得重奏。一二具之。情事具如前詔，但當開意以從時命，無復煩鄭重也。”


“道恒等愚意所執，具如前表，精誠微薄，不能感悟聖心。累承還詔，未蒙慈恕。俯仰憂怖，無復心情。


陛下道懷虛納，養物無際，願開天地之恩，得遂一分之誌、愚守之誠。畢命無辜，分受違詔之愆，甘引無恨。屢紆聖聽，追用悚息。不任罔極之情。謹奏以聞。”


○僧僧遷鳩摩耆婆三法師《答姚主書停恒標奏》（並姚主書）


△姚主與鳩摩耆婆書


別以數旬，旋有思想，漸暖比自何如？小虜遠舉，更無處分，正有憒然耳。萬事之殷，須才以理之。近詔道恒等，令釋羅漢之服，尋菩薩之跡，想當盤桓耳。道無不在，法師可勸進之。苟廢其尋道之心，亦何必須爾也。致意遷上人，別來何似？不審統復何如？多事不能一二為書。恒等亦何煩！諸上人勸其令造菩薩行。


△姚主與僧遷等書


省疏所引，一二具之。朕以為獨善之美，不如兼濟之功；自守之節，未若拯物之大。雖子陵頡頏於光武，君平傲岸於蜀肆，周當辭祿於漢朝，杜微稱聾於諸葛，此皆偏尚耿介之士耳。何足以開默語之要，領高勝之趣哉？今九有未颻，黔黎荼蓼。朕以寡德，獨當其弊，思得群才，共康至治。法師等雖潛心法門，亦毗世宣教，縱不能導物化時，勉人為治；而遠美辭世之許由，近高散發於謝敷。若九河橫流，人盡為魚，法師等雖毗世宣教，亦安施乎？而道恒等伏膺法訓，為日久矣。然其才用足以成務，故欲枉奪其誌，以輔暗政耳。若福報有征，佛不虛言，拯世急病之功，濟時寧治之勳，恐福在此，而不在彼。可相誨喻，時副所望。


△僧僧遷法服法支鳩摩耆婆等求止恒標罷道奏


蓋聞太上以道養民，而物自是其次。有德而天下治，是以古之明王，審違性之難御，悟任物之易因。故堯放許由於箕山，陵讓幹木於魏國，高祖縱四皓於終南，叔度辭蒲輪於漢世。晉國載逵被褐於剡縣，謝敷罹發於若耶，蓋以適賢之性為得賢也。故上有明君，下有韋帶；逸民之風，垂訓於今矣。今道標、恒等，德非圓達，分在守節。且少習玄化，伏膺佛道，一往之誠，必誌匪席。至於敷演妙典，研究幽微，足以啟悟童稚，助化功德；使物識罪福，則有濟苦之益。苟佛不虛言，標等有弘毗耶之訓矣。竊聞近日猥蒙優詔，使釋法服，將擢翠翹於寒條之上，曜芙蕖於重冰之下，斯誠陛下仁愛愷悌，寬不世之恩。然等眷眷，竊有愚心。以陛下振道德之綱，以維六合，恢九德之網，以羅四海。使玄風扇千載之前，仁義陶萬世之後，宇宙之外，感純德以化寬；九域之內，肆玄津以逍遙。匹夫無溝壑之怨，珣婦無停緯之歎。此實所以垂化，海內所以仰賴。愚謂恒、標雖區區一介，守所見為小異。然故在羅網之內，即是陛下道化之一。臣昔孛佐治十二年，未聞釋奪法衣形服。世議苟於時有補，袈裟之中亦有弘益，何足復奪道與俗，違其適性？昔巢、由抗節，堯許俱高，四皓匪降，上下同美。斯乃古今之一揆，百代之同風。且德非管仲，不足華軒堂阜；智非孔明，豈足三顧草廬？願陛下放既往之恩，從其微誌；使上不過惠，下不失分。則皇唐之化，於斯而在；箕穎之賓，復見今日矣。等庸近，獻愚直言，懼觸天威，追用悚息。僧等言。


○廬山慧遠法師答桓玄勸罷道書


△桓玄書


夫至道緬邈，佛理幽深，豈是悠悠常徒所能習求？沙門去棄六親之情，毀其形骸，口絕滋味，被褐帶索，山棲枕石，永乖世務，百代之中，庶或有一仿佛之間。今世道士，雖外毀儀容，心過俗人，所談道俗之際，可謂學步邯鄲，匍匐而歸。先聖有言：“未知生，焉知死？”而令一生之中，困苦形神，方求冥冥黃泉下福。皆是管見，未體大化。迷而知反，去道不遠，可不三思？運不居人，忽焉將老，可復追哉！聊贈至言，幸能納之。


△遠法師答


大道淵玄，其理幽深銜此高旨，實如來談。然貧道出家，便是方外之賓，雖未踐古賢之德，取其一往之誌，削除飾好，落名求實，若使幽冥有在，故當不謝於俗人。外似不盡，內若斷金；可謂見形不及道，哀哉哀哉！帶索枕石，華而不實，管見之人，不足羨矣。雖復養素山林，與樹木何異？夫道在方寸，假練形為真。卞和號慟於荊山，患人不別故也。昔聞其名，今見其人，故莊周悲慨。人生天地之間，如白駒之過隙，以此而尋，孰得久停？豈可不為將來作資？言學步邯鄲者，新則無功，失其本質，故使邯人匍匐而歸。百代之中，有此一也。豈混同以通之？貧道已乖世務，形權於流俗，欲於其中化未化者，雖復沐浴踞傲，奈疑結何？一世之榮，劇若電光，聚則致離，何足貪哉！淺見之徒其惑哉！可謂下士聞道大而笑之，真可謂迷而不反也。貧道形不出人，才不應世，是故毀其陋質，被其割截之服，理未能心冥玄化，遠存大聖之製，豈舍其本懷而酬高誨？貧道年與時頹，所患未痊。乃復曲垂光慰，感慶交至。檀越信心幽當，大法所寄，豈有一傷毀其本也？將非波旬試嬈之言？辭拙寡聞，力詶高命，蓋是不逆之懷耳。


○僧岩法師辭青州刺史劉善明舉其秀才書（並劉善明答）


貧道弱齡出家，早違俗務，遊心釋風，誌乖孔教。雖復道場未即，故亦洙訓緬矣。方將委質餓獸，庶超九劫之功，分肌哺鴿。情存乘雲之馭，寧能垂翼中田，反跡籠樊？舍夫塗中之適，嬰茲廟堂之累哉！且夫官人以器位，必須才未有叨越分之舉，終能保其榮也。今輒奉還板命，願收過恩。無令曹公重歎，王舟再慚，輔秀之召，非所克堪。釋僧岩呈。


△答僧岩道人


莊篇有弱喪之謬，釋典有窮子之迷，每讀其書，為之長慨。敬慎髮膚，揚名後史，仰顯既重，俯弘為大；遠尋聖言，斯教為最。近取諸身，實迷情理，瞿曇見此，亦當莫逆於心，況君辯破秋毫，識洞今古，裂冠不疑，拔本不悟，幽冥相駭，遐邇致驚。昔呂尚抱竿，於八十之年誌釣，由時未遇君，沈淪未及，冀能有美若人耳。如其不爾，豈不悲哉！仆忝蒞梓蕃，庶在明仄，觀貢帝庭，必盡才懿。故欲通所未通，屈所未屈，如來告紛紜，有乖真唱，苟為誕說，豈所期耶？昔王祥樵采沂側，耳順始應州命；公孫弘牧豕海上，白首方充鄉舉；終能致位元台，朝天變地，道暢當年，聲流萬載。君意何如？敬布腹心，想更圖之。劉君白答。


△僧岩重答


紆辱還誨，優旨仍降，征莊援釋，理據皎然。徒欲伏義辯情，末由也已。雖高義出象，微言入神，鄙懷所執，猶或可曉。何者？夫知人者哲，自審者明，忘分昧進，良所未安。昔威直應命，終獲減名之慚；遵祖聘能，卒招楊鵠之恥。若遺我欲效彼，追蹤王呂，恐曝鰓龍津，點額眾矣。道與盜同罪，舉失其才，亦賓主交鄙，可不慎乎？又《禮》：“非指玉帛，孝乎豈止保膚。”故割肌無譏於前代，斷髮有加於曩辰。斯蓋斬手全驅，所存者大，夫何怪哉？願貸愚執，賜遂陋衿。釋僧岩呈。


△重答


重獲來簡，始見玄解皎然之悟，可謂相視而笑矣。君識鑒眾流，智該理奧，每檢感應之源，窮尋分石之說。何常不句句破的，洞盡義宗？而苟自謙光，乖其側席，仍踵覆車，無悔敗轍，非知之難，行之不易也。夫去國三年，見似家人者喜；作客日久，寧不悲心？今誓舍重擔而安坐，棄羈旅如還家，對孔懷之好，敦九族之美，趣門欣欣，為樂已甚。況復文明禦運，姬召協政，思賢讚道，日昃忘餐，以君之才，弘君之德，帶玉聲朝，披錦振遠，功濟世猷，名揚身後。與夫髡剪之辱，鰥絕之苦，豈可同年而語哉？相與契闊，久要頗練，深誌若隱展禽之賢，恐招臧氏不忠之責。故力疾題心，重敷往白。歲雲暮矣，時不相待，君其勉之，勿有噬臍之悔。劉君白答。


△僧岩重書


比日之事，為可聊作一樂，不謂恩旨綢繆，芳音驟屆，勞誨之厚，一至於斯。伏讀未周，愧汗交集，然鄙誌區區，已備前款。且岩之壯也，猶後於人；今既老矣，豈能有為？夫以耄耋之年，指麾成務，此自蒼靈特援，假首人功，協佐龍飛之英，翼讚革命之主。今欲以東畝之農夫，西園之抒叟，側景前光，參蹤古列；無異策駑足以均驊騮，係澤雉以雙鸞鵠。斯之不倫，寧俟深察？昔子泰伏命，撫節公孫，預報知深，亡身靡悔。今日過賞，德粹兩賢，正恨年邁，崦嵫命急，蒙汜吞炭，倒戈永與，願隔臨紙，惻愴罔識所陳。幸收過眷，不復翻覆。釋僧岩呈。


△重答


君談天語地，神情如鏡，抽毫拂簡，智思入淵；而幼失理根，蹭蹬皓發。惜君之才，恒用歎息。君雖心在雲上，而形居坎下，既與黃雀為群，恐沒釭袴之美。故率弓帛之禮，屈應賓主之舉，徽牘三枉，陋劄再詶。苟自謙衝，固辭年耄，度君德方亨元吉，未能俯誌者，正當遊翔擇木，待掎桐竹實耳。鄙命輕召，曷足降哉？敬揖清風，肅從所尚，本圖既乖，裁還慚憫。劉君白答。

此南梁作品在全世界都属于公有领域，因为作者逝世已经超过100年，且作品于1931年1月1日之前出版。

卷十二


○天保寺釋道盛《啟齊武帝論撿試僧事》


余所撰《弘明》，並集護法之論。然援錄書表者，蓋事深故也。尋沙門辭世，爵祿弗縻，漢魏以來，曆經英聖，皆致其禮，莫求其拜。而庾君專威，妄起異端；桓氏疑陽，繼其浮議。若何公莫言，則法相永沈；遠上弗論，則僧事頓盡。望古追慨，安可不編哉？《易》之蠱爻，不事王侯；《禮》之儒行，不臣天子。在俗四民，尚有不屈，況棄俗從道，焉責臣禮？故不在於休明，而頻出於季運也。至於恒、標辭略，遠公距玄，雖全已非奇，然亦足敦勵法要，日燭既寤俗之談。予作三檄，亦摧魔之說，故兼載焉。


○與釋道安書（習鑿齒）


興寧三年四月五日，鑿齒稽首和南。承應真履正，明白內融，慈訓兼照，道俗齊蔭。宗虛者，悟無常之旨；存有者，達外身之權。清風藻於中夏，鸞響厲乎八冥；玄味遠猷，何榮如之？弟子聞不終朝而雨六合者，彌天之雲也；弘淵源以潤八極者，四大之流也。彼真無為，降而萬物賴其澤；此本無心，行而高下蒙其潤。況哀世降步，湣時而生，資始係於度物，明道存乎練俗；乘不疾之輿，以涉無遠之道；命外身之駕，以應十方之求，而可得玉潤於一山，冰結於一穀；望閬風而不回儀，損此世而不誨度者哉？且夫自大教東流，四百餘年矣。雖藩王、居士，時有奉者，而真丹宿訓，先行上世，道運時遷，俗未僉悟。藻悅濤波，下士而已。唯肅祖明皇帝，實天降德，始欽斯道；手畫如來之容，口味三昧之旨；戒行峻於岩隱，玄祖暢乎無生。大塊既唱，萬竅怒號，賢哲君子靡不歸宗。日月雖遠，光景彌暉；道業之隆，莫盛於今。豈所謂月光道寂，將生真士；靈缽東遷，忽驗於茲乎？又聞三千得道，俱見南陽；明學開士，陶演真言。上考聖達之誨，下測道行之驗，深經普往，非斯而誰？懷道邁訓，舍茲孰降？是以此方諸僧，咸有傾想，目欣金色之瑞，耳遲無上之藏；老幼等願，道俗同懷；係詠之情，非常言也！若慶雲東徂，摩尼回曜；一躡七寶之座，暫視明誓之燈；雨甘露於豐草，植栴檀於江湄；則如來之教，復崇於今日；玄波逸響，重蕩濯於一代矣！不勝延豫，裁書致心，意之蘊積，曷能暢。弟子襄陽習鑿齒稽首和南。（庾闡《樂賢堂頌序》亦：“肅祖明皇帝，雅好佛道手摹靈像。”）


○譙王書論孔釋


佛教以罪福因果，有若影響；聖言明審，令人寒心。然自上古帝皇，文武周孔，典謨訓誥，靡不周備，未有明述三世，顯敘報應者也。彼眾聖皆窮理盡性，照曉物緣，何得忍視陷溺，莫肯援接？曾無一言示其津徑，且釣而不綱，弋不射宿，博碩肥揗，上帝是享。以此觀之，蓋所難了。想二三子揚攉而陳，使劃然有證，袪其惑焉。


○張新安答


仰復淵旨，匪邇伊教。俯惟未造，鞠躬泛對。竊以為遂通資感，涉悟籍緣，誠微良因，則河漢滋惑。故待問擬乎撞鍾，啟發俟於悱憤。夫妙覺窮理，乃聖乃神；光景燭八維，兆仰觀九有。然而運值百齡，窅均萬劫者，豈非嘉緣未構，故革化莫孚哉？是以聖靈輟軌，斯文莫載。靡得明征理歸，指斥宗致，祇以微顯婉成，潛徙冥遠。好生導三世之源，積善啟報應之轍。綱宿昭仁，搜苗弘信。既以漸漬習成，吝滯日袪，然後道暢皇漢之朝，訓敷永平之祀。物無寔熒，人斯草偃，實知放華猶昏，文宣未旭。非旨睽以異通，諒理均而俱躓者，附會玄遠，孰夷冒言。謬犯不韙，輕率狂簡。


○與禪師書論踞食（鄭道子）


夫聖人之訓，修本袪末，即心為教，因事成用，未有反性違形，而篤大化者也。雖復形與俗異，事高世表，至於拜敬之節，揖讓之禮，由中所至，道俗不殊也。故齋講肆業，則備其法服；禮拜有序，先後有倫，敬心內充而形肅乎外。稽首至地，不容企踞之禮；斂衽於拜，事非偏坐所預。而以踞食為心用，遺儀為斂粗，事理相違，未見其通者也。夫有為之教，義各有之。至若般舟苦，形以存道，道親而形疏，行之有理，用之有本，踞食之教，義無所弘。進非苦形，退貽慢易，見形而不及道者，失其恭肅之情，而啟駭慢之言。豈聖人因事為教，章甫不適越之義耶？原其所起，或出於殊方之性，或於矯枉之中，指有所救。如病急則藥速，非服御長久之法也。夫形教相稱，事義有倫，既其製三服，行禮拜，節以法鼓，列以次序，安得企踞其間，整慢相背者哉？在昔宜然，則適事所至，一日之用，不可為永年之訓，理可知也。故問仁者眾，而復禮為本。今禪念化心而守跡不變，在理既末，於用又粗。苟所未達，敢不布懷。鄭君頓首。


○與王司徒諸人書論道人踞食（范伯倫）


范泰敬白公卿諸賢。今之沙門，坐有二法，昔之祇洹，似當不然。據今外國言語不同，用舍亦異，聖人隨俗製法，因方弘教，尚不變其言，何必苦同其製？但一國不宜有二，一堂寧可不同？而今各信偏見，自是非彼，不尋製作之意，唯以雷同為美，鎮之無主，遂至於此。無虛於受人，有用於必執，不求魚、兔之實，競攻筌、蹄之末，此風不革，難乎取道。樹王六年以致正覺，始明玄宗，自敷高座，皆結跏趺坐，不偏踞也。坐禪取定，義不夷俟，踞食之美，在乎食不求飽，此皆一國偏法，非天下通製。亦由寒鄉，無絺綌之禮，日南絕氈裘之律，不可見大禹解裳之初，便謂無復章甫，請各兩舍以付折中君子。范泰區區，正望今集一食之同，過此已往，未之或知。禮以和貴，僧法尚同，今升齋堂，對聖像，如神在。像中四雙八輩，義無雲異，自矜之情寧可試暫不我。釋公往在襄陽，偏法已來，思而不變，當有其旨。是以投錫乘車，義存同眾。近禪師道場天會，亦方其坐，豈非存大略小，理不兼舉故耶？方坐無時，而偏踞有時。自方以恒，適異為難。嚐變取同為易，且主人降己敬賓，有自來矣。更諮義公，了不見酬。是以敬白同意，以求厥中。願惠咳嚏之餘，以蔽怯弱之情。


○釋慧義答范伯倫書


祇洹寺釋慧義等五十人，敬白諸檀越。夫沙門之法，政應謹守經律，以信順為本。若欲違經反律，師心自是，此則大法之深患，穢道之首也。如來製戒，有開有閉；開則行之無疑，閉則莫之敢犯。戒防沙門，不得身手觸近女人，凡持戒之徒，見所親漂溺深水，視其死亡，無敢救者，於是世人謂沙門無慈。此何道之有？是以如來為世譏嫌，開此一戒。有難聽救，如來立戒，是畫一之製，正可謹守而行，豈容以意專輒改作？俗儒猶尚謹守夏五，莫敢益其月者，將欲深防穿鑿之徒，杜絕好新樂異之容。而況三達製戒，豈敢妄有通塞？范檀越欲令此眾改偏從方，求不異之和，雖貪和之為美，然和不以道，則是求同非求和也。祇洹自有眾已來，至於法集，未嘗不有方偏二眾。既無經律為證，而忽欲改易佛法，此非小事，實未敢高同。此寺受持僧祇律，為日已久，且律有明文，說偏食法凡八議。若元無偏食之製，則無二百五十矣。食不得置於床上，所棄之食置於右足邊。又不得懸足累脛，此豈非偏食之明證哉？戒律是沙門之秘法，自非國主不得預聞。今者檀越疑惑方偏，欲生興廢，貧道不得不權其輕重，略舉數條，示其有本。甘受宣戒之罪。佛法通塞，繼諸檀越，通則共獲護法之功，塞必相與有滅法之罪。幸願三思，令幽顯無恨。


○答義公


答曰：前論已包，此通上人意強氣猛，弗之尋耳。戒以防非，無非何戒？故愚惑之夫，其戒隨俗變律。華夏本不偏企，則聚骨交脛之律，故可得而略。手食之戒，無用匙筋之文，何重偏坐而輕乎手食？律不得手近女人，尋復許親溺可援，是為凡夫之疑。果足以改聖人之律，益知二百五十非自然定法。如此則固守，不為全得師心，未足多怪。夏五闕文，固守不為疑，明慎所見苟了，何得顧眾而動？企之為義，意在宜進，欲速則事不得行，端坐則不安其居。時有倨傲之夫，故非禮法所許。一堂兩製，上人之同，泯焉莫逆；弟子之和，了然單獨。何敢當五十大陣？是用畏敵而默，庶乎上善之救。


○范伯倫與生觀二法師書


外國風俗，還自不同。提婆始來，義親之徒莫不沐浴鑽仰，此蓋小乘法耳。便謂理之所極，謂無生方等之經，皆是魔書。提婆末後說經，乃不登高座。法顯後至，泥洹始唱，便謂常住之言，眾理之最，般若宗極，皆出其下。以此推之，便是無主於內，有聞輒變。譬之於射，後破奪先，則知外國之律，非定法也。


偏坐之家，無時而正；高座說法，亦復企踞。外國之食多用於手，誡無匙筋。慧義之徒知而不改，至於偏坐，永為不慚同，自為矛盾。其誰能解弟子意？常謂與人同失賢於自伐。其是推心樂同，非敢許以求直。今之奉法，白衣決不可作外國被服，沙門何必苦守偏法？


○論沙門踞食表（范伯倫）


臣言：陛下體達佛理，將究其致，遠心遐期，研精入微，但恨起予非昔，對揚未易。臣少信大法，積習善性，頗聞餘論，仿佛玄宗。往者侍座，過蒙眷誘，意猥辭訥，不能有所運通，此之為恨，畢世無已。臣近難慧義踞食，蓋區區樂同之意，不敢求長於人，側餐下風，已達天聽。臣請此事，自一國偏法，非經通永製。外國風俗不同，言語亦異，聖人不變其言，何獨苦改其用？言以宣意，意達言忘，儀以存敬，敬立形廢。是以聖人因事製戒，隨俗變法。達道乃可無律，思夫其防彌繁，用舍有時，通塞惟理。膠柱守株，不以疏乎？今之沙門，匠之善誘，道無長一，各信所見，鮮能虛受。乃至競異於一堂之內，不和於時雍之世，臣竊恥之。況於異臣者乎？司徒弘達，悟有理中，不以臣言為非。今之令望，信道未篤，意無前定，以兩順為美，不斷為大。俟此而製河可清矣。慧嚴道生，本自不企，慧觀似悔，始位伏度。聖心已當有在。今不望明詔孤發，但令聖旨粗達，宰相則下觀而化，孰曰不允？皇風方當遠暢，文軌將就大同，小異雖微，漸不可長，青青不伐，將尋斧柯。故宜自邇及遠，令無思不服。江左中興，高座來遊，愛樂華夏，不言此製。釋公信道最篤，不苦其節，思而不改，容有其旨；羅什卓犖不羈，不正可測，落發而不偏據。如復可尋禪師初至，詣闕求通，欲以故林入據，理不可開，故不許其進。後東安眾集，果不偏食。此即先朝舊事，臣所親見者也。謹啟。


臣言。陛下近遊洹，臣固請碑讚，如憶仿佛有許。法駕既遊，臣輒仰刊碑上曰：“皇帝讚。”正此三字而已。專輒之罪，思臣所甘。至於“記福冥中，未知攸濟，若賜神筆”數字，臣死且不朽，以之弘獎風尚，有益而無損。萬幾脫有未暇，聖旨自可援之。左史侍衛之臣，寧無自效之心？裨諶世叔，何遠之有？可不勞聖慮，亦冕旒之意也。臣事久謝，生塗已盡，區區在心，唯來世而已。臣受恩深重，祿賜有餘，自度終無報於聖世已矣。蓋首並結草之誠，願陛下哀而弗責臣言。


詔：知與慧義論踞食，近亦粗聞，率意不異來旨。但不看佛經，無經製以所見耳。不知慧嚴何道生便是懸同慧觀？似未肯悔其始位也。比自可與諸道人更求其中耶？祇洹碑讚，乃不憶相許，既非所習，加以無暇，不獲相酬，甚以為恨。


○重表


臣言。奉被明詔，悚懼屏營，管穴偏見，不足陳聞。直以事已上達，不寧寢默。今敕又令更求其中，是用猖狂，復申本懷。臣謂理之所在，幸可不以文害意。五帝不相襲禮，三王不沿其樂，革命隨時，其義並大。莊周以今古譬舟車，孟軻以專信書不如無書，是故證羊非直聞。斯兩用大道之行，天下為家，臣之區區，一堂之同。而況異俗偏製，本非中庸之教，義生觀得。蒙弘接聖旨，脫有下問，望其依理上酬，不敢以多自助，取長於人。慧觀答臣，都無理據，唯褒臣以過言，貶臣以於非。推此疑其必悔，未便有反善怙辭。臣弘亦謂為然。慧義弘陣已崩，走伏路絕，恃此為救，難乎自免。況復司契在上，道辭知窮。臣近難慧觀，輒復上呈如左。臣以愚鄙，將智而耄，豈惟言之不中，深懼不覺其惛。侍衛之臣，實時之望，既不能矜臣此意，又不能誨臣不逮，此皆臣自招之，自咎而已。伏願陛下錄其一往之至，不以知拙為罪，復敦冒昧於穢，竊恃古典不加刑之年。


○尚書令何充奏沙門不應盡敬


晉咸康六年，成帝幼衝，庾冰輔政，謂沙門應盡敬王者。尚書令何充等議不應敬。下禮官詳議，博士議與充同。門下承冰旨為駁，尚書令何充及仆射褚翌、諸葛恢，尚書馮懷、謝廣等奏，沙門不應盡敬。


尚書令冠軍撫軍都鄉侯臣充，散騎常侍左仆射長平伯臣翌，散騎常侍右仆射建安伯臣恢，尚書關中侯臣懷守，尚書昌安子臣廣等言：“世祖武皇帝以盛明革命，肅祖明皇帝聰聖玄覽，豈於時沙門，不易屈膝？顧以不變其修善之法，所以通天下之誌也。愚謂宜遵承先帝故事，於義為長。”庾冰重諷旨，謂應盡敬，為晉成帝作詔：


夫萬方殊俗，神道難辯，有自來矣。達觀傍通，誠當無怪。況阿跪拜之禮，何必尚然？當復原先王所以尚之之意。豈直好此屈折而坐遘槃辟哉？固不然矣。因父子之敬，建君臣之序，製法度，崇禮秩，豈徒然哉？良有以矣。既其有以，將何以易之？然則名禮之設，其無情乎？且今果有佛耶？將無佛耶？有佛耶，其道固弘；無佛耶，義將何取？繼其信然，將是方外之事。方外之事，豈方內所體？而當矯形骸，違常務，易禮典，棄名教？是吾所甚疑也。名教有由來，百代所不廢，昧旦丕顯，後世猶殆。殆之為弊，其故難尋；而今當遠慕芒昧，依悕未分，棄禮於一朝，廢教於當世，使夫凡流傲逸憲度，又是吾之所甚疑也。縱其信然，縱其有之，吾將通之於神明，得之於胸懷耳。軌憲宏模，固不可廢之於正朝矣。凡此等類，皆晉民也，論其才智，又常人也。而當因所說之難辯，假服飾以淩度，抗殊俗之傲禮，直形骸於萬乘，又是吾所弗取也。諸君並國器也，悟言則當測幽微，論治則當重國典，苟其不然，吾將何述焉！


○尚書令何充及褚翌諸葛恢馮懷謝廣等重表


尚書令冠軍撫軍都鄉侯臣充，散騎常侍左仆射長平伯臣翌，散騎常侍右仆射建安伯臣恢，尚書關中侯臣懷守，尚書安昌子臣廣等言：“詔書如右，臣等暗短，不足以讚揚聖旨，宣暢大義。伏省明詔，震懼屏營，輒共尋詳，有佛無佛，固非臣等所能定也。然尋其遺文，鑽其要旨，五戒之禁實助王化。賤昭昭之名行，貴冥冥之潛操，行德在於忘身，抱一心之情妙，且興自漢世，迄於今日；雖法有隆衰，而弊無妖妄，神道經久，未有比也。夫詛有損也，咒必有益。臣之愚誠，實願塵露之微，增潤嵩海，區區之咒，上俾皇極。今一令其拜，遂壞其法，令修善之俗，廢於聖世。習俗生常，必致愁懼隱之。臣心竊所未安。臣雖蒙蔽，豈敢以偏見疑誤聖聽？直謂世經三代，人更明聖，今不為之製，無虧王法，而幽冥之格，可無壅滯，是以復陳愚誠，乞垂省察。謹啟。


○成帝重詔


省所陳具情旨，幽昧之事，誠非寓言所盡。然其較略及大，人神常度，粗復有分例耳。大都百王製法，雖質文隨時，然未有以殊俗參治，恢誕雜化者也。豈曩聖之不達，來聖之宏通哉！且五戒之才，善粗擬似人倫，而更於世主，略其禮敬耶？禮重矣，敬大矣，為治之綱盡於此矣。萬乘之君非好尊也，區域之民非好卑也，而卑尊不陳，王教不得不一，二之則亂，斯曩聖所以憲章體國，所宜不惑也。通才博采，往往備其事，修之家可矣，修之國及朝則不可。斯豈不遠也？省所陳，果亦未能了有之與無矣。縱其了，猶謂不可以參治，而況都無而當以兩行耶？


○尚書令何充仆射褚翌等三奏不應敬事


臣等雖誠暗蔽，不通遠旨，至於乾乾夙夜，思修王度寧苟執偏管，而亂大倫？直以漢魏逮晉，不聞異議，尊卑憲章，無或暫虧也。今沙門之慎戒專專然，及為其禮，一而已矣。至於守戒之篤者，亡身不吝，何敢以形骸而慢禮敬哉？每見燒香咒願，必先國家。欲福祐之隆，情無極已。奉上崇順，出於自然；禮儀之簡，蓋是專一守法。是以先聖御世，因而弗革也。天網恢恢疏而不失，臣等慺慺，以為不令致拜，於法無虧，因其所利而惠之，使賢愚莫敢不用情，則上有天覆地載之施，下有守一修善之人。謹復陳其愚淺，願蒙省察。謹啟。（注：“於時庾冰議寢，竟不施敬。”）


○桓玄與八座書論道人敬事


玄再拜白頓首。八日垂至舊諸沙門皆不敬王者。何、庾雖已論之，而並率所見，未是以理相屈也。庾意在尊主而理據未盡；何出於偏信遂淪名體。夫佛之為化，雖誕以茫浩，推於視聽之外，然以敬為本，此處不異；蓋所期者，殊非敬恭宜廢也。老子同王侯於三大，原其所重，皆在於資生通運，豈獨以聖人在位，而比稱二儀哉？將以天地之大德曰生，通生理物，存乎王者。故尊其神器而禮實惟隆，豈是虛相崇重，義存君御而已哉？沙門之所以生生資存，亦日用於理命，豈有受其德而遺其禮，沾其惠而廢其敬哉！既理所不容，亦情所不安，一代之大事，宜共求其衷想，復相與研盡之，比八日令得詳定也。桓玄再拜頓首。敬謂。


○八座答（此一首出故事）


中軍將軍尚書令宜陽開國侯桓謙等，惶恐死罪。奉誨使沙門致敬王者，何、庾雖論，竟未究盡，此是大事，宜使允中，實如雅論。然佛法與堯孔殊趣，禮教正乖。人以髮膚為重，而髡削不疑；出家棄親，不以色養為孝。土木形骸，絕欲止競，不期一生，要福萬劫。世之所貴，已皆落之；禮教所重，意悉絕之。資父事君，天屬之至，猶離其親愛，豈得致禮萬乘？勢自應廢。彌曆三代，置其絕羈，當以神明無方，亦不以涯檢視聽之外。或別有理，今便使其致恭，恐應革者多，非惟拜起。又王者奉法出於敬信其理，而變其儀，復是情所未了。即而容之，乃是在宥之弘。王令以別答公難，孔國張敞在彼，想已面諮所懷。道、寶諸道人並足酬對高旨。下官等不識佛理，率情以言，愧不足覽。謙等惶恐死罪。


○桓玄與王令書論道人應敬王事


沙門抗禮至尊，正自是情所不安。一代大事，宜共論盡之。今與八座書，向已送都，今付此信。君是宜任此理者，遲聞德音。


○王令答桓書


領軍將軍吏部尚書中書令武剛男王謐，惶恐死罪奉誨。及道人抗禮至尊，並見與八座書，具承高旨。容音之唱，辭理兼至。近者亦粗聞公道，未獲究盡，尋何、庾二旨，亦恨不悉。以為二論，漏於偏見無曉，然厭心處真如雅誨。夫佛法之興，出自天竺，宗本幽遐，難以言辯，既涉乎教，故可略而言耳。意以為殊方異俗，雖所安每乖，至於君御之理，莫不必同。今沙門雖意深於敬，不以形屈為禮，跡充率土而趣超方內者矣。是以外國之君，莫不降禮，良以道在則貴，不以人為輕重也。尋大法宣流，為日諒久，年逾四百，曆代有三。雖風移政易，而弘之不異，豈不以獨絕之化，有日用於陶漸，清約之風，無害於隆平者乎？故王者拱己，不悢悢於缺戶，沙門保真，不自疑於誕世者也。承以通生理物，存乎王者，考諸理歸，實如嘉論。三復德音，不能巳已，雖欲奉酬，言將無寄。猶以為功高者不賞，惠深者忘謝，雖復一拜一起，亦豈足答濟通之德哉？公眷眄未遺，猥見逮問，輒率陳愚管，不致嫌於所奉耳。願不以人廢言。臨白反側，謐惶恐死罪。


○難王中書令（桓玄）


來示：“沙門雖意深於敬，而不以形屈為禮。”難曰：“沙門之敬，豈皆略形存心，懺悔禮拜，亦篤於事？爰暨之師，逮於上座，與世人揖跪，但為小異其製耳。既不能忘形於彼，何為忽儀於此？且師之為理，以資悟為德；君道通生，則理宜在本，在三之義，豈非情理之極哉？”來示：“外國之君，莫不降禮，良以道在則貴，不以人為輕重也。”


難曰：“外國之君，非所宜喻，而佛教之興，亦其旨可知，豈不以六夷驕強，非常教所化，故大設靈奇，使其畏服？既畏服之，然後順軌，此蓋是大懼鬼神福報之事，豈是宗玄妙之道耶？道在則貴，將異於雅旨。豈得被其法服，便道在其中？若以道在然後為貴，就如君言，聖人之道，道之極也！君臣之敬，愈敦於禮，如此則沙門不敬，豈得以道在為貴哉？”


來示：“曆年四百，曆代有三，而弘之不異，豈不以獨絕之化，有日用於陶漸；清約之風，無害於隆平者乎？”


難曰：“曆代不革，非所以為證也。曩者晉人略無奉佛，沙門徒眾，皆是諸胡。且王者與之不接，故可任其方俗，不為之檢耳。今主上奉佛，親接法事，事異於昔，何可不使其禮有準日用，清約有助於教？皆如君言。此蓋是佛法之功，非沙門傲誕言之所益也。今篤以祇敬，將無彌濃其助哉？”


來示：“功高者不賞，惠深者忘謝，雖復一拜一起，豈足答濟通之恩？”


難曰：“夫理至無酬，誠如來示。然情在罔極，則敬自從之。此聖人之所以緣情製禮，而各通其寄也。若以功深惠重，必略其謝，則釋迦之德，為是深耶？為是淺耶？若淺耶，不宜以小道而亂大倫；若深耶，豈得彼肅其恭而此絕其敬哉？


○公重答


難曰：“沙門之敬，豈皆略形存心，懺悔禮拜亦篤於事哉？”


答曰：“夫沙門之道，自以敬為主；但津塗既殊，義無降屈，故雖天屬之重形，禮都盡也。沙門所以推宗師長，自相崇敬者，良以宗致既同，則長幼咸序；資通有係，則事與心應。原佛法雖曠，而不遺小善，一分之功，報亦應之。積毫成山，義斯著矣。”


難曰：“君道通生，則理應在本，在三之義，豈非情理之極哉。”


答曰：“夫君道通生，則理同造化，夫陶鑄敷氣，功則弘矣。而未有謝惠於所稟，厝感於理本者何？良以冥本幽絕，非物象之所舉，運通理妙，豈粗跡之能酬？是以夫子：‘可使由之，不可使知之。’此之謂也。”


難曰：“外國之君，非所應喻。佛教之興，亦其旨可知，豈不以六夷驕強，非常教所化，故大設靈奇，使其畏服？”


答曰：夫神道設教，誠難以言辨。意以為大設靈奇，示以報應，此最影響之實理，佛教之根要。今若謂三世為虛誕，罪福為畏懼，則釋迦之所明，殆將無寄矣。常以為周、孔之化，救其甚弊，故言跡盡乎一生，而不開萬劫之塗。然遠探其旨，亦往往可尋，孝悌仁義，明不謀而自同；四時之生殺，則矜慈之心見。又屬抑仲由之問，亦似有深旨。但教體既殊，故此處常昧耳。靜而求之，殆將然乎？殆將然乎？”


難曰：“君臣之敬，愈敦於禮，如此則沙門不敬，豈得以道在為貴哉？”


答曰：“重尋高論，以為君道運通，理同三大，是以前條已粗言。意以為君人之道，竊同高旨；至於君臣之敬，則理盡名教。今沙門既不臣王侯，故敬與之廢耳。”


難曰：“曆代不革，非所以為證也。曩者晉人略無奉佛，沙門徒眾，皆是諸胡。且王者與之不接，故可任其方俗，不為之檢耳。”


答曰：“前所以曆有年代者，政以容養之道，要當有以故耳，非謂已然之事，無可改之理也。此蓋言勢之所至，非畫然所據也。故人不接王者，又如高唱，前代之不論，或在於此耶？”


難曰：“此蓋是佛法之功，非沙門傲誕之所益。今篤以祗敬，將無彌濃其助哉！”


答曰：“敬尋來論，是不誣佛理也。但傲誕之跡，有虧大化，誠如來誨，誠如來誨。意謂沙門之道，可得稱異而非仿誕。今若千載之末，淳風轉薄，橫服之徒，多非其人者；敢不懷愧。今但謂自理而默，差可遺人而言道耳。前答：‘不以人為輕重。’微意在此矣。”


難曰：“若以功深惠重，必略其謝，則釋迦之德，為是深耶為是淺耶？若淺耶？不宜以小道而亂大倫；若深耶，豈得彼肅其恭而此弛其敬哉？”


答曰：“以為釋迦之道，深則深矣，而瞻仰之徒，彌篤其敬者；此蓋造道之倫，必資行功，行功之美，莫尚於此。如斯乃積行之所因，來世之關鍵也。且致敬師長，功猶難抑，況擬心宗極，而可替其禮哉？故雖俯仰累劫，而非謝惠之謂也。”


○桓重難


省示。猶復未釋所疑。因來告復粗有其難，夫情敬之理，豈容有二？皆是自內以及外耳。既入於有情之境，則不可得無也。若如來言，“王者同之造化，未有謝惠於所稟，厝感於理本。”是為功玄理深，莫此之大也。則佛之為化，復何以過茲？而來論：“津塗既殊，則義無降屈，宗致既同，則長幼咸序。資通有係，則事與心應。”若理在己本，德深居極，豈得津塗之異，而降屈耶？宗致為是何耶？若以學業為宗致者，則學之所學，故是發其自然之性耳。苟自然有在，所由而稟，則自然之本，居可知矣。資通之悟，更是發瑩其末耳。事與心應，何得在此而不在彼？


又：“周孔之化，救其甚弊，故盡於一生而不開萬劫之塗。”夫以神奇為化，則其教易行，異於督以仁義，盡於人事也。是以黃巾妖惑之徒，皆赴者如雲。若此為實理，行之又易，聖人何緣舍所易之實道，而為難行之末事哉？其不然也。亦以明矣！將以化教殊俗，理在權濟，恢誕之談，其趣可知。又：“君臣之敬，理盡名教。”今沙門既不臣王侯，故敬與之廢，何為其然？夫敬之為理，上紙言之詳矣。君臣之敬，皆是自然之所生，理篤於情本，豈是名教之事耶？前論已：“天地之大德曰生，通生理存乎王者。”苟所通在斯，何得非自然之所重哉？又：“造道之倫，必資功行，積行之所因，來世之關鍵也。擬心宗極不可替其敬，雖俯仰累劫，而非謝惠之謂。”請復就來旨，而借以為難。如來告，是敬為行首，是敦敬之重也。功行者當計其為功之勞耳。何得直以珍仰釋迦，而莫尚於此耶？惠無所謝，達者所不惑。但理根深極情敬，不可得無耳！臣之敬君，豈謝惠者耶？


○公重答


奉告並重垂難，具承高旨。此理微緬，至難厝言。又一代大事，應時詳盡，下官才非拔幽，特乏研折，且妙難精詣，益增茫惑；但高音既臻，不敢默已。輒復率其短見，妄酬來旨。無以啟發容致，祇用反側，願復詢諸道人通才，蠲其不逮。公：“宗致為是何耶？若以學業為宗致者，則學之所學，故是發其自然之性耳。苟自然有在，所由而稟，則自然之本居可知矣。”今以為宗致者，是所趣之至道，學業者日用之筌蹄。今將欲趣彼至極，不得不假筌蹄以自運耳。故知所假之功，未是其絕處也。夫積學以之極者，必階粗以及妙；魚獲而筌廢，理斯見矣。公以為神奇之化易，仁義之功難，聖人何緣？舍所易之實道，而為難行之末事哉？其不然也！亦以明矣。意以為佛之為教，與內聖永殊，既其殊，理則無並。今論佛理，故當依其宗而立言也；然後通塞之塗，可得而詳矣。前答所以，仁善之行，不殺之旨，其若似可同者，故引以就此耳。至於發言抗論，律經所歸，固難得而一矣。然愚意所見，乃更以佛教為難也。何以言之？今內聖所明，以為出其言善，應若影響。如其不善，千里違之，如此則善惡應於俄頃，禍福交於目前。且為仁由己，弘之則是，而猶有棄正而即邪？背道而從欲者矣。況佛教喻一生於彈指，期要終於永劫，語靈異之無位，設報應於未兆，取之能信，不亦難乎？是以化暨中國，悟之者鮮。


故《本起經》：“正言似反。”此之謂矣。公：“行功者當計其為功之勞，何得直以珍仰釋迦，而莫尚於此耶？”請試言曰：以為佛道弘曠，事數彌繁，可以練神成道，非唯一事也。至於在心無倦，於事能勞，珍仰宗極，便是行功之一耳。前答所以：“莫尚於此者”，自謂擬心宗轍，其理難尚。非謂禮拜之事，便為無取也。但既在未盡之域，不得不有心於希通，雖一分之輕微，必終期之所須也。公：“君臣之敬，皆是自然之所生，理篤於情本，豈是名教之事耶？”敬戢高論，不容間然。是以前答，君人之道，竊同高旨者，意在此也。至於君臣之敬，事盡揖拜，故以此為名教耳，非謂相與之際，盡於形跡也。請復重申以盡微意。夫太上之世，君臣已位，自然情愛，則義著化本。於斯時也，則形敬蔑聞，君道虛運，故相忘之理泰；臣道冥陶；故事盡於知足。因此而推形敬不與心為影響，殆將明矣。及親譽既生，茲禮乃興，豈非後聖之製作，事與時應者乎？此理虛邈，良難為辯。如其未允，請俟高尚。


○桓重書


來難手筆甚佳，殊為斐然。可以為釋疑處，殊是未至也，遂相攻難，未見其已。今復料要明在三之理，以辯對輕重，則敬否之理可知，想研微之功必在，苦愈折耳。八日已及今，與右仆射書，便令施行敬事尊主之道，使天下莫不敬。雖復佛道無以加其尊，豈不盡善耶？事雖已行，無豫所論宜究也。想諸人或更精析耳，可以示仲文。


○重難


比獲來示，並諸人所論。並未有以釋其所疑，就而為難，殆以流遷。今復重申前意而委曲之。想足下有以頓白馬之轡，知辯製之有耳。夫佛教之所重，全以神為貴，是故師徒相宗，莫二其倫。凡神之明暗，各有本分，分之所資，稟之有本。師之為功，在於發悟，譬猶荊璞而瑩拂之耳。若質非美玉，琢磨何益？是為美惡存乎自然，深德在於資始，拂瑩之功實已末焉。既懷玉自中，又匠以成器，非君道則無以申，遂此生而通其為道者也。是為在三之重而師為之末。何以言之？君道兼師，而師不兼君，教以弘之，法以齊之，君之道也。豈不然乎？豈可以在理之輕，而奪宜尊之敬？三復其理，愈所疑駭，製作之旨，將在彼而不在此，錯而用之，其弊彌甚。想復領其趣而貴其事，得之濠上耳。


○公重答


重虧嘉誨：“佛之為教，以神為貴。神之明暗，各有本分。師之為理，在於發悟，至於君道則可以申遂此生，通其為道者也。”示為師無該通之美，君有兼師之德，弘崇主之，大禮折在三之深淺，實如高論！實如高論！下官近所以脫言鄙見，至於往反者，緣顧問既萃，不容有隱。乃更成別辯一理，非但習常之惑也。既重研妙旨，理實恢邈，曠若發蒙，於是乎在。承已命庾桓，施行其事至敬，時定公私，幸甚。下官瞻仰所悟，義在擊節。至於濠上之誨，不敢當命也。


○廬山慧遠法師答桓玄書沙門不應敬王者書（並桓玄書二首）


△桓玄書與遠法師


沙門不敬王者，既是情所不了，於理又是所未諭。一代大事，不可令其體不允近。八座書今示君，君可述所以不敬意也。此便當行之事，一二令詳遣想。君必有以釋其所疑耳。王領軍大有任此意，近亦同遊謝中，面共諮之。所據理殊，未釋所疑也。令郭江州取君答，可旨付之。


△答桓太尉書（釋慧遠）


詳省別告及八座書，問沙門所以不敬王者。意義在尊主崇上，遠存名體，征引老氏，同王侯於三大，以資生運通之道，故宜重其神器。若推其本以尋其源，咸稟氣於兩儀，受形於父母，則以生生通運之道為弘，資存日用之理為大，故不宜受其德而遺其禮，沾其惠而廢其敬。此檀越立意之所據，貧道亦不異於高懷。求之於佛教，以尋沙門之道，理則不然。何者？佛經所明，凡有二科。一者處俗弘教，二者出家修道。處俗則奉上之禮，尊親之敬；忠孝之義，表於經文；在三之訓，彰於聖典；斯與王製同命，有若符契。此一條全是檀越所明，理不容異也。出家則是方外之賓，跡絕於物。其為教也，達患累緣於有身，不存身以息患；知生生由於稟化，不順化以求宗。求宗不由於順化，故不重運通之資；息患不由於存身，故不貴厚生之益。此理之與世乖，道之與俗反者也。是故凡在出家，皆隱居以求其誌，變俗以達其道；變俗則服章，不得與世典同禮；隱居則宜高尚其跡。夫然，故能拯溺俗於沈流，拔幽根於重劫；遠通三乘之津，廣開人天之路。是故內乖天屬之重；而不違其孝；外闕奉主之恭，而不失其敬。若斯人者，自誓始於落簪，立誌成於暮歲，如令一夫全德，則道洽六親，澤流天下。雖不處王侯之位，固已協契皇極，大庇生民矣。如此豈坐受其德，虛沾其惠，與夫屍祿之賢，同其素餐者哉？檀越頃者以有其服而無其人，故澄清簡練，容而不雜。此命既宣，皆人百其誠，遂之彌深，非言所喻。若復開出處之跡，以弘方外之道，則虛衿者挹其遺風，漱流者味其餘津矣。若澄簡之後，猶不允情，其中或真偽相冒，涇渭未分；則可以道廢人，固不應以人廢道。以道廢人，則宜去其服；以人廢道，則宜存其禮。禮存則製教之旨可尋，跡廢則遂誌之歡莫由。何以明其然？夫沙門服章法用，雖非六代之典，自是道家之殊製，俗表之名器。名器相涉則事乖其本，事乖其本則禮失其用，是故愛夫禮者必不虧其名器，得之不可虧，亦有自來矣。夫遠遵古典者，猶存告朔之餼羊，餼羊猶可以存禮，豈況如來之法服耶？推此而言，雖無其道，必宜存其禮，禮存則法可弘，法可弘則道可尋，此古今所同，不易之大法也。又袈裟非朝宗之服，缽盂非廊廟之器，軍國異容，戎華不雜。剃發毀形之人，忽廁諸夏之禮，則是異類相涉之象，亦竊所未安。檀越奇韻挺於弱年，風流邁於季俗，猶參究時賢以求其中。此而推之，必不以人廢言。貧道西垂之年，假日月以待盡。情之所惜，豈存一己？苟吝所執，蓋欲令三寶中興於命世之運，明德流芳於百代之下耳！若一旦行此，佛教長淪，如來大法，於茲泯滅；天人感歎，道俗革心矣。貧道幽誠所期，復將安寄？緣眷遇之隆，故坦其所懷，執筆悲懣，不覺涕泗橫流。


◎桓太尉答（並詔停沙門敬事）


知以方外遺形，故不貴為生之益。求宗不由順化，故不重運通之資。又：內乖天屬之重，而不違其孝；外闕奉主之恭，而不失其敬。若如來言，理本無重，則無緣有致孝之情。事非資通，不應復有致恭之義，君親之情，計其未盡。則情之所寄，何為絕之？夫累著在於心滯，不由形敬；形敬蓋是心之所用耳。若乃在其本而縱以形敬，此復所未之諭。又：佛教兩弘，亦有處俗之教，或澤流天下，道洽六親，固以協讚皇極，而不虛沾其德矣。夫佛教存行，各以事應，因緣有本，必至無差者也。如此則為道者亦何能違之哉？是故釋迦之道，不能超白淨於津梁，雖未獲須陀，故是同國人所蒙耳。就如來言，此自有道，深德之功，固非今之所謂宜教者所可擬議也。來示未能共求其理，便使大致慨然，故是未之諭也。想不惑留常之滯，而謬情理之用耳。


○桓楚許道人不致禮詔


“門下。佛法宏誕，所不能了，推其篤至之情，故寧與其敬耳。今事既在己，苟所不了，且當寧從其略。諸人勿復使禮也。便皆使聞知。十二月三日”


侍中臣卞嗣之、給事黃門侍中臣袁恪之言：“詔書如右。神道冥昧，聖詔幽遠，陛下所弘者大，爰逮道人奉佛者耳。率土之民，莫非王臣，而以向化法服，便抗禮萬乘之主，愚情所未安。拜起之禮，豈虧其道？尊卑大倫，不宜都廢，若許其名教之外，闕其拜敬之儀者，請一斷引見。啟可紀識。謹啟。”


桓玄詔：“何緣爾？便宜奉詔。”


太亨二年十二月四日，門下通事令史臣馬範、侍中臣嗣之言：“啟事重被明詔，崇衝挹之至，履謙光之道。愚情眷眷，竊有未安。治道雖殊，理至同歸。尊親尊親，法教不乖。老子稱四大者，其尊一也。沙門所乘雖異，跡不超世，豈得不同乎天民？陛下誠欲弘之於上，然卑高之禮，經治之典，愚謂宜俯順群心，永為來式。請如前所啟。謹啟。”


詔：“（桓玄）置之使自已，亦是兼愛九流，各遂其道也。”侍中祭酒臣嗣之言：“重被詔如右，陛下至德圓虛，使吹萬自已，九流各侚其美，顯昧並極其致。靈澤幽流，無思不懷，群方所以資通，天人所以交暢。臣聞佛教以神慧為本，導達為功，自斯已還，蓋是斂粗之用耳。神理緬邈，求之於自形而上者，虔肅拜起，無虧於持戒。若行道不失其為恭，王法齊敬於率土，道憲兼隆，內外咸得矣。臣前受外任，聽承疏短，乃不知去春已有明論。近在直被詔，便率其愚情，不懼允合。還此方見斯事屢經神筆，宗致悠邈，理析微遠，非臣駑鈍所能擊讚。沙門抗禮，已行之前代，今大明既升，道化無外。經國大倫，不可有闕，請如先所啟，攝外施行。謹啟。”


桓玄詔：“自有內外兼弘者，何其於用前代理？卿區區惜此，更非讚其道也。”侍中祭酒臣嗣之言：“重奉詔。自有內外兼弘者。聖旨淵通，道冠百王，伏讀仰歎，非愚淺所逮。尊主祗法臣下之節，是以拳拳頻執所守。明詔超邈，遠略常均，臣暗短不達，追用愧悚。輒奉詔，付外宣攝遵承。謹啟。”


元治元年十二月二十四日上


○廬山慧遠法師與桓玄論料簡沙門書（並桓玄教）


△桓玄輔政欲沙汰眾僧與僚屬教


夫神道茫昧，聖人之所不言，然惟其製作所弘，如將可見。佛所貴無為，殷勤在於絕欲。而比者淩遲，遂失斯道；京師競其奢淫，榮觀紛於朝市；天府以之傾匱，名器為之穢黷；避役鍾於百里，逋逃盈於寺廟。乃至一縣數千，猥成屯落；邑聚遊食之群，境積不羈之眾。其所以傷治害政，塵滓佛教，固已彼此俱弊，實汙風軌矣。便可嚴下在所諸沙門，有能申述經誥，暢說義理者；或禁行修整，奉戒無虧，恒為阿練者；或山居養誌，不營流俗者，皆足以宣寄大化，亦所以示物以道，弘訓作範，幸兼內外。其有違於此者，皆悉罷遣，所在領其戶籍，嚴為之製。速申下之，並列上也。唯廬山道德所居，不在搜簡之例。


◎遠法師與桓太尉論料簡沙門書


佛教淩遲，穢雜日久，每一尋思，憤慨盈懷。常恐運出非意，混然淪湑，此所以夙宵歎懼，忘寢與食者也。見檀越《澄清諸道人教》，實應其本心。夫涇以渭分，則清濁殊流；枉以正直，則不仁自遠。推此而言，符命既行，必二理斯得，然令飾偽取容者，自絕於假通之路；信道懷真者，無復負俗之嫌。如此則道世交興，三寶復隆於茲矣。貧道所以寄命江南，欲托有道以存至業，業之隆替，實由乎人。值檀越當年，則是貧道中興之運，幽情所托，已冥之在昔。是以前後書疏，輒以憑寄為先，每尋告慰，眷懷不忘。但恐年與時乖，不盡檀越盛隆之化耳。今故諮白數條，如別疏。經教所開，凡有三科：一者禪思入微，二者諷味遺典，三者興建福業。三科誠異，皆以律行為本。檀越近製，似大同於此，是所不疑。或有興福之人，內不毀禁而跡非阿練者；或多誦經，諷詠不絕，而不能暢說義理者；或年已宿長，雖無三科可記，而體性貞正，不犯大非者；凡如此輩，皆是所疑。今尋檀越所遣之例，不應問此。而外物惶惑，莫敢自寧，故以別白。夫形跡易察，而真偽難辯，自非遠鑒，得之信難。若是都邑沙門經檀越視聽者，固無所疑；若邊局遠司，識不及遠，則未達教旨；或因符命，濫及善人，此最其深憂。若所在執法之官，意所未詳，又時無宿望，沙門可以求中得。令送至大府，以經高覽者，則於理為弘想。檀越神慮已得之於心，直是貧道常近之情，故不能不及耳。若有族姓子弟，本非役門；或世奉大法，或弱而天悟，欲棄俗入道，求作沙門，推例尋意，似不塞其清塗？然要須諮定，使洗心向味者，無復自疑之情。昔外國諸王，多參懷聖典，亦有因時助弘大化，扶危救弊，信有自來矣。檀越每期情古人，故復略敘所聞。


◎支道林法師《與桓玄論州符求沙門名籍書》


隆安三年四月五日。京邑沙門等頓首白：夫標極有宗，則仰之者至；理契神冥，則沐浴彌深。故尼父素室，顏氏流漣，豈不以道隆德盛，直往忘反者哉？貧道等雖人凡行薄，奉修三寶，愛自天至，信不待習，但日損功德，撫心增愾。賴聖主哲王，復躬弘其道，得使山居者騁業，城傍者閑通。緣皇澤曠灑，朽幹蒙榮。然沙門之於世也，猶虛舟之寄大壑耳。其來不以事退，亦乘閑四海之內，竟自無宅。邦亂則振錫孤遊，道洽則欣然俱萃，所以自遠而至，良有以也。將振宏綱於季世，展誠心於百代，而頃頻被州符求抄名籍，煎切甚急。未悟高旨。野人易懼，抱憂實深，遂使禪人失靜，勤士廢行，喪精絕氣，達旦不寐，索然不知何以自安？伏願明公扇唐風於上位，待白足於其下，使懷道獲濟，有誌俱全。則身亡體盡，畢命此矣。天聽殊邈，或未具簡。謹以上聞，伏追悚息。


◎天保寺釋道盛啟齊武皇帝論檢試僧事


天保寺釋道盛啟。昔者仲尼養徒三千，學天文者則戴圓冠，學地理者則履方履。楚莊周詣哀公曰：蓋聞此國有知天文地理者不少，請試之。哀公即宣令國內，知天文者著圓冠，知地理者著方履，來詣門。唯有孔丘一人，到門無不對，故知餘者皆為竊服矣。釋迦興世，說四諦六度，製諸戒威儀，舍利弗等，皆得羅漢。故知大法非為無宗。但自爾已來，人根轉鈍，去道玄遠，習惑纏心。若能隔意則合律科，不爾皆是竊服者。伏願陛下聖明，深恕此理。弗就凡夫求聖人之道。昔鄭子產稱曰，大賢尚不能收失，為申徒嘉所譏。況今末法比丘，寧能收失？若不收失，必起惡心，寺之三官，何以堪命？國有典刑，願敕在所，依罪治戮，幸可不亂聖聽。盛雖老病，遠慕榜木，敢以陳聞，伏紙流汗。謹啟。

此南梁作品在全世界都属于公有领域，因为作者逝世已经超过100年，且作品于1931年1月1日之前出版。

卷十三


○奉法要（晉·郤超）


三自歸者，歸佛，歸十二部經，歸比丘僧。過去、見在、當來三世十方佛，三世十方經法，三世十方僧。每禮拜懺悔，皆當至心歸命，並慈念一切眾生，願令悉得度脫。外國音稱南無，漢曰歸命，佛者，漢音曰覺。僧者，漢音曰眾。五戒：一者不殺，不得教人殺，常當堅持盡形壽。二者不盜，不得教人盜，常當堅持盡形壽。三者不淫，不得教人淫，常當堅持盡形壽。四者不欺，不得教人欺，常當堅持盡形壽。五者不飲酒，不得以酒為惠施，常當堅持盡形壽。若以酒為藥，當權其輕重，要於不可致醉。醉有三十六失，經教以為深誡。不殺則長壽，不盜則常泰，不淫則清淨，不欺則人常敬信，不醉則神理明治。已行五戒，便修歲三月六齋。歲三齋者，正月一日至十五日，五月一日至十五日，九月一日至十五日。月六齋者，月八日、十四日、十五日、二十三日、二十九日、三十日。凡齋日，皆當魚肉不御，迎中而食，既中之後，甘香美味一不得嚐。洗心念道，歸命三尊，悔過自責，行四等心，遠離房室，不著六欲，不得鞭撻罵詈，乘駕牛馬、帶持兵仗。婦人則兼去香花脂粉之飾，端心正意，務存柔順。齋者，普為先亡見在，知識親屬，並及一切眾生，皆當因此至誠，各相發心。心既感發，則終免罪苦。是以忠孝之士，務加勉勵，良以兼拯之功，非徒在己故也。齋日唯得專惟玄觀，講頌法言。若不能行空，當習六思念。六思念者，念佛、念經、念僧、念施、念戒、念天。何謂念天？十善四等，為應天行。又要當稱力所及，勉濟眾生。


十善者，身不犯殺、盜、淫，意不嫉、恚、癡，口不妄言，綺語、兩舌、惡口。何謂不殺？常當矜湣一切蠕動之類，雖在困急，終不害彼。凡眾生厄難，皆當盡心營救，隨其水陸，各令得所。疑有為已殺者，皆不當受。何謂為盜？凡取非己有，不問小大，及蒞官不清，皆謂之盜。何謂為淫？一切諸著，普謂之淫。施之色欲，非正匹偶，皆不得犯。


又私竊不公，亦兼盜罪。所謂嫉者，謂妒忌也。見人之善，見人有德，皆當代之歡喜，不得有爭競憎嫉之心。所謂恚者，心懷忿恨，藏結於內。所謂癡者，不信大法，疑昧經道。何謂妄言？以無為有，虛造無端。何謂綺語？文飾巧言，華而不實。何謂兩舌？背向異辭，對此說彼。何謂惡口？謂罵詈也。


或口說不善之事，令人承以為罪，亦為惡口。凡此十事，皆不得暫起心念，是為十善，亦謂十戒。五戒檢形，十善防心，事有疏密，故報有輕重。凡在有方之境，總謂三界。三界之內，凡有五道：一曰天，二曰人，三曰畜生，四曰餓鬼，五曰地獄。全五戒則人相備，具十善則生天堂。全一戒者，則亦得為人。人有高卑，或壽夭不同，皆由戒有多少。反十善者，謂之十惡，十惡畢犯，則入地獄。抵扌突強梁，不受忠諫，及毒心內盛，殉私欺紿，則或墮畜生，或生蛇虺。慳貪專利，常苦不足，則墮餓鬼。其罪若轉少而多陰私，情不公亮，皆墮鬼神，雖受微福，不免苦痛。此謂三塗，亦謂三惡道。


色、痛癢、思想、生死、識，謂之五陰。凡一切外物，有形可見者為色。失之則憂惱，為痛；得則歡喜，為癢。未至逆念，為思；過去追憶，為想。心念始起，為生；想過意識滅，為死。曾關於心，戢而不忘，為識。識者，經曆累劫，猶萌之於懷，雖昧其所由，而滯於根。潛結始自毫厘，終成淵嶽，是以學者務慎所習。


五蓋，一曰貪淫，二曰瞋恚，三曰愚癡，四曰邪見，五曰調戲。別而言之，求欲為貪，耽著為淫；外發為瞋，內結為恚；係於縛著，觸理倒惑為愚癡。生死因緣癡為本，一切諸著，皆始於癡。地獄苦酷，多由於恚。


經：“卒鬥殺人，其罪尚輕，懷毒陰謀，則累劫彌結，無解脫之期。”


六情，一名六衰，亦曰六欲。謂目受色，耳受聲，鼻受香，舌受味，身受細滑，心受識。識者，即上所謂識陰者也。五陰六欲，蓋生死之原本，罪苦之所由，消禦之方，皆具載眾經。


經：“心作天，心作人，心作地獄，心作畜生，乃至得道者，亦心也。”凡慮發乎心，皆念念受報。雖事未及形，而幽對冥構。夫情念員速，倏忽無間，機動毫端，遂充宇宙。罪福形道，靡不由之；吉凶悔吝，定於俄頃。是以行道之人，必慎獨於心，防微慮始，以至理為城池。常領本以御末，不以事形未著，而輕起心念。豈唯言出乎室，千里應之，莫見乎隱，所慎在形哉？


《異出十二門經》：“人有善，恒當掩之；有惡，宜令彰露。”夫君子之心，無適無莫，過而無悔。當不自得，宜其任行藏於所遇，豈有心於隱顯？然則教之所施，其在常近乎？原夫天理之於罪福，外泄則愈輕，內結則彌重，既跡著於人事，必有損於冥應。且伐善施勞，有生之大情，匿非文過，品物之所同，善著則跡彰，跡彰則譽集。苟情係沮勸，而譽集於外，藏吝之心，必盈乎內。且人之君子，猶天之小人。況乎仁德未至，而名浮於實？獲戾幽冥，固必然矣。夫苟非備德，必有不周，坦而公之，則與事而散。若乃負理之心，銘之懷抱，而外修情貌以免人，尤收集俗譽，大誣天理，自然之釁，得不愈重乎！是以莊生：“為不善於幽昧之中，鬼神得而誅之。”且人之情也，不愧於理，而愧乎物。愆著則毀至，毀至而恥生，情存近復，則弊不至積；恃其不彰，則終莫悛革。加以天釁內充，而懼其外顯，則幽慮萬端，巧防彌密，窮年所存，唯此之務，天殃物累，終必頓集。蓋由不防萌謀始，而匿非揚善故也。


《正齋經》：“但得說人百善，不得說人一惡。”說人之善，善心便生；說人之惡，便起忿意。意始雖微，漸相資積，是以一善生巨億萬善，一惡生巨億萬惡。古人：“兵家之興，不過三世。”陳平亦：“我多陰謀，子孫不昌。”引以為教，誠足以有弘。然齊、楚享遺嗣於累葉，顏、冉靡顯報於後昆，既已著之於事驗，不俟推理而後明也。且鯀殛禹興，魣鮒異形，四罪不及。百代通典，哲王御世，猶無淫濫，況乎自然玄應，不以情者。而令罪福錯受，善惡無章？其誣理也，固亦深矣。且秦製收帑之刑，猶以犯者為主，主嬰其罰，然後責及其餘。若釁不當身，而殃延親屬，以茲製法，豈唯聖典之所不容，固亦申、韓之所必去矣！是以《泥洹經》：“父作不善，子不代受；子作不善，父亦不受。善自獲福，惡自受殃。”至矣哉斯言！允心應理。然原夫世教之興，豈不以情受所存，不止乎己，所及彌廣，則誡懼愈深？是以韜理實於韞筼，每申近以斂粗，進無虧於懲勸，而有適於物宜。有懷之流，宜略其事而喻，深領幽旨。若乃守文而不通其變，殉教而不達教情，以之處心循理，不亦外乎？


夫罪福之於逆順，固必應而無差者也。苟昧斯道，則邪正無位，寄心無準矣。至於考之當年，信漫而少征。理無愆違，而事不恒著，豈得不歸諸宿緣，推之來世耶？是以有心於理者，審影響之難誣，廢事證而冥寄。達天網之宏疏，故期之於靡漏；悟運往之無間，混萬劫於一朝；括三世而玄同，要終歸於必至。豈以顯昧改心，淹速革慮哉！此最始信之根至，而業心所深期也。


《十二門經》：“有時自計，我端正好，便當自念身中無所有，但有肝腸胃肺骨血屎溺，有何等好？復觀他人身中，惡露皆如是。”若慳貪意起，當念財物珍寶，生不持來，死不俱去，而流遷變化，朝夕難保。身不久存，物無常主，宜及當年施恩行惠，贍之以財，救疾以藥，終日欣欣，務存營濟。若瞋恚意起，當深生平等，兼護十戒差。《摩竭》：“菩薩所行，忍辱為大。”若罵詈者，默而不報；若撾捶者，受而不校；若瞋怒者，慈心向之；若謗毀者，不念其惡。《法句》又：“受辱心如地，行忍如門閫。”地及門閫，蓋取其藏垢納汙，終日受踐也。《成具經》曰：“彼以四過加己，則覺知口之失也。報以善言和語，至誠不飾。”四過者，上之所謂兩舌、惡口、妄言、綺語也。夫彼以惡來，我以善應，苟心非木石，理無不感，但患處之不恒，弘之不積耳，苟能每事思忍，則悔吝消於見世，福報顯於將來。


《賢者德經》：“心所不安，未常加物。即近而言，則忠恕之道；推而極之，四等之義。”四等者何？慈、悲、喜、護也。何謂為慈？湣傷眾生，等一物我，推己恕彼，願令普安，愛及昆蟲，情無同異。何謂為悲？博愛兼拯，雨淚惻心，要令實功潛著，不直有心而已。何謂為喜？歡悅柔軟，施而無悔。何謂為愛護？隨其方便，觸類善救，津梁會通，務存弘濟。能行四等，三界極尊，但未能冥心無兆，則有數必終。是以《本起經》：“諸天雖樂，福盡亦喪；貴極而無道，與地獄對門。”《成具》又：“福者，有苦、有盡、有煩勞、有往還。”《泥洹經》曰：“五道無安唯，無為快。”稱經行道者，先當舍世八事，利衰毀譽，稱譏苦樂，聞善不喜，聞惡不懼。信心天固，沮勸無以動其誌；埋根於中，外物不能幹其慮。且當年所遇，必由宿緣，宿緣玄運，信同四時。其來不可禦，其去不能止，固當順而安之，悅而畢之。勤增道習，期諸妄心，形報既廢，乃獲大安耳。夫理本於心，而報彰於事。猶形正則影直，聲和而響順，此自然玄應，孰有為之者哉？然則契心神道，固宜期之通理，務存遠大，虛中正己。而無希外助，不可接以卑瀆，要以情求。此乃厝懷之關鍵，學者所宜思也。或謂心念必報，理同影響，但當求己而已，固無事於幽冥。原經教之設，蓋所以悟夫求己。然求己之方，非教莫悟。悟因乎教，則功由神道。欣感發中，必形於事，亦由詠歌不足，係以手舞。然則奉而尊之，蓋理所不必須，而情所不能廢。宜縱己深體教旨，忘懷欣想，將以己引物，自同乎眾，所以固新涉之誌，而令寄懷有擬。


經：“生苦、老苦、病苦、死苦、怨憎會苦、恩愛別離苦、所求不得苦。”遇此諸苦，則宜深惟緣對，兼覺魔偽，開以達觀，弘以等心。且區區一生，有同過隙，所遇雖殊，終歸枯朽。得失少多，固不足計，該以數塗，則此心自息。又，苟未入道，則休戚迭用，聚散去來，賢愚同致。是以經：“安則有危，得則有喪，合會有離，生則有死。”蓋自然之常勢，必至之定期。推而安之，則無往不夷。


《維摩詰》：“一切諸法，從意生形。”然則兆動於始，事應乎末；念起而有，慮息則無。意之所安，則觸遇而夷；情之所礙，則無往不滯。因此而言，通滯之所由，在我而不在物也。若乃懼生於心，則釁乘於外，外釁既乘，內懼愈結，苟患失之，無所不至矣。是以經稱：“丈夫畏時，非人得其便。”誠能住心以理，天關內固，則人鬼罔間，緣對自息，萬有無以嬰，眾邪不能襲。


四非常：一曰無常，二曰苦，三曰空，四曰非身。少長殊形，陵穀易處，謂之無常。盛衰相襲，欣極必悲，謂之為苦。一切萬有，終歸於無，謂之為空。神無常宅，遷化靡停，謂之非身。《經》稱：“處或樂之地，覺必苦之對。”蓋推代謝於往復，審樂往則哀來，故居安慮危，夕惕榮觀。若夫深於苦者，謂之見諦達。有心則有滯，有滯則苦存。雖貴極人天，位兼崇高，所乘愈重，矜著彌深。情之所樂，於理愈苦。故經：“三界皆苦，無可樂者。”又：“五道眾生，共在一大獄中。”苟心係乎有，則罪福同貫，故總謂三界為一大獄。佛問諸弟子：“何謂無常？”一人曰：“一日不可保，是為無常。”佛言：“非佛弟子。”一人曰：“食頃不可保，是為無常。”佛言：“非佛弟子。”一人曰：“出息不報，便就後世，是為無常。”佛言：“真佛弟子。”夫無常顯證，日陳於前，而萬代同歸，終莫之悟。無瞬息之安，保永世之計。懼不在交，則每事殆懈；以之進德，則功無覆簣；以之治心，則惰其所習。是以有道之士，指寸陰而惜逝，恒自強於鞭後。業興時競，惟日不足，則亂念無因而生，緣對靡由而起。


六度：一曰施，二曰戒，三曰忍辱，四曰精進，五曰一心，六曰智慧。積而能散，潤濟眾生，施也。謹守十善，閉邪以誠，誡也。犯而不校，常善下人，忍辱也。勤行所習，夙夜匪懈，精進也。專心守意，以約斂眾，一心也。凡此五事，行以有心，謂之俗度；領以兼忘，謂之道慧。《本起經》：“九十六種道術，各信所事，皆樂生安，孰知其惑？”夫欣得惡失，樂存哀亡，蓋弱喪之常滯，有生所感同。然冥力潛謝，非務戀所留，對至而應，豈智用所製？是以學者必歸心化本，領觀玄宗，玩之珍之，則眾念自廢。廢則有忘，有忘則緣絕。緣報既絕，然後入於無生。既不受生，故能不死。是以《普耀經》：“無所從生，靡所不生。於諸所生，而無所生。”《泥洹經》：“心識靜休，則不死不生。”心為種本，行為其地，報為結實。猶如種殖，各以其類，時至而生，不可遏也。種十惡戒善，則受生之報具於上章。加種禪等四空，則貴極天道。四空及禪數，經具載其義。從第一天至二十八天，隨其事行，福轉倍增。種非常禪諦，背有著無，則得羅漢泥洹。不忌有為，不係空觀，遇理而冥，無執無寄，為無所種。既無所種，故不受報；廓然玄廢，則佛之泥洹。泥洹者，漢曰無為，亦曰滅度。《維摩詰》曰：“彼六師者，說倚為道。”從是師者，為住諸見，為墮邊際，為歸八難，不得離生死道也。雖玄心屢習，而介然微動，猶均彼六師，同滯一有。況貪生倚想，報我捍化？雖復福逾山河，貴極三界，倚伏旋還，終墜罪苦。豈獲寧神大造，泊然玄夷哉？


夫生必有情，天勢率至，不宅於善，必在於惡。是以始行道者，要必有寄，寄之所因，必因乎有，有之所資，必資乎煩。是以經：“欲於空中造立宮室，終不能成。”取佛國者，非於空也。然則五度四等，未始可廢，但當即其事用，而去其忮心。歸於佛則無解於佛，歸於戒，則無功於戒。則禪諦與五陰俱冥，末用與本觀同盡。雖復眾行兼陳，固是空中行空耳。或以為空則無行，行則非空，既已有行，無乃失空乎？夫空者，忘懷之稱，非府宅之謂也。無誠無矣，存無則滯封；有誠有矣，兩忘則玄解。然則有無由乎方寸，而無係於外物。器象雖陳於事用，感絕則理冥，豈滅有而後無，階損以至盡哉？由此言之，有固非滯，滯有則背宗。反流歸根，任本則自暢。是以開士深行，統以一貫。達萬像之常冥，乘所寓而玄領，知來理之先空，恒得之於同致。悟四色之無映，順本際而偕廢，審眾觀之自然，故雖行而靡跡。《方等深經》：“每泯一三世。”而未嘗謂見在為有，則空中行空，旨斯見矣。


○庭誥二章（顏光祿延之）


達見同善，通辯異科，一曰言道、二曰論心、三曰校理。言道者，本之於天；論心者，議之於人；校理者，取之於物。從而別之，由塗參陳；要而會之，終致可一。若夫玄神之經，窮明之說，義兼三端，至無二極，但語出戎方，故見猜世學；事起殊倫，故獲非恒情。天之賦道，非差胡華；人之稟靈，豈限外內？一以此思，可無臆裁。


為道者，蓋流出於仙法，故以練形為上。崇佛者，本在於神教，故以治心為先。練形之家，必就深曠，反飛靈餱丹，石粒芝精，所以還年卻老，延華駐彩，欲使體合纁霞，軌遍天海，此其所長。及偽者為之，則忌災祟、課粗願、混士女、亂妖正，此其巨蠹也。治心之術，必辭親偶，閉身性，師淨覺，信緣命，所以反一無生，克成聖業。智邈大明，誌狹恒劫，此其所貴。及詭者為之，則藉髡落，狎菁華，傍榮聲，謀利論，此其甚誣也。物有不然，事無終弊，衡石日陳，猶患差忒，況神道不形，固眾端之所假，未能體神？而不疑神無者，以為靈性密微，可以積理知，洪變恍，可以大順待，照若鏡天，肅若窺淵。能以理順為人者，可與言有神矣。若乃罔其真而責其弊。是未加心照耳。


○日燭


尋夫至道之典，暢生死之源，標善惡之報，啟淩化之津，訓戒明白，縷羅備矣。然信言不美，文繁辭宕，累冥絕昧，重淵隔浪。是以學者未得其門，或未之留意，聊采咸池之遠音，適為裏巷之近曲。假小通大，儻可接俗，助天揚光，號曰日燭。


陶先覺之宏誥，啟玄管於靈門，周太虛以遊眺，究漭蕩而無垠，履地勢於方局，冠圓天於覆盆，緬三界之寥廓，遘二氣之煙抃，尋大造之冥本，測化育之幽根，形假四大而泡散，神妙萬物而常存，彼良民之達分，故哀生而怡魂。


夫含氣之倫，其神無方；蠢爾之類，其質無常；寄若水勢，托若火光；隨行繾綣，迭枯迭芳；往來出沒，冥冥茫茫；洪海環流，大變輪回；乘波遠漂，濟來曷階？宛轉三塗之中，沈滯八難之圍，湣企竅之無期，悼容作之有歸。瞻崇德之可速，鑒聚凶之宜遲，斯成務之易睹，匪先見之動微。五福起於履是，六極構於蹈非，理感自然，冥對玄凝，福兮誰造？禍兮孰興？水運鍾卑，人道惡矜，釁因豐積，祉緣謙升。僮孺正而鬼退，丈夫邪而魅淩，覽形聲之兩偶，考休咎之雙征，理投思而合契，跡望目而相應，若圓轉之抱規，猶直桷之附繩。蒼犬出於帝父，黃熊谘於聖子，聿征化而不救，奚天屬之雲恃？諒求福之在躬，信為人之在己，谘吹吸其靡常，知忽往其何止？彼非人之什岌，豈無氣之所始？悲婉孌之夭徂，還托生於象豕。昔鞠育而懷抱，今屠刳以為禮，神居妙而恒我，形受變而易體，未一旬而相忘，可長歎而流涕。夫闡愚其皆然，匪伊人之獨爾。察寡孕於嘉類，悟繁產於蟲豸，喻零霖其猶希，若翻囊之倒米；為囂囂以日日，誰識伏而達倚？匪餘情之能測，謬聞之以如是。若夫倒置之族，蒙蒙徒生，兵風既至，忽然潛征，神道雖昧，鬼法尤明，徘徊中陰，徂彼鐵城。霄絕望舒，晝無曜靈，身造笮萼之檻，足蹈炎炭之庭，刀嶽霜铓以積刃，劍林翹鋒而嘯精，陶銅汪洋以海湧，巨鑊波沸而雷鳴。閻王領閱，卒傍執釵，三扐一奮，百千累羅，鴆鴆利嘴，煌煌火車，銳釘欃槍，狡狗擬牙。淫徒燋於幻柱，饑囚枯於塵沙，資輕妙之靈質，益痛戮之易加，永煩冤以彌劫，安斯酷之可過？三六峻綱，不可列縷，千條殊劇，萬端異苦。靡喘息而不經，俄聿來而忘宇，予略一朝以言之，將終年而震楚。爰有五德無玷，十淑道全，夕陽造逝，慶升九天。寶殿晃昱，高構虛懸，瓊房兼百，瑤戶摩千。金門煥水精之朗，玉巷耀琉璃之鮮，珠樹列於路側，鸞鳳鳴於條間，芳華神秀而粲藻，香風靈飄而飛煙，想衣斐釁以被軀，念食芬芳以盈前。彼羲和之長邁，永一日而萬年，無事為以幹性，常從容於自然；映光蕊之爍爍，眇輕騰之翩翩，究妙音之至樂，窮有生之遐延；舍陋世而上濟，伴超倫之高遷。然夫饗茲舊德，日用玉食，厥土不毛，罔施稼穡，積畜雖多，焉有不竭？齡祚雖修，終焉歸滅。三災起而宮宇散，七證至而天祿絕，會大秋以考落，混椿菌之無別。是以如來大聖三達洞照，哀我困蒙，曉了道要，善權灑落，或粗或妙；如溟海之運流，若天日之垂曜。上士虛懷忘其言，中才貞誌執其教。教無定方，適物所由，宜陸以車，應水以舟，敷設，廣術悠悠。駧未塞乎三百，要指在乎一幽，握累玄之綱領，遣毛目於鬯裘。宏籠大訓，展我智分，治無不均，質有利鈍，虛往實歸，各足方寸，愚黠並誘，龍鬼俱化，萬塗叢歸，一由般若。譬彼濟海，非船莫過，驅萬動於道場，畢無為而息駕，本夫三乘之始，同歸一無。才照各異，致用參殊，應真忘有，而求空。遂耽空而恬愉，緣覺亮累於知微，爰遷玄而不居，雖妙跡其再喪，猶有遣而未虛，開士解物於都盡，作無存其焉除？悟之豁於鑒先，體之冥乎意初，理重深而絕韻，疇克諒而業諸。自古在昔，先民有遇，堂堂蔭映，躬受聖喻，喁喁群黎，耳目仰注，或發蒙於一咳，或革面於一哺，並因言而後化，未有人而不度。善逝迄今，道運轉衰，大教雖存，味之者希。栴檀與蓼蘇同芬，夜光與熠耀齊暉，於氏超世，綜體玄指，嘉遁山澤，仁感虎兕；護公證寂，道德淵美，微吟穹穀，枯泉漸水；闕叟登霄，衛度係軌，咸淡泊於無生，俱脫骸而不死。今則支子特秀，領握玄標，大業衝粹，神風清肅，一言發則蘊滯披，三番著則重冥昭，見之足以洗鄙吝，聞之可以落衿驕。遜濯流以逸契，詠遂初於東皋，何深味以棲素，輕大寶於秋毫。道風之所扇蕩，深達之所逍遙，才不難則賢不貴，愚不笑則聖不高，遠聲見陋於近耳，孰能忘味於聞韶哉？奚適非道，何之無神？理有精粗，物有彥真，大居細君，小為碩臣，羽族隸乎金翅，甲屬屬乎須倫，兩儀宗於太極，眾星係於北辰。是以九十六種，枝條繁張，輕遺重根，躁廢靜王，俱曰與聖，各擅一方。或移山而住流，或倏忽於存亡，命天衣之采粲，嘯靈廚之芬芳，曜振旅之凶暴，化礫石之琳琅，竭變幻之崛奇，惜有待之無長，斯乃數內之甘醇，不如至道之糟糠者也。逮乎列仙之流，練形之匹，熊經鳥伸，呼吸太一，夕餐榆陰與素月，朝挹陽霞與朱日，赤斧長生於服丹，涓子翻飛於餌術，安期久視於鬆毫，豐人輕舉於柏實；彼和液之所深，足支年而住質；中不夷而外猗，徒登雲而殞卒。俱括囊以堅卵，固同門而共出；理未升於顏堂，永封望乎孔室；貴乎能飛則蛾蝶高翬，奇乎難老則龜蛇修考。伊逆旅之遊氣，唯心玄之可寶；存形者不足與論神，狎俗者未可與言道，道乎奚言？無問無對。諮者叩窮應者負內，默之斯通，語焉則匱。當於玄珠與講道，吾成罔象與無謂，兀然寂泊，玄酬有箴；宗鑽浮響，莫悟冥音。希之彌錯，搜之愈沈，郢人其逝，為誰匠椹？設筌蹄乎淵薈，俟魚兔乎川林，儻得意於談表，共目擊而廢心，無運睒倏。往矣斯復。忍立賢達，忽如涉宿；千師誕化，肇過一六，慈氏方隆，仰期仁育；孰雲數遼，瞥若旬目；靈轡雖迅，緣樞靡窮；彼無本標，我有始終。假步灼電之末，托息石飆之中，知畏塗而驚寇，迷塵欲之致戎，替遠勝而婪近，謂賒儉而交豐，不防枯於未飆，既零落於勁風，思反蒂而更秀，結萬悔其胡充。是以大誓之徒，燒指穿石，冥期無待，誌與心積，浚智塹，崇慧壁，拔神劍，揮戒戟；想將萌而夷斬，情向兆而剪刺；掃六賊於胸中，休五道之長役；拱己內治，總持法忍；三世都寂，一心豁盡；寄耳無明，寓目莫準；塵隨空落，穢與虛隕；廓焉靈悟，因權作尹；普濟安度，大悲誰湣？托蘧廬以和光，常遊居乎冥泯；任天行與物化，如蹈水之無軫。若乃妙變神奇，理不思議；大千舉於指掌，芥子含於須彌；四海宅於毛孔；七寶永於劫移；可信而不可尋，可由而不可知；非談詠之所宣，惡毫素之能披，善乎優陀之言也。使夫智者滿於天下，人有百頭，頭有百舌，舌解百義，辯才鋒逸，合茲人以讚道，猶萬分而未一。唯覺覺之相歎，乃敷暢而彰悉，矧愚昧之固陋，托狂簡而仰述，抗螢燭之炯炯，欲增暉以毗日者歟？


嗟乎！方外靈藏，奢遐誕宕，眾妙淵玄，群奧無量，小成不籍，大言橫喪，坤德可厚，於何不有？驚聽洪壑，駭目崇阜，夏典載其掌握，荒經列其戶牖，周既達而未盡，信齊諧之小醜，見鵬鶤而標大，而睹鳥王與魚母。籲乎噫嘻！奇傑之事，積籍眇漫，焉可稱記。伊皇覽之普綜，足探幽而體異，何近嫌於割玉，又碩誣乎火織，況下斯而束教，趣堯孔之權餌。常專專而守檢，懼越蹈於所伺，並廢理以證言，莫觸類以取意，徒宏博而繁構，更益猜而致忌；悟飾智之愕物，故收翰而輟思。寄一隅於梗指，俟體信於明識者乎？

此南梁作品在全世界都属于公有领域，因为作者逝世已经超过100年，且作品于1931年1月1日之前出版。

卷十四


○竺道爽太山文


沙門竺道爽，敢告太山東嶽神府及都錄使者：蓋玄元創判，二儀始分，上置璿璣，則助之以三光，卷第十四下設后土，則鎮之以五嶽。陰陽布化於八方，萬物誕生於其中，是以太山據青龍之域，衡霍處諸陽之儀，華陽顯零班之境，恒茷列幽武之賓，嵩峙皇川之中，鎮四瀆之所墳。此皆稟氣運實，無邪之穢，神道自然，崇正不偽。因天之覆，順地之載，敦樸方直，澹然玄淨；進道四運之端，退履五教之精；內韜通微之資，外朗道德之明；上達虛無，下育蒼生，含德潛通，無遐不徹；遊步九崖，翱翔玄闕；故能形無正始，呼吸陰陽；握攬乾坤，推步八荒。夫東嶽者，龍春之初，清陽之氣，育動萌生，王父之位。南箕北斗，中星九天，東王西母，無極先君；乘氣鳳翔，去此幽玄；澄於太素，不在人間；蕩消眾穢，其道自然。而何妖祥之鬼，魍魎之精，假東嶽之道，托山居之靈，因遊魂之狂詐，惑俗人之愚情？雕匠神典，偽立神形，本無所記，末無所經；外有害生之毒氣，內則百鬼之流行，晝則穀飯成其勢，夜則眾邪處其庭，此皆狼蛇之群鬼，梟蟒之虛聲。自三皇創基，傳載於今，歷代所崇，未睹斯響也。故《零征記》曰：「夫神正者，則潛曜幽昧，上騰高象，下戲玄闕，逍遙雲影，龍翔八極，風興雨施，化若雷電，行廚不設，百味自然，含慈秉素，澤潤蒼生，恩過二養，惠若朝陽，應天而食，不害眾命，此乃靈翔之妙節，清虛之神道。若神不正者則幹於萬物，因時托響，傳惑俗聽，成妖散樸，激動人心，傾財極殺，斷截眾命，枉害中年，俎其骨肉，精神離迸，痛傷元氣。」東嶽之神，豈此之謂也？故《枕中》誡曰：「含氣蠢蠕，百蟲勿嬰；無食鳥卵，中有神靈。」天元受命，地庭有形，祖稟二儀，焉可害生？此皆逆理，違道本經，群民含慈，順天不殺，況害豬羊，而飲其血。以此推之，其非神也。


又五嶽真神，則精之候，上法璿璣，下承乾坤，稟道清虛，無音無響，敬之不以歡，慢之不以戚；千譽萬毀，神無增損。而汝矯稱，假托生人，因虛動氣，殺害在口，順之則賜恩，違之則有禍，進退諂偽，永無賢軌，毀辱真神，非其道也。故《黃羅子經·玄中記》曰：「夫自稱山嶽神者，必是蟒蛇，自稱江海神者，必是黿鼉魚鱉；自稱天地父母神者，必是貓狸野獸；自稱將軍神者，必是熊羆虎豹；自稱仕人神者，必是猿猴㹢玃；自稱宅舍神者，必是犬羊豬犢。」門戶井灶，破器之屬，鬼魅假形，皆稱為神。驚恐萬姓，淫鬼之氣，此皆經之所載，傳之明驗也。自汝妖祥，漸逾六載，招來四遠，靡不響應。送疾而往者，如小水歸海；獲死而還者，哀呼盈路；重者先亡，便算盡；輕者易降，自稱其福。若使重患難濟，則汝無恩，中容之疾，非汝所救，二者無效，焉可奉事？乃令群民投心歸命？既無良醫善藥，非散發之能降，經旬曆月，曾無影報。以此推之，有何證驗？又國太元，桓王及封，錫六國之懿，節三台之輔，光讚皇家，黎無慈悅，天禍謬加，體嬰微疾；謂汝之祇，能感靈德，故宣德信命，詣汝神殿，獻薦三牲，加贈珍異。若汝聖道，通乾致妙者，何不上啟九皇，下諮后土，參集百靈，顯彰妙術，使國良輔，消疾獲安？既無響應，乃奄薨遐，驗此虛妄，焉足奉哉！


又昔太山石立社移，神靈降象，遐聲萬代。此則乾坤之所感，顯為時瑞。汝托稱其聖，既不能興雲致雨，以表神德；圖妖邪以損真道。正使汝能因盤動箸，舉杯盡酒，猶為鬼幻，非為真正。況無其征，有何神也？又太山者，則閻羅王之統，其土幽昧，與世異靈，都錄使者，降同神行，定本命於皇記，察都籍於天曹，群惡無細不舍，纖善小而無遺。總集魂靈，非生人應府矣。而何弊鬼詐稱斯旨，橫恣人間，欺殆萬端？蓬林之樹，烏鵲之野；翕動遠近，列於祠典；聚會男女，樹俗之心；穢氣外釁，梟聲遠布；毒鍾王境，為害滋甚。夫雲霧蔽天，群邪翳正，自汝妖異，多所傷害。吾雖末流，備階三服，每覽經傳，而睹斯孽。推古驗今，邪不處正，吾將蕩穢，光揚聖道，告到嚴鉤魅黨，還遊塚墓。餐果飲泉，足生之路，既令群民絕傾財之困，鳥獸無羅網之卒，若復顧戀，望餐不去者，吾將宣集毗沙神王祇羅子等，授以金剛屯真師，勇武秋霜，陵動三千，威猛難當，曜戈明劍，擬則摧山，降龍伏魔，靡不稽顙。汝是小鬼，敢觸三光？鵠毛入炭，魚行鑊湯，傾江滅火，朝露見陽。吾念仁慈，湣汝所行，占此危殆，慮即傷心，速在吾前，復汝本形，長歸萬里，滄浪海邊，勿復稽留，明順奉行。


○檄魔文（釋智靜）


釋智靜頓首頓首明將軍輪下。相與玄塗殊津，人天一統；宗師雖異，三界大同。每規良會，申展曩積，而標榜未冥，所以致隔。今法王御世，十方思順，靈網方申，紘綱彌紐，大通有期，高會在近，不任翹想並書喻意耳。


夫時塞有通，否終則泰，千聖相尋，群師迭襲。昔我皇祖，本原天王，體化應符，龍飛初域。仗權形以附萬邦，奮惠柯以覆六合，威蕩四邪，掃清三有。方當抗宏綱於八區，鑮靈網於宇宙，夷靜七荒，寧一九土。而冥宗不吊，真容凝靜，重明寢暉，虛舟覆浪。故令蟻邪番興，梟見暴起；噎染真塗，塵惑清眾；虐鍾蒼生，毒流萬劫。懷道有情，異心同忿，我法王承運，應期理亂，上承高胄，下托群心；秉天旗以籠三千，握聖圖以隆大業，雲起四宮，鸞翔天竺。降神迦維，為時城塹，綏撫黎元，善安卿士，獎導群情，慰喻有疾；嚴慧柯於胸中，被神甲於身外；湣十八之無辜，哀三空之路絕；誌匡大荒必平多難；百域千邦，高伏風化。承君不忌，重迷自覆，深攝愚懷，故守偽見，狼據欲天，鴟鳴神闕，叛渙疆場，抗距靈節，謂大位可登，弘規可改。覽茲二三，遂為歎息。昔大通統世，群方影附，有偽癡天魔，不遵正節，幹忤聖聽，陳擾神慮，領卒塞虛，權形萬變，精甲照曦，霜戈拂域，靈鼓競興，響衝方外，矯步陸梁，自謂強盛。王師一奮，群邪殄喪，眾迷革心，望風影伏。況君單將驍然，介士無方，眾不成旅，而欲違背，陵虐華邑，篡奪靈權，騰邈最勝，以為忝真，可不謬乎？今釋迦統世，道隆先劫；妙化蕩蕩，神羅遠御；智士雍雍，雲算蓋世；武夫龍跳，控弦萬隊；協略應真，奇謀超拔。故命使持節前鋒大將軍閻浮都督，歸義侯薩陀，獨稟天奇，蒙塵玄鏡，神高須彌，猛氣籠世，善武經文，忠著皇闕，領眾四十萬億，揚鏕首路。使持節威遠大將軍四天都督、忉利公導師，武勝標群，文超紘謀，妙思絕塵，心棲夢表，憂時忘身，誌必匡世；領眾百萬億，鸞飛天衢。使持節征魔大將軍六天都督、兜率王解脫月，妙思虛玄，高步塵表，略並童真，功侔九地，悼湣三塗，忿若縱害，援劍慷慨，龍回思奮；領眾四百萬億，雲回天門。使持節通微大將軍七天都督、四禪王金剛藏，朗質映暉，金顏遐燭，恩過九錫，力傾山海；右眄則濛汜飛波，左顧則扶桑落曜；德無不照，威無不伏，領眾七百萬億，虎眄須彌。使持節鎮域大將軍九天都督、八住王大維摩詰，奇算不思，法柯遠振，體含神姿，權喻萬變；呼吸則九服雲從，叱吒則十方風靡；哀彼下民，無辜酸楚，領眾九百萬億，飲馬虛津。使持節覽後大將軍十三天都督小千諸軍事九住王大文殊，承胄遐元，形暉三界，胤自紫宮，神高體大，應適千塗，玄算萬計；群動感於一身，眾慮靜於一念；深抱慈悲，情兼四攝；領眾若塵，翱翔斯土。使持節匡教大將軍錄魔諸軍事群邪校尉、中千王觀世音，智略淵深，慧柯遠振，明達四通，朗鑒三固，或托跡群邪，翟奇鋒起；或權形二九，息彼塗炭；揮手則鐵圍摧岩，噓氣則浮雲頹；能為萬方不請之友，領眾不思，仗戈虎嘯。使持節布化大將軍三界都督、補處王大慈氏，妙質縱網，天姿標傑，體逾金剛，心籠塵表，猛氣衝雲，慧柯遠奮；無生轉於胸中，權智應於事外；誌有所規，無往不就；威恩雙行，真俗並設，領眾八萬四千，嚴警待命，勇出之徒，充溢大千；金剛之士，彌塞八極；咸思助征，席卷六合，乘諸度之寶軒，守八正之修路；跨六通之靈馬，控虛宗之神轡；彎四禪之勁弓，放權見之利箭；鳴驥桓桓，輕步矯矯；奉命聖庭，曾無有闕。貴郎導師勝子五百，幽鑒天命，來投王化。聖上開衿，感氣歸順，皆授名爵，封賞列土，功侔舊臣，聲蓋萬域。而君何心橫生異計？偃蹇荒邊，規固常位，毒害勃於蒼生，災禍流於永劫，可不哀哉？可不謬哉！君昔因時為物所惑，狂迷君心，投危外竄，百行一愆，賢達常失。久謂君覺知返愚，歸罪象魏，束身抽簪，同遊群俊，以道自歡，榮名終始。如何攝愚守謬，偷安邪位？托癡山以自高，恃見林以遊息，耽六欲之穢塵，玩邪迷以怡性，建憍慢之高幢，引無明之凶陣；闊步荒塗，輕弄神器，盜篡天宮，抗衡日月。恐不果哉！舉手而映三光，把土以填巨海，雖擬心虛標，事之難就，將軍殖福玄津，原承彌遠，華貌煒然，群情屬目，望胄之基易登，由來之功可惜。君可反往修來，翻然歸順，謝過朱門，以道齊好，家國並存，君臣同顯，身名獲安，曉目達觀，眷屬晏然，可不美哉！今王師克舉，十方翹轡，手提法羅，齊舞群聖，道柯曜於前驅，靈鼓振於後隊。神鍾一叩，十方傾覆，海浪飛波，陸原湧沸。於斯之時，須彌籠於一塵，天地回於一車，無動安於左衿，妙樂曜於右手，神力若斯，豈可當也？我法王體道仁慈，不忍便襲，權停諸軍，暫壹靈轡，臨路遣書，庶回迷駕。君可早定良圖，面縛歸闕，委命皇庭，逍遙玄境，隆名內暉，遊形外寄。上方即任，非君而誰？夫惠尚識機，明貴免禍，窮而知反，君子所美。斯乃轉禍之高秋，取功之良節。昔夏桀無道，殷王致伐，商紂首亂，周武建師，此即古今之蓍龜，將軍之明誡。相與雖乖於當年，風流宜同於道味。人天崎嶇，何足致隔？想便霍然，隨書致命，所以竊痛其辭，委曲往文者，不欲令蘭芳夏凋，修柯摧穎。深致思言，善自量算，無使君身傾筐三趣，莫令六天鞠生弟稗，造穎眄目，助懷惕然。臨路遣書，諸情多憒。言不藉意。


○破魔露布文（釋寶林作）


賢劫大千微塵年，五濁鼎沸朔，現壽百齡日，使持節都督、恒沙世界諸軍事征魔大將軍淨州刺史、十地王臣金剛藏，使持節都督八萬波羅蜜諸軍事破結將軍、領魔蠻校尉大司馬、梵州刺史、八地公臣解脫月等，稽首和南上聖朝尚書。謹案：夫六合同曜靈之鑒，群流歸百穀之王，萬化均於空玄，眾奇宗於一智，斯蓋理有宗極之統，物無殊趣之會。是以如來越重昏而孤興，蔚勤功於曠劫，曜三塗之高明，拔洪癡於始造，窮聖德之區奧，究無生之虛致，覽物化之樞機，握宏德之統紐。至若英姿挺特，神光赫奕，雖復千暉並照，固已絕矣。身殊萬狀而非眾，體合至妙而不一，應出五道而非生，示入形止而非滅，希夷恍惚，無名無像；莫測其深，靡知其廣。應群感而不勞，周萬動而常靜，曆恒沙以倏忽，撫八荒於俄傾；兩儀頹陷而不夷，力負潛移而不易；吸大火而不燋，懷洪流而不溺；乾坤不足以語其德，文玄不足以明其道；巨包六合，不可以稱其大；妙入無間，不可以名其小。爾乃亭毒蒼生，化兼始母，無欲無為，而無不為。翱翔於應變之塗，逍遙於有無之表，挺達群聖之端，恬澹涅槃之域。二乘韜思於重忘之致，十住息慮於動靜之機。梵王谘嗟以歸德，帝釋伏膺而厭位，其為聖也，亦已極矣。於是應定光之遐記，驗大通之圖錄，出五道而龍興，超帝皇以命世，道王三界，德被十方；畿甸恒沙，都邑大千；偃九定之閑室，登七覺之雲觀，濯八解之清池，遊總持之廣苑。爾乃居慈悲之殿，處空同之坐，袞龍眾好，天冠頂相，左輔彌勒之流，右弼文殊之匹。前歌大方之雅頌，後舞四攝之鑾拂。衛以八住體虛之士，侍以四果卓落通仙，三台唯聖，六府唯賢。爾乃宣教姬、孔，宰守虞、唐，揚威湯、武，州牧三皇。其為化也，坦八正之平衢，開三乘之通津，列無為之妙宅，濟大苦於勞塵，杜三惡之奸路，啟歡樂於天人。爵以果任之位，祿以甘露之餐，功巨者賞以淨土之封，勳小者指以化城之安，此乃超百王之洪業，太平之至始也。五趣宦身之清朝，四生士位之宗極，而群迷遇棨，背真彌曠，欣濡沫之近足，忘江湖於遠全。故魔王波旬，植愚根於曠始，積迷心於妄境，泛三染之洪波，入邪見之稠林，至乃竊弄神器，假偽冒真。誇王天宮，分列嶽土，製命六天，縱肆偏威，內以三公諸毒，卿相九結，外以軍將六師，戎卒四兵。內行跋扈，不忌皇憲，綍螢光，爭暉天照。故乃頃者抗行神威，揚兵道樹，震雷公霹靂之聲，列擔山吐火之眾。又持世致惑於靜室，波侖悲號於都肆；期皆癡狂縱暴，虧於聖節；作亂中夏，為日久矣。聖皇悼昏俗之聾瞽，悲弱喪以增懷，將總群邪以齊見，會九流而同津，於是命將大勢之徒，簡卒金剛之類，茹金嚼鐵之夫，衝冰蹈火之士，勇卒塵沙，驍雄億萬，星流風發，龍騰魔境；置軍萬全之策，逼寇必死之野。而魔賊不祗，敢執蠻荊之蠢爾，抗宗絪之逋傲；建麾於自憍之地，結固於雲迷之棨；傍唐重復，俠疊鱗次。且其形勢也，則癡山曹敖固其前，愛水浩汗張於後，邪林蔚薈蒙其左，癡澗淵玄帶其右。塵勞之卒，豺視於交境；六師之將，虎步於長逵；望若雲起蔽天，霧塞六合；其為盛也，開闢罕有。臣等於是承聖朝之遐威，出超圖之奇略，蓋以高算之籠，彌以玄策之圍；精騎千重，步卒萬匝，遊師翳野，屯塞要害。使前將軍檀那望慳麾以直進，後軍毗耶蹴懈卒於其後；禪那略遊騎於其左，屍羅防密奸於其右，外軍漚和浪騎隊於平，原之上，走短兵於詰屈之下。陳虎旅而高驤，設危機於幽伏，中軍般若握玄樞之妙鑒，把戰勝之奇術，控億兆之雄將，擁塵沙之勁卒。於是眾軍響應，萬塗競進，感動六合，聲震天地。雄夫奮威浪奔，白刃之光奪於曦曜，法鼓之音亂於雷震，勤馬渼芃以騰擲，迅象飛控以馳驅；禪弓煙舉而雲興，慧箭雨灑以流虛；鞭以假名之策，蹴入無有之原；研以師子之吼，刺以苦空之音；揮幹將而亂斬，動戈矛而競捷；橫塵屍以被野，流勞血於長川；崩癡山之磋峨；竭愛水之洪流；窮僭於諸見之窟，挫高於七慢之樔。於是魔賊進無抗鱗之用，退無悕脫之隱，慮盡路窮，回遑靡據。魔王面縛於麾庭，群將送命於軍門，諸天電卷以歸化，迷徒風馳於初暉。皇威掃蕩，其猶太陽之撲晨，霜注洪流，以滅爝火。故使萬世之逋寇，土崩於崇朝；中華之昔難，肅清於俄頃。斯誠聖皇神會之奇功，曠代著世之休烈。雖昔殷湯建雲功於夏郊，周武掃清氛於商野，斯乃上古之雄奇，豈以得齊於聖勳？臣輒奉宣皇猷，綏慰初附，安以空同之宅，充以八解之流，防以戒善之禮，習以六度之風。耆年者，悟其即真於新唱，弱喪者，始聞歸與之音。夫應天順罰，春秋之道，興功定亂，先王所美。元惡以賓祇從聖憲，六合同明，廓清宇內；玄風遐扇，率土懷慶，朝有康哉之歌，野有樂郊之詠。功高道大，非見所表；聖慮幽深，非言能宣。粗條皇威奇算之方，又列眾軍龍驤之勢，電驛星馳，謹露布以聞。臣等誠惶以抃。


余以講業之暇，聊復永日，寓言假事，庶明大道。冀好迷之流不遠而復。經：「涅槃無生，而無不生；至智無照，而無不照。」其唯如來乎？戰勝不以干戈之功，略地不以兵強天下，皇王非處一之尊，霸臣非桓文之貴，丘旦之教，於斯遠矣。聃周之言似而非當，故知宗極存乎俗見之表，至尊王於真鑒之裏；中人躊躇於無有之間，下愚驚笑於常迷之境。令庶覽者舍河伯秋水之自多，遠遊於海若之淵門，不束情於近教，而駭神於荒唐之說也。

○弘明論後序（釋僧祐）


余所集《弘明》，為法禦侮。通人雅論，勝士妙說，摧邪破惑之衝，弘道護法之塹，亦已備矣。然智者不迷，迷者乖智。若導以深法，終於莫領；故復撮舉世典，指事取征。言非榮華，理歸質實，庶迷途之人不遠而復，總釋眾疑。故曰「弘明」。論：


夫二諦差別，道俗斯分。道法空寂，包三界以等觀；俗教封滯，執一國以限心。心限一國，則耳目之外皆疑；觀等三界，則神化之理常照；執疑以迷照，群生所以永淪者也。詳檢俗教，並憲章五經，所尊唯天，所法唯聖，然莫測天形，莫窺聖心，雖敬而信之，猶蒙蒙弗了。況乃佛尊於天，法妙於聖，化出域中，理絕係表，肩吾猶驚怖於河漢，俗士安得不疑駭於覺海哉！既駭覺海，則驚同河漢，一疑經說迂誕，大而無征；二疑人死神滅，無有三世；三疑莫見真佛，無益國治；四疑古無法教，近出漢世；五疑教在戎方，化非華俗；六疑漢魏法微，晉代始盛。以此六疑，信心不樹。將溺宜拯，故較而論之。若疑經說迂誕大而無征者，蓋以積劫不極，世界無邊也。今世咸知百年之外必至萬歲，而不信積萬之變至於曠劫，是限心以量造化也。咸知赤縣之表必有四極，而不信積極之遠復有世界，是執見以判太虛也。昔湯問革曰：「上下八方，有極乎？」革曰：「無極之外，復無極，無盡之中，復無盡，朕是以知其無極無盡也。」上古大賢，據理訓聖，千載符契，懸與經合。井識之徒，何知得異！夫以方寸之心，謀己身而致謬；圓分之眸，隔牆壁而弗見。而欲侮尊經、背聖說、誣積劫、罔世界，可為湣傷者一也。若疑人死神滅，無有三世，是自誣其性靈，而蔑棄其祖禰也。


然則周、孔製典，昌言鬼神。《易》曰：「遊魂為變，是以知鬼神之情狀。」既情且狀，其無形乎？《詩》：「三後在天，王配於京。」升靈上旻，豈曰滅乎？《禮》：「夏尊命，事鬼敬神。」大禹所祇，寧虛誕乎？《書》稱周公代武，能事鬼神。姬旦禱親可虛罔乎？苟亡而有靈，則三世如鏡，變化輪回，孰知其極？俗士執禮，而背叛五經，非直誣佛，亦侮聖也。若信鬼於五經，而疑神於佛說，斯固聾瞽之徒，非議所及，可為哀矜者二也。若疑莫見真佛，無益國治，則禋祀望祑，亦宜廢棄。何者？蒼蒼積空，誰見上帝之貌；茫茫累塊，安識后稷之形？民自躬稼，社神何力？人造墉叕，蠟鬼奚功？然猶盛其犧牲之費，繁其歲時之祀者，莫不以幽靈宜尊，而教民美報耶？況佛智周空界，神凝域表。上帝成天，緣其陶鑄之慈；聖王為人，依其亭育之戒。崇法則六天咸喜，廢道則萬神斯怒。今人莫見天形，而稱郊祀有福，不睹金容，而謂敬事無報，輕本重末，可為震懼者三也。若疑古無佛教，近出漢世者，夫神化隱顯，孰測始終哉？尋羲皇緬邈，政績猶湮，彼有法教，亦安得聞之？昔佛圖澄，知臨淄伏石有舊像露盤，揵陀勒見盤枿山中，有古寺基墌；眾人試掘，並如其言。此萬代之遺征，晉世之顯驗，誰判上古必無佛乎？《列子》稱周穆王時，西極有化人來，入水火、貫金石、反山川、移城邑，乘虛不墜，觸實不礙，千變萬化，不可窮極，既能變人之形，又且易人之慮。穆王敬之若神，事之若君，觀其靈跡，乃開士之化。大法萌兆，已見周初，感應之漸，非起漢世，而封執一時，為歎息者四也。若疑教在戎方，化非華夏者，則是前聖執地以定教，非設教以移俗也。昔三皇無為，五帝德化，三王禮刑，七國權勢，地常諸夏，而世教九變。今反以至道之源，鏡以大智之訓，感而遂通，何往不被？夫禹出西羌，舜生東夷，孰地賤而棄其聖？丘欲居夷，聃適西戎，道之所在，寧選於地？夫以俗聖設教，猶不係於華夷，況佛統大千，豈限化於西域哉？案《禮王製》：「四海之內，方三千裏。」中夏所據，亦已不曠。伊洛本夏，而鞠為戎墟；吳楚本夷，而翻成華邑。道有運流，而地無恒化矣。且夫厚載無疆，寰域異統，北辰西北，故知天竺居中。今以區區中土稱華，以距正法，雖欲距塞，而神化常通，可為悲涼者五也。若疑漢魏法微，晉代始盛者，道運崇替，未可致詰也。尋沙門之修釋教，何異孔氏之述唐虞乎？孔修五經，垂範百王。然春秋諸侯，莫肯遵用，戰伐蔑之，將墜於地。爰至秦皇，復加燔燼。豈仲尼之不肖，而《詩》《書》之淺鄙哉？


邇及漢武，始顯儒教，舉明經之相，崇孔聖之術。寧可以見輕七國，而遂廢於後代乎？案漢元之世，劉向序仙：七十四人出在佛經。故知經流中夏，其來已久。逮明帝感夢，而傅毅稱佛，於是秦景東使，而攝騰西至。乃圖像於開陽之觀，藏經於蘭台之室。不講深文，莫識奧義。是以楚王修仁潔之祠，孝桓建華蓋之祭。法相未融，唯神之而已。至魏武英鑒，書述妙化；孫權雄略，造立塔寺。晉武之初，機緣漸深。耆域耀神通之跡，竺護集法寶之藏。所以百辟搢紳，洗心以進德；萬邦黎憲，刻意而遷善。暨晉明睿悟，秉一棲神，手畫寶像，表觀樂覽。既而安上弘經於山東，什公宣法於關右，精義既敷，實相彌照。英才碩智，並驗理而伏膺矣。故知法雲始於觸石，慧水流於濫觴，教必有漸，神化之常，感應因時，非緣如何？故儒術非愚於秦而智於漢，用與不用耳；佛法非淺於漢而深於晉，明與不明耳。是知五經恒善，而崇替隨運，佛化常熾，而通塞在緣。一以此思，可無深惑，而執疑莫悟，可為痛悼者六也。夫信順福基，迷謗禍門。而況蒙蒙之徒，多不量力，以己所不知，而誣先覺之遍知；以其所不見，而罔至人之明見。鑒達三世，反號邪僻；專拘目前，自謂明智。於是迷疑塞胸，謗褷盈口，輕議以市重苦，顯誹以賈幽罰，言無錙銖之功，慮無毫厘之益。逝川若飛，藏山如電，一息不還，奄然後世，報隨影至，悔其可追？夫神化茫茫，幽明代運，五道變化，於何不之？天宮顯驗，趙簡、秦穆之錫是也；鬼道交報，杜伯、彭生之見是也。修德福應，殷戊宋景之驗是也；多殺禍及，白起、程普之證是也。現世幽微，備詳典籍；來生冥應，布在尊經。但緣感理奧，因果義微，微奧難領，故略而不陳。前哲所辯，關鍵已正，輕率鄙懷，繼之於末。雖文匪圭璋，而事足鞶鑒。惟愷悌君子，自求多福焉。

